










L JUBO KARAMAN 


ESEJI I ČLANCI 


ZAGREB 1939 


REDOVNO IZDANJE MATICE HRVATSKE 







STARI VIJEK 

Dalmacija je smještena na raskršću dvaju svjetova, Za¬ 
pada i Istoka, i kao istaknuti rub gorovitog Balkana spušta se, 
pitomom i razvijenom obalom, u Jadran, zaliv Sredozemnog 
mora, koje je od pradavnih vremena bilo sijelo i žarište civi¬ 
lizacije. Tome zahvaljuje Dalmacija vanredno živu i zanim¬ 
ljivu prošlost, koju ću u glavnim momentima povijesti i važ¬ 
nijim spomenicima umjetnosti ovdje ukratko iznijeti. 

Iliri 

Dalmacija stupa u svijetlo povijesti u prvo tisućljeće prije 
Krista. Njezini su ondašnji stanovnici bili stari Iliri. To je 
snažan i otporan, u brojna plemena rascjepkan indoevropski 
ili arijski narod stočara i primitivnih poljodjelaca, koji je tada 
nastavao sjeverozapadni dio Balkana. U još starije doba, koje 
se gubi u tami i neodređenosti prethistorije, čini se, da su se 
Iliri protezali daleko prema sjeveru i duboko prema jugu. Pret- 
historik Schuchardt pripisuje ilirskom običaju i utjecaju zlatne 
maske mrtvaca, koje su nađene u grobovima u staroj Mikeni 
kao i u grobovima ilirskih poglavica u Trebeništu u Macedo- 
niji. Po njemu je i Homerov prevejani i lukavi Odisej nehe- 
lenski, ilirski tip. 

U povijesno doba sjeverni je dio Dalmacije nastavalo 
ilirsko pleme Libuma, vještih pomoraca, ali i zloglasnih gusa¬ 
ra; oni dadoše ime rimskoj brzoj lađi, liburni. U srednjoj Dal- 
maciji, između rijeka Krke i Neretve, bilo je ratoborno i žilavo 
pleme Delmata, koje je Rim, s teškom mukom i iza dugih bor¬ 
ba, pokorio tek u vrijeme cara Augusta; po njima dobi svoje 

ime Dalmacija. Neretvi na jugu živjeli su Ardijejci, koje su 
kralj Agron i kraljica Teuta udružili u jaku državu (III v. pr. 
Kr.). < 

Iliri su bili nosioci kulture starijega željeznog doba, koja 
je poznata i dobiva ime po nalascima u Glasincu u Bosni. Pre¬ 
ma obali Jadrana tančaju ostaci ove kulture; ali je ovo doba u 
tom zadnjem kraju još malo istraženo. Mislim, da su ilirska 
svojina oni čudnovati grafiti na kamenim pločama u muzeju 
u Kninu, na kojima su prikazani ljudi, životinje, križevi i oru¬ 
žje, s izdubenim nekim čudnim rupicama, a pripisuju se nezna- 
božačkome, najstarijem periodu starih Hrvata; isti je slučaj i 
s tobožnjim troglavim likom boga Svevida u kninskom muzeju. 
U keltsko-ilirskom krugu štovalo se je neko troglavo božanstvo. 
I neki dijelovi naše narodne nošnje imaju vjerojatno svoj ko¬ 
rijen u nošnji starih Ilira. Na rimskim spomenicima Iliri su 
obuveni u opancima od kožnatog remenja; jedno njihovo ple¬ 
me, Japodi, nosilo je niske kapice sa resama poput naših pri- 
moraca. 


Grci 

Dobava jantara sa sjevera i težnja, da nađu prođu svo¬ 
jim obrtnim proizvodima u zamjenu za ilirske stočarske i po¬ 
ljoprivredne sirovine, domamile su vrlo rano grčke trgovce u 
Jadransko more. Ranu pojavu Grka u Jadranu potvrđuju priče 
grčkih junaka, kojih su zgode i nezgode isprepletene s imenima 
mjesta i plemena na istočnom Jadranu, te arhajska grčka vaza 
VII. vijeka, urešena frizom zvijeri i nezgrapnih ruža, što se 
čuva u splitskom muzeju. 

Za pomorcima i trgovcima slijedili su kolonizatori. Prvi 
se na to osmjeliše, kako se čini, Kniđani još u VI. vijeku pr. 
Kr. osnivanjem naseobine na otoku Korčuli. Issa (Vis), Pharos 
(Starigrad na Hvaru), Korkyra (Lumbarda na Korčuli) na oto¬ 
cima, pa od Isse utemeljeni i zavisni Tragurion (Trogir) i Epe- 
tion (Stobreč kod Splita) na kopnu kao i trgovački emporij 
Narona na ušću rijeke Neretve, poznate su grčke naseobine. U 
nekima od tih naseobina, osobito na Visu, našao se je lijep 

broj glinenih išaranih vaza, kipića, grčkih natpisa i grčkog nov¬ 
ca. Naseobine Issa, Pharos i Korkyra, pa još neka druga mjesta 
kovala su vlastiti novac — znak blagostanja i živahne trgovine 
njihovih građana. Najljepša grčka umjetnina jest prekrasni 
fragmenat mramornog helenističkog reljefa iz I. stoljeća pr. 
Kr. s rijetkim likom Kairosa, personifikacijom zgodnog mo¬ 
menta, nedavno nađen na tavanu kuće u Trogiru. Goli krilati 
mladić na tom reljefu drži na oštrici noža tezulju i desnom 
rukom pritišće njezinu zdjelicu, da tezulja dođe u ravnotežu. 


Rimljani 

Sukobi grčkih doseljenika s ilirskim urođenicima o kojima 
nam govore na više mjesta sačuvani ostaci obrambenog zidov- 
lja, građenog od Grka u obliku pravilno učetvorenih balvana, 
izazvaše već koncem III. vijeka pr. Kr. intervenciju i mije¬ 
šanje Rimljana na istočnoj obali Jadrana. Iza dugih borba i 
tvrdog otpora, Rimljani konačno pokoriše Dalmaciju god. 6.—9. 
po Kristu. Rimska pokrajina Dalmacija, organizirana u provin¬ 
ciju oko god. 10. po Kristu, protezala se je prema istoku na 
nekim mjestima do preko Drine u Srbiji, prema sjeveru do ju¬ 
žno od Save, prema jugu do rijeke Mati u Albaniji, a prema 
zapadu do rijeke Raše u Istri. 

Rimskom okupacijom započela je za Dalmaciju era mira, 
rada i blagostanja. Latinski jezik i rimska civilizacija potisnuli 
su u pozadinu utjecaj grčkih doseljenika na obali kao i patri¬ 
jarhalnu kulturu ilirskih urođenika. Staro, domaće vjerovanje i 
štovanje prirode Iliri su izjednačili s kultom i likovima srod¬ 
nih rimskih božanstava; ilirsko božanstvo Bindus izjednačeno 
je na pr. s rimskim Neptunom. Rimljani su pretvorili Dalma¬ 
ciju u cvatući kraj bogat brojnim velikim naseljima, koja je 
vezala mreža čvrstih cesta. Gradovi, koji se istakoše vjernošću 
Rimu dobiše naslov i ustav kolonija i tako postadoše ravno¬ 
pravni rimskim gradovima. U rimskim naseobinama Jader-u 
(Zadar), Naroni (Vid kod Metkovića), Epidaurum-u (Cavtat), 
Aequum-u (Čitluk kraj Sinja) i nada sve u Saloni (Solin), te u 
mnogim drugim naseljima rimske dobe Aenoni (Nin), Ardubi 

(Gardun?), Asseriji (Podgrađe kod Benkovca), Risinium-u (Risan) 
itd. otkopani su ostaci rimskih gradskih zidina i vrata, vodovoda 
i kupka, hramova i foruma te drugih javnih i privatnih zgrada* 
Usred ravna polja kod Ivoševaca kraj Kistanja strše visoke ar¬ 
kade, zadnji ostaci pretorija velikog logora XI. legije Burnuma, 
a na otoku Mljetu dižu se blizu mora ruševine velike visoke an¬ 
tikne zgrade na mjestu, koje je po tim ruševinama dobilo ime 
Polače: davna tradicija veže te ruševine uz Agezilaja Anazar- 
beja, bogatog i uglednog Maloazijca, kojega je car Septimije 
Sever protjerao u progonstvo na Mljet. Kod Novalje na otoku 
Pagu probušen je u živcu kamenu dug vodovod. Rimski kame¬ 
nolomi vide se na otoku Braču i na otočiću Vrbniku pokraj 
Korčule. 

Stara Salona, glavni grad pokrajine Dalmacije, gdje je za 
iskapanje stekao golemih zasluga don Frane Bulić, poznata je 
nadaleko sa svojih iskopina. Otkopani su dijelovi gradskih zi¬ 
dina i vrata, kazalište, amfiteatar, skladišta na obali mora, po¬ 
ganski hram, kupke, kršćanske crkve i groblja kao i privatne 
kuće. Velik broj natpisa iz Salone i ostale pokrajine osvjetljuju 
administrativno uređenje, prilike i život rimske Dalmacije. 

Palaca cara Dioklecijana u Splitu 

Najvažniji spomenik antiknog svijeta u Dalmaciji jest pa¬ 
lača, što ju je oko g. 300. po Kr. nedaleko Salone dao sebi sa¬ 
graditi rimski car Dioklecijan, kad se je iza dvadesetgodišnjega 
čvrstog vladanja povukao u rodni kraj. Careva palača postade 
jezgrom grada Splita. Njezini monumentalni ostaci, postavljeni, 
uz umjetničke spomenike kasnijih doba, u okvir živahnog pri¬ 
morskog grada, čine Split jednim od najzanimljivijih mjesta u 
Dalmaciji. Sačuvani dijelovi careve Palače kao da potvrđuju 
riječ, da su Rimljani gradili za vječnost. 

Srednjevjekovni Split poštedio je i sačuvao u prvom redu 
one dijelove Palače, koji su mogli služiti njegovu životu. Tako 
ostadoše do danas zidine, kule i vrata Palače, unutar koje je 
živio i iz koje se je branio srednjevjekovni Split do XIII. vije¬ 
ka. Veličanstvena careva Grobnica u obliku oktogona i presvo¬ 
đena kupolom pretvorena je od prvog nadbiskupa srednjevje- 

kovnog Splita u gradsku katedralu (koncem VIII. vijeka), dok 
je pravougaoni Hram palače s presvođenim kasetiranim kame¬ 
nim stropom preudešen u gradsku krstionicu. Između tih sakral¬ 
nih zgrada sačuvano nam je veličanstveno predvorje careva sta¬ 
na s dvostrukim nizom visokih kolona od granita i mramora, 
što su za carevu palaču bili naprosto uzeti sa starijih građevina 
u dalekom Egiptu. Carev se je stan otvarao na južnom pročelju 
Palače dugim prekrivenim trijemom, kriptoportikom; i danas 
nam imponiraju krnji i zazidani ostaci arkada kriptoportika, po 
kojemu je car šetao uz veličanstven pogled na more i obalu. 
Dioklecijanovu palaču gradili su majstori, koje je car dobavio 
s Istoka, iz helenističkih pokrajina carstva, i njezini ostaci poka¬ 
zuju svu raskoš i solidnost rimskog graditeljstva i u kasnijim 
vjekovima carstva. 

Brojni sarkofazi, statue i reljefi, predmeti od bronca, sta¬ 
kla i gline, urezano drago kamenje i novci, otkopani ponajviše 
u staroj Saloni, a pohranjeni u Arheološkom muzeju u Splitu, 
predočuju nam zamjernu visinu i solidan ukus rimske umjet¬ 
nosti i obrta. Bolji su se predmeti dobavljali iz drugih pokra¬ 
jina, dok domaći proizvodi pokazuju pojednostavnjene i rus- 
tičnije oblike. Ispod gornjega, posve romaniziranog sloja pu¬ 
čanstva u gradovima, u unutrašnjosti pokrajine i u ladanskom 
kraju rimske Dalmacije, ostala je u svojoj biti domaća ilirska 
jezgra. Dokada je i koliko je ona održala i svoj jezik, te¬ 
ško je reći, pošto stari Iliri ni jesu imali pisma, pa su prema 
tome svi natpisi, koji su do nas došli, osim rijetkih grčkih nat¬ 
pisa, pisani na latinskom jeziku. 

Svakako Dalmacija nije u staro doba dala Rimu ni pjesnika 
ni učenjaka, kako su ih dale romanizirane pokrajine Galija, 
Španija i Afrika. Dalmacija je dala samo tvrdog i nepopustlji¬ 
vog branitelja kršćanske vjere, crkve i morala, sv. Jerolima, koji 
je, u svojoj rodnoj rustičkoj sredini, po vlastitom priznanju, tek 
s mukom i željeznom voljom došao do probrane latinštine 
svojih spisa. Rimska Dalmacija, zemlja oporih brđana, dala je 
pored toga Rimu cara-vojnika i reorganizatora carstva, Dio¬ 
klecijana. 

Kršćanstvo 


U III. vijeku po Kr. stala se je kršćanska vjera širiti u ma¬ 
sama pučanstva rimske Dalmacije. Kršćanstvo u Dalmaciji, po¬ 
svećeno krvlju mučenika sv. Dujma, Stasa i njihovih drugova, 
koji stradahu za vlade cara Dioklecijana, brzo je prevladalo 
ovim krajevima, otkako je, milanskim ediktom god. 313., bila 
proglašena sloboda vjere. U Saloni su održani god. 530. i 533. 
crkveni sabori, na kojima su brojni biskupi dalmatinskih gra¬ 
dova, sufragani salonitanskih nadbiskupa, rješavali pitanja oko 
uređenja crkvenog i kršćanskog života. 

Spomenicima i ostacima neznabožačkog perioda pridružuju 
se tako crkve i grobišta kršćana. U staroj Saloni, sijelu crkvene 
metropoli je, izašli su, unutar gradskih zidina i na grobljima na 
periferiji grada, na vidjelo ostaci većeg broja kršćanskih bazi¬ 
lika na tri broda; drugdje, u manjim mjestima i u unutrašnjo¬ 
sti, otkopane su manje jednobrodne crkvice vrlo zanimljivih 
oblika. 

Bazilike većih razmjera u staroj Saloni i drugim rimskim 
naseljima pokazuju isprva, u svojim tlorisima, vezu i utjecaj 
velikog crkvenog središta Akvileje, a po tome, u VI. stoljeću, 
utjecaj Bizanta, koji je pod carem Justinijanom bio čvrsto zapo- 
sio obje obale Jadrana (crkva na T-križ u Lovrečini na Braču, 
trolisne crkve u Tepljuhu, Bilicama i Sutivanu). U unutrašnjo¬ 
sti pokrajine, u današnjoj Dalmaciji kao i u susjednoj Bosni, 
dižu se međutim crkve, u kojima su okupljene različite pravo¬ 
kutne prostorije slobodno, prema lokalnim potrebama. U tim je 
crkvicama ukras crkvenog pokućstva izrađen u vrlo plosnatom 
reljefu uz sklonost k neplastičnom graviranju motiva i upotrebi 
oblika, koji podsjećaju na drvene radove. Dobiva se dojam, da 
u vrijeme opadanja sile i čvrstoće rimskog carstva ponovo iz¬ 
bija na površinu utjecaj autohtone ilirske jezgre, koju je rim¬ 
sko carstvo bilo potisnulo, ali je nije istisnulo. Slične crte i sklo¬ 
nosti u vajanom ukrasu javljaju se naime i u onima rijetkim 
starijim spomenicima, koji se s pravom pripisuju Ilirima. 

Seoba naroda 


Velika peripetija svjetske povijesti, seoba naroda, isprva 
to jest u IV. i V. vijeku samo je zapljusnula Dalmaciju. 
Čete Germana, Zapadni i Istočni Goti prohujali su rimskom 
Panonijom i Dalmacijom kao prolazna oluja. Antikni svijet, 
njegovi gradovi i ustanove, održaše se sve do početka VII. sto¬ 
ljeća. 

God. 476. klonulo je pod udarcima barbara zapadno-rim- 
sko carstvo. Ali rimskom Dalmacijom, koja je pod konac car¬ 
stva pokazivala težnju za samostalnošću, vladao je još par go¬ 
dina nedavno s rimskog prijestolja zbačeni car Julije Nepos. 
Urota skovana u Dioklecijanovoj palači makne ga g. 480. sa svi¬ 
jeta i Dalmacija, kao i Italija, najprije pripadne vođi german¬ 
skih četa kralju Odoakru (480.—493.), a potom kralju Istočnih 
Gota Teodoriku (493.—526.). Dvadesetgodišnja borba između 
Istočnih Gota i Bizanta (535.-555.) dovrši se u korist Bizanta. 
Dalmacija dođe pod vlast velikog bizantinskog cara Justinija- 
na i njegovih nasljednika do oko g. 615. 

Koncem VI. vijeka po Kr. su nepregledne mase Slavena, 
prešavši Dunav, preplavile čitav Balkan. Oko g. 615. jakom pro¬ 
valom azijskog nomadskog plemena Avara i od njih gonjenih 
velikih masa Slavena, ratnika i poljodjelaca, budu bogati i napu¬ 
ćeni gradovi Dalmacije poharani i napušteni. Njihovi žitelji, 
ukoliko ne padoše pod mač provalnika, razbježaše se ili se sto- 
pise s došljacima. Samo se vrlo rijetki ostaci rimskog življa za- 
tvoriše i održaše za još par vjekova u nekoliko tvrdih gradića 
uz obalu i po otocima. Gradovi Krk, Rab i Osor na otocima sje¬ 
vernog Jadrana, Zadar, Trogir, Split, Dubrovnik i Kotor na 
kopnu zadržaše isprva latinski govor i ostadoše vjerni svojem 
prirodnom zaštitniku, bizantinskom caru. Čitav ostali kraj ne 
samo u unutrašnjosti već i svu obalu i sve otoke, sve do samih 
zidina tih gradića napuči slavenski živalj. Već za nekoliko go¬ 
dina, kad su Avari bili poraženi i iskrvarili se pod Carigradom 
(g. 626.), oslobodiše se Slaveni u Dalmaciji avarskog jarma. 
Vjerojatno je, da je ratničko pleme Hrvata, koje se je upravo 
tada bilo spustilo sa Karpata, svladalo i protjeralo Avare, na- 

metnulo se za gospodara i slavenskom življu, otprije doselje¬ 
nom u taj kraj, dalo svoje ime. 


RANI SREDNJI VIJEK: VRIJEME HRVATSKIH NAROD¬ 
NIH VLADARA 

Tim događajima stupila je Dalmacija u nov period svoje 
povijesti, u srednji vijek, s kojim zapravo počinje povijest svib 
današnjih naroda u Evropi. 

Pokrštenje Hrvata 

Hrvati su došli na jug kao neznabošci. Oni su još gotovo 
čitava dva stoljeća ostali u tami i tišini neznaboštva, ne osta¬ 
vivši kroz to vrijeme većih i vidnijih tragova svoga života. Bit 
će, da su biskupi romanskih gradova nastojali privesti svoje su¬ 
sjede Kristovoj vjeri, ali to ostade bez trajnog uspjeha. Iz VIII. 
stoljeća potječu mnogi grobovi starih Hrvata, u kojima su ljudi 
pokapani s oružjem i poputbinom hrane i pića u zemljanim lon¬ 
cima i mjedenim tavama. Takvo pokapanje je bilo uobičajeno 
kod svih slavenskih plemena u neznabožačko vrijeme. 

Tek oko god. 800. dođoše Hrvati u sukob i dodir s moć¬ 
nom državom Karla Velikoga, koji je narode na periferiji fra¬ 
načke države privodio snagom mača svojem carstvu i kršćan¬ 
skoj civilizaciji. Nosioci ekspanzivne politike Karla Velikoga 
na jugoistoku carstva, furlanski markgrafi, dovedoše osvitom 
IX. vijeka, iza neduge borbe i otpora, poglavice Hrvata do na¬ 
puštanja poganske vjere i do prve čvrste političke organizacije. 
U Mlecima se čuva kamenica za krštenje s natpisom hrvatskog 
kneza Višeslava. Kamenica potječe iz Nina na skrajnjem sjeveru 
Dalmacije, prvoga političkog i crkvenog središta Hrvata. Ona 
je iz vremena oko god. 800. i po svoj je prilici vidjela i poslu¬ 
žila prvom pokrštenju hrvatskih narodnih poglavica. 

Hrvatski narodni knezovi (oko g. 800. — 925.) 

Od god. 800. nižu se u pisanim spomenicima imena knezova 
dalmatinske Hrvatske, koji se za slabih nasljednika cara Karla 
brzo otresoše nominalnog suverenstva franačkoga. 

Prvo je središte Hrvata bilo u Ninu, bliže Francima. Ali 
već u drugoj četvrti IX. stoljeća pomiče se težište hrvatskog na¬ 
rodnog života više prema jugu i u blizinu solinskog polja na do- 
maku Splita, nasljednika metropolitanskog prava crkve stare 
Salone. U solinskom polju, u mjestu zvanom Rižinice, otkopan 
je natpis kneza Trpimira. Tu je, prema još sačuvanoj povelji, 
ovaj knez uredio samostan benediktincima, prvim monasima u 
hrvatskim stranama (oko god. 852.). U knjižnici grada Berna 
u Švicarskoj nedavno je otkriven rukopis monaha Gotschalka, 
koji spominje sretnu pobjedu kneza Trpimira nad bizantinskim 
namjesnikom primorskih gradova Dalmacije. Gotschalk govori o 
predosjećanju događaja kod životinja, i pripovijeda, kako je 
konj, na kojemu je pratio kneza, veselim vijanjem repa nago¬ 
vijestio kneževu pobjedu. Vjerojatno u vezi s tom pobjedom 
Hrvata stali su bizantinski gradovi Dalmacije u drugoj polo¬ 
vici IX. vijeka plaćati hrvatskom knezu danak za nesmetan po¬ 
sjed i slobodno uživanje svojih zemalja izvan gradskih zidina. 

U vrijeme velikog crkvenog raskola god. 8G3. ostadoše Hr¬ 
vati uz Rim. Knez Sedeslav platio je glavom časoviti pokušaj,, 
da privede Hrvate pod vlast bizantinskog cara i u krilo orto¬ 
doksne crkve carigradskog patrijarha (god. 878.—879.). 

Tri kamena natpisa iz različitih mjesta Dalmacije spomi¬ 
nju kneza Branimira (g. 879.—891.), koji je prvi zavladao dal¬ 
matinskom Hrvatskom kao posve samostalan vladar. Ali i ako 
su Hrvati raskinuli vezu s Francima, ostali su i dalje vezani i 
orijentirani prema Zapadu i za sva vremena vjerni rimskom 
papi. , 

Hrvatski dvor se je uredio prema franačkom uzoru. Spomi¬ 
nju se na dvoru različni župani kneza i kneginje, tepči, vino- 
toc, štitonoša, djed, dvornik, ubrusar, pa i dostojanstvenici za 
lov, sokolar i psar. Hrvatski nazivi tih dvorskih dostojanstve¬ 
nika u latinski pisanim poveljama jamče nam, da se na hrvat¬ 
skom dvoru govorilo narodnim jezikom. 

Hrvatski narodni kraljevi (oko god. 925.-1102.) 

Hrvatska, smještena u pograničnom pojasu Istoka i Zapa¬ 
da, imala je dodira i dijela u povijesti različitih naroda i država 

Balkana i Evrope. Početkom X. vijeka hrvatski vladar Tomi¬ 
slav odrvao se je silom bugarskom caru Simeonu, pred kojim 
je zadrhtao i sam Carigrad, i podlegla Srbija; srpski knez Za- 
harija nađe s mnogim odličnicima utočišta kod Hrvata- Na 
Dravi Tomislav zaustavi pljačkaške provale Madžara, koji su u 
to doba harali Evropom. Povodom toga se je posavska Hrvat¬ 
ska između Save i Drave spojila s dalmatinskom Hrvatskom 
uzduž obala Jadrana u jednu jedinstvenu državu, kojoj se je 

vladar nazvao kraljem oko g. 925. 

Od Bizanta, s kojim su hrvatski vladari znali podržavati 
dobre veze, dobio je usto kralj Tomislav upravu nad bizantin¬ 
skim gradovima Splitom, Trogirom, Zadrom i gradovima na 
otocima u sjevernom Jadranu. O snazi hrvatske države u to 
vrijeme govore nam podaci o hrvatskoj kopnenoj i pomorskoj 
sili, koje nam je zabilježio kraljev suvremenik, bizantinski car 
Konstantin Porfirogenet. Hrvatska je u to doba imala do 
100.000 pješaka i 60.000 konjanika, dok je na moru imala 80 
velikih brodova (sagina) i na svakom po 40 oružanih momaka 
i 100 manjih brodova (kondura) sa 10—20 oružanih momaka. 

Tokom X. stoljeća unutarnji nemiri i borbe o prijestolje 
oslabiše znatno hrvatsku državu. Borbama je bio uzrok, što se 
kod Hrvata načelo o nasljedstvu po primogenituri još sukob¬ 
ljavalo sa starijom praksom skupnog vladanja brace. Poznata je 
žalosna epizoda raskralja Svetoslava Surinje, koji se je g. 1000. 
u Trogiru poklonio mletačkom duzdu i dao mu sina za taoca 
u borbi protiv rođene braće, kraljeva Krešimira i Gojislava. Ali 
sredinom XI. stoljeća podiže se Hrvatska ponovo do zamjerne 
visine za snažnog i umnog kralja Stjepana II. 

Njegov sin kralj Krešimir IV. (1058.—1074.) postavi Hr¬ 
vatskoj najšire granice. On je zavladao kao faktični gospodar 
primorskim bizantinskim gradovima, koji postadoše odsada pa 
za vjekove cjeloviti dio jedinstvenog kraljevstva Hrvatske i 
Dalmacije. Toma Arciđakon, splitski kroničar XIII. vijeka, piše, 
da se je već kralj Držislav (oko god. 969.—997.) nazivao »rex 
Croatiae et Dalmatiae«, jamačno privolom bizantinskog cara, 
koji ga je počastio nazivom patricija i eparha i poslao mu zna¬ 
kove kraljevske vlasti. Za Petra Krešimira uđe u sklop hrvat¬ 

ske države i primorska oblast Neretljana, koji držahu otoke 
srednje i južne Dalmacije i kopno između rijeka Cetine i Ne¬ 
retve. S pravom je mogao Petar Krešimir istaknuti, da je »sve¬ 
mogući Bog proširio njegovo kraljevstvo na kopnu i na moru«. 
Ljeti god. 1069. izdao je u svom kraljevskom dvoru u Ninu još 
sačuvanu povelju, kojom je benediktinskom samostanu u Zadru 
sv. Krševanu darovao otok Maun »in nostro dalmatico mari 
sitam«. 

Najveći vanjski sjaj i ugled dostiže Hrvatska za kralja 
Zvonimira (g. 1076.—1089.) Njega iznese na prijestolje, mimo- 
išavši zakonitog nasljednika dinastije Trpimirovića, borba iz¬ 
među dviju stranaka, jedne sklone, a druge protivne crkvenoj 
reformi i svjetskoj politici pape Grgura VII. Uz prvu stranku 
bilo je dvorsko visoko plemstvo, visoki kler i dalmatinski gra¬ 
dovi, a druga je okupljala mase puka i nižega klera. Sukob 
pape i cara bacio je gotovo čitav svijet u borbu i plamen, pa je 
ta borba potresla duboko i hrvatskom državom. 

U crkvi sv. Petra u solinskom polju je papin legat Gebi- 
zon u listopadu god. 1076. svečano predao zastavu sv. Petra 
i okrunio Zvonimira za kralja Hrvatske i Dalmacije. Time je 
i Hrvatska ušla u kolo država, koje su, prema doktrini pape 
Grgura, u Kristovu namjesniku imale svoga vrhovnog gospodara 
i na zemlji. 

Prema vjerodostojnoj usmenoj predaji Zvonimir je tragič¬ 
no svršio. Na jednom saboru na kninskom polju je sabram> 
mnoštvo, ne hoteći se odazvati pozivu cara bizantinskog i pape, 
da krene u vojnu za oslobođenje svetih mjesta, ubilo Zvonimira 
u nastalome metežu. Ali je u narodu dugo živjela uspomena na 
sretna vremena toga kralja. Hrvatski ljetopisac piše, da »za do¬ 
broga kralja Zvonimira biše vesela sva zemlja, jer biše puna i 
urešena svakoga dobra i gradovi puni srebra i zlata«. 

Malo vremena po smrti kralja Zvonimira umre i posljednji 
kralj hrvatske narodne dinastije Trpimirovića, Stjepan III. 
Udes htjede, da se je Hrvatska našla na putu snažnoj i ekspan¬ 
zivnoj mladoj ugarskoj državi, koja je nužno težila k jugu i k 
moru u času, kad je Hrvatskoj ponestalo zakonitih nasljednika 
narodne dinastije. Rodbinske veze ugarske dinastije Arpadovića 

s umorenim Zvonimirom — Zvonimirova je žena bila sestra 
kralja Ladislava — bile su Madžarima izgovorom, da se umi¬ 
ješaju u hrvatske poslove. Borba bi kratka. Samo dio razrožnih 
Hrvata stade protiv Madžara, a uz kralja Petra, koji pogibe 
g. 1097. u Petrovoj Gori. Malo potom sklopi ugarski kralj Ko- 
loman s poglavicama dvanaest hrvatskih plemena ugovor, po 
kojemu ga Hrvati primiše za svoga kralja i u kraljevskom ga 
gradu Biogradu na moru okruniše za kralja Hrvatske (g. 1102.). 

Hrvatska narodna crkva 

Zanimljivi su i značajni crkveni odnosi u hrvatskim stra¬ 
nama u vrijeme narodne dinastije. Hrvati su od prvog početka 
svog pokrštenja bili uz rimskog papu, dok su bizantinski gra¬ 
dovi s romanskim pučanstvom Split, Zadar itd., po davnim car¬ 
skim odredbama, bili podređeni carigradskom patrijarhu. I tako 
se zgodi, da je vlast biskupa ovih gradova, i kasnije, otkako 
Hrvati prihvatiše sveti krst, ostala ograničena na same gradove. 
Čitav hrvatski teritorij do samih zidina tih gradova bio je du¬ 
hovna pastva hrvatskog biskupa u Ninu, koji je bio u izravnoj 
vezi i podčinjenosti prema rimskom papi i neodvisan od Splita, 
nasljednika prava crkvenog metropolita stare Salone. U drugoj 
polovini IX. vijeka crkva je u Hrvatskoj dobila jači oslon svo¬ 
joj nezavisnosti u prodiranju slavenske službe božje u hrvatske 
krajeve. Učenike slavenskih apostola Cirila i Metoda, protje¬ 
rane iz Moravske (g. 885.) zapala je zadaća, da privuku novoj 
vjeri široke redove hrvatskog puka; pritom im je sigurno po¬ 
moglo propovijedanje i služenje službe Božje u živoj narodnoj 
riječi. 

Sve su to teško podnosili biskupi romanskih gradova, pogo¬ 
đeni time u svojim prerogativima, pravima i prihodima. Oni su 
žudno očekivali priliku, da povrate stanje prije dolaska Hrvata, 
kad su njihove dijeceze upravljale čitavom hrvatskom zemljom. 
Prigoda im se pruži g. 923., kad je ponovo uspostavljeno je¬ 
dinstvo između rimske i carigradske crkve. Tim je povodom pa¬ 
trijarh carigradski prepustio dalmatinske biskupe rimskom papi, 
dok je car predao same gradove u upravu hrvatskom kralju 
Tomislavu. Biskupi romanskih gradova i hrvatski biskup u Ninu 

dođoše tako u jednu crkvu i pod vlast jednog vladara; prestao 
je tako i razlog, da Rim mimoilaženjem starijih tradicija, koje 
je rimska kurija odvajkada po mogućnosti štedjela i uvažavala, 
pogoduje težnjama Hrvata za crkvenom neodvisnosti od bizan¬ 
tinskog i romanskog Splita. Borba je u svoj oštrini izbila na 
splitskim crkvenim saborima god 925. i 928. Tu je došlo u su¬ 
kob davno pravo tradicije, u ime koje su dalmatinski biskupi 
tražili vlast u hrvatskoj zemlji, i pravo živog naroda, koje je 
zastupao ninski biskup Grgur, braneći dotadašnju neodvisnost 
svoje crkve od Splita, i tražeći, po svoj prilici, toleranciju za 
narodnu riječ u službi božjoj. Gledajući u njemu simbol vje¬ 
kovnog otpora naroda na jadranskim obalama prema pogibli od¬ 
narođivanja, podigoše mu Splićani nedavno spomenik u blizini 
katedrale, u kojoj su njegova nastojanja, prije ravno hiljadu 
godina, doživjela poraz. Na splitskim su saborima naime bile 
prihvaćene mjere protiv slavenske službe božje, te je hrvatski 
biskup bio podčinjen splitskom nadbiskupu, a prostrani njegov 
teritorij dobrim dijelom vraćen dalmatinskim biskupima. 

Ali se borba Grgura Ninskog nastavila. Početkom XI. vi¬ 
jeka dođe na otoku Krku, davnom sijelu glagoljaša, otvoreno 
do bune Sedeha, koji se je bio nametnuo za hrvatskog biskupa. 
Borba Hrvata ne ostade bez uspjeha. Slavenska služba božja, 
mada je i kasnije više puta bila ugrožena različnim restrikci¬ 
jama, održala se je na obali Jadrana do danas, — predmet i 
razlog opravdanog ponosa, — kao povlastica, koju su Hrvati, 
jedini između Slavena, izvojštili od papinske stolice u katoličkoj 
crkvi. I pitanje crkvene jurisdikcije na hrvatskom teritoriju uredi 
se tokom XI. vijeka kompromisom. Hrvati dobiše posebnog hr¬ 
vatskog biskupa, koji je bio »kraljevski biskup« i išao s kra¬ 
ljevskim dvorom i bio jedan od dvorskih odličnika, a njegova 
se jurisdikcija protezala sve do rijeke Drave (Toma Arciđakon, 
XIII. v.). Usto su ustanovljene i biskupije u hrvatskim mjesti¬ 
ma Biogradu i Ninu, a konačno je, u vrijeme Petra Krešimira, 
postao splitski nadbiskup podanikom hrvatskog kralja, te uva- 
eni i često rado slušani dostojanstvenik na kraljevu dvoru 
(»primas Croatiae et Dalmatiae«). 

Tijesna veza, što su je uspostavili hrvatski vladari u XI. 
vijeku između romanskih gradova, tih središta davne kulture, 
i njihove hrvatske okoline, imala je zamašnih posljedica. Ona 
je s jedne strane utrla put prodiranju Hrvata u gradove, koje 
se već u XI. vijeku očituje u brojnim slavenskim imenima ljudi 
na istaknutim položajima uprave gradova, i koje^ će, kroz par 
stoljeća, dovesti do potpunog etničkog i jezičnog pohrva¬ 
ćenja pučanstva tih gradova. S druge će strane Hrvati poste¬ 
penim prilaženjem u gradove naslijediti i prisvojiti kulturne te¬ 
kovine i društvene uredbe tih gradova: simbioza slavenske krvi 
i kulture sa zapadnjačkom, latinskom civilizacijom najznačaj¬ 
nija je crta prošlosti istočne obale Jadrana. 

Slaveni i Venecija 

Još jedno moramo istaknuti: prve sukobe Hrvata na Ja¬ 
dranu sa faktorom, koji će s vremenom imati odlučnu ulogu na 

Jadranu — s Venecijom. . 

Čedni su počeci ove države, koja je god. 811. okupila u 
slobodnu gradsku općinu na Rialtu smjele pomorce i poduzetne 
trgovce sa blatnih i niskih laguna u skrajnjem sjeverozapad¬ 
nom uglu Jadrana. Sukobi Mlečića sa Slavenima, koji drže raz- 
vijenu istočnu obalu Jadrana, rani su i cesti. 

Hrvati, jedini između Slavena, postaše zarana pomorskim 
narodom. Na to ih nužno dovede vanredno razvijena obala s 
brojnim otocima, koje su oni zaposjeli i tu se nastanili. Već g. 
642., samih par decenija po dolasku Slavena na jug, izvedoše 
oni pljačkaški pohod kod grada Siponta na suprotnoj obali Ita¬ 
lije Plijen sa takova pohoda jesu vjerojatno ona dva prekra¬ 
sna šljema, koji su otkopani u Vidu kod Metkovića, a danas 
se čuvaju u dvorskom muzeju u Beču. U IX. vijeku mletački 
kroničari bilježe česte sukobe brodovlja mletačkog dužda s bro¬ 
dovima hrvatskih knezova i Neretljana. Oni ponovno jadikuju 
nad gusarskim pothvatima Hrvata, a osobito smjelih Neretlja¬ 
na. Možda ne smijemo uzeti odviše tragično ove tužbe, koje 
sve potječu iz jednog izvora, jer u ona tamna vremena ni dru¬ 
gdje nisu brodarenje i trgovina bili izuzeti od prigodne gu- 

Žrtvenik sv. Stasa od Jurja Dalmatinca u Splitu. 



Triptih Nikole Bozidarevića u crkvi na Dancama u Dubrovniku (g. 

Žrtvenik sv. Dujma u splitskoj katedrali od mletačkog kipara Morlaitera. 

sarske prakse. Čak Aristotel u svojoj raspravi o državi dopušta 
gusarenje po moru i po kopnu. 

Da su Hrvati u ono vrijeme, pored prigodnih gusarskih 
pothvata, podržavali redovitu trgovinu na Jadranu, dokazuju 
nam rijeci cara Konstantina Porfirogeneta, da »sagine i kondure 
Hrvata ne polaze u rat protiv nikoga osim da njih tko napadne, 
nego s takovim lađama idu hrvatski trgovci u različna pristani¬ 
šta, ploveci od grada do grada po neretljanskom kraju i po 
dalmatinskom zalivu (Jadranu), pa sve do Venecije«. Hrvati su 
g. 870. pod svojim knezom Domagojem, a jamačno na svojim 
brodovima, prešli Jadran i opsjedali uz cara Ludovika II. grad 
Bari, koji je bio u rukama Saracena. Spomenusmo već lijepi 
broj brodova hrvatske mornarice u vrijeme kralja Tomislava. 
Dugo su vrijeme Mlečići morali plaćati Hrvatima i Neretlja- 
nima godišnji danak, kako bi osigurali trgovinu i prolaz svojih 
lađa na Jadranu. 

Prva jača afirmacija Mlečića na istočnoj obali Jadrana bila 
je god. 1000. Dužd Petar Orseolo krenuo je na Spasovo g. 1000. 
na pobjedonosnu vojnu uzduž dalmatinske obale. Borba člano¬ 
va hrvatske dinastije oko prijestolja olakšala je duždu uspjeh, 
i on zaposjedne po prvi put nekoliko gradova u Dalmaciji. Ro¬ 
manski gradovi dočekaše ga u svečanim povorkama i priznaše 
ga svojim gospodarem; i hrvatski grad Biograd morade mu se 
pokloniti. I Neretljani zatražiše od dužda mir, a kod otočića 
sv. Maksima, danas Majsana, blizu Korčule, dođe pred dužda 
dubrovački biskup s pratnjom i položi mu prisegu vjernosti. 
Dužd se tom zgodom prozva »dux Dalmatiae«. Odsada Mlečići 
ne ce vise plaćati danak Hrvatima i Neretljanima za plovidbu 
po Jadranu. 

v, se d °g ada j, duboko usjekao u svijest i pamćenie Mle- 

C1Ca .' v Tradici J a dapače veže ovaj Orseolov pohod s poznatom 
godišnjom ceremonijom vjenčanja mletačkog dužda s morem, 
oje se je obavljalo u Mlecima do propasti republike. 

Uistinu pak uspjeh Orseolove vojne, ukoliko se tiče zapo- 
sjeđnuća dalmatinskih gradova, bio je kratkog trajanja. Gra- 
ovi su samo par godina ostali u mletačkoj vlasti. Ali odsada 
ce se Mlečići navraćati na istočnu obalu Jadrana, kadagod za- 

vlada nered i bezvlađe u hrvatskim stranama. Još u istom XI. 
stoljeću javljaju se oni na našoj obali iza zasužnjenja kralja 
Hrvatske po Normanima (g. 1075.) i iza pogibije kralja Petra 
u Gvozdu (g. 1097.). God. 1085. podijelio je bizantinski car 
mletačkom duždu pravo na titulu »dux Dalmatiae«. Morat će 
međutim proći još par vjekova, da ova kićena titula postane 
realnost i da Mlečići uistinu pretvore Jadransko more u »golfo 
di Venezia«. 


Južna Dalmacija 

Južno od Cetine pomaljaju se tokom IX. vijeka iz tame 
povijesti regionalna plemena t. j. plemena naše krvi i jezika, 
nazivana po kraju, koji su ona nastavala. Tu je redom od sje¬ 
vera prema jugu najprije bilo pleme Neretljana između rijeke 
Cetine i Neretve. Njima su pripadali otoci srednje i južne Dal¬ 
macije. Do njih su bili Zahumljani, koji dobiše ime od grada 
Huma; njihova se je zemlja prostirala na jugu Neretve do gra¬ 
da Dubrovnika. Travunjani ili Trebinjani, tako nazvani po 
mjestu Trebinju, zauzimali su kraj od Dubrovnika pa do Ko¬ 
tora. Najjužnija je bila oblast Dukljana od Kotora pa do Bo¬ 
jane; ona se tako zvala po starom porušenom gradu Doklea. 

Neretljani su bili žilavo i otporno pleme, koje je zadnje 
na primorju primilo sveti krst. Oni se brzo privikoše moru i 
postaše vrsni i smioni pomorci, a i gusari. Njima su na ćelu 
bili njihovi posebni plemenski knezovi. Istom u drugoj polovici 
XI. stoljeća ušao je kraj između Cetine i Neretve u sklop hr¬ 
vatske države i trajno ostao njezinim dijelom. Pročelnici Ne¬ 
retljana ili Primoraca (Mariani) spominju se odsada kao od¬ 
ličnici na hrvatskom dvoru. Kad je kralj Zvonimir g. 107 ., 
prigodom posvećenja katedrale hrvatskog biskupa dijelio u svom 
dvorcu kod Knina milosti i krojio pravdu, nalazio se je knez 
Primoraca ili župan »morski« Jakov u kraljevoj dvorskoj prat 
nji; on je prema slavenskom pravnom običaju bio tom P r ig°~ 
dom određen, da kao kraljev pristav uvede duvne benediktinke 
u Splitu u posjed neke zemlje, koju im je kralj bio poklonio 
u današnjem kaštelanskom polju. 


18 


Prvotna etnička pripadnost tih plemena još je uvijek pred¬ 
metom spora i proučavanja. Činjenice, da se u XI. i XII. vijeku 
hrvatsko ime javlja u Dukiji, nameće pomisao, da su ratnički 
Hrvati prvotno pretopili i ova južna plemena, iako je njihovo 
ime ovdje ubrzo izblijedjelo i zadržalo se najduže na skraj- 
njoj južnoj granici prema Arbanasima (u Duklji). Svakako od 
X. vijeka dalje oblasti južno od Neretve dolaze u političku 
sferu srpske države, kojoj je prvo središte bila oblast Raše u 
unutrašnjosti Balkana, sijelo žilavog plemena Srba. 

Grad Dubrovnik na hridi kraj mora i Kotor u skrajnjem 
kutu Boke Kotorske ostali su kroz ovo prvo vrijeme pod zašti¬ 
tom Bizanta, zadržavši romanski živalj. 

Spomenici umjetnosti: graditeljstvo 

Spomenici umjetnosti prate od samog početka srednjeg vi¬ 
jeka povijesni život Hrvata na istočnoj obali Jadrana. Stari su 
Hrvati u Dalmaciji, gdje je odvajkada bilo u izobilju kamena, 
gradili od prvog početka svoje crkve od kamena. Oni su to či¬ 
nili u vrijeme, kad su ostali slavenski narodi još dizali svoje 
prve bogomolje u drvetu, koje se lako troši i propada. Tako 
su hrvatske crkvice najstariji spomenici graditeljstva kod Sla¬ 
vena. Hrvatski su vladari gradili crkve, dizali samostane, zidali 
dvorove, u kojima su povremeno boravili, obilazeći svoju ze¬ 
mlju i krojeći narodu pravdu, i konačno uređivali sebi grobni¬ 
ce, u kojima su željeli vječno počivati. A dvorski i državni od¬ 
ličnici povodili su se za njima. 

Nekoliko spomenika otelo se vremenu i doprlo tako do nas; 
ostatke drugih spomenika iznijeli su na vidjelo marno starinar- 
sko društvo u Kninu i »Bihać« u Splitu pod vodstvom fra Ma- 
runa i don Frane Bulića. U Ninu je sačuvana crkva sv. Nikole 
i crkva sv. Križa, građena od župana Godežava u obliku križa 
s visokom kupolom, što se izvija iz sredine crkve. Englez Jack- 
son je tu crkvu nazvao najmanjom katedralom na svijetu. Ispod 
surih klisura Mosora stoji još crkva sv. Petra u Priku, u kojoj 
je u XI. vijeku kralj Slavac presudio spor oko neke zemlje. U 
Sijačima kaštelanskog polja otkopani su temelji dvorske ka¬ 
pele IX. vijeka, a u Solinu, na zelenom Gospinom otoku izme- 

du rukava solinske rjeiice, otkopane suJfL^baUV 

Ma M e i‘ dal ie^ unutar "srednjevjekovne* »Gradine« otkrivena je 
v, Malo dalje, u poredanih u obliku oktogona, 

?&£%£££& Po P oh„ku crkve i — sje 

K ,. „ v •_ svud uokolo njezinih zidova, čini se, aa j 

crt: služila sa obavljanje pngodn.h » 

Frane Bulić nagađa, da je u njoj papin lega^‘"Vnacije. 

naii lTpr°mrskiru Z ™SLkTm gradovima s romanskim živ- 

f e bro a dna°ba e ziliaca sv. Barbare u Trogiru, pa sv. Nikola i sv. 
Tro lica u Splitu. Male, presvođene crkvice prelaze u to vrijeme 
na usru Neretve, granicu srednjevjekovne hrvatske države. Cr- 
kvi e , vrlo zanimljivim svodovnim konstrukcijama knju otom 

pred Dubrovnikom: Koločep, Lopud i Sipan. Selo Oslje negd 
utvrđeno mjesto gospodara Zahumlja, uvrh teško pristupačnog 

brliega žuva visoke ruševine crkve u obliku osmerobsta. Uvrh 

brijega' podno stonskog polja stoji još crkvica sv. M.haj a 
, afreskom crkvenog ktitora, nekoga zetskog kralja, koj, drz, 

me “ od ^ o c ^' i ^x,.'»ljeta crkvene građevine v « ih r “ a 
miera su iznimna pojava u Dalmaciji. Takav je izuzetak velika 
S dkva sv. Donata u Zadru, koju je zadarski biskup Do- 

nat dao podignuti od domaćih majstora prema “7“^revu 
nih okruglih dvorskih kapela cara Karla Velikoga Na care 
dvoru boravio je Donat kao izaslanik dalmatinskih romanskih 

Srad sIa a rotvSske 0 tkve su inaće sve do XI. vijeka veoma ma 
Une u svojim razmjerima, jednostavne u “^„‘ko- 

nici i često nepravilne u svojim linijama. To je vrijeme, u 
iemu Je evropska civilizacija tek polako diže iz duboke deka- 
dence u koju je bila bačena provalom barbara. Ipak su staro¬ 
hrvatske crkvice vrlo zanimljive po svojim florama i i poi svoj J 
Akciji. One nijesu građene u obliku pačetvonnske bazilike 
na tri broda, koji je crkva širila svojim ugledom po Zapadu 

Evrope, već često pokazuju raznovrsne tlorisne osnove na tro¬ 
list, četverolist, šesterolist, na križ itd. Osim toga su starohrvat¬ 
ske crkvice pokrivene svodovima i kupolicama, u vrijeme, kad je 
monumentalno crkveno graditeljstvo na zapadu Evrope upo¬ 
trebljavalo gotovo isključivo drveni strop. 

Zbog toga su starohrvatski građevni spomenici odavno 
svratili na sebe pažnju istraživača evropske umjetnosti ranoga 
srednjeg vijeka. Većina starijih pisaca pripisivala je ove crkvi¬ 
ce utjecaju Bizanta, koji je u crkvenim građevinama također 
upotrebljavao svod i kupolu. Bečki profesor umjetnosti Strzy- 
gowski nedavno je iznio tezu, da su stari Hrvati u svojim prvim 
crkvenim građevinama od kamena prenijeli na jug oblike i 
konstrukcije, koje su oni odavna upotrebljavali u drvenim gra¬ 
đevinama u svojoj šumovitoj pradomovini iza Karpata. Najbliže 
će ipak istini biti mišljenje, da su starohrvatske crkvice djela 
domaćih majstora, koji prepušteni sami sebi rade i grade, kako 
najbolje znaju i umiju. 

Male presvođene crkvice slobodnih oblika pravilo su u Dal¬ 
maciji do sredine XI. vijeka. U to vrijeme dalmatinska je 
hrvatska time, što je uredila svoje crkvene prilike i što je sebi 
pripojila dalmatinske romanske gradove, stupila u uži dodir 
s crkvom i životom Zapada. I upravo u to vrijeme osnivaju se u 
Dalmaciji brojni benediktinski samostani, i monasi tih samo¬ 
stana uče domaće majstore gradnji crkava većih razmjera, do- 
tjeranije zidarske tehnike, te uvode i kod nas crkvu bazilikal- 
nog tipa na tri lađe, kako je to običaj svagdje na zapadu 
Evrope. 

Jedina još danas u cjelini sačuvana ranoromanska bazi¬ 
lika XI. vijeka jest sv. Petar u tihoj supetarskoj Dragi na Rabu. 
Ostaci od više bazilika iz tog vremena, otkopanih na hrvatskom 
području pokazuju nam, da Hrvati nijesu slijepo oponašali po- 
primljene uzorke, već su pri gradnji svojih crkava znali zadržati 
elemente iz tradicije svojih ranijih crkvenih građevina. Uistinu 
starohrvatske bazilike XI. vijeka, što su otkopane u okolini Kni¬ 
na, Splita i u Biogradu na moru, upotrebljuju mjesto lakih stu¬ 
pova zidane pilone kao potporu krova i dižu zvonike ispred 
crkvenog pročelja, a ne odjelito od crkve, kako je bio običaj u 

ondašnjoj Italiji i kako to nalazimo i u romanskim primorskim 
gradovima Dalmacije. Osobito su zanimljivi starohrvatski zvo¬ 
nici visoki, masivni i prema vrhu ponešto suženi; om iz daljine 
čine dojam utvrđenih kula. Jedna takva crkva i zvonik jest ^ 
Vid kod Dobrinja na Krku, podignuta oko g. 110 °, ° d ^ 
Dragoslava, a druga, istina iz kasnijeg vremena, strsi 
vina sv. Spasa na vrelu rijeke Cetine. 

Pleterni ukras crkvenog namještaja 
Vanjštinu ovih crkvica oživljavali su nizovi lezena i sli¬ 
jepih lukova, plitko izbečenih na zidnim površinama, a unu- 
Snjos. njicl resio je brojni i 1W 
žrtvenici i baldakini nad njima, pregrade, sto su dijelile svet 
šte, određeno za kler, od prostora crkve, namijenjenog pobož¬ 
nom puku, kropionice i propovjedaonice. 

Ravne i glatke površine toga kamenog ili mramornog po 
kućstva kao i okvire vrata i prozora prekrivaju poput saga plitke 
i plosnate rezbarije. Motivi tih rezbarija mjesu veličanje bo¬ 
žanstva i isticanje njegovih simbola; om ne pri azuju pr 
zore iz biblije i evanđelja. Te rezbarije ne znaju uopće za ljud 
ski lik, nego su čisti omamenat. U brojnim, mada uvij ^ p 
novljenim kombinacijama susretamo u njima starokrscam 
lozice i križeve, stilizirane palmete i zv.jezde^lukove i kuke, 
pokadšto ptice i zvijeri, poznate nam sa starokršćanskih skulp 
ra a ovdje razriješene u paralelne crtice; pa nadasve pletere 
u različnim oblicima od prostog uzla i pletenice do čitavih mre¬ 
ža isprepletenih trostrukim prutićima. U obilju crkvenog po uc- 
stva i u obilju pleternog ukrasa, koji se je cesto našao , u ma¬ 
loj starohrvatskoj crkvici, izbija naivna radost i težnja ondaš¬ 
njih majstora za ukrašivanjem. . . 

S kršćanskom vjerom prodrla je u naše krajeve ova umjet¬ 
nost iz susjedne Italije, gdje se je ona tokom VIII. vijeka obli¬ 
kovala evolucijom i pretvorbom kasnoantikne dekoracije. Hr¬ 
vati su brzo prisvojili i sami izvodili tu jednostavnu, ali efe - 
nu dekoraciju, koja je odgovarala njihovim ondašnjim umje - 
ničkim sposobnostima, kao i njihovoj prirođenoj sklonosti svoj 
stvenoj svima primitivnim narodima, k neplasticnom i linear 

nom ukrašavanju površina. Te skulpture javljaju se uzduž či¬ 
tave obale istočnog Jadrana; one prelaze granicu hrvatske dr¬ 
žave, Neretvu, i ne staju ni pred vratima romanskih gradova. 
Tokom vremena naši su majstori unijeli u tu dekoraciju i vla¬ 
stite crte i varijante. 

Najizvornije su pleterne skulpture u Dalmaciji pri svom iz¬ 
maku u drugoj polovici XI. vijeka, kad se na njima počinju 
miješati stari pleterni oblici s novim motivima romanike, koja 
u provincijsku konzervativnu sredinu Dalmacije prodire tek 
malo po malo. U timi se kasnim pleternim skulpturama ponovo 
vraćaju mnogi dotada zabačeni klasični motivi; vraća se i ljud¬ 
ski lik, što ga nevješto dlijeto majstora isprva pretvara u line¬ 
arni crtež. Vanredno je zanimljiva u tom pogledu mramorna 
ploča u splitskoj krstionici, koja prikazuje hrvatskog kralja na 
prijestolju, do kojega stoji dvorski dostojanstvenik i pred kojim 
kleči vjerni podanik. Ta je ploča bila dio crkvenog namještaja, 
što ga je splitskoj katedrali u drugoj polovini XI. vijeka da¬ 
rovao neki hrvatski kralj kao znak njegove vladarske moći u 
Splitu. 

Fragmenti ovoga crkvenog pokućstva čuvaju se u muzejima 
Knina, Splita i Zagreba. Na njima su važni i brojni latinski nat¬ 
pisi hrvatskih narodnih vladara i odličnika. Poznat je čuvstveni 
natpis sarkofaga kraljice Jelene (g. 976.), koji je Bulić strpljivo 
sastavio iz stotinjak komadića, otkopanih na Gospinom otoku 
u Solinu; natpisom je utvrđeno i popunjeno rodoslovlje hrvat¬ 
ske vladarske loze Trpimirovića. Narodni nazivi dvorskih časti 
na natpisima (iupanus, tepci) dokazuju nam, da se je na hrvat¬ 
skom dvoru govorilo narodnim jezikom; s druge strane njihov 
latinski tekst svjedoči, da se je hrvatski dvor i hrvatski visoki 
kler držao latinske liturgije. Slavenska služba božja širila se je 
uglavnom u nižim redovima puka i klera, a jedno od njezinih 
živih središta bio je otok Krk, gdje se u crkvi sv. Luci je kod 
Baške sačuvala poznata glagoljska ploča, koja spominje darov¬ 
nicu kralja Zvonimira (oko g. 1100.). 

Oružje , nakit i blago riznica 

Predodžbu o starohrvatskoj kulturi i umjetnosti upotpu¬ 
njuju nam metalni predmeti, davani pokojnicima u grob. Po 

običaju naslijeđenom iz doba neznaboštva neko vrijeme^ j e u 
starih Hrvata muškarac nosio sa sobom u grob oružje, a ženska 
nakit. Starohrvatski mačevi i sjekire, vršci strjelica i kopalja u 
kninskom muzeju pokazuju nam, kakvo je bilo oružje starohr¬ 
vatskih junaka. Dragocjena je u tom muzeju zbirka lijepo ure¬ 
šenih srednjevjekovnih ostruga od pozlaćenog bronca. 

To nam oružje još jednom potvrđuje ratničke sklonosti i 
sposobnosti starih Hrvata i Slavena. Samo romantički nastrojeno 
doba moglo je vjerovati poznatoj anegdoti iz rata cara Mauri- 
kija u Trakiji, po kojoj stari Slaveni nijesu znali za oružje, te 
im je bila milija pjesma i tambura. Činjenica je, da su južni 
Slaveni samo oružjem mogli sebi prokrčiti put do Jadrana i da 
su samo borbom mogli do danas zadržati osvojene zemlje. Li¬ 
jepi mačevi i kićene ostruge kninskog muzeja pokazuju oblike 
i ukras, sličan oružju sjevernih Vikinga. Car Karlo Veliki za¬ 
branio je izvoz oružja iz svojeg carstva u susjedne zemlje. Mo- 
guće je, da su stari Hrvati dobavljali oružje starim trgovac- 
kim putom, koji je od istočnog mora rijekom Vislom išao do 
zakarpatske Bijele Hrvatske, s kojom Hrvati na jugu ne bi, na 
taj način, bili prekinuli svaku vezu. 

Ponos kninskog muzeja su brojne, lijepe i ukusne naušnice 
od bronca i pozlaćenog srebra. One su prema bizantinskim ti¬ 
povima izrađene u izvornim oblicima od domaćih zlatara u dal¬ 
matinskoj Hrvatskoj (IX.—X. v.), a nadilaze po svom broju i 
raznovrsnosti nadaleko naušnice, koje se u to doba nalaze u 
grobovima ostalih slavenskih naroda, dok se jednostavnim i 
ukusnim oblicima znatno izdižu u poredbi s teškim i masivnim 
srednjevjekovnim naušnicama Bizanta. 

I u riznicama dalmatinskih crkava imamo dragocjenih pred¬ 
meta iz ovog dalekog doba. U riznici župske crkve u Ninu saču¬ 
vani su srebrni kovčežići s moćima svetaca iz Franačke, sto su 
ih Hrvati po svoj prilici dobili na dar pri svom pokrštenju oko 
god. 800. U arhivu splitskog Kaptola čuva se dragocjeni evan- 
đelijar iz doba obnove splitske crkve po Ivanu Ravenjaninu u 
VIII. vijeku, napisan poluuncijalnim pismom. Davna je legen¬ 
da dapače htjela, da je taj rukopis svojom rukom ispisao sam 
sv. Dujam, učenik apostola Petra, i sa sobom ga ponio u grob, 

gdje je po tome bio nađen. Benediktinski monasi donijeli 
su sa sobom u hrvatske strane i svoj južno-italski, monte- 
kasinski slog ukrašivanja crkvenih knjiga. Kodeksa s tipnim 
inicijalima tog sloga, u kojima se prepliće lišće, pleter i živo¬ 
tinjske glavice, imamo u Trogiru, Splitu i u Zagrebu. 


SREDNJI VIJEK: DOBA UGARSKO-HRVATSKO I DOBA 
DALMATINSKIH SLOBODNIH GRADSKIH OPĆINA 

(1102.—1420.) 

G. 1102. stupila je Hrvatska u personalnu uniju s Ugar¬ 
skom. Prava hrvatske dinastije Trpimirovića prešla su na kralja 
Kolomana Arpadovića i njegove nasljednike. I dalmatinsko pri¬ 
morje s otocima i gradovima Zadrom, Trogirom i Splitom pri¬ 
znalo je Kolomana za kralja i ušlo u sklop ugarsko-hrvatske 
države (g. 1107.). 

Madžari su, istina, bili skloni, da personalnu uniju u prak¬ 
si pretvore u odnos ovisnosti, ali su pritom nailazili na vjekovni 
otpor hrvatskog plemstva. Posebno krunisanje Arpadovića za 
kraljeve Hrvatske i Dalmacije prestalo je s kraljem Andrijom 
II. (1205.—1235.); otad se ono obavaljalo u zajedničkoj cere¬ 
moniji s krunisanjem ugarskog kralja. Ali se je posebni polo¬ 
žaj Hrvatske ogledao i dalje u hercezima i banovima na jugu 
ugarsko-hrvatske države. 

Dalekog kralja zamjenjivao je često u hrvatskim stranama 
herceg, redovno mlađi brat ili sin kraljev. On je naizmjence 
stolovao u Zagrebu, glavnom gradu posavske Hrvatske, između 
Save i Drave, koja se je sve do provale Turaka nazivala Scla- 
vonia, te u Kninu u Dalmaciji, glavnom gradu ondašnje pri¬ 
morske Hrvatske. Upravu u primorskoj Hrvatskoj vršio je u 
kraljevo ime »ban Hrvatske i Dalmacije«, koji se je zvao ta¬ 
kođer »ban primorskih strana«. U Kninu i Ninu sastajali su se 
°d prigode do prigode hrvatsko-dalmatinski sabori, na kojima 
su svjetovni i crkveni velikaši, plemstvo i gradovi rješavali pi¬ 
tanja svoga kraja. 

Unutrašnjost Dalmacije je u to vrijeme bila domena moć¬ 
nog i borbenog hrvatskog plemstva. Koncem XII. vijeka uve¬ 
den je u primorske hrvatske krajeve feudni sustav. Prijašnje 
patrijarhalno župno i plemensko uređenje zamijenjeno je feud- 
nim uređenjem, koje je vladalo u Ugarskoj i na Zapadu Ev¬ 
rope. Stari hrvatski župani, izabranici i pouzdanici svoga ple¬ 
mena u župi, dobiše svoju baštinu kao leno od kralja, u čije su 
ime imali tim krajem upravljati, krojiti pravdu i kralju u slu¬ 
čaju potrebe priteći u pomoć. Kako je kralj bio daleko i kako 
su njegovu vlast slabile vječite smutnje u Ugarskoj, to je u 
primorskim stranama sve više rasla snaga i ugled hrvatske 
vlastele. Sa silom raste i borbenost hrvatske gospode. Moćna 
hrvatska vlastela Šubići i Svačići-Nelipići u srednjoj Dalmaciji, 
Kačići između Cetine i Neretve, pa Kurjakovići u Krbavi, vje¬ 
čito se među sobom natječu i otimlju jedni drugima zemlje i 
gradove, vječito se odmeću od svog vladara, vječito se jagme 
za gospodstvom i bogatim prihodima knežije primorskih gra¬ 
dova. 

Gradovi u primorju otimlju se prema svojim silama pre¬ 
sizanju vlastele i izgrađuju svoju autonomiju. Pored Zadra, 
Trogira i Splita stali su se ubrajati u dalmatinske gradove i 
hrvatski Šibenik i Nin, otkad su dobili privilegije, slične onima 
dalmatinskih gradova romanskog podrijetla (g. 1167. odnosno 
1205.). Ugarsko-hrvatski kraljevi, da zadrže privrženost dalma¬ 
tinskih gradova, jedinih vrata svoje države prema moru, davali 
su i potvrđivali ovim gradovima široke sloboštine. Povoljnom 
razvoju autonomije tih gradova dobro su došli i ponovni sukobi 
između Venecije i Ugarske za posjed dalmatinske obale. 

Oko dalmatinske obale sukobljavale su se naime i u to doba 
težnje i požude različitih naroda i država. Vlast Normana iz 
južne Italije nad Dubrovnikom (g. 1185.—1192.) i vlast ojača- 
log i ekspanzivnog Bizanta pod carem Emanuelom Komnencem 
nad našim krajevima na istočnom Jadranu (od g. 1168. do g. 
1180.) bile su samo prolazne epizode. I provala Tatara, koji su 
paleći i robeći pregazili Ugarsku i natjerali kralja Belu IV. na 
bezglavi bijeg u primorske strane sa kćerima, mladim nasljed¬ 

nikom prijestolja i velikašima kraljevstva, ostala je u uspomeni 
samo kao ružan san. Hrvatska tvrđava Klis na vrletnoj hridini 
poviše Splita i grad Trogir, u koje se gradove kralj bio sklonio, 
odrvali su se pod svojim knezom Šubićem navali tatarskih četa 
(g. 1242.). Od čitave epizode ostadoše u Splitu kosti kraljevih 
kćeri, umrlih na Klisu, pohranjene u sarkofagu iznad vrata 
splitske katedrale. Od mnogo većeg značaja bili su sukobi iza¬ 
zvani vjekovnom težnjom Venecije, da zagospodari Jadranskim 
morem. 

Venecija i Ugarska 

Kako je Venecija politički i gospodarski jačala, tako je ona 
dosljednije išla za ciljem, da sebi osigura istočnu obalu Jadra¬ 
na. Zapadna, italska obala Jadrana plitka je, nerazvijena i bez 
luka, pa su se odvajkada lađe, koje su plovile Jadranom, radije 
držale istočne obale. Trebala je Veneciji ta obala, da zaštiti 
svoje trgovačke i ratne lađe na putu u Levant od prepada iz 
zasjede između brojnih otoka, školja i konala dalmatinske oba¬ 
le. Sklonost gusarenju starih Ilira i Neretljana naslijedili su u 
kasnijem razdoblju srednjega vijeka Omišani na ušću rijeke 
Cetine. Dobro su dolazile Veneciji i dalmatinske šume, da dobi¬ 
je materijala za gradnju brodova i potrebnu količinu drvenih 
stupaca, na kojima će iznad blatnih laguna dizati svoje palače. A 
dobro su joj mogli poslužiti i vješti pomorci dalmatinskog pri¬ 
morja. Zato je Venecija kroz duga stoljeća vodila borbu za 
dalmatinsko primorje s vanrednom ustrajnošću i tvrdoglavošću 
do konačnog uspjeha u XV. vijeku. 

No borba između Ugarsko-hrvatske i Venecije, uz izmje¬ 
ničnu sreću i uspjeh, dugo je bila neodlučna. U XII. su vijeku 
dalmatinski primorski gradovi više puta prelazili iz ugarsko- 
hrvatskih u mletačke ruke, da se domala opet vrate svome 
zakonitom vladaru (»naturale dominium regis Ungariae«, zovu 
ga dokumenti). Mlečići nesmiljeno iskorišćuju svoje uspjehe: g. 
1125. sravniše oni sa zemljom stari hrvatski grad Biograd na 
moru. Ali potpunog i trajnog uspjeha ne postigne zadugo ni 
jedna strana. Nedostajala je još trgovačkoj republici Veneciji 
°jna sila, koja bi se mogla omjeriti s onom ugarske države i 

hrvatske gospode, a Ugarskoj je nedostajala potrebna snaga na 
moru. Ugarska, kojoj je središte bilo daleko od mora u nepre¬ 
glednim ravnicama Tise i Dunava, zanemarila je posvema rat¬ 
nu mornaricu. . 

Kroz taj period Mlečići su se u glavnom morali zadovoljiti 
time, da zadrže u svojim rukama nekoliko strategijskih upori 
šta na istočnom Jadranu: otoke Rab, Hvar i Korčulu, i u prvom 
redu grad Zadar. Da čvršće sebi privežu Zadar, Mleci su g. 
1154. isposlovali od pape, da Zadar dobije nadbiskupa, koji će 
biti neodvisan od splitskog metropolita i kome će biti sufragani 
biskupi u Krku, Osoru, Rabu i Hvaru, onda u mletačkim ruka¬ 
ma. Međutim samu godinu dana kasnije podvrgne papa, na 
želju Mlečića, Zadar pod crkvenu vlast mletačkog patrijarha 
u Gradu. 

Zadar se nije od svoje volje i lako priklonio republici sv. 
Marka. Srednjevjekovna povijest ovoga grada jest niz buna 
mletački kroničari bilježe ih devet — protiv Venecije. Premda 
narodna pripadnost nije u ono vrijeme imala važnosti, koju 
ona danas ima, i premda je dalmatinskim gradovima vrhovna 
težnja bila očuvanje gradske slobode, ne smijemo gubiti s vida 
činjenicu, da su tokom XIII. vijeka i negda romanski gradovi 
Dalmacije prirastom pučanstva iz okolice bili pohrvaćeni. Za¬ 
dar je još g. 1177. dočekao papu Aleksandra III., kojega je 
oluja bila bacila na dalmatinsku obalu, sa svečanom procesijom, 
u kojoj je puk pjevao pjesme na hrvatskom jeziku. 

God. 1202. mletački dužd Henrik Dandolo poveo je križa¬ 
re, koji su se okupili, da oslobode grob Gospodinov, u borbu 
protiv nepokornog mu kršćanskog grada Zadra. Ni papino pro¬ 
kletstvo nije odvratilo dužda, da grad osvoji i iz temelja po¬ 
hara. Hrvatski knez Dandolo iz roda Nelipića pomagao je tom 
prigodom Zadranima, da se povrate i obnove svoj grad. A isto 
će tako stoljeće kasnije hrvatsko-dalmatinski ban Pavao Subic 
natjerati Zadrane, da se još jednom odmetnu od Mlecica (g. 
1311.). I na glas, da je ugarsko-hrvatski kralj Bela IV., bježe¬ 
ći pred Tatarima, sašao u primorske strane, poslaše mu Zadra¬ 
ni u Klis svoje poslanike, koji dadoše grad pod kraljevo okrilje 
<g. 1242.). 

Premda dobar dio istočne obale Jadrana nije u to vrijeme 
još bio u posjedu Mlečića, oni su ipak već tada bili neosporni 
gospodari na samom moru. Vremena hrvatskih narodnih vla¬ 
dara i njihove pomorske sile na Jadranu ne vratiše se više. Ni 
daleka Ugarska, ni hrvatska vlastela, vječito zapletena u bor¬ 
bama u unutrašnjosti, nijesu imala smisla za more i silu na 
moru. 

Mlečići su malo po malo slomili svoje takmace i dobili u 
svoje ruke svu trgovinu sjevernog Jadrana. Ankona i Ravena, 
Dubrovnik i južno-italski gradovi smjeli su voziti u Veneciju 
samo živež i proizvode svoga kraja. Zauzećem Carigrada god. 
1204. Venecija je postala velika sila na Sredozemnom moru. 
Ona je odsada razvila posebno shvaćanje i nametnula ga susje¬ 
dima, po kojemu je ona teritorijalni gospodar jadranskih voda, 
a te se i nazivlju »Golfo di Venezia«. God. 1217. otplovio je 
ugarsko-hrvatski kralj Andrija II. iz splitske luke u Svetu Zem¬ 
lju na* križarsku vojnu s brodovima, koje je dobio od Mlečića: 
dužd mu »milostivo« dade brodove, ali se kralj za uzvrat odriče 
svojih prava i aspiracija na grad Zadar, otet mu od Mlečića 
poznatim prepadom križara god. 1202. I moćni Anžuvinac ugar¬ 
sko-hrvatski kralj Ljudevit obraća se svome takmacu Veneciji, 
kad mu je majka preko mora išla u pohode svojim rođacima u 
Napulj. Ni osnutak čedne ratne mornarice pod tim kraljem nije 
mogao bitno izmijeniti stanje stvari. 

Moć knezova Šubića 

U XIV. vijeku uspjelo je međutim Veneciji, da se na neko 
vrijeme ugnijezdi u nekoliko gradova dalmatinskog kopna, umi¬ 
ješavši se vješto, u prilike i borbe u dalmatinskoj Hrvatskoj. 
Knezovi Šubići, iskoristivši borbu za prijestolje između zadnjeg 
Arpadovića Andrije III. i Anžuvinaca u Napulju, pod konac 
XIII. vijeka, vanredno se osiliše. Šubići dobiše g. 1293. čast 
bana Hrvatske i Dalmacije u nasljedno leno za sva vremena; 
a članovi Šubićeva roda nametnuše se redom za gradske kne¬ 
zove Splitu, Trogiru, Šibeniku i Ninu. Kad je još k tome knez 
Juraj Šubić, sa sijelom u tvrdom Klisu poviše Splita, g. 1300. 
prevezao preko mora novoga kralja Anžuvinca Karla Roberta, 

koga će ban Pavao Šubić dati otpratiti u Zagreb, Šubići u neku 
ruku obnoviše doba i sjaj hrvatske narodne dinastije i po- 
stadoše faktično samostalni gospodari u dalmatinskoj Hrvatskoj. 

Njihovu snažnu i tvrdu ruku osjetiše ostala hrvatska go¬ 
spoda i spomenuti dalmatinski gradovi, koje su primorali, da 
biraju njima poćudne gradske časnike i od kojih su pored re¬ 
dovitih dohodaka tražili u različnim prilikama darove u nara¬ 
vi: vola ili brava, ili neku količinu pšenice, kolača i voća. Oso¬ 
bito je gradove teško pogađalo gusarenje Omišana, Šubićevih 
podanika, jer su gradovi bili prisiljeni jamčiti za štete, što bi ih 
Omišani nanijeli mletačkim trgovcima. I tako se zgodi, da se 
pod vodstvom Venecije udružiše u savez i borbu protiv Šubića 
dalmatinski gradovi i hrvatska gospoda u dalmatinskoj Hrvat¬ 
skoj, te kod Biska poraziše ondašnjeg poglavicu roda Šubića 
Mladena II. Kad je još k tome Karlo Robert, koji je brzo zabo¬ 
ravio, da svoje prijestolje zahvaljuje Šubićima, zasužnjio Mla¬ 
dena II. Šubića, zadan je vrlo težak udarac sili toga roda (1322. 
g.). G. 1322. uzeše Mlečići pod svoje okrilje gradove Šibenik 
i Trogir, a g. 1327. Split, da ih tobože očuvaju od nasilja Šu¬ 
bića, »ne dirnuvši časti i prava gospodina ugarskog kralja«. 
Tako je glasila lukava diplomatska formula Mlečića, kojom 
prigrabiše te gradove. 

Ljudevit Veliki 

Karla Roberta naslijedi g. 1342. sin Ljudevit, kojega po¬ 
vjesničari okrstiše Velikim. On je isprva upro sve sile, da ko¬ 
načno skrši vlast i obi jest hrvatske vlastele dalmatinske Hrvat¬ 
ske i uvede red i poslušnost u tom kraju, kao i to, da vrati svo¬ 
joj vlasti od Mlečića otete dalmatinske gradove. 

Iza smrti kneza Nelipića, koji je po slomu Šubića bio pri¬ 
hvatio barjak nezadovoljstva i bune, Nelipićeva udova Velisla- 
va, preda iza junačke obrane, kralju Knin, ključ dalmatinske 
Hrvatske (g. 1345.). Kneza Mladena III. Šubića, kojega pogreb¬ 
ni natpis u trogirskoj katedrali nazivlje »štitom Hrvata« i koji 
se je u očajnom otporu protiv svog vladara udružio s Mlecici- 
ma, pokosi kuga u cvijetu mladosti (g. 1348.). Godinu dana 
prije primi malodobni Juraj III. Šubić u zamjenu za tvrdu Os- 

trovicu, davno sijelo Šubića, od kralja grad Zrinj, u ondašnjoj 
Slavoniji. Nekoć silni rod šubića maknut je tako zauvijek sa 
vrućeg tla dalmatinske Hrvatske. Time je osnovana mlađa loza 
Šubica-Zrinjskih, koji se potom proslaviše u hrvatskoj po¬ 
vijesti. 

Dalmatinska Hrvatska ležala je tako sva pokorna u kralje¬ 
vim rukama; i sad dođe na red obračun s Venecijom. Glavna 
se je borba vodila oko Zadra, koji je još jednom bio protje¬ 
rao mletačkog kneza. Iza epske obrane grada, koju je svojim 
kistom ovjekovječio Tintoretto na slici u Palazzo Ducale u Mle¬ 
cima, Zadar se je morao predati nadmoćnoj sili Mlečića (g. 
1346.). Međutim, iza osamgodišnjeg primirja, kralj Ljudevit 
odluci potražiti neprijatelja u vlastitoj zemlji i provali s jakom 
vojskom u Mletačku i time konačno prisili Veneciju na mir 
Mirom u Zadru g. 1358. Venecija se za sva vremena odreče 
svih gradova, zemalja i tvrđava, koje je tada imala od Kvar¬ 
nera do Drača. Preko pola stoljeća nije se vijala na istočnoj 
obali Jadrana zastava krilatog lava sv. Marka. Poučen isku¬ 
stvom, kralj Ljudevit učvrsti mornaricu, kojoj stavi na 
čelo admirala (admiralus regnorum Dalmatiae et Chroatiae). 
Potkraj života Ljudevit se još jednom upusti u borbu s Mleči- 
cima u savezu s njihovim davnim takmacem, republikom Ge- 
novom; mir u Tunnu g. 1381. samo potvrdi odredbe pređaš- 
njega zadarskog mira. 

Nemiri i borbe oko g. 1400. 

Iza smrti kralja Ljudevita g. 1382. povede se opet krvavo 
Kolo U hrvatskim stranama. Protiv kraljeve kćeri Marije i nje¬ 
zinog muža Sigismunda ustadoše hrvatski nezadovoljnici pod 
racom Horvatima i Ivanom Paližnom, priorom Vrane kod Za- 
/f' . a I P®k ret > koji je trajao 25 godina i kojemu je povod 
a s a a ženska vlada, zapravo je reakcija na centralizatornu 
pravu i politiku čvrste ruke kralja Ljudevita u hrvatskim kra- 
f ™.-, Ustase nađoše oslona i pomoći u Bosni, koja je upravo 
velik * a Znatno °i a č a la. Stjepan Tvrtko, kralj Bosne, zamisli 

1389 U _^ SI !| OVl \~ d ° ba JC t0 po ^ ibi J e Srba na Kosovu polju g. 

da oko Bosne kao središta okupi u jednu narodnu dr- 

žavu sve slobodne hrvatske i srpske krajeve. Borba se je vodila 
dugo i krvavo. Dalmatinska Hrvatska i gradovi u primorju do¬ 
đoše tokom borbe izmjenično pod vlast kralja Bosne i njegova 
velikog vojvode Hrvoja, kralja Sigismunda i njegova protu ra 
lja Anžuvinca Ladislava Napuljskog I. God. 1387., u tvrđi u No¬ 
vigradu, u sjevernoj Dalmaciji, ustaše zadaviše kraljicu Jelisa- 
vu, udovu kralja Ljudevita na očigled njezine kćeri, kra jice 
Marije. Sigismund dade zasužnjenoga ustaškog vođu Ivana Hor- 
vata iza groznih muka rasjeći na četvero. G. 1408. zasuznji kra j 
Sigismund u kuli u bosanskom Doboru poglavice bosanske v a- 
stele i dade im, 126-orici odrubiti glave i trupla pobacati s vi¬ 
škoga doborskog grada u rijeku Bosnu. Tom krvavom epi¬ 
zodom konačno bi ugušen pokret u hrvatskim i bosanskim stra¬ 
nama. Protukralj Ladislav Napuljski završi potom kukavički 
svoj prekomorski pothvat time, što je mletačkom duzdu prodao 
za cijenu od 100.000 dukata grad Zadar i još neka mjesta u 
sjevernoj Dalmaciji, koja je imao u svojim rukama; u isto vri¬ 
jeme proda on Mlecima sva svoja prava na ostalu Dalmaciju. 

Vrijeme nije moglo biti zgodnije za Mlečiće, da novcem 
kupljeno pravo privedu u stvarnost. Nedavne borbe bile su pro¬ 
rijedile redove hrvatske vlastele, kralj Sigismund je bio zaokup¬ 
ljen poslovima Ugarske i Njemačke, a susjedna Bosna i sama 
je strepila i očekivala provalu Turaka. Idućih godina Mlecici 
zauzeše redom gradove u primorju. Tako g. 1412. uđoše om, 
iza dvogodišnje borbe, u grad Šibenik. Pohod admirala Lore- 
dana s velikim brodovljem g. 1420. dade Veneciji, iza otpora 
i bombardiranja grada, u ruke Trogir, pa po tome Split, Kotor 
i otoke Brač, Hvar i Korčulu. Gotovo čitava dalmatinska obala, 
osim područja slobodnoga grada Dubrovnika, dođe tako u mle¬ 
tačke ruke. 


Prilike u unutrašnjosti Dalmacije 

Unutrašnjost Dalmacije i njezino primorje ostadoše kroz 
to razdoblje tijesno povezani u političkoj zajednici kraljevstva 
Hrvatske i Dalmacije. Štaviše i negda romanski gradovi lzjed- 
načiše se sada u etničkom i jezičnom pogledu sa svojim zale¬ 
đem, prirastom hrvatskih masa iz okolice. Ipak se i u to vrijeme 

jasno ocrtava razlika u društvenom i kulturnom pogledu iz¬ 
među slobodnih gradova u primorju i na otocima i unutraš¬ 
njosti, u rukama hrvatske feudalne vlastele. Ta se razlika oči¬ 
tuje i u relativnoj oskudici umjetničkih spomenika u unutraš¬ 
njosti prema umjetničkom bogatstvu primorja. 

Sijela hrvatske vlastele, njihove kule i gradovi ni jesu bili 
povoljno tlo za razvoj umjetnosti. Njihovim je gospodarima u 
prvom redu bilo do toga, da im gradovi budu čvrsti i podesni 
za obranu. Jos danas strse u sjevernoj Dalmaciji rijetki ostaci 
srednjevjekovnih burgova. No i u unutrašnjosti Dalmacije mo¬ 
ralo je biti palača u gradovima i crkava u biskupskim sijelima. 
Samo što je zub vremena mnogo radikalnije uništio te spomenike 
u unutrašnjosti negoli one u primorju. Ono, što ne uništiše vla¬ 
stela u vječitoj međusobnoj borbi, poharaše Tatari ili popališe 
Turci. Jedan dokumenat spominje, da je Nelipićeva udova Ve- 
lislava okupila sjajno društvo u dvorani svoje palače u Kninu 
(in sala palatii domine comitisse); međutim danas nema u Kni¬ 
nu ni kamena od te palače. 

I Šubiće poznamo iz dokumenata u prvom redu kao gordu 
feudalnu gospodu, ali mora da su oni ipak, prema prilikama 
svoje dobe i svoje zemlje, imali priličan smisao i za knjigu. 
Tjelesni liječnik bana Mladena II., učenjak Vilim Varignana, 
posvetio je svom gospodaru svoje medicinsko djelo. A brat 
Mladenov Pavao II. ostavio je u svojoj oporuci franjevačkom 
samostanu i crkvi sv. Marije u Bribiru više knjiga crkvenog i 
svjetovnog sadržaja. U knjižnici franjevaca konventualaca u 
Šibeniku čuva se kodeks Legenda aurea Jakoba de Voragine, 
poznate i rado čitane srednjevjekovne zbirke života svetaca, is¬ 
pisan g. 1307.; na jednom se listu čita: »ex briberio«, t. j. sa 
Bribira, sijela Šubića. Knez Novak od plemena Mogorović u Li¬ 
ci ispisao je vlastoručno glagoljskim pismenima hrvatski misal 
g. 1368. Iskopine, koje izvede starinarsko društvo u Kninu, iz- 
niješe nam ostatke nekojih većih crkvenih građevina i u unu¬ 
trašnjosti Dalmacije. Na Kapitulu'kod Knina podigao je Do- 
roslav, prepošt kaptola kninske biskupije, oveću baziliku na 
tri broda. I na Bribiru, domaji roda Šubića, otkrivena je tro- 
brodna srednjevjekovna bazilika. Te su crkve građene u ro- 

manskim oblicima kao i savremene im zgrade u primorju; sa¬ 
mo su im detalji u nešto većma rustičnoj obradbi. 

Unutrašnjost Dalmacije očuvala nam je međutim seriju za¬ 
nimljivih spomenika, koji zahvaljuju svoje podrijetlo i svoj ka 
rakter životnim prilikama i shvaćanju prostog naroda toga kra¬ 
ja. Ti su nadgrobni spomenici kamene ploče u obliku velike pa- 
četvorine, koje bi se, okrupno istesane, povalđe na grobove 
ili bi se postavile u obliku masivnog t. j. neizdubenog sar¬ 
kofaga iznad mrtvačeva groba. U Dalmaciji i susjednim jugo¬ 
slavenskim krajevima ima na više mjesta grobalja sa vise stotina 
takovih spomenika, koje obično zovemo »stećcima« ili »maseta- 
ma«. Pogled na takova groblja djelovao je vrlo sugestivno na 
maštu, pa nije čudo, da ih narod pripisuje pokoljenju gorosta¬ 
sa, koje je te kamene gromade postavljalo na grob svojim dra¬ 
gima, da im divlje zvijeri ne raznesu kosti. U naučnoj litera¬ 
turi dovode se ti spomenici često, a bez razloga, u izravnu vezu 
s vjerskom sektom Bogomila, jer se pojava t. zv. Bogomila kod 
nas pokriva u prostoru i u vremenu s pojavom tih čudnih grob¬ 
nih spomenika (od konca XII. vijeka do doba Turaka). 

Ima jednostavnih stećaka bez ikakva ukrasa; a imamo ih 
s ukrasom, koji je bio plitko uparan u kamenu ili je nevješto 
i surovo bio u kamenu izvajan. Stećci su djela seoskih majsto¬ 
ra, koji se na inače rijetkim natpisima nazivlju »kovačima«. 
Najobičniji su ukras stećaka motivi, koje pučka umjetnost^ u 
svako doba i u svakom kraju voli i ponavlja, kao zvijezde, uze¬ 
ta, cikcak-linije itd. Često je na tim stećcima prikazano oružje 
junaka, štit sa mačem, različito poljsko oruđe, pa križevi, polu¬ 
mjeseci i zvijezde. Pogdjekad su na stećcima prikazani i prizori 
iz života: djevojke i momci, kako igraju kolo, lov na jelena i 
medvjeda, lov sa sokolom, junaci pod oružjem na konju itd 
Očito su u tim grobovima pokopani pripadnici junačkih i bor¬ 
benih pokoljenja, koja su voljela borbu, lov i vitešku igru. 

Slobodne gradske općine Primorja 

Drukčija je kulturna atmosfera bila u primorskim grado¬ 
vima. To su bile bogate, uređene i visoko civilizirane slobodne 
gradske općine, koje su živjele od trgovine i pomorstva. Etnič- 

ka asimilacija tih općina od strane Slavena nije prekinula u nji¬ 
ma kontinuitet duševnih veza s latinskom civilizacijom i Itali¬ 
jom, njezinim životom i njezinom kulturom. Ali su naravno 
uredbe i život u tim gradovima poprimali poseban karakter 
zbog drukčijih prilika, drukčije sredine i drugačijeg etničkog 
sastava pučanstva dalmatinskih gradova. 

Mase Hrvata ulaze u XIII. vijeku u gradove, gdje popu- 
njuju redove građana i pučana kao trgovci, obrtnici, radnici i 
pomorci. U XIV. vijeku Hrvati su u gradovima već u velikoj 
prevagi i oni asimiliraju u jezičnom pogledu, ostatke ro¬ 
manskog plemstva i građanstva. Obitelj Cambi, nedavno dose¬ 
ljena iz Firence u Split, spominje se na pr. u XV. vijeku već, 
kao Kambjević. Iz redova negda romanskih obitelji potječu do¬ 
brim dijelom i pjesnici na hrvatskom jeziku, koji se oko god. 
1500. javljaju u Splitu i Dubrovniku. Brzom asimiliranju gra¬ 
dova svojoj okolini i zaleđu pomogle su ponovno kužne pošasti, 
koje su nesmiljeno harale u zbijenim dalmatinskim gradovima 
s relativno malobrojnim pučanstvom. Prorijeđeno gradsko pu¬ 
čanstvo moglo se je obnavljati samo pridolaskom novih masa iz 
čisto slavenskog okoliša i zaleđa. Osobito je strašno pustošila 
i prorijedila redove starog pučanstva u gradovima velika kuga 
god. 1348. 

U to su vrijeme gradovi popisali svoja prava i svoje za¬ 
kone u gradskim statutima. Gradovi su kovali vlastiti novac, 
sklapali trgovačke i političke ugovore i s hrvatskom vlastelom 
u svom zaleđu i s gradovima i državama preko mora u Italiji. 
Giadovi su se znali, dapače, i zaratiti jedni protiv drugih. Preko 
jednog stoljeća potrajala je borba između grada Splita i su¬ 
sjednog mu Trogira (XIII. i XIV. v.). 

Da osiguraju svoju unosnu trgovinu s balkanskim zale¬ 
đem i da imaju čvrst oslon i pomoć u onim vremenima vječitih 
oi ba i nemira, birali su primorski gradovi po kojega člana su¬ 
sjedne moćne hrvatske vlastele za gradske knezove. Osobito če- 
* nalazimo kao knezove i zaštitnike gradova članove obitelji 
oubica. A za vođenje dnevnih gradskih posala — pošto su, 
naravno, ti knezovi redovito boravili izvan grada — pozivali su 
gradovi rado vješte pravnike iz susjedne Italije, da ti kao tu- 

đinci, daleko od stranačkih trvenja u gradu, a vje t, prav 
upravi, vode pod trnenom potestata, a uz pomoć tr.ju domac. 
sudaca, biranih između plemstva, svu upravu !5 ^1.mi“ ' 

koii se već u XII. vijeku javljaju u Dalmaciji, hjecn 
^ kao i mnoge biskupe dobivali su grcdov, 
mora Poiedinci su polazili i tamošnje visoke škole. Iako 
kulturne pobude s apeninskog poluotoka kroz vjekove op o iva 
le rad i život Hrvata na istočnoj obali Jadrana. To najjače bij 
» dlatinskoj srednjevjekovnoj umjetnost, koja slobodno ga¬ 
ja u originalnu cjelinu utjecaje i motive, koji iz razlicmh kra 
jeva Italije i različitim putevima zapljuskuju i dopiru do d 

"““svu vtSTu gradu imalo je Velo (Veliko) vijeće. U Splitu 
se Velo vijeće isprva sastojalo od stotinu građana, koji su bi 
birani i sami se popunjavali između najboljih u gra v ^ ntu ™ 
đe melioribus civitatis). Nije se tražilo bezuvjetno da budu pk 
mićkog roda; samo se izrijekom isključuju iz liječničke casU 
mesari. Međutim koncem XIII. vijeka provedoše Mleci v, svom 
gradu »la serrata del gran consiglio«, t j. odrediš 
dalje Velo vijeće čine samo svi punoljetni plemići, J 
su preci bili članovi tog vijeća; novih se članova n * “ 
primati. I dalmatinski su' gradovi u vrijeme, kad su Mlccia bi 
prigrabili vlast, da ih tobože zaštite od tiranije bubica (1 • 

do 1358.), zatvorili svoja Vela vijeća svakom pucaninu i gra¬ 
đaninu, te odredili, da u Vijeće automatski ulazi svaki puno^ 
ljetni plemić, po pravu nasljedstva. I velika skupština čitavog 
puka (parlamento, arengo), koja se u prvo doba sr ^ nj f g V ’ J 
ka prigodno sazivala, da svečano potvrdi važne zaključke, kao 
one o predaji grada ili o ratu i miru sa susjedima, ! koja je bi . 
zadnja uspomena na nekadašnje koliko toliko demokratskije 
uređenje gradova, ne spominje se više pod konac srednjeg 
vijeka. Aristokratska preobrazba dalmatinskih gradova dala je 
povoda nezadovoljstvu u širim redovima puka, te se veou 
vijeku amo tamo, javljaju žestoke borbe i sukobi između pu- 

canstva i plemstva. . 

Krvavi događaji zbiše se u Splitu pod sam konac XIV. 
jeka. Pod vodstvom Markula Sloverića navališe jedne ljetne no¬ 


ći god. 1398. pučani na plemiće, poubijaše njihove kolovođe 
i sutradan proturaše u gradsko vijeće 48 vođa pučana, na što 
Markul preuzme čast gradskoga kneza. Vlast Markula potraj a 
samo nekoliko godina. Već god. 1403. dođe do mira između 
obiju stranaka. Tekst pomirbe bi pročitan pred čitavim narodom 
na trgu sv. Lovre, danas Narodnom trgu, i to na hrvatskom je¬ 
ziku; petnaestorica poglavica pučana morade se pred drvenim 
križem zakleti, pored ostaloga na »poslušnost i vjernost režimu 
i plemićima grada«. Još pola vijeka kasnije tražilo je splitsko 
gradsko vijeće od mletačke sinj ori je, da poništi sva akta i da¬ 
rovnice izdane od Markula u vrijeme »tiranije«. 1 u drugim je 
gradovima bilo žestokih borba. Razdor između puka i plemstva 
u Šibeniku oslabio je otpor ovoga grada protiv Venecije (1410. 
do 1412.), jer su pučani pritisnuti od gospode očito naginjali 
Mlečićima. 


Južna Dalmacija: Kotor i Dubrovnik 

Dalmacija, osobito njezino primorje čini u čitavom svom 
opsegu, u prošlosti kao i sadašnjosti, jedno kulturno i povijesno 
područje. Utjecaji iz jednakih kulturnih područja određivali 
su život na istočnoj obali Jadrana od jednog kraja na drugi. 
Jednako je i socijalno te upravno ustrojstvo bilo u svima dal¬ 
matinskim primorskim gradovima. Ali u svojoj političkoj po¬ 
vijesti ide južna Dalmacija s gradovima Dubrovnikom i Koto¬ 
rom odvojenim, vlastitim putem. 

Povijest Dalmacije južno od Neretve razvija se u okviru 
i dodiru sa srpskom srednjevjekovnom državom. Uski trak dal¬ 
matinskog područja južno od Neretve bio je obalni rub Za- 
humlja, Travunje i Duklje i s tim oblastima dio srpske države. 
Pri koncu srednjeg vijeka širi se Bosna do Kotora i istiskuje 
Srbiju s mora. 

Kotor je zadržao položaj autonomnog grada, ali je rano 
priznao vrhovno gospodstvo srpskih vladara. Kad je veliki žu¬ 
pan Nemanja obnovio srpsku državu, prizna Kotor njegovu 
vlast i osta vjeran Nemanjićima sve do njihova izumrća (g. 
1186.—1371.). 

Osobito je car Dušan bio sklon Kotoranima. On je g. 13al. 
potvrdio gradu sloboštine i proširio njegovo područje poveljom, 
koju je izdao izaslanstvu vlastele i građana »vjernog i s.o nog 
i ljubimog x slavnog grada Kotora«. Kotoramn Nikola Buca bxo 
je ministar financija, protovestijar, cara Dušana i njemu je car 
više puta povjerio diplomatske zadaće kod mletačkog duzda i 

francuskog dvora. . .. , 

Po izumrću Nemanjića, u toku jedne polovice vijeka, mi¬ 
jenjao je Kotor više puta svoje gospodare. Činio je to u težnji, 
da očuva svoju gradsku autonomiju i da se obrani od gospodara 
Zete, Balšića, koji su htjeli zavladati gradom. God. 1371.—I38i>. 
dođe Kotor u sklop ugarsko-hrvatske države, a potom do g. 
1391. pod vlast bosanskog kralja Tvrtka. Po Tvrtkovoj smrti 
ostaje Kotor neko vrijeme sam za se, očekujući z 8? d “’ d * se ’ 
zbog zaštite svoje trgovine na moru, stavi pod okrilje Mletaka. 

To se i zbilo g. 1420. _ ,. 

Mnogo veću važnost i ulogu imao je Dubrovnik. Osnovali 
su ga bježeći pred Slavenima u VII. vijeku, stanovnici poru¬ 
šenoga rimskog grada Epidaura na vrletnoj hrid. kraj mora 
(Ragusium). Nasuprot tim Romanima, onkraj močvarnog mor¬ 
skog rukava, koji je izvorno bio na mjestu današnje dubrovačke 
Place, postavilo se vrlo rano jedno slavensko naselje, koje se 
zvalo Dubrovnik. Ono se je stopilo s romanskim življem Ra- 
gusiuma u jednu slobodnu gradsku općinu, kad se je grad u 
XIII. vijeku povećao i kad je proširio svoje zidine na oba 

brijega. . . 

Počeci političke povijesti Dubrovnika čedni su i relativno 

obavljeni tamom. Dubrovnik ipak rano pokazuje nastojanje i 
sposobnost, da iskoristi prilike na Jadranu i u svome balkan¬ 
skom zaleđu, da se trgovinom obogati i da gradskom autono¬ 
mijom, pod različnim zaštitnicima, postigne faktičnu slobodu. 
Njegova duga povijest dijeli se u bizantinski (do g. 1205.), m e 
tački (g. 1205.—1358.), ugarsko -hrvatski (g. 1358.—1526.) i tur¬ 
ski period (g. 1526. do propasti). Bez vrhovnoga političkog go¬ 
spodara nije Dubrovnik nikada bio. Ne precjenjujući svoje 
snage i svoja sredstva Dubrovnik se je kroz vjekove znao pri 
lagoditi prilikama i priznavati onoga, koji je u pojedino doba 

bio jači od njega. Tako je obično sticao zaštitnike protiv gram¬ 
zljivosti svojih neprijatelja i stvarao uvjete za rad i napredak. 

Ime i ugled carskog Bizanta zadržavao je u prvo vrijeme 
po osnutku grada doseljene Slavene, da ne diraju u taj grad. 
A onda su zaštita i zagovor moćne Venecije i Ugarske branili 
Dubrovnik od napadaja Srbije i Bosne, zemalja u njegovu za¬ 
leđu. Dubrovnik se je uspješno obranio od svojih susjeda, 
dapače je malo po malo, proširio svoje područje na njihov ra¬ 
čun (Mljet, Rat, Župa, Konavle). U kasnije doba turska care¬ 
vina nije puštala, da Mlečići naškode svom takmacu Dubrovniku, 
sultanovu štićeniku. Tako je Dubrovnik, uviđavno žrtvujući 
ambiciju posvemašnje državne samostalnosti, sačuvao kroz vje¬ 
kove punu slobodu kretanja i trgovanja, koju su njegovi upra¬ 
vljači iskoristili za ekonomski procvat i kulturni napredak grada. 

Mletačka vlada, kojoj se Dubrovčani prikloniše, kad je g. 
1205. latinski patrijarh Carigrada, Mlečanin Toma Morosini, 
otplovio s velikim brodovljem preko Jadrana u svoju novu re¬ 
zidenciju, trajala je punih stopedeset godina. Mletačka vlada 
bila je dubrovačkoj vlasteli dobra škola, da preuzme s vremenom 
svu vlast i upravu grada u svoje ruke. To se i zbilo g. 1358., 
kad je mirom u Zadru sav mletački posjed od Kvarnera do 
Drača bio odstupljen kruni sv. Stjepana. Dubrovčani pohite 
kralju Ljudevitu na poklonstvo i sklope u Višegradu sa svojim 
novim vladarom pogodbu, kojom grad dobi vrlo široke povla¬ 
stice. Dužnosti Dubrovnika prema kralju bile su uglavnom obu¬ 
hvaćene plaćanjem godišnjeg danka od 500 dukata, javnim 
molitvama za kralja u svečanim danima i obećanjem vojne 
pomoći za slučaj rata. 

Političke veze južne Dalmacije s unutrašnjošću Balkana, 
kojega se kultura razvijala u okviru bizantinske civilizacije, 
ostavile su vrlo malo tragova u umjetnosti dalmatinskog pri¬ 
morja. Glavni je pravac kulturne ekspanzije u to vrijeme, 
s °bzirom na naše krajeve, išao od zapada prema Balkanu, a 
ne obratno. Poznat je umjetnički utjecaj Zapada i Apulije u 
prvoj, raškoj školi srpskog graditeljstva. Poznato je također, da 
je franjevac fra Vid iz Kotora podigao u XIV. vijeku crkvu u 

Dečanima. I upravo zbog toga su zanimljivi rijetki spomenici u 
primorju, koji pokazuju utjecaj iz unutrašnjosti. 

U Boki Kotorskoj mala crkva sv. Sergija u Podima 
đena je u obliku slobodnog križa; ona podsjeća na tip srpsk 
crkava raške škole i na male crkvice u Srbiji, koje su potek e 
iz tog tipa. Na otoku Mljetu, na krasnom jezeru usred guste 
šume stoji na osamljenom otočiću crkva benediktinskog sam 
stana sv. Marije. U svojoj srednjevjekovnoj J ez S n J e ^ 
brodna crkva u obliku križa. Ona je početkom X ^ vijeka 
građena po uzoru Žiče i drugih zaduzbina nemanjickih vlad 

Knez Zahumlja Miroslav, brat Nemanje, potjera iz Stona 
katoličkog biskupa Donata, a sv. Sava postavi g. 1219. u Stonu 
srpskog pravoslavnog episkopa za humsku zem ju. P 
slavnog doba poluotoka Rata i Stona mora da su i rusevin 
crkve sv. Marije Magdalene s mješavinom slojeva opeka i ka¬ 
menja, jer je ta zidarska tehnika značajna za umjetnost srednjo¬ 
vjekovne Srbije i Bizanta, dok je inače u Dalmaciji ne P oznata ‘ 

I zvonik crkve Gospe od Lužina sjeća na zvonik sv. Nikole u 
Kuršumlju, zadužbine velikog župana Nemanje. Kad je Du rov- 
nik g. 1333. dobio Ston u svoje ruke, brzo je istisnuo pravo¬ 
slavnu i bogumilsku vjeru i povratio Ston i čitav at a o 1 - 
čanstvu; time je u njemu prekinuta i svaka veza s umjetnošću 

na Balkanu. 

Spomenici umjetnosti u primorskim gradovima 

Kao što se dalmatinski gradovi u to doba bore i teze za 
političkom slobodom, tako se u njihovoj umjetnosti slobodno 
spajaju i križaju, u izvornoj novoj cjelini, utjecaji i motivi, 
koji iz različitih krajeva Italije i različitim putovima dolaze 
na istočnu obalu Jadrana. 

Protivno od onoga, što se je dugo vremena mislilo i pisalo 
utjecaj je Venecije u tom periodu bio malen; on jaca tek od 
XIV. vijeka. Mnogostruke su kulturne i trgovačke veze vezale 
dalmatinske gradove s južnim krajevima italske obale, s krajem 
ankonitanske Marke, i osobito s gradovima Apulije. Razumljivo 
je stoga, ako i romanska arhitektura i skulptura dalmatinskih 

gradova odaje u svom stilu i u mnogim motivima vezu s umjet¬ 
nošću krasnih apulijskih romaničkih katedrala. 

Romanika nam je ostavila u Dalmaciji pojedina vrlo za¬ 
nimljiva i umjetnički snažna djela, koja ne zaostaju za onima 
na susjednom apeninskom poluotoku. Umjetnost na našem pri¬ 
morju je ostala ipak u okviru provincijske umjetnosti; a možda 
baš u tom provincijalizmu i jest njezina privlačivost i njezina 
izvornost. 

Dalmatinska romanika je provincijska umjetnost već po 
prosječno čednim razmjerima svojih spomenika. Ona je to i po 
svojem konzervativnom duhu. Ona naime prati s konzervativnim 
zakašnjenjem razvoj evropske umjetnosti, zadržava se dugo kod 
jednom prihvaćenih oblika i miješa suvremene motive s moti¬ 
vima i oblicima, koji su drugdje bili već davno napušteni. Go¬ 
tika, koja je u sjevernoj Francuskoj nikla početkom XII. vijeka 
i odatle osvojila ostale evropske zemlje u XIII. vijeku, prodire 
u naše primorje, u čednim počecima, tek tokom XIV. vijeka. 
Sve dotada se na dalmatinskom primorju tvrdokorno održava 
umjetnost romanike. I sklonost k raskošnom ukrasu, gomilanju 
motiva iz različnih krajeva i područja, koji su majstorima bili 
na dohvatu, bez reda i mjere, pogdjekad i na štetu jasnoće 
kompozicije, također je osobina umjetnosti provincijske, perife¬ 
rijske kulturne oblasti. Takva oblast obično time nadomješta 
progresivnu stilsku evoluciju i traženje novih oblika i, novih 
puteva u umjetnosti, što je značajno za velika središta vodećih 
zemalja. 


Katedrale 

Zlatno doba dalmatinske umjetnosti pada u XIII. vijek. 
Velike mase slavenskog pučanstva uselile su se u to doba u 
primorske gradove i donijele nove energije i nov život. Gradovi 
se natječu, koji će podići veću i ljepšu katedralu i snabdjeti je 
sto bogatijim crkvenim namještajem. 

Zrelu romaniku među dalmatinskim katedralama prva po 
vremenu predstavlja crkva sv. Tripuna u Kotoru. Gra¬ 
đena je u obliku jednostrane trobrodne bazilike, i imala je 
krstolike kamene svodove u pobočnim brodovima, a drveni strop 

u srednjem brodu. Tako su građene i romaničke katedrale u 
gradovima Apulije za razliku velikih crkava sjeverne Italije, 
gdje su majstori već rano voljeli prebacivati kamene svodove 
preko sva tri crkvena broda. Današnje pročelje sv. npuna po 
tječe iz XVII. stoljeća; ali je crkva već spoćetka imala par 
zvonika u uglovima pročelja i veliku kupolu ispred svetišta, po¬ 
put sv. Nikole u Bari u Apuliji, kamo su odvajkada hodocast 

odličnici i pobožan narod sa Balkana. 

I u Dubrovniku je u to doba vladala zamjerna graditelj¬ 
ska djelatnost. Nažalost, brojne sjajne građevine, što ih spomi¬ 
nju povijesni izvori, pale su žrtvom velikog potresa g. 166/. Za 
potresa je netragom nestala i monumentalna katedrala s veli¬ 
kom kupolom, raznobojnim mramornim pločnikom, slikarijama 
u afresku, slikanim staklima prozora i srebrnom palom na žrtve¬ 
niku Davna legenda veže početak gradnje katedrale o brodo¬ 
lom, što ga je kod otočića Lokruma, ispred Dubrovnika doživio 
engleski kralj Rikard Lavljeg Srca, na povratku sa križarske 
vojne u Svetoj Zemlji. Spašen i prijazno primljen od Dubrov¬ 
čana odužio se je kralj gradu udarivši temelje izgradnji kate- 

Od većih srednjevjekovnih spomenika u Dubrovniku došao 
je do nas samo klauštar franjevaca, valjda najljepši između 
lijepih i sunčanih samostanskih klauštara u Dalmaciji, bagra 10 
ga je kamenorezac Miha rodom iz Bara u današnjem crnogor¬ 
skom primorju iza g. 1317. Heksafore, t. j. skupine od šest uskih 
arkadica sa kapitelima, na kojima je zamjernom fantazijom iz- 
vajano raznoliko lišće, pa ljudske glave i bajoslovne zvijeri, 
podsjećaju na slične motive na katedrali u Bitontu u Apuliji. 

Dok su u Kotoru i u Dubrovniku pretežno vidljivi utjecaji 
iz Apulije, u dragim se gradovima Dalmacije ovima pridružuju 
motivi, što podsjećaju na suvremenu umjetnost drugih krajeva 
Italije, osobito Lombardije, koja je prednjačila u romaničkoj 

umjetnosti apeninskog poluotoka. 

God. 1175. obnovljena je crkva Sv. Krševana u Zadru 
kao jednostavna trobrodna bazilika u obliku pačetvorine s tri 
polukružne apside. Sv. Krševan nema presvođenog krova, vec 
samo jake lukove, prebačene preko pobočnih brodova; to je za- 

nimljiva etapa na putu k presvođenju crkvenog prostora. G. 
1285. ponovo je posvećena u Zadru nova katedrala, pošto je sta¬ 
rija bila dobrim dijelom porušena, kad su grad zauzeli kri¬ 
žari, koje je vodio mletački dužd Dandolo. Građena u to kasno 
vrijeme, katedrala u Zadru pokazuje svu raskoš zrele i kasne 
romanike. Pročelje joj, po primjeru crkve S. Maria in Piazza u 
Ankoni, rese čitavi redovi slijepih arkadica, koji se s vrha spu¬ 
štaju do prizemlja. Slijepe arkadice prekidaju samo dva pro¬ 
zora na kolo, jedan poviše drugoga. Veoma široki srednji brod 
i kićene empore nad pobočnim brodovima u unutrašnjosti daju 
crkvi karakter sjaja i svečanosti. 

Drukčiji je karakter i ugođaj katedrale u Trogiru, mada 
je i ona građena u istom stoljeću (natpisi na portalima nose da¬ 
tume g. 1213. i 1240). Ozbiljna i ponešto tamna u svojoj unu¬ 
trašnjosti, građena u jednostavnim i masivnim oblicima, s tri 
broda, koja dijele masivni pravougaoni piloni, katedrala u Tro¬ 
giru potiče na sabranost i izazivlje ozbiljan ugođaj crkvene gra¬ 
đevine iz ranijeg razdoblja srednjega vijeka. Ali kako je ona 
uistinu građena pri izmaku romanike, na prelazu dvaju vjekova 
u njoj se već javljaju i miješaju pojedini gotički motivi. Krsto- 
liki svodovi pobočnih brodova imaju već rebra; a predvorje, pri- 
zidano u drugoj polovici XIV. vijeka, ima dapače oblike čiste 
apulijske gotike. 

U svima tim crkvenim zgradama, osim u katedralama s ku¬ 
polom u Dubrovniku i Kotoru, ostala je Dalmacija konzerva¬ 
tivno vjerna vrlo jednostavnoj osnovi zgrade u obliku pačetvo¬ 
rine na tri broda, dovršene s tri polukružne apside; u svima tim 
crkvama izdigli su graditelji kamene svodove samo nad uskim 
pobočnim brodovima, a ostavili drvenu konstrukciju u širokom 
srednjem brodu. 

Zvonici 

Pored crkava dizali su dalmatinski gradovi vitke zvonike. 
Visoki gradski zvonik postao je znak i simbol razvijenog mu¬ 
nicipalnog ponosa i takmičenja (kampanilizam). 

Najstariji po izgledu je zvonik, što se u jednostavnoj te¬ 
hnici nepravilnih krševa diže iznad rimskog hodnika Portae 

Ferreae Dioklecijanove palače u Splitu. Zadar je sačuvao zvo¬ 
nik sv. Marije, koji su oko god. 1107. u lijepom tesanom ka¬ 
menu, dali podići kralj Koloman i opatica Vekenega iz zadar¬ 
skog patricijskog roda Madijevaca, po tankoj krvi rođaka hrvat¬ 
skih vladara Trpimirovića. Grad Rab izdaleka pozdrav ja 
putnika s četiri zvonika, što poput ispruženih prstiju ruke sli¬ 
kovito strše iznad obruča gradskih zidina. 

Najljepši je međutim zvonik sv. Duje u Splitu. On je u 
XIII vijeku bezobzirno postavljen ispred Dioklecijanova mau¬ 
zoleja, koji je koncem VIII. vijeka pretvoren u katedralu. 
Splitski zvonik je uzorno, sjajno i originalno djelo dalmatinske 
srednjevjekovne umjetnosti. Detalji zvonika, njegovi kapiteh i 
obli lukovi, pripadaju onoj zreloj romanici, koja se je tvrdo¬ 
korno držala u dalmatinskoj sredini kroz XIII.—XIV. vijek; 
ali široko rastvaran je zidnih masa i postepeno suživanje prema 
vrhu, što zvoniku daje vitkost i eleganciju, predosjeća i nago- 
viješta gotiku, koja je već davno bila prodrla u različite krajeve 

Evrope. 

Buvina i Radovan 

Imena autora ovih građevina prekriva tama. Ipak se one 
odvajkada pripisuju domaćim majstorima, jer se odvajaju od 
prekomorskih uzora i ne daju se, u cjelini, uvrstiti ni u jednu 
od tamošnjih umjetničkih oblasti. Sretniji smo sa spomenicima 
skulpture. Poznata su nam imena autora dvaju glavnih djela 
romaničke plastike u Dalmaciji: imena Hrvata Andrije Buvine, 
autora drvenih vratnica splitske katedrale iz g. 1214., i majstora 
Radovana, autora portala trogirske katedrale s natpisom iz 
g. 1240. 

Buvina je izvajao u orahovini u 28 udubljenih polja pri¬ 
zore Kristova života i muke. Rijetko gdje se je iz ovog doba 
sačuvala drvena skulptura ovakovih razmjera. Buvina je van- 
redno vještom rukom i bogatom maštom ispreplitao lišće oko 
prizora iz evanđelja, koje svršava glavicama pasa i grotesknih 
likova, te lozice, u zavijucima kojih dječaci drže i zoblju groz e. 
Groteskne glavice s grozdovima preuzeo je Buvina s okvira 
rimskog portala nedalekog Hrama Dioklecijanove palače. Figu- 

ralni stil je u majstora Buvine primitivan, modelacija oskudna, 
reljef još uvijek plitak; a prikazivanje realnog života je kod 
njega još vrlo naivno. Krist je na Maslinovoj gori isto tako 
velik, koliko i brdo. Rijeka Jordan je naznačena s dvije ribe 
ispod krivulje, koja seže Kristu do koljena. Ali mirna i dosto¬ 
janstvena zaobljenost ovih prizora, jednom prevučenih zlatnom 
bojom, čini ih za posmatraoca vrlo efektnima i privlačivima. 

U splitskoj katedrali je još jedan lijepi spomenik od drveta 
iz XIII. vijeka: drvena sjedala kora s raskošno prosutim rezba- 
rijama na njihovu naslonjaču. Na njima je majstor izradio raz¬ 
novrsne motive ukrasa, što ih je uzeo iz svih područja, koja su 
mu bila pristupačna: crpao ih je iz suvremene romaničke umjet¬ 
nosti, vidio na ostacima rimskih spomenika ili kopirao sa starijeg 
crkvenog namještaja starohrvatskog doba. U tri reda naslonjača 
dolaze naime pleterni motivi starohrvatskih skulptura. 

Daleko napredniji u umjetničkoj formi od Buvine jest 
majstor Radovan. Domaća umjetnost, osvježena novim impul¬ 
sima izvana, znatno je pokročila kroz par decenija, što dijele 
Buvinu od majstora Radovana. Majstor Radovan je originalan 
i snažan umjetnik. On voli punoću ukrasa i množinu motiva i 
raskošno se razmeće figuralnom plastikom, u kojoj je forma 
dotjerana, a brižljivo su prikazani detalji iz zbilje. Radovan je 
na visini suvremenih ponajboljih majstora u Italiji prije po¬ 
jave Niccola Pisana; a originalan je u slobodi, s kojom, daleko 
od učenih skolastičkih središta, primjenjuje tradicionalnu iko¬ 
nografiju. 

Primjenjujući vjekovima ustaljene uzorke različitih pri¬ 
zora iz evanđelja Radovan ispušta ovdje jedan detalj, ondje 
dodaje jednu figuru, ponegdje dapače miješa u jedno različite 
prizore. Na njegovu prekrasnom portalu, kao i na portalima 
katedrala Francuske i Italije, samo dakako u skraćenom izvodu, 
prikazan je Grijeh i Otkupljenje čovječanstva. Grijeh predsta- 
vljaju gole figure Adama i Eve, još nespretno i nedozrelo 
Gvajane. Te su dvije skulpture između najranijih golih figura 
u umjetnosti srednjega vijeka. Otkupljenje pak prikazuje široki 
niz P r izora života i muke Kristove u luneti i na lukovima por¬ 
eda. Na pilastrima portala prikazani su još posrednici Otkup- 

ljenja apostoli i sveci, te nekoji mjeseci u godini predočeni ra¬ 
dnjom, koja se u to vrijeme obavlja. I na portalu majstora 
Radovana zapažaju se, udruženi u originalnu cjelinu, utjecaji iz 
različnih krajeva Italije. Lav i lavica s mladima sto straže 
stražu, popeti na visokim klasičnim konzolama, tipičan su apulij- 
ski motiv. Ali stil tih lavova kao uopće stil Radovanovih figura 
diše duhom lombardske romaničke plastike, koju je oko god. 
1200. doveo do najvećeg izražaja majstor Benedetto Antelami. 

Portal majstora Radovana nije djelo jednog vremena ni 
jednih ruku. Portal je pregrađen u XIV. vijeku; a Radovana su 
u radu pomagala dva manje nadarena majstora. Pri pregradnji 
portala pridodana su mu dva mala obla stupica, za koje ne¬ 
ispravna tradicija hoće, da potječu iz ruševina starohrvatskog 
kneževskog dvora u nedalekim Bijaćima; na njima je u virtu¬ 
ozno ažuriranoj tehnici, prikazan život lova u šumi, detaljima i 
svježinom pisane kronike. 

Radovanova škola ostavila je tragova i u susjednom Splitu. 
Ulaz u splitski zvonik sv. Duje čuvaju dva snažna lava slična 
onima na trogirskom portalu. U prvom katu toga zvonika su 
dva prekrasna reljefa Kristova rođenja i Blagovijesti: na njima 
romaničke forme poprimaju finoću i eleganciju gotike, koja već 
nije daleko. Radnje domaćih majstora su također vitke roma¬ 
ničke propovijedaonice u Splitu i Trogiru i ciborij nad glavnim 
žrtvenikom u trogirskoj katedrali s lijepim, negda pozlaćenim 
kapitelima, na kojima se prepliću lišće i zmajevi, izvajani za- 
mjernom vještinom u ažuriranoj tehnici. Izvrstan i podatan 
dalmatinski kamen pogodovao je odvajkada ovakovoj virtuo¬ 
znoj obradbi skulptura. 

Ciborij u Trogiru pripada tipu ciborij a, na kojima krovnu 
piramidu podržavaju dva kata nošena i iskićena stupovima; 
ovakove ciborije nalazimo u srednjevjekovnim crkvama Rima i 
Apulije. Uvrh trogirskog ciborij a dvije su statue Anđela i Ma¬ 
rije Blagovijesti, već gotičke u linijama bogate draperije i u for- 
sirano-gracioznom sagibanju tih figura u bokovima. 

Umjetnost gotike 

Prvi čedni počeci čiste gotike javljaju se u Dalmaciji 
uistinu u XIV. vijeku. Ne grade se u njezinim oblicima ni grad¬ 

46 


ske katedrale ni crkve samostana benediktinaca, koji se već 
posvema bijahu asimilirali našoj sredini, nego je donose novi 
religiozni redovi sv. Franje i sv. Dominika. 

Ova dva reda prigrliše u matici zemlji u Italiji u XIII. vi¬ 
jeku poseban gotički tip crkve, koji je odgovarao njihovim 
asketskim težnjama prosjačkih redova i praktičnim potrebama 
crkve, namijenjene u prvom redu propovijedi. Nijesu to sjajne 
višebrodne bazilike sa svodovljem, koje se smjelo diže u visine 
i s čitavim vijencem brojnih kapela oko kora. To su naprotiv 
prostrane, ali samo jednobrodne građevine, u kojima se puk 
zgodno okuplja oko propovjednika. U skladu pak s idealom si¬ 
romaštva kameni svod zamjenjuje u tim crkvama jednostavan 
krov od drveta, prozori su uzani, arhitektonska dekoracija siro¬ 
mašna. Jedna takova crkva sačuvana u cjelini i pošteđena od 
kasnijih pregradnja jest sv. Dominik u Trogiru (XIV. vijek). 
U njoj je samo jedan brod i drveni strop s izvornom vidljivom 
konstrukcijom drvenih greda. 

Gotičke lijepe skulpture iz XIV. vijeka su ciborij u kotor¬ 
skoj katedrali s isklesanim prizorima iz svečeva života, i ciborij 
katedrale u Zadru u obliku baldahina s ravnim stropom poput 
ciborija u sv. Marka u Mlecima, te sarkofag s tijelom bi. Ivana 
Ursinija u katedrali u Trogiru. 

Slikarstvo 

Rijetki su se ostaci slikarstva iz ovog razdoblja oteli vre¬ 
menu. Ono je uništavalo osobito slikarska djela. Jedini mozaik, 
što se spominje, dala je na zidu apside sv. Krševana u Zadru 
izvesti koncem XII. vijeka Stana, kćerka zadarskog kneza Pe- 
tronje; god. 1791. taj je mozaik, koji je prikazivao Krista i 
apostole, uništen. 

Najstarije sačuvane afresko-slike u dalmatinskom primorju 
nalaze se u crkvici sv. Mihovila u stonskom polju. Jednostavnim 
1 primitivnim, ali efektnim stilom prikazao je domaći majstor 
na njima različite svece i nekog dukljanskog kralja ktitora s mo¬ 
delom crkvice u ruci (XI.—XII. v.). Katedrala i sv. Krševan u 
^adru čuvaju još ostatke afresaka romaničkog i giottesknog ka¬ 
raktera. U to se doba u primorju spominju često i »pictores 

greci«. U Bijeloj u Boki Kotorskoj, u apsid, stare crkvice: »Rize 

Bogorodice«, sačuvani su ostaci afresaka srpsko-brzan mskog 
sloga s prikazbom procesije »Svetih arhiepiskopa« iz XIV. vi- 

Diljem dalmatinskog primorja imamo usto nekoliko slikanih 
raspela: dijelom su to romaničke radnje, u kojima je ris pri¬ 
kazan još živ i dostojanstven s ravno ispruženim nogama uzvi¬ 
šen iznad ljudske boli; a dijelom su to mlađe gotičke radnje, u 
kojima je Krist, sada već Bog-čovjek, previjajuc, se u bolima, 
prebacio nogu preko noge. 

Riznice katedrala i samostana 
Dalmatinski su gradovi ponosni na riznice svojih katediala 
i starinskih samostana. U njima se čuva od vjekova nagomilano 
blago, umjetnički izrađeni moćnici u obliku škrinja, giava i nogu 
s moćima svetaca, staro crkveno posuđe i vezeno crkveno ru o, 
liturgijski kodeksi sa srebrnim graviranim koricama ltd. bo¬ 
gatstvu ovakvih predmeta u dalmatinskom primorju išao je u 
prilog veliki broj samostana i brojna sijela biskupija u Dalma¬ 
ciji, koja traže veći sjaj bogoslužja, kao i visoka kultura i bla¬ 
gostanje dalmatinskog primorja u srednjem vijeku. Najdrago¬ 
cjeniji dio tih riznica jest naravno onaj, koji potječe iz sred- 

niega vijeka (Zadar, Trogir, Split i Dubrovnik). 

Dio toga blaga su domaće radnje, a dio mu je nabavljen iz 
tuđine. Trgovina je lako prebacivala u različne zemlje proizvode 
umjetnog obrta. Pored toga iz primorskih su gradova Dalmacije 
odvajkada polazili pomorci i trgovci u daleki svijet, a ovamo su 
opet u svako doba dolazili stranci, trgovci, obrtnici pa i umjet- 

U crkvi sv. Šimuna u Zadru čuva se prekrasna raka od 
pozlaćenog srebra sa svečevim moćima, koju je po zavjetu da a 
izraditi i poklonila kraljica Jelisava, žena Ljudevita Velikog i 
kći bosanskog bana Stjepana Kotromanića. Radnju je izveo z a- 
tar Francesco da Milano oko g. 1380. Na raci su velikom vje¬ 
štinom prikazani prizori iz svečeva života i epizode iz suvreme¬ 
nog života. Prikazano je između ostaloga čudo, koje se je do¬ 
godilo, kad je kraljica htjela, da krišom odnese svečev prst iz 

rake, pa čudesno ozdravljenje starog i obnemoglog hrvatskog 
bana pri dodiru svečevih moći, te svečani doček kralja Ljude¬ 
vita po zadarskim građanima. 

Od crkvenog vezenog ruha spomenut ćemo prekrasni ante- 
pendij s Gospom i svecima kod duvna sv. Marije u Zadru 
s natpisom svećenika Radonje i vezeni antependij u Dobrinju 
na Krku (XIV. v.), pa u riznici trogirske katedrale mitru biskupa 
Kažotića i dio gotičkog plašta XV. stoljeća, navodno dar Trogi- 
ranima od kralja Bele IV. na bijegu pred Tatarima. 

Iz tog vremena imamo i lijepi broj iluminiranih crkvenih 
knjiga. Ističu se kodeksi s iluminiranim inicijalima bolonjskog 
stila, iskićenim kopljolikim lišćem vrlo živih boja. U Museo Ci- 
vico u Mlecima čuva se kao velika dragocjenost brevijar split¬ 
skog podrijetla iz g. 1291., iluminiran brojnim minijaturama 
napola bizantinskog karaktera. To je knjižica za privatnu po- 
rabu vrlo malenog formata, što se nosila o pojasu privezana 
srebrnim lančićem. 

Književnost 

Iz tog razdoblja imamo i prve tragove dalmatinske knji¬ 
ževnosti, latinske i slavenske. U primorskim gradovima od dav¬ 
nine su se pjevale himne, pisali kićeni životi mjesnih svetaca 
i bilježili u kronikama mjesni događaji. »Historia Saloni- 
tana«, povijest solinskih i splitskih biskupa od Splićanina Tome 
Arciđakona (t 1268.) ispisana je lijepom srednjevjekovnom 
latinštinom i živahnim stilom. 

I hrvatska književnost daje već u to doba prve svoje saču¬ 
vane proizvode crkvenog i profanog karaktera. Anonimni pop 
Dukljanin sastavlja na jugu Dalmacije koncem XII. vijeka 
kroniku jugoslavenskih vladara na hrvatskom jeziku; ta slaven¬ 
ska kronika sačuvana je u redakciji i preradbi XIV. vijeka. Vi¬ 
nodol u hrvatskom primorju popisao je u hrvatskom jeziku i 
glagoljskim pismenima g. 1288. svoj Vinodolski zakon, a sto¬ 
ljeće kasnije otok Krk svoj Statut. Iz XIV. vijeka potječe i naj¬ 
stariji dio Poljičkog statuta, koji je pisan bosančicom, t. j. ne¬ 
kom vrstom ćirilice. Taj statut hrvatske seoske slobodne općine 
sadrži i mnogo staroslavenskog prava i shvaćanja. U dalmatin- 

skom primorju pisalo se je u srednjem vijeku jednim i drugim 
narodnim pismom: ćirilskim na jugu Splita, a glagoljskim sje¬ 
verno odatle. 

Slavenskim su jezikom pisane i crkvene liturgicne knjige. 
Ističe se između njih ćirilicom pisano Evanđelje zahumskog 
kneza Miroslava (1197.), koje jamačno nije nastalo daleko od 
dalmatinske obale, jer se u njemu miješa utjecaj zapadnjačke 
umjetnosti i montekasinske iluminatorne škole s tradicijom nu- 
tarnjobalkanske ortodoksne dekoracije crkvenih kodeksa, i gla¬ 
goljski Misal bosanskog vojvode Hrvoja, gospodara Splita po¬ 
četkom XV. vijeka, koji je negdje u Splitu ili u okolici Splita 
ispisao pop Butko, a iskitio ga krasnim minijaturama nepoznati 
majstor. 


NOVI VIJEK: DOBA MLETAČKE VLADE (g. 1420.—1797.) 

Početkom XV. vijeka zavladala je Venecija za četiri duga 
stoljeća svim otocima i primorskim gradovima Dalmacije, osim 
područja slobodnoga grada Dubrovnika. Višestoljetna borba, 
koju su o prevlast na Jadranu i o posjed dalmatinskih primor¬ 
skih gradova vodili isprva Bizant i Hrvati, a onda republika 
sv. Marka i ugarsko-hrvatska kruna, svršila se u korist Vene¬ 
cije. Venecija je zadržala dalmatinsko primorje u svojim ru¬ 
kama sve do svoje propasti g. 1797. Ona je dapače s vremenom, 
nakon sretnih ratova s Turcima u XVII. vijeku proširila svoju 
vlast u unutrašnjost današnje Dalmacije i pomakla granicu svo¬ 
ga posjeda, a s tim i granicu naziva Dalmacije do planine Dina¬ 
re. Svaki pokušaj, da se dalmatinsko primorje opet pridružii 
Hrvatskoj — a na rat protiv Venecije u tom pravcu pomišljao 
je ozbiljno ugarsko-hrvatski kralj Matija Korvin (g. 1458.— 
1490. i njegov nasljednik Vladislav Jagelović (g. 1490.—1516.) 
— osujetila je pogibao i najezda Turaka. 

God. 1453. pao je u ruke Turaka Carigrad, deset godina 
poslije toga podlegla je Bosna, iza mohačke pogibije (g. 1526.) 
pregažena je današnja Slavonija, ugrožena posavska Hrvatska 
i slovenski krajevi. Jedva je bilo moguće spasiti »ostatke osta¬ 

taka negdašnjega hrvatskog kraljevstva«. Već koncem XV. vi¬ 
jeka zalijeću se turske čete do zidina primorskih gradova. Nije 
samo retorska fraza jadikovanje splitskog nadbiskupa Bernarda 
Zane g. 1512. pred lateranskim koncilom u Rimu, »koliko je 
puta on morao posred svetih obreda svući liturgijsko ruho, opa- 
sati mač i poletjeti na zidine gradske, da ih obrani od bijesnih 
navala Turaka«. 

Na obranu dalmatinske Hrvatske od Turaka i Mlečića usta¬ 
de još jednom muževno na početku XVI. vijeka Trogiranin 
Petar Berislavić, biskup vesprimski i kasnije hrvatski ban. Ugar¬ 
sko-hrvatski sabor u Stolnom Biogradu g. 1510. zaključi na nje¬ 
gov zagovor, vojnu za oslobođenje dalmatinskog primorja od 
Venecije. Ali od svega toga ne bi ništa. Sam ban pogibe g. 1520. 
junački u borbi s Turcima u gori Gvozdu, u kojoj je nekoliko 
stoljeća prije poginuo zadnji hrvatski kralj Petar. Po njegovoj 
smrti padaju redom u ruke Turaka zadnje hrvatske tvrđave u 
primorskim stranama: god. 1522. Knin i Skradin, god. 1527. 
Obrovac. Junačkom smrću Petra Kružića i padom Klisa g. 1537. 
pade u ruke Turaka čitava današnja Dalmacija osim mletačkog 
primorja i Dubrovnika. Tako nestade na jugu Velebita i zadnji 
komadić zemlje, koji je potpadao pod hrvatskog bana i pripa¬ 
dao teritoriju Hrvatske. I sam geografijski i politički naziv Hr¬ 
vatske prijeđe trajno na krajeve sjeverno od Velebita, gdje je i 
ostao do dana današnjega. 

Tursko gospodstvo u unutrašnjosti 

Više od jednog stoljeća ostade solinska rječica Jadro gra¬ 
nicom između mletačkog Splita i turskog Klisa; i same mlinice 
u Solinu, toliko potrebne gradu Splitu, ostadoše u turskim ru¬ 
kama. Slično je bilo i kod drugih dalmatinskih gradova u 
rukama Mlečića; sa svih strana tijesno ih je pritiskao Turčin. 
God. 1540. predloži mletački činovnik Orsini, da se naše srednje 
primorje prepusti Turcima bez borbe: da je mletački senat pri¬ 
hvatio taj malodušni prijedlog, mujezin bi se bio oglasio i sa 
zvonika sv. Duje u Splitu. 

Turci se ustališe i urediše osvojenu zemlju. Kliški sandžak- 
beg upravljao je srednjom Dalmacijom i susjednim krajevima 

Bosne, a lički sjevernom Dalmacijom i Likom. Uz njib se u to 
doba spominju dizdari i kadije. U turskoj se Dalmaciji dižu u 
to vrijeme džamije i minareti; još je danas sačuvana džamija u 
Drnišu, pretvorena u župsku crkvu sv. Ante i nedaleko od nje 
vitka munara. I Klis je sačuvao staru džamiju u histoiijskoj 
tvrđavi i tursku česmu na putu od tvrđave do mjesta ispod nje. 
Kod Vrane se vide ostaci prostranoga turskog hana ili konačišta. 
To je nedovršena zadužbina Jusufa Maskovica Vranjanina, 
koju je g. 1645., da se oduži svome rodnom kraju, podigao ovaj 
ljubimac sultana i vrhovni zapovjednik sultanove vojske na 
kopnu i moru početkom kandijskog rata. 

Primorski gradovi gotovo čudom izmakoše vlasti turskog 
polumjeseca. Uistinu glavna prodorna snaga turskog carstva išla 
je pravcem na sjever i na Beč; a borbu s dalmatinskim pri¬ 
morjem vodili su na svoju ruku i s vlastitim snagama bosanski 
paše i lički i kliški sandžak-begovi. I upravo zato nije kroz sve 
vjekove turskog gospodstva bilo u Dalmaciji pravog mira u gra¬ 
dovima primorja. Često su bile počinjene štete i izazvani sukobi 
od turskih posada u okolici gradova. Ali do borba većeg opsega 
nije dolazilo. Mleci se dugo nijesu osjećali toliko jakima, da 
bi se upuštali u odlučnu borbu s Turcima. Samo se za vrijeme 
ciparskog rata g. 1570.—1573. prigodna čarkanja pretvoriše u 
borbe većeg stila. 

A gradovi su stradali ne samo od turske sile na kopnu već 
i od gusarskih pothvata turskog brodovlja. Iako je g. 1571. 
brodovlje Uludž-Alije iz Alžira opljačkalo Korčulu, Hvar i 
Starigrad. No pobjeda, što su je te iste godine odnijele kršćan¬ 
ske vlasti kod Lepanta, a sudjelovale su tu i galije dalmatinskih 
gradova, zaustavi Turke i šatre tursku silu na moru. Trogir 
i Hvar čuvaju još trofeje iz te bitke. U općinskom domu 
u Hvaru čuva se drveni zmaj s hvarske galije, koja je sudje¬ 
lovala u toj bici; a u dvorištu palače Čipiko u Trogiru vidi se 
drveni pijetao, što ga je, prema još živoj tradiciji, neki Čipiko, 
zapovjednik trogirske lađe kod Lepanta, oteo s kljuna turske 
galije. 

U skoci 


Ali eto domala novog jada za pučanstvo dalmatinske obale 
i otoka: pljačkanje Uskoka. Brojni prebjezi iz krajeva, koji su 
bili pod Turcima, okupili se oko junačkog kliškog kapetana 
Petra Kružića, a po padu Klisa preseliše se u Senj u hrvatskom 
primorju, gdje je njihov broj ubrzo narastao pridolaskom novih 
prebjega. Stvori se tako četa Uskoka, kojih su hrabrost u borbi 
i odvažnost na moru znali iskoristiti protiv Turaka Habsbur- 
govci, a katkad i Mlečići. No kad se ove vlasti izmiriše s Tur¬ 
cima, Uskoci, odbačeni od njih i prepušteni sami sebi, bez plaće 
i sredstava, dođoše u sukob s Mlečićima, te se dadoše na borbu 
i pljačkanje mletačkih lađa i mletačkih krajeva. Male i brze lađe 
tih vještih pomoraca sjekle su nekoliko decenija Jadran, uz 
pljačku i borbu, kao nekada u vrijeme Ilira, Neretljana i Omi- 
šana. 

Kao vanredno vješti pomorci voljeli su Uskoci ići na plijen 
po buri i oluji. Poznat je njihov pothvat na otoku Ižu (god. 
1604.). Brodovlje Mlečića, koje je bilo posebno ustrojeno, a 
krstarilo po Jadranu s izričitom zadaćom, da suzbija Uskoke, 
zateče veliki broj uskočkih lađa i opkoli ih za zimskog nevre¬ 
mena u jednoj luci otoka Iža. Uskoci međutim izvukoše svoje 
male lađe na obalu pa ih onda preko oblica maslinova drveta 
i vesala prebaciše na drugu stranu otoka, odakle noću po že¬ 
stokoj oluji, neopaženi od Mlečića, umakoše već sigurnoj propasti. 

Da dokrajče gusarenje senjskih Uskoka, Mlečići zatvore 
blokadom Senj i Hrvatsko primorje. Na to carski dvor u Pragu 
i habsburški nadvojvoda Ferdinand u Gracu, pod koje su pot¬ 
padali Uskoci, pošalju u Senj komesara Rabatu, da ukroti i 
kazni Uskoke (god. 1601.). Rabata pohvata vođe Uskoka i dade 
ih objesiti na bedeme gradske tvrđave. Zato plane buna Uskoka, 
koji se krvavo osvetiše i ubiše Rabatu. Još dugo su Evropom 
kolale od Mlečića pronošene strašne priče o krvološtvu Uskoka, 
kojih su žene navodno pile krv umorenog Rabate. 

Konačno morade republika sv. Marka, stoljetna gospoda¬ 
rica Jadrana, kojoj je gusarenje Uskoka kroz zadnjih trideset 
godina bilo nanijelo štetu od 20.000 zlatnih dukata, ući zbog 

Uskoka u otvoren rat s Habsburgovcima. U tom uskočkom ratu, 
g. 1615.—1617. bude uskočki pokret nemilosrdno ugušen, a sami 
Uskoci iseljeni iz Senja i razmješteni u unutrašnjost oko Otočca 
i Žumberka. 


Zauzete Klisa god. 1596. 

Uskoci su svakako budno čuvali zavjet borbe s Turcima i 
oslobođenja kršćana iz njihovih ruku. Dvaput zasnovaše oni 
oslobođenje tvrđave Klisa, odakle potekoše. G. 1596. pothvat 
uspije. Pod okriljem samoga cara Rudolfa, ugarsko-hrvatskog 
kralja, i uz pripomoć pape, splitski patriciji Ivan Alberti i Ni¬ 
kola Cindro, pomagani od Poljičana i Uskoka, osvojiše Klis i 
istakoše na njemu zastavu cara Rudolfa. Međutim su ti novi 
kršćanski branioci Klisa, kojih je odvažni čin odjeknuo po svoj 
Evropi, podlegli moćnijoj sili Turaka. Zastava sultana vijala 
se još pola vijeka nad Klisom. 

Mlečići su se držali neprijateljski prema kliškom pothvatu 
i svim su sredstvima sprečavali uzbuđeno pučanstvo dalmatin¬ 
skoga primorja, da pohrli u borbu i pomoć braci na Klisu. Mle¬ 
čići su time posve otuđili sebi osjećaje dalmatinskog pučan¬ 
stva. Mletački providuri jadikuju kroz čitav decenij, da su 
Dalmatinci, bez iznimke, svojim srcem uz cara Rudolfa, zaštit¬ 
nika kliškog pothvata, od kojega očekuju, da će osloboditi nji¬ 
hovu braću iz turskog ropstva. 

Mlečići su kao trijezni političari držali, da još nije došao 
čas za konačni obračun s Turcima, a kao dobri trgovci htjeli su 
do tog časa podržavati dobre susjedne i trgovačke veze s turskim 
zemljama. Baš g. 1592. podigli su Mlečići u Splitu velika skla¬ 
dišta i uzoran lazaret za raskuženje robe, koja je dolazila iz 
Turske. Split je u to doba postao glavna skela za dovoz robe iz 
bogatih i dalekih pokrajina turskog carstva na Jadran. U sedam 
dana dolazile su karavane natovarene robom iz Sarajeva, idući 
preko Duvna pa ispod Klisa u Split. Splitskim lazaretom 
htjela je Venecija svrnuti trgovinu sa Balkana u splitsku luku i 
oteti je Dubrovčanima. 

Veliki ratovi XVII. vijeka 

Međutim je XVII. vijek doživio polagano opadanje turske 
moći i postepeno potiskivanje Turaka iz Evrope. A u to vrijeme 
doživljava mletačka republika sjajno doba svog oružja. 

U drugoj polovici toga vijeka potiskuju Mlečići daleko u 
unutrašnjost Dalmacije obruč, kojim su Turci bili stisli gradove 
dalmatinskog primorja. Kandijski rat, u kojemu su Mlečići, iza 
junačke borbe, izgubili otok Kandiju (Kretu), donio je Mlečićima 
sjajnih uspjeha u Dalmaciji (g. 1645.—1669.). U borbama s Tur¬ 
cima osobito se je pored domaćeg pučanstva istakao mletački 
general Leonardo Foscolo. On zauzme g. 1648. Klis. Mirom god. 
1669. pomiče se granica između mletačkog i turskog posjeda u 
Dalmaciji na sjever od Klisa. Dugo su se u narodu pripovijedali 
i pjevali pothvati junaka Ravnih Kotara u tim borbama, Ilije 
Smiljanica i Vuka Mandušića i popa Sorića, kojega Turci za- 
robiše i živa oderaše. 

Idućim, morejskim ratom (g. 1684.-1699.) nastavili su Mle¬ 
čići prodiranje u unutrašnjost. Mirom u Karlovcima g. 1699. 
postavljena bi granica na crti, koja je od Knina preko Vrlike, 
Sinja i Vrgorca išla uz Gabelu na Neretvi. Zadnji rat između 
Venecije i Turske bio je g. 1714.—1718. Započet velikim na¬ 
dama završio je mirom u Požarevcu, kojim je Venecija dobila 
u Dalmaciji Imotski. Time je pomakla granicu Dalmacije do 
mjesta, gdje je ona ostala do sloma Austrije (razumije se osim 
područja Dubrovnika i Boke Kotorske, koja se je zvala i raču¬ 
nala kao »Albania Veneta«. 

Do konca vijeka nije Dalmacija više vidjela ni doživjela 
upada turskih četa. U miru i dokolici redali se mletački provi¬ 
duri i konti do samog pada mletačke republike g. 1797. Među¬ 
tim blagostanje i napredak zemlje i naroda, koje se je očekivalo 
odlaskom Turaka, nije se pokazalo. 

Konac Venecije (XVIII. v.) 

Ekonomski i moralno iscrpena Venecija prepuštala je 
Dalmaciju sve to više gospodarskom i prosvjetnom obamiranju. 
Otkrićem novih putova svjetskog prometa na Atlantiku zadan 
je težak i odlučan udarac trgovačkoj republici Veneciji. Dok 


je grad na lagunama ipak mogao gotovo do kraja živjeti u 
obilju i bogatstvu, koje je kroz vjekove nagomilao trgovačkim 
radom i napretkom, dalmatinski su gradovi mnogo prije 
podlegli štetnom učinku novih prilika. 

Iza napora, poduzetih za oslobođenje zemlje od Turaka, 
nijesu Mleci imali ni energije ni volje da u Dalmaciji viđaju 
rane, zadane gotovo dvostoljetnim gospodstvom Turaka. Ve¬ 
necija je u Dalmaciji tražila samo stratešku obranu svoga go¬ 
spodstva na Jadranu i zalihu dobrih vojnika. Zato je do kraja 
ovog vijeka jedva i gradila u Dalmaciji putove, dizala škole i 
dobrotvorne ustanove. 

Dalmatinci su služili kao plaćenici u mletačkoj vojsci na 
kopnu i na moru. Venecija je znala iskoristiti odvažnost, izdr¬ 
žljivost i vjernost kršnih Dalmatinaca. Pri padu republike bilo 
je 12.000 Dalmatinaca, koji su bili glavni dio mletačke vojne sile. 
Naši su ljudi služili i kao veslači na mletačkim galijama. Pored 
plaćenih veslača bilo je na galijama i osuđenika i suznjeva, ga¬ 
lijota, okovanih i prikovanih uz veslo, kojih je sudbina bila 
vrlo teška. 

Pogibao od Turaka, obrana vjere i civilizacije, pa ekonom¬ 
ski razlozi i navika, stvorili su između Dalmacije i Venecije za¬ 
jedničke materijalne i moralne interese, radi kojih se je dalma¬ 
tinsko primorje, za vrijeme turske pogibli, snaslo pod mle¬ 
tačkom vladavinom. Venecija nije narod pritiskala velikim po¬ 
rezima; ona ga je puštala na miru, da živi po svojoj volji i 
običajima, da životari u primitivnom neznanju i neimanju. Ali, 
kad je zauvijek nestalo turske pogibli, stalo se javljati neza¬ 
dovoljstvo u narodu, koje je amo tamo kroz XVIII. vijek po¬ 
primilo i politički karakter. Poznat je proces, koji je hrvatskog 
rodoljuba franjevca Filipa Grabovca, okrivljenog zbog nekih 
stihova, uperenih protiv mletačke vlasti, doveo do zloglasnih 
tamnica »sotto i piombi« i malo potom do smrti na malenom 
zatočeničkom otočiću na lagunama (g. 1749.). 

Već prije izagnaše Mlečići iz Šibenika historika Dinka Za- 
vorovića, jer je u svojem spisu dokazivao, da je Šibenik g. 1412. 
samo de facto, a ne de jure postao mletačkim gradom (XVI. v.). 
I Habsburgovci, koji su iza mohačke bitke nosioci ugarsko- 

hrvatske krune, pomišljaju na to, kako bi predobili natrag Dal¬ 
maciju od Mlečića, otkada je turska sila pod Bečom bila skr¬ 
šena g. 1683. Već je car Leopold g. 1684. umetnuo stavku u 
koncept ugovora s Venecijom za rat protiv Turaka, po kojoj će 
se u ratu osvojeni krajevi Dalmacije vratiti Hrvatskoj. Kod skla¬ 
panja mira u Karlovcima Mlečići se međutim na to ne obazri- 
ješe — na veliku žalost i srdžbu hrvatskih staleža, koji su se 
nadali, da će bar Knin, staru hrvatsku prijestolnicu, opet sjedi¬ 
niti s materom zemljom. U vezi s nastojanjem bečkog dvora, da 
pripremi povratak Dalmacije zakonitom kralju i vladaru, pro¬ 
putovao je našim primorjem g. 1777. izvjestitelj, čiji se izvje¬ 
štaj nalazi u bečkom arhivu. U njemu taj očevidac iznosi, kako 
su Mlečići po dalmatinskim gradovima ljubomorno brisali nat¬ 
pise i znakove (grbove) ugarsko-hrvatske pređašnje vlade. 

Kad je krajem svibnja g. 1797. pukao po Dalmaciji nena¬ 
dani glas, da je u vrtlogu Napoleonove sile pala mletačka 
republika, planuše u narodu bune i neredi među prostim pukom. 
Povodom toga spontano uskrsnu, ne samo među svećenstvom i 
obrazovanim građanima, nego i u narodu na selu, ideja i želja 
za obnovom historijske zajednice Dalmacije s krunom ugarskom, 
odnosno s etnički srodnom susjednom Hrvatskom. Franjevci, u 
to vrijeme jedini kler u dalmatinskom Zagorju i zato u nepo¬ 
srednom dodiru s narodnim masama, sazovu u sjevernoj Dalma¬ 
ciji zbor, na kojemu je u sporazumu s Gerasimom Zelićem, 
generalnim vikarom srpsko-pravoslavnog žiteljstva, stvoren za¬ 
ključak o sjedinjenju s narodom kraljevine Hrvatske. U istu 
svrhu uputi i grad Split svečanu deputaciju u Beč, a austrijskog 
generala, Hrvata Rukavinu, dočeka narod u Dalmaciji svagdje 
kao predstavnika ugarskog kralja i hrvatskog naroda. 

Venecija je zauvijek umrla u srcima Dalmatinaca: u tome 
ne mijenja ništa često spominjana epizoda, da je nekoliko Pe- 
raštana u Boki Kotorskoj, kojih je egzistencija bila vezana uz 
službu republike, u strahu pred budućnošću, pohranilo uz plač 
i vojne počasti zastavu sv. Marka pod žrtvenikom crkve. 

Vladanje Mlečića u Dalmaciji 

Venecija je u tom periodu, osjetivši se u sigurnom posjedu 
dalmatinskog primorja, pošto se je riješila stoljetnog ugarsko- 

hrvatskog takmaca, pritegla dalmatinske gradove čvrsto i tijesno 
k sebi. 

Na čelu svakoga grada stajao je sada mletački knez ili knez 
i kapetan (conte, conte e capitano), a na ćelu pokrajine gene¬ 
ralni providur u Zadru. Te je činovnike mletački senat birao 
između mletačkog plemstva i slao u gradove. Gradski je knez 
sudio po starim statutima i običajima grada, a uz pomoć do¬ 
maćih gradskih sudaca; ali je vodio brigu za upravu grada po 
uputama i nalogu generalnog providura u Zadru i senata u 
Mlecima. 

Vlast i uprava u gradovima, koliko je i bila ostavljena do¬ 
maćem elementu, bila je u rukama plemstva. Ono je ljubomorno 
pazilo na svoje privilegije i samo je izuzetno i teška srca pri¬ 
malo u svoje malobrojne redove i u gradsko Vijeće bogatije i 
uglednije građanske obitelji. Puk je bio organiziran u bratov¬ 
štine i udruženja, te je istupao kao cjelina (»kongrega«, univer- 
sita del popolo) u borbi za svoja prava pred gradskim Vijećem 
i pred mletačkim senatom. 

Borbe plemstva i puka znale su biti žestoke i krvave, kako 
nas uči pučki prevrat u Hvaru u XVI. vijeku (g. 1510.—1514.;. 
Pučani su se tužili na nasilja plemića, i tražili jednakost u tere¬ 
tima i sudjelovanje u gradskom Vijeću. U gradu Hvaru je 
skovana urota i urotnici se u kući nekog Bevilacqua zakleše na 
vjernost i slogu pred starim križem, iz kojega je zakratko počela 
kapati krv. Strah i vjerski ushit obuhvati nato sav puk, koji je 
dnevno bos i zakukuljen i s konopom oko vrata hodao u ophodu 
po gradu, plačući i kajući se za grijehe, pa ta psihoza zahvati i 
samog kolovođu urote kapelana Lukanića, koji javno u crkvi 
pozove puk na poslušnost plemićima. Međutim se puk u drugim 
mjestima otoka ne primiri, već pod vođom seljakom Matejem 
Ivanićem iz Vrbanja podigne ustanak, pohvata plemiće, nekoje 
od njih poubija, popali im kuće i zavlada otokom. Plemići se 
razbježaše kojekuda, a puk osnuje čitavo malo brodovlje od 
30 lađa, da održi u svojim rukama vlast. Mjera je bila prevr- 
šena i mletačke se vlasti umiješaše i, kad nije išlo milom, 
upokoriše silom i krvlju buntovne pučane. Mlečanin Capello 
svlada pučane i dade objesiti na lantinu svoje galije dvadeset 
pučkih vođa. 

Venecija je i inače posredovala u dalmatinskim gradovima, 
kad bi se plemići i pučani sukobili zbog suprotnih interesa, ali 
je u isto doba raspirivala podvojenost između njih, držeći se 
lozinke »divide et impera«. Značajan je u tom pogledu izvje¬ 
štaj generalnog providura Pasqualiga iz g. 1602. u vrijeme, kad 
je kliški pothvat bio uzdrmao autoritet mletačkih vlasti, pa se 
mletački upravljači tješili razdorom između plemstva i puka. U 
svom izvještaju Pasqualigo doslovce preporuča »vješto podr¬ 
žavanje naravne i, ako je slobodno reći, od Boga dane nesloge 
i mržnje, koja vlada između plemića i pučana«. 

Venecija je, kako je poznato, bila kolonizatorna vlast ve¬ 
ćeg stila u čitavom Levantu. Ona je i u dalmatinskim gradovima 
davne kulture rado dizala zgrade, koje su imale biti afirmacija 
njezine vlasti i potpora njezinih interesa. Zato je u dalmatin¬ 
skim gradovima dizala sjajne palače za svoje upravitelje i lože 
za javno suđenje; gradila je arsenale za galije, s kojima su gra¬ 
dovi, kad je bila potreba, pritjecali u pomoć Veneciji; uređi¬ 
vala javna skladišta, u kojima se je spremao živež; dizala je 
čatrnje, da opskrbi gradove vodom, i učvršćivala gradove zidi¬ 
nama i kulama. 

Ta politika Venecije, međutim, nije išla za etničkom asimila¬ 
cijom, pa makar i dijela dalmatinskog pučanstva. Mletački či¬ 
novnici i trgovci iz Mletaka i iz ostale Italije bili su u dalma¬ 
tinskim gradovima uvijek malobrojni, a kao takovi uvijek 
su se mijenjali. Obitelji, što su dolazile iz Italije u naše gradove, 
obitelji činovnika i vojnika, ponovno su se selile iz naših kraje¬ 
va, ili su se ubrzo posve asimilirale u svojoj novoj sredini. 
Splitski patricij Kavanjin, čija se obitelj pred stotinu godina 
bila doselila iz Italije, piše oko g. 1700. po opsegu najveći ep 
na našem jeziku, »Bogatstvo i uboštvo«; on osjeća slavenski, 
hrvatski kao i prvi hrvatski pjesnik Marko Marulić, odvjetak 
splitske srednjevjekovne porodice. 

Pučanstvo Dalmacije, ono u unutrašnjosti kao i ono u pri¬ 
morju i na otocima, ono u gradu kao i ono na selu, ostalo je 
kroz sve vrijeme mletačke vlade u cjelini hrvatsko, mada je 
politička veza Dalmacije s Hrvatskom bila prekinuta, a uspo¬ 
mene na prijašnje doba izblijedjele. Pučanstvo Dalmacije je u 

to vrijeme obnovljeno i popunjeno u svojim prorijeđenim redo¬ 
vima prilivom slavenskih masa iz unutrašnjosti Balkana kato¬ 
ličke i pravoslavne vjere, koje su bježale pred Turcima u pri¬ 
morske strane; odatle i potječe pravoslavni, srpski živalj u unu¬ 
trašnjosti sjeverne i srednje Dalmacije. 

Dalmatinsko je pučanstvo ostalo hrvatsko, po svome osje¬ 
ćaju i po svojoj svijesti, i u onom dijelu gradskog elementa, 
koji je u primorskim gradovima tokom stoljeća usred dodira 
s mletačkom upravom bio poprimio talijanski jezik. 

Poznavanje i upotreba talijanskog jezika u većim pri¬ 
morskim dalmatinskim mjestima širila se je sporo. Hrvatski je 
jezik ostao još dugo i u vrijeme Mlečića jezik obitelji i kućnog 
ognjišta, jezik djece i žena i kod pučana i plemića, jezik pjesme 
i lijepe knjige, dok je talijanski služio kao jezik javnog života, 
uprave, prometa s vanjskim svijetom te, uz latinski, kao jezik 
nauke. 

Još sredinom XVI. vijeka piše mletački izvjestitelj G, B. 
Giustiniani: »Običaji Splićana svi su slavenski, a . njihov je 
materinski (slavenski) jezik tako sladak i ljubak, da je splitski 
govor prvi u Dalmaciji, kao što je toskanski govor cvijet i naj¬ 
bolji u Italiji. Istina je, da građani svi govore talijanski jezik, 
dapače nekoji od njih nose se po talijanskom običaju, ali žene 
govore samo svoj materinji jezik, mada nekoje između plemić¬ 
kih žena nose oprave kao u Italiji«. A g. 1604. upravljena je 
na rimskog papu iz Dalmacije molba, da se ne šalju u Dalmaciju 
biskupi iz Italije, jer doduše »ima nešto Hrvata — veli se u 
predstavci — koji umiju talijanski, no to su trgovci zbog potrebe 
trgovine ili plemići, kad hoće da su finiji, ali puk, mladež, duv- 
ne, plemićke žene, redovnici ne umiju talijanski ni beknuti«. 

Dubrovnik i Boka Kotorska 

Elastičnim prilagođivanjem događajima i prilikama, mu¬ 
drom politikom svog senata, koju duhoviti historik upoređuje 
s filigranskom radnjom, samoprijegorom svih redova građana u 
danima kušnje uspio je Dubrovnik uščuvati svoj teritorij i svoju 
gradsku slobodu kroz sve to vrijeme. 

Kad je Srbija g. 1459. postala turski pašaluk, obveže se 
Dubrovnik plaćati sultanu godišnji danak za slobodu trgovanja 
u turskom carstvu. Taj je danak s vremenom iznosio 12.500 
zlatnih dukata na godinu; Dubrovnik ga je plaćao sultanu sve 
do osvita XIX. vijeka. 

U XV. i XVI. vijeku dubrovačka republika je veoma evala. 
Grad je već bio prešao svoj najviši uspon, i već su se 
javljali prvi znaci ekonomskog opadanja, kad ga zateče velika 
katastrofa u XVII. v. Na veliku srijedu g. 1667. poruši strašan 
potres za desetak sekunda pola grada, srazi sa zemljom brojne 
sjajne građevine srednjega vijeka i nanese gradu strašnu ma¬ 
terijalnu štetu; nekoliko hiljada ljudi propadne pod ruševinama. 
Skrhani tim udarom, građani već pomišljahu i na to, da se isele. 
Ali ih energija Nikole Bunića i još nekolicine patricija odvrati 
od toga, te se grad ponovo osovi iz ruševina. Junačko držanje 
i smrt Nikole Bunića, koji umre u turskoj tamnici u Silistriji, 
spasi Dubrovnik od pohlepe velikog vezira Kara Mustafe, koji 
htjede iskoristiti nesreću grada, da mu otme slobodu i preostalu 
imovinu. Grad uščuva svoju slobodu, ali se nikada više ne opo¬ 
ravi od udara, zadobivena potresom. Zaredaše žučne i sitne borbe 
između stare i nove vlastele, kojoj potresom prorijeđeni redovi 
plemstva zlovoljno otvoriše vrata u Vijeće. I kad je hir cara 
Napoleona god. 1808. izbrisao s lica zemlje republiku sv. Vlaha, 
nije to više bila ni sjena staroga Dubrovnika. 

Dubrovniku se je kroz sve to vrijeme bilo braniti od pre¬ 
sizanja njegova vrhovnog političkog gospodara, Turske, i zavisti 
trgovačkog, pomorskog takmaca, Venecije. Samovolji i sili tur¬ 
skih paša u susjednoj Bosni, te paša i vezira Porte u Cari¬ 
gradu otimao se Dubrovnik lukavošću i intrigom, darom i mitom. 
Opasnije je Dubrovniku bilo podmuklo rovarenje Mlečića. Kad 
se g. 1570. kršćanske vlasti udružiše u Svetu ligu protiv Turaka, 
Mlečići su pakosno tražili u sav glas, da se Ligi priključi i Du¬ 
brovnik; ali rimski papa, trajni i iskreni prijatelj Dubrovnika, 
uvidi i svečano prizna razloge neutralnosti republike sv. Vlaha. 
Ne želeći graničiti s teritorijem mletačke republike Dubrovnik 
je uspio kod sklapanja mira u Požarevcu, da je Turskoj ustu¬ 
pljen uzan trak zemlje na sjeveru i jugu dubrovačke vlasti; na 

taj način je Turska g. 1718. izbila u dvije točke (Neum-Klek i 
Sutorina) na Jadransko more. 

Temelj cvata i napretka Dubrovnika bila je njegova uno¬ 
sna trgovina. U to su vrijeme dubrovačke trgovačke lađe zalazile 
u luke Crnog i Sredozemnog mora, u luke Francuske, Španjolske 
i Engleske. Dubrovačke su se lađe borile uz flotu cara Karla V. 
s turskim gusarima u Alžiru. Oluja je uništila god. 1541. flotu 
cara Karla. Tom prigodom nastradase i dubrovačke lađe, od 
toga događaja potječe riječ na Lopudu, važnom ondašnjem sre¬ 
dištu dubrovačkog pomorstva i gradnje brodovlja, da na otoku 
ostade »trista Vica, udovica«. Pučanin Miho Pracatović iz Lo- 
puda, sjajni predstavnik pomorskih sposobnosti našeg primorskog 
življa, skupi golemo bogatstvo, dovozeći na svojim lađama hranu 
Španiji u vrijeme rata; on ostavi oporukom svoju imovinu ro¬ 
dnom gradu (g. 1607.). Aristokratska republika Sv. Vlaha do¬ 
pusti, da se usred Dvora podigne poprsje — jedini javni spo¬ 
menik u starom Dubrovniku — ovome zaslužnom pučaninu. 
Poprsje je izradio god. 1638. kipar Giacometti. 

Dubrovnik zadrža dapače i znatno poveća u to doba svoju 
trgovinu po kopnu. Dubrovčanima dobro dođe to, što je od 
kršćanskih zemalja jedino njima bilo od Turaka dopušteno ba¬ 
viti se trgovinom u unutrašnjosti carstva. Pape su uvažavali i 
cijenili usluge, što su ih Dubrovčani, mada su bili pod turskim 
protektoratom, uvijek prema svojim silama, iskazivali kršćan¬ 
skoj stvari. 

Politička sloboda i ekonomsko blagostanje pružilo je Du¬ 
brovniku povoljne uvjete za sretan razvoj i na polju kulture i 
civilizacije. Svjedoci su tome sjajni spomenici, podignuti u Du¬ 
brovniku, njegova književnost i naučni rad njegovih sinova. 0 
spomenicima i knjizi bit će još govora; napominjemo ovdje samo 
Isusovca Ruđera Boškovića, o kojemu se po cijeloj Evropi pro¬ 
čuo glas. 

Južno od Dubrovnika držala je Venecija pod imenom 
»Albania Veneta« veći dio Boke Kotorske s gradom Kotorom i 
Budvom. Ercegnovi na ulazu u Boku, utemeljen od bosanskog 
kralja Tvrtka kao skladište i trgovačka skela tamošnjih novih 
solina, bio je dugo vremena u turskim rukama. Grad je doživio 

krvave i slavne borbe. Mletačko-španjolsko brodovlje otme ga 
g. 1538. smjelim pothvatom iz ruku Turaka; ali već godinu dana 
kasnije osvoji grad ponovo Hairadin Barbarosa, strah i trepet 
Sredozemnog mora u prvoj polovici XVI. vijeka. 

Bokelji su uopće bili na glasu i kao vrli junaci i kao vrsni 
pomorci. Najveće je ime u tom pogledu stekao mali Perast. 
Njegovi su se sinovi istakli u borbi i gonjenju turskih gusara. Za 
njihovo je junaštvo čuo i pohodio ih god. 1654. Petar Zrinski, 
hrvatski ban; on im ostavi na uspomenu mač, koji se, po nat¬ 
pisu na njemu, obično pripisuje srpskom junaku Zmaj Ognje¬ 
nom Vuku. Tim su se mačem pasali načelnici Perasta; njega i 
danas čuvaju u Perastu. Poznato je također, da su Mlečići, kad 
je god. 1698. ruski car Petar Veliki zatražio od njih vrsnog uči¬ 
telja, koji će Ruse učiti pomorstvu, odredili za to Marka Marti- 
novića iz Perasta, vrijednog matematika i poznavaoca nautičkih 
nauka. Martinović je nato održao u Mlecima i u Perastu tečaj 
mladim Rusima, prvim pionirima ruske sile na moru. 

Peraštanin Mato Zmajević organizirao je kao admiral prvu 
rusku flotu na Baltiku. 


Književnost 

Dalmacija, a osobito Dubrovnik primili su vrlo rano du¬ 
hovne i literarne tekovine humanističkog pokreta. Dalmatinski 
su gradovi pozivali čuvene humaniste za učitelje svojemu mla¬ 
đem naraštaju; oni su pače aktivno sudjelovali u tom velikom 
kulturnom pokretu. G. 1490. pozove Dubrovnik za rektora svoje 
gradske škole Grka Halkokondilisa, prvog izdavača Homera. A 
dubrovački humanist Elij Lampridij Crijević ovjenčan je oko 
g. 1485. u mladoj dobi u Rimu kao »poeta laureatus«. Splića¬ 
nin Marko Marulić piše početkom XVI. vijeka djela kršćanskog 
filozofijskog i moralnog sadržaja, koja su bila čitana i prevedena 
u različne evropske jezike. Još u XVIII. vijeku pišu Dubrovčani 
Kunić, Zamanja i Rastić savršene latinske stihove. Dalmacija 
je dala i cijeli niz proslavljenih učenjaka: historika Trogiranina 
Lučića, Šibenčanina A. Vrančića, mnoge dubrovačke pisce kro¬ 
nika, fizike i prvake drugih grana znanosti. 

Preko dvjesta godina evala je u dalmatinskim gradovima 
pjesnička književnost u hrvatskom jeziku. Ta umjetna književ¬ 
nost nije imala neposredna dodira s pučkim životom, ali je tako 
bilo i s književnošću gotovo svih naroda onoga vremena. Dalma¬ 
tinski pjesnici su s više ili manje slobode prerađivali razliene 
vrste talijanske suvremene poezije. No mada su se povodili za 
tuđim uzorima, ostajali su ipak sinovi svog naroda i svog kraja, 
uplićući u svoj pjesnički rad događaje iz pučkog života i na¬ 
rodne povijesti. 

Još iz sredine XV. vijeka nalazimo u sjevernom Jadranu 
ostatke crkvenih prikazivanja, pisanih na hrvatskom jeziku gla¬ 
goljskim pismom. U tim su pjesničkim sastavcima, koji su bili 
prikazivani na trgovima pred crkvama, iznošene epizode iz evan¬ 
đelja, biblije i života svetaca. Prvi poznati hrvatski pjesnik bio 
je splitski patricij i čuveni latinski humanist Marko Marulic. On 
je g. 1501. spjevao religiozni ep »Juditu«. Očita je u tom djelu 
piščeva tendencija, da sokoli svoje suvremenike u borbi s Tur¬ 
cima, ukazujući na pomoć, koju je Bog pružio vjernom narodu 
izraelskom preko junakinje Judite. Hrvatska se poezija u XVI. 
vijeku razvija i u Hvaru i u Zadru. Hanibal Lucic napisa dramu 
»Robinju«, kojoj je sadržaj uzet iz nedavnih borba s Turcima. 
Ta se drama javno prikazivala u Dalmaciji još u doba prošlog 
vijeka. Petar Hektorović pjeva idilički ep »Ribanje i ribarsko 
prigovaranje«, u kojemu podrobno i s ljubavlju opisuje život i 
osjećaje prostih ribara. Zadarski pjesnici P. Zoranić i J. Bara- 
ković pokazuju izrazitu patriotsku žicu: u njihovim pjesničkim 
sastavcima vila Hrvatica bodri Zadar na ljubav prema hrvat¬ 
skom jeziku i knjizi. 

Najbujnije i najtrajnije je evala književnost na narodnom 
jeziku u slobodnom gradu Dubrovniku. Već koncem XV. vijeka 
javljaju se Š. Menčetić i Đ. Držić, predstavnici ljubavne lirike 
prema uzorima sladunjavih talijanskih petrarkista. A. Čubrano- 
vić ostavio nam je vrlo uspjelu šaljivu maskeratu »Jeđupka«, 
A. Vetranić je plodan pjesnik didaktično-moralnog pravca. I u 
Dubrovniku se je njegovala drama: pored crkvenih prikazivanja 
ima pastirskih igara i pogdjekad paprenih komedija, kojima je 
sadržaj uzet iz suvremenog života (Marin Držić). Te su drame, 

ponajviše pred Dvorom, predstavljale domaće družine dileta¬ 
nata. Zlatno doba dubrovačke književnosti pada u XVII. vijek, 
u kojem su se istakli lirski pjesnik I. Bunić, dramski pisac Đ. 
Palmotić i nadasve Ivan Gundulić. Ovaj je dao dubrovačkoj 
književnosti nov lik i nov sadržaj. Njegova pastirska drama 
»Dubravka« jest himna slobodnom i slavenskom Dubrovniku, a 
njegov »Osman« apoteoza borbe kršćanskih Slavena protiv tur¬ 
skog nekrsta. Iza velikog potresa g. 1667. u generaciji epigona 
ističe se pjesnik Ignjat Đorđić. 

Iz posve druge sredine crpe inspiraciju i podrijetlo rad fra 
Andrije Kačića (1696.—1760.). On je u duhu narodnog pjesni¬ 
štva opjevao junačke borbe s Turcima; njegova je knjiga »Raz¬ 
govor ugodni naroda slovinskoga« vanredno omiljela puku u 
Dalmaciji, i još danas se rado čita. U dalmatinskom je selu od¬ 
vajkada živjela narodna pjesma. Pored junačke epske pjesme, 
koja pjeva o borbi i slavi i koja je prodrla u Dalmaciju iz istoč¬ 
nih krajeva, živi u Dalmaciji izvorna meka lirska pjesma, koja 
pjeva o ljubavi, vjernosti i pobratimstvu. Pojava lirske pjesme u 
Dalmaciji sigurno je u vezi s blažim prilikama, što ih je sudbina 
dosudila tome hrvatskom kraju u prošlosti. I prekrasna pjesma 
o Hasan-aginici, prava himna majčinoj ljubavi, koju je Goethe 
preveo na njemački jezik i uveo u svjetsku književnost, potječe 
iz Dalmacije. 

Spomenici umjetnosti 

Prvo vrijeme mletačke vlasti u Dalmaciji, to jest XV. i 
XVI. vijek, drugo je zlatno doba dalmatinske umjetnosti. 

Mlečići u to doba dižu u gradovima javne zgrade; domaći 
patriciji i bogati građani grade sebi palače; kler i bratovštine 
podižu crkve i kapele i opremaju ih biranim pokućstvom, slikama 
i crkvenim ruhom po davnoj navici, da imaju umjetnički izra¬ 
đeno ono, što ih u životu okružuje. 

Brojni spomenici gotike XV. i spomenici renesanse XVI. 
vijeka popunjavaju i dovršavaju sliku dalmatinskih gradova. 
Živa i svestrana djelatnost toga prvog vremena mletačke vlasti 
dala je uglavnom gradovima njihovo današnje povijesno i 
umjetničko obličje. Kasnije ta umjetnička djelatnost jenjava. 

Borba i pritisak Turaka, česte pošasti, koje je donosila sa 
sobom trgovina s Turskom i koje su strašno harale u zbijenim 
dalmatinskim gradovima, kao i opće ekonomsko opadanje gra¬ 
dova ni jesu dali, da se u Dalmaciji jače razviju barok i rokoko 
(XVII. i XVIII. vijek). 

Mlečići su dizali svoje zgrade svagdje po stalnom kalupu. 
Gradovi su dobili otuda neki zajednički, obiteljski izgled. Svaki 
dalmatinski grad imao je svoj veliki trg, po mogućnosti ispred 
katedrale, i na njemu palaču gradskog kneza, ložu za suđenje 
pod otvorenim nebom, toranj za sat, stalak za zastavu sv. Marka, 
kao i sami Mleci. 

Dalmatinski su gradovi postali usto neka vrst strategijskog 
nasipa protiv osvajalačkog vala Osmanlija prema Zapadu i Ita¬ 
liji. Veneciju, njihovu gospodaricu, zapade zadaća, da ih brani 
i utvrđuje. Mlečići su bili majstori u utvrđivanju gradova. Svu¬ 
da u dalmatinskom primorju susretamo još ostatke zidina i kula, 
građenih po istom kalupu: jake bastione u obliku višekrakih zvi¬ 
jezda u ravnici (Zadar, Trogir, Split) ili zidine, koje se u obliku 
trokuta s jakom utvrdom u njegovu vrhu penju iznad grada, 
gdje je teren brdovit (Šibenik, Hvar, Kotor). 

No u pogledu venecijanskog karaktera dalmatinskih gra¬ 
dova ne smijemo pretjerivati. 

Mnogo toga, što površni putnik drži venecijanskim u životu 
i izgledu dalmatinskih primorskih gradova, jest zapravo opća 
južnjačka, mediteranska i opća primorska crta. Tijesne i krivu- 
dave ulice, prekrivene čestim svodovima, na jugu, na primjer, 
svagdje brane prolaznika od jakog, južnjačkog sunca. Umjetnički 
spomenici Venecije i Dalmacije pokazuju razlike, koje uvjetuju 
drukčije ekonomske prilike i mogućnosti, drukčiji građevni ma¬ 
terijal pri ruci i drukčiji, kršni teren dalmatinskog primorja. 
Skromnija ekonomska sredstva dala su svemu u Dalmaciji notu 
čedne, malogradske suzdržljivosti, koja se vidljivo razlikuje od 
razmetljive raskoši bogatih Mletaka. Materijal dalmatinskih 
zgrada jest isključivo kamen. Mletački zvonik sa zatvorenim vi¬ 
sokim podankom i široko rastvorenom loggiom u vrhu za zvona, 
koji je u Veneciji većim dijelom građen u opeci, drugačije iz¬ 
gleda, kad se u Dalmaciji izvodi u kamenu. Brdovito tlo Dalma- 

čije nameće njezinim gradovima rješavanje problema, kojih 
Mleci nemaju; on pruža priliku za izvanredno slikovite »ve¬ 
dute«, koje su drugačije od mletačkih na ravnim i niskim la¬ 
gunama. 

Dolaskom Venecije nužno je postala tjesnija veza dalma¬ 
tinske umjetnosti s onom preko mora. U Dalmaciji odsada nai¬ 
lazimo na umjetničke struje i škole, koje su već preko mora 
sazrele u konkretne forme, i takove iz Italije dolaze k nama. 
Ali Dalmacija još dugo obiluje talentiranim majstorima; a i 
rad talijanskih majstora dobiva u Dalmaciji poseban karakter i 
lokalni kolorit. Stoga se može mirne duše govoriti o dalmatin- 
sko-venecijanskoj gotici i renesansi. 

Tri struje umjetnosti početkom XV. vijeka 

Umjetnost gotike prodrla je u dalmatinsko primorje sva¬ 
kako u prvoj polovici XV. vijeka trostrukom strujom: iz južne 
Italije, iz Lombardije i iz Mletaka. Tek koncem vijeka, hvala 
političkim prilikama i radu domaćeg majstora Jurja Dalmatinca, 
koji je pri gradnji monumentalne šibenske katedrale okupio oko 
sebe brojne pomagače, prevladala je cijelim dalmatinskim pri¬ 
morjem mletačka cvjetna gotika (»gotico fiorito«), 

Juzno-italska gotika 

Južno-italsku umjetnost donio je u Dubrovnik Onofrio de 
la Cava iz Napulja. On se je u svom rodnom kraju istakao kao 
graditelj utvrda i ljevalac topova. U Dubrovniku se razvio u 
talentiranog i svestranog majstora. Kao mjernik doveo je vodu 
u grad osam milja dugim vodovodom, a kao arhitekt i 
kipar podigao je i uresio one dvije javne česme, koje su i danas 
na kraju dubrovačke Place, i sagradio knežev Dvor, pošto je 
eksplozija barutane g. 1435. bila iz temelja porušila srednjevje- 
kovnu kneževu palaču. 

Knežev Dvor majstora Onofrija bila je otmena i skladna 
građevina, u kojoj je između dviju pobočnih, nešto viših kula 
bilo utisnuto jednokatno zdanje s prizemnim trijemom. Taj je 
trijem nosilo šest širokih šiljastih arkada. Pokrajne visoke kule 


67 


kao i ove šiljaste arkade trijema majstora Onofrija uništene su 
ponovnom eksplozijom u Dvoru g. 1463. i nijesu vise ponovo 
građene. Srednjevjekovni obrambeni karakter Dvora oličen u 
tim kulama i šiljaste gotičke arkade napuštene su, kad je rad oko 
nacrta za pregradnju Dvora bio povjeren, kako ćemo još vidjeti, 
majstoru Michelozzo, koji se upravo tada nalazio u Dubrovniku. 

Baš ti kapiteli i neki drugi skulptorski radovi u Dvoru pri¬ 
kazuju nam Onofrija kao vrsna kipara i majstora puna fanta¬ 
zije. Najzanimljiviji je njegov polukapitel s figurama uza zid 
lijevo. Eskulap, tobože utemeljitelj starog Epidaura, prethod¬ 
nika Dubrovnika, prikazan je kao starac, koji s dugom bradom 
i zaogrnut mantijom, sjedi u sobi, prepunoj alkemijskih sprava, 
dok mu dva seljaka donose na dar kesu novca i dvije kokoši. 

I fasada korčulanske katedrale sa svojim velikim, praznim 
površinama spada u istu struju umjetnosti (XV. vijek). Ona ima 
strog i ozbiljan izgled romaničkih katedrala u Apuliji; i dva lava, 
s jagnjetom u pandžama, što cere zube visoko u zraku na velikim 
kićenim konzolama sa strane ulaza u crkvu, poznati su motiv 
apulijskih crkvenih portala. 

Lombardska gotika 

Gotiku gornjoitalskog lombardskog karaktera donio je u 
dalmatinsko primorje Bonino da Milano. On je konzervativni 
majstor, koji u Dalmaciji produžuje u prvoj polovici XV. vijeka 
umjetničku tradiciju i praksu, koja se u njegovoj domovini vec 
bila preživjela. Splitski nadbiskup Petar Dišković povjerio mu 
je, da podigne u katedrali kapelu sv. Duji, zaštitniku grada. Na 
žrtveniku je raka s prilično konvencionalno izvedenim likovima 
Marije s djetetom i drugih svetaca (g. 1427.). Majstor Bonino se 
je u Dalmaciji brzo udomaćio. Dokumenti ga spominju na radu 
u Šibeniku, Korčuli i Dubrovniku. 

Venecijanska gotika 

Treća struja gotike dolazi prvih decenija XV. vijeka iz 
oblasti političkoga gospodara Dalmacije, t. j. iz Venecije. U ve¬ 
necijanskoj gotici zasnovana je i početa gradnja katedrale u 
Šibeniku, koja se je spočetka gradila kao jednostavna bazilika 

na tri broda. Iz toga prvog razdoblja dva su portala katedrale. 
Raznovrstan i bogat ukras nagomilan je na njima, ali bez jačeg 
zamaha i šire koncepcije. Motivi su nanizani i načičkani odviše 
minuciozno i bez života. U to vrijeme i u taj krug majstora ide 
i rad domaćeg majstora Mateja Gojkovića. Kad su Mlečići god. 
1420. bombardiranjem grada Trogira oštetili zvonik katedrale, 
koji se je tek gradio, bilo je majstoru Mateju Gojkoviću povje¬ 
reno, da popravi štetu. On je vjerojatno nastavio i gradnjom 
drugog kata zvonika. Činjenica je svakako, da se iznad prvog 
kata masivnog, neraščljanjenog i izrazito apulijskog karaktera 
diže drugi kat, širom rastvoren u čipkaste kamene forme poput 
Ca d’oro u Mlecima. 

Juraj Dalmatinac, predstavnik cvjetne gotike 

Do najvećeg sjaja doveo je međutim mletačku gotiku drugi 
domaći sin Juraj Dalmatinac. Majstor Juraj proslavio se pri 
gradnji katedrale, pa odatle mu i obični naziv, dok ga u stranoj 
naučnoj literaturi zovu Giorgio da Sebenico, mada je on zapravo 
rodom iz Zadra. Na samoj katedrali u Šibeniku majstor se po¬ 
nosno nazivlje Georgius Dalmaticus. 

Majstor Juraj nije zapravo ni započeo ni dovršio šibensku 
katedralu, ali je udario temelje njezinoj monumentalnoj iz¬ 
gradnji. On je katedralu povećao širokim poprečnim brodom, sli¬ 
kovito izdigao niveau kora, zasnovao kupolu na ukrštenju 
glavnog prostora i poprečnog broda crkve, i u tu svrhu izdigao 
dva jaka pilona ispod kupole. 

Pravi biser katedrale jest krstionica, koju je ispod južne 
apside majstor smjestio poput kripte (od g. 1443. dalje). 
Krstionica dobiva oskudno, ali originalno osvjetljenje kroz pro- 
bušene t. j. a jour izrađene gotičke, slikovite kamene čipke je¬ 
dne lunete. Majstor Juraj je u krstionici, na četverolisnoj osnovi, 
podigao svod i taj, kao jednim sagom, prevukao fantastično 
bogatom dekoracijom kićene gotike. Lijepi su različiti skulptorski 
detalji krstionice, statue proroka ispod kićenih baldakina, vije¬ 
nac lišća, koje kao da vjetar sagiba u dva protivna pravca, pa 
rebraste školjke, što rese vrhove oblih niša itd. 

Naš majstor je pored toga bio vrlo dobar kipar; on se može 
natjecati s najboljim majstorima svoga vremena u Italiji u pri- 

kazivanju realnog života i kretanja. Oko apside šibenske kate¬ 
drale postavio je živi vijenac ljudskih glava. U nekojima je 
s nekoliko pogođenih udaraca dlijeta prikazao tipove mornara, 
kapetana i dalmatinskih Zagoraca, kako ih je viđevao u svagda¬ 
šnjoj vrevi šibenske luke. 

Najbolje majstorovo djelo jest valjda kapela i grobnica 
sv. Staša u splitskoj katedrali (g. 1448.). Na grobnici su četiri 
sveta naučitelja crkve, koji svojim nemirnim kretnjama kao 
da izlaze iz pretijesnih okvira, a u sredini je Bičevanje Kristovo; 
dva dželata bijesno udaraju Krista, koji snažnim okretom 
glave udara o stup, o koji je vezan. 

Glas o majstorovoj vrsnoći pribavio mu je poziv za radnje 
u ostaloj Dalmaciji: u Splitu, Dubrovniku, Pagu itd. Dubrovčani 
mu povjeriše, da dovrši okruglu kulu Minčetu, koja i danas 
straži visoko nad gradom. Minčeta je ostala nerastavni dio ka¬ 
rakteristične silhuete grada Dubrovnika, jer nigdje u Dalmaciji 
ni jesu stare zidine tako dobro sačuvane kao u Dubrovniku: kao 
da su divovi nagomilali one mase kamenja, koje sa sviju strana, 
visoko i bez prekida, opasuju grad. 

Njegova je umjetnost prešla i Jadran i ostavila vidne tra¬ 
gove na suprotnoj obali u Ankoni i susjednim mjestima Ankon- 
ske Marke. U Dalmaciji se pak za više decenija čvrsto ukorije¬ 
nio njegov umjetnički pravac u domaćim radionicama od Raba 
do Kotora. Brojne palače, balkoni i portali, pa crkve i crkveni 
namještaj pokazuju tipne kapitele majstora Jurja sa bujnim, kao 
plamen živim lišćem i kapitele s dvostrukim redom lišća, Što se 
kao pod udarom vjetra sagiba u protivne smjerove. Iz velikog 
broja takovih građevina spominjemo samo jedan od ljepših spo¬ 
menika Dubrovnika: raskošni klauštar bijelih franjevaca. 

Andrija Aleši (prelazna gotičko-renesansna faza) 

Između brojnih đaka i pomagača majstora Jurja pri gra¬ 
dnji šibenske katedrale ističe se Šibenčanin Ivan Pribislavljić, 
koji nam je ostavio slikovite stepenice kod sv. Ivana u Šibe¬ 
niku (g. 1460.), i Andrija Aleši, rodom iz Drača u albanskom 
primorju. 

Aleši je rutinirani majstor, ali bez finoće, bez snage i inven¬ 
cije majstora Jurja, kod kojega je dugi niz godina radio i 
pomagao mu. On je nesamostalna narav i radi najprije u go¬ 
tičkom pravcu i oblicima majstora Jurja, a potom se podatno 
priključuje Nikoli Firentincu: s njim surađuje više godina i bar 
djelomice prisvaja njegove renesansne oblike. Tako Aleši po¬ 
staje predstavnikom posebne prelazne gotičko-renesansne faze u 
dalmatinskom primorju. On jedino ostaje uvijek vjeran svojim 
tipno izduženim statuama dolikefalnih glava i mlohavo nabranih 
bora haljina, koje kao da su modelirane u razvodnjeloj glini 
(kapela Ivana Ursinija u trogirskoj katedrali). 

Aleši se je brzo asimilirao u našoj sredini. U Splitu se ože¬ 
nio s nekom Marušom, postao splitski građanin i u svojoj je 
radionici okupio radnike i majstore sa zgoljnim domaćim ime¬ 
nima. Kroz više decenija možemo pratiti njegov rad u Splitu, 
Trogiru, Šibeniku, Zadru i Rabu. 

Tipno i reprezentativno njegovo djelo je krstionica kate¬ 
drale u Trogiru iz g. 1467. Aleši odaje u tom djelu svoje ško¬ 
lovanje u radionici majstora Jurja oštrim lukom krova i dvostru¬ 
kim nizom lišća, što se živo savija u dva protivna smjera. Ali 
drugi motivi u krstionici, kao veseli i obijesni puti, što nose vi¬ 
jence cvijeća i voća, pa renesansni kanelirani pilastri podsjećaju 
nas na Nikolu Firentinca, s kojim će godinu dana kasnije, 
preuzeti Aleši gradnju kapele bi. Ivana Ursinija u istoj katedrali. 

Alešiju se pripisuje krasna palača Čipiko u Trogiru, gra¬ 
đena u prelaznom slogu. U to vrijeme i u tu prelaznu fazu ide 
i onaj dio kora šibenske katedrale, u kojemu se zapaža stilističko 
previranje. Osobito su zanimljivi veliki prozori glavne apside. 
Kapriciozno izvedene čipke gotičkog kružišta stegnute su na nji¬ 
ma u pravilan, pravokutan oblik. Šiljasti lukovi i kutovi gotike 
podliježu već obloj liniji i jedva još vire maleni oštri šiljci, koji 
su kao dračom obrasli lišćem kružišta na prozorima. 

Michelozzo u Dubrovniku 

Renesansa se javlja u Dalmaciji gotovo u isto vrijeme, kad 
i u umjetnosti Venecije. Dok je firentinski majstor Michelozzo 
bio zaposlen utvrđivanjem grada Dubrovnika, ponovna eksplo- 

zija iz temelja je rasklimala zgradu Dvora majstora Onofrija 
(g. 1463.). Michelozzu bi povjereno, da izradi nacrt za obnovu 
propalih dijelova Dvora. Senat je međutim odbio njegov nacrt 
i Michelozzo ostavi Dubrovnik. Dokumenti, otkriveni nedavno 
u dubrovačkom arhivu, spominju par godina iza Michelozzova 
odlaska nekog Salvi ja iz Firenze kao graditelja pri obnovi Dvora. 
Valjda su od njegove ruke i tri kapitela trijema u duhu 
firentinske rane renesanse, ponešto tvrda u izradbi, a u kojima 
krilati puti idu uokolo kapitela u ritmičkom hodu i držeći se ru¬ 
kama, ili vežu cvijeće i voće u snopove. Polukružne arkade obno¬ 
vljenog Dvora po svojem dekoru i finoći izradbe tako su blize 
Michelozzovim ličnim radnjama, da nameću pitanje, nisu ,li 
bile izrađene po modelu, koji je majstor prije odlaska ostavio 
u Dubrovniku. 

Nikola Firentinac (rana renesansa) 

Michelozzov boravak je u svakom slučaju unio samo načas 
mladenačku vedrinu prve, firentinske renesanse u Dubrovnik. 
S trajnijim je uspjehom boravio i radio u dalmatinskom pri¬ 
morju, par godina kasnije, renesansni majstor Nikola, sin Iva¬ 
nov iz Firence. Majstor Nikola je zanimljiva i jaka umjetnička 
ličnost. Nažalost još vrlo malo znamo o njegovu podrijetlu i 
školovanju. Nijesmo štaviše načistu, ni koje mu je bilo obiteljsko 
ime (Coccari?) Jasno je samo — i to po njegovim djelima — 
da je on donio u dalmatinsko primorje, u Trogir i u Šibenik, 
dekoraciju toskanske rane renesanse i realističko-dramatički 
pravac umjetnosti velikog majstora Donatella. Zato ga obično 
traže među Donatellovim pomagačima u Italiji. 

Svakako je Nikola Firentinac tek u Dalmaciji našao pri¬ 
godu, da samostalno radi i da razvije svoj talenat. Dalmatinska 
sredina je višestruko djelovala na njega, koji je znao otvo¬ 
renim očima gledati oko sebe. U Trogiru mu je pri izradbi kra¬ 
snoga stropa kapele bi. Ivana poslužio uzorkom kasetirani ka¬ 
meni svod hrama Dioklecijanove palače u nedalekom Splitu. U 
Šibeniku je, vjerojatno sa slika domaćeg majstora Jurja Čuli- 
novića, preuzeo uresni motiv krušaka i grožđa, što vise o niti. 
A okoristivši se radom i konstruktivnim metodama svog pred- 

šasnika na gradnji šibenske katedrale majstor Nikola je reali¬ 
zirao čudo dalmatinskog graditeljstva: iznutra i izvana vidljivi 
obli svod crkve. 

Nikola Firentinac istina, zaostaje u poznavanju perspektive 
i anatomije i u finoći i izglađenosti izradbe za suvremenim to- 
skanskim vajarima, ali nadmašuje sve te virtuozne i sladunjave 
imitatore Donatella originalnošću i krepčinom svoje umjetnosti. 
Dalmacija je dala majstoru slobodu ambijenta, u kojemu maj¬ 
stori nijesu, kao u Firenci, bili pod premoćnim i isključivim 
utjecajem i vodstvom nekolicine velikih umjetnika. Majstor 
Nikola je u Šibeniku, prvi u renesansnom graditeljstvu po¬ 
stavio oktogonalni tambur kupole nad četverokutnim ukršte- 
njem katedrale. A u kapeli bi. Ivana Ursinija u Trogiru 
stvorio je prostoriju, u kojoj su zidne površine od tla do pre- 
svođenog svoda iskićene raskošnom dekoracijom, reljefima i 
statuama. U italskoj se renesansi još nije vidjela tako uska i 
intimna veza arhitektonske strukture i plastične statuarne de¬ 
koracije. 

Tom se kapelom kao prvim svojim poznatim djelom u Dal¬ 
maciji majstor Nikola sjajno predstavlja (g. 1468.). Podnožje 
kapele resi niz puta, koji zapaljenim zubljama proviruju iz po¬ 
luotvorenih vratašca. Glavni dio zida zapremaju statue svetaca 
u nišama; između njih se ističe glava filozofa i ideologa kršćan¬ 
ske nauke, sv. Pavla, misaono zadubljena u knjigu pred sobom; 
energičan lik sv. Petra, prvaka apostola; idealizmom proda- 
hnuta lijepa glava Kristova i bolna Marija s licem navoranim 
od tuge i godina. Poviše stutua popeli su se obijesni mališi, 
koji rukama drže komižu. Kasetirani svod ima mjesto tradicio¬ 
nalnih rozeta u kasetama ljupke glavice anđela. 

Uspjeh majstora Nikole u ovoj kapeli pribavio mu je druge 
brojne narudžbe u Trogiru. Njegovoj se radionici pripisuje mo¬ 
numentalna grobnica učenog pravnika Sobote u sv. Dominiku 
(g. 1469.) i efektni reljef u gradskoj loži s lavom sv. Marka 
i s alegorijom Pravde (g. 1470.—1471.). U kraj tihog čempre- 
sova drvoreda, u grobištu izvan grada, nalazi se fragment žrtve¬ 
nika, sto ga je majstor Nikola izradio za trogirskog patricija 

Koriolana Čipika; u njemu je vanredno dramatski prikazan po¬ 
tresni prizor polaganja mrtvog Krista u grob. 

Nikola Firentinac se je osim toga proslavio i izgradnjom 
šibenske katedrale. On joj je dao vitku i smjelu renesansnu 
kupolu i prekrio je originalnim oblim kamenim svodom. Fasada 
katedrale s oblim linijama zabata jako je djelovala na domaće 
radionice i postala omiljeli motiv dalmatinske renesansne 
umjetnosti. 

Takvo pročelje ima crkva benediktinskih duvna sv. Marije 
u Zadru, katedrala u Hvaru, prevučena toplom žućkastom pa¬ 
tinom i slikovito smještena na dnu prostranog trga, i sv. Spas 
do vrata Pila u Dubrovniku, podignut kao zavjet građana iza 
prvog velikog potresa g. 1520. Još je živa tradicija, da su u 
prvom strahu i njime izvazvanoj pobožnoj revnosti dubrovačke 
gospođe donosile na svojim leđima materijal, potreban za gra¬ 
dnju ove crkve. Bit će istina u toj priči to, da su samo složni 
samoprijegor i ljubav građana omogućivali dalmatinskim gra¬ 
dovima u prošlosti, da se izgrade u stilu, koji kao da je pre¬ 
lazio njihova čedna sredstva. 

XVI. vijek u umjetnosti 

Oko god. 1500. prodrla je renesansa u sve gradove Dalma¬ 
cije. Kroz čitav XVI. vijek živa je graditeljska djelatnost u 
tom stilu. Ali domaće radionice ni jesu se tako brzo otresle svih 
gotičkih tradicija; a baš takovi spomenici spadaju među najza¬ 
nimljivije. Takva je između ostalih Divona u Dubrovniku. U 
njezinu se je prizemlju carinila roba, koja je u dubrovačku luku 
stizala iz svih krajeva svijeta, a u gornjim katovima su bile 
prostorije za sastanke učenih akademija i kovnica dubrovačkog 
novca, znaka financijske samostalnosti ovoga grada. Na sta¬ 
rijem dijelu Divone iz konca XV. vijeka originalno se jos mi¬ 
ješaju gotika i renesansa. Međutim je trijem u prizemlju, sto' 
ga je izradio Dubrovčanin Paskal, sin Mihajlov, uzor čiste to- 
skanske renesanse (g. 1516.—1520.). 

Klesarska i kiparska vještina osobito se je dugo održala na 
onim dalmatinskim otocima, gdje se je odvajkada lomio kamenr 
na Korčuli i Braču. Hvar je podigao u XVI. vijeku svoje lijepe* 

i originalne zvonike posebnog lokalnog tipa, u kojima su de¬ 
talji renesansni, a opći karakter još srednjevjekovni, romanički. 
Uspjela gradnja jednog zvonika djelovala bi kao uzor na druge 
graditelje, pa se je tako stvarala lokalna tradicija i graditeljska 
praksa, koja se je, u zatišju provincijske sredine dugo vremena 
podržavala. Kako u Hvaru, tako i u Dubrovniku i okolici, te 
u Trogiru i u Zadru, imamo serije zvonika lokalnog tipa i ka¬ 
raktera. 

Graditelji i kipari su u to doba najvećim dijelom naši 
lljudi. Umjetnost XVI. vijeka u Dalmaciji pokazuje izrazito 
provincijski karakter; to ona pokazuje u još većoj mjeri nega 
u XV. vijeku. U to doba, u prvo vrijeme mletačke vlasti, gra¬ 
dovi dalmatinskog primorja idu u evoluciji stila uporedo 
s umjetnošću političkog gospodara; sredinom XV. vijeka do- 
življuju cvat kićene gotike, a koncem 60-tih godina primaju 
prve oblike renesanse. U XVI. vijeku se Dalmacija u pogledu 
umjetnosti nekako povlači u sebe; cjepka se u čitav niz lokalnih 
radionica posve konzervativnog karaktera. 

Jezgru arhitektonsko-plastične dekoracije palača i crkava 
dalmatinskih gradova čine kroz XVI. dapače i kroz svu prvu 
polovicu XVII. vijeka renesansni motivi. Rijetki motivi kasne 
renesanse, a pogotovo baroka, dolaze u to doba do naših strana, 
a vrlo kasno zna s t u tu dekoraciju ušuljati i po koji još neza¬ 
boravljeni motiv iz gotičkog perioda. Baze stupova u renesan- 
sno-baroknom nutarnjem dvorištu kneževa Dvora u Dubrov¬ 
niku imaju još uvijek ugaone listiće romaničkih baza. Zvonici 
u Dalmaciji, u punom jeku renesanse, imaju bifore i trifore 
uskih i visokih arkadica poput romaničkih građevina. Okrugle 
ruže (Radfenster), koje firentinski arhitekt Alberti osuđuje 
već u XV. vijeku, jer se protive praksi klasičnog rimskog gra¬ 
diteljstva, probijaju pročelja crkava u Dalmaciji do XVII., da¬ 
pače i do XVIII. vijeka (primjeri: sv. Križ u Šibeniku iz g. 
1608., župna crkva u Omišu iz g. 1621., župna crkva u Starom 
gradu iz XVII. vijeka, te župna crkva u Milni na Braču iz 
XVIII. vijeka). 

Dalmatinski arhivi puni su imena naših ljudi, iz tog doba, 
koji su gradili crkve i palače, klesali kipove svetaca u kamenu r 


75 



rezali u drvu statue, raspela i sjedala u koru, izrađivali crkveni 
namještaj, orgulje itd. Evo nekoliko imena boljih majstora XVI. 
vijeka: kao graditelji spominju se Korčulanin Španić, Andrijić, 
Karlić i Milić-Pavlović, kao kipar Šibenčanin Nogulović i Bra- 
čani Gospodnetić i Lazanić, kao rezbar u drvu Korčulanin Čio- 
čić, kao zlatar Šibenčanin Fortezza, kao lijevalac zvona i topova 
Ivan Kr. Rabljanin itd. 

Malo po malo je međutim počeo rasti broj stranih, tali¬ 
janskih majstora, koje su vlasti i narod pozivali iz Venecije; 
a množile su se i izravne narudžbe i kupnje gotovih umjetnina 
Iz Venecije. Kad je god. 1537. pao Klis, zadnja tvrđava u unu¬ 
trašnjosti banske dalmatinske Hrvatske, Mlečići, zabrinuti za 
svoj posjed u Dalmaciji, pozvaše Michela Sammichelija, slavnog 
arhitekta i graditelja utvrda na glasu, da im pregleda i po¬ 
pravi gradove uzduž dalmatinskog primorja. Sammicheli je u 
pratnji svog sinovca Girolama obišao Dalmaciju i ostavio na¬ 
crte, po kojima su bile podignute Porta Terraferma u Zadru i 
utvrda sv. Nikole na ulazu u šibensku luku. U tim se zgradama 
očituje Sammichelijeva robustna i monumentalna umjetnost 
zrele renesanse. A mletački slavni kipar Alessandro Vittoria po¬ 
slao je, po svoj prilici, u Trogir one četiri statue evnđelista, 
koje su postavljene uvrh zvonika katedrale i u kojima se odra¬ 
đuje patos venecijanskog ranog baroka (oko g. 1596.). 

Slikarstvo 

U dalmatinskim gradovima nalazimo u XV. vijeku od 
Raba do Kotora radnje domaćih slikara, koje bismo mogli zvati 
»dalmatinskim primitivcima«. To su majstori, koji slikaju Ra¬ 
spela, Madone i poliptihe sa nizom svetaca u odjeljenim poljima 
slikane na pozlaćenoj drvenoj pozadini. Sveci u tim slikama ko- 
štunjave su figure tvrdih crta; njihove izdužene proporcije, nji¬ 
hov smještaj u odjelitim poljima i zlatna pozadina daje im hi- 
jeratsko dostojanstvo bizantinskih ikona. To su djela, u kojima 
se domaći majstori kroz čitav XV. vijek povode i podržavaju 
način mletačkih slikara kasnoga Trečenta. 

Iz prašnih arhiva iskaču u zadnje vrijeme imena tih naših 
slikara: Nikole Vladanova, od kojega prema dokumentima, ot¬ 

krivenim od K. Stošića imamo nekoliko lijepih poliptiha u Šibe¬ 
niku, Mati ja Junčića, autora velikog poliptiha, koji je pred ne¬ 
koliko godina bio prepiljen i rastavljen u više slika u Gospi 
od Šunja na Lopudu; Lovre Marinova, koji je izradio sliku za 
veliki žrtvenik Gospe na Dančama u Dubrovniku i po svoj pri¬ 
lici, čuvenu Gospu od Škrpjela u Boki Kotorskoj, koju su prema 
davnoj predaji ribari našli jedne noći na uzburkanom moru, 
i t. d. 

U slobodnom gradu Dubrovniku nastavljaju rad škole do¬ 
maćih slikara sve do prvih decenija XVI. vijeka. Poznata je 
odavna u Dubrovniku i njegovoj okolici serija slika sa sanjar¬ 
skim svecima na pozlaćenoj pozadini, odjevenim u teškim zla¬ 
tnim brokatima i s velikim svetačkim zlatnim aureolama oko> 
glave. Sve su se te slike, koje podsjećaju na mlađu fazu vene¬ 
cijanskog slikarstva, t. j. na način braće Vivarini i braće Cri- 
velli, pripisivale slikaru Nikoli Ragusinu, dok nije nedavna 
arhivalnim materijalom dokazano, da je autor tih slika uistinu 
izvrsni dubrovački slikar Nikola Božidarević i njegovi drugovi 
u radu, ljudi naše krvi i jezika (oko g. 1500.). 

Tek XVI. vijekom počele su se u Dalmaciji u većem* 
opsegu nabavljati slike iz Mletaka. Odsada se rijetko javljaju 
domaći majstori većeg značenja. Venecijansko slikarstvo došlo* 
je u doba Giambellinija, Tiziana i Tintoretta na velik glas? 
ono je onemogućilo konkurenciju čednih domaćih radionica 
radi blizine i tijesne veze dalmatinskih primorskih mjesta I 
Mletaka. Dalmatinska mjesta ponosno pokazuju strancu brojne 
starinske slike klasičnih majstora Italije i Venecije, koje su do 
danas u pojedinim crkvama sačuvane. 

Nije pomanjkanje domaćih talenata bilo uzrokom, da su 
već u XVI. vijeku učestale ove narudžbe umjetnina izvana, 
već veza i blizina Mletaka i nepovoljno ekonomsko stanje dal¬ 
matinskih gradova, koji nijesu mogli trajno zadržati u svojoj 
sredini jače umjetničke sile i talente. Dalmacija je u XV. i XVI. 
vijeku dala umjetnosti u Italiji lijep broj vrsnih umjetnika, kao* 
što su slikari Giorgio Schiavone (Juraj Čulinović, Squarcio- 
nov đak), slikar Andrea Schiavone (Andrija Medulić), koji je 
nastavio i razvio impresionističku maniru Tizianova kasnog 

sloga, Giovanni Dalmata (Ivan Duknović), koji je radio na 
dvoru rimskih papa; braća Francesco i Luciano de Laurana (to 
jest iz hrvatskog sela Vrana nedaleko Zadra), proslavljeni kipar 
i graditelj na dvorovima Urbina, Napulja i Provanske, Pavao 
Dubrovčanin (Paolo de Ragusa), zlatar i medaljer, a iz kasnijeg 
vremena baroka Federigo Benković, slikar, čiji je temperame- 
nat djelovao na mladog G. B. Tiepola. 

Valja još spomenuti lijep broj bizantinskih ikona u dal¬ 
matinskom primorju, pa u gradovima i selima, koje su dalma¬ 
tinski primorci donosili sa sobom s putovanja po morima Le¬ 
vanta, ili ih nabavljali iz Mletaka. Mleci su naime iskoristili 
to, što je na otoku Kreti, koji je bio u njihovoj vlasti, evala 
u vrijeme renesanse slikarska škola ikona, pa su prenijeli dje¬ 
latnost tih slikara u Mletke, a odatle su raspačavali venecijan- 
sko-kretske ikone po Levantu i Balkanu. 

Barok (XVII. i XVIII. vijek) 

u XVII. i XVIII. vijeku je umjetnička djelatnost u Dal¬ 
maciji zakržljala. Teška su to bila vremena. Samo u Zadru i 
u Dubrovniku vidimo iz tog doba življu građevnu djelatnost. 
U Zadru, kao glavnom gradu pokrajine, gdje su potrebe repre¬ 
zentacije bile veće, našla su se još sredstva za ponekoju crkvu i 
druge spomenike baroknog doba. Zreli barok nastupa u dalma¬ 
tinskom primorju tek u drugoj polovici XVII. vijeka iza velikog 
kandijskog rata. Dubrovnik je strasno nastradao potresom g. 
1667. Volja i energija Dubrovčana, da obnove svoj grad, stvo¬ 
rile su više zgrada u suvremenim baroknim formama. Dubrov¬ 
nik ima baroknu katedralu sv. Vlaha i isusovačku crkvu. S ka¬ 
tedralom i isusovačkom crkvom prenesen je na dubrovačko tlo 
rimski, izvanjski sjajni isusovački barok. U sv. Vlahu je njegov 
graditelj Mlečanin Gropelli donio iz domovine tradicionalnu 
osnovu na križ i kupolu. Velikom potresu Dubrovnik zahva¬ 
ljuje i niz jednostavnih i ozbiljnih zgrada na Placi, u kojima se 
ističe trijezna umjerenost Dubrovčana iza velike kušnje po¬ 
tresa. 

No baroknih žrtvenika, pa crkvenog pokuetva i crkvenog 
ruha nalazimo i drugdje iz tog doba, jer je barok, rađen u vijeku 

crkvene protureformacije, ili doba, koje je tražilo vanjski sjaj u 
crkvenom obredu i životu. Sv. Klara u Kotoru ima monumen¬ 
talan žrtvenik od Francesca Ca Bianca, a krasni žrtvenik sv. 
Dujma u splitskoj katedrali radnja je mletačkoga poznatog 
kipara Morlaitera. Rijetki su u to doba domaći slikari došli na 
glas svojim radom u Dalmaciji. Mali Perast u Boki Kotorskoj 
ponosan je slikarom Bokeljem Tripunom Kokoljom, koji je u 
XVII. vijeku uresio strop i zidove crkve Gospe od Škrpjela ve¬ 
likim i efektnim slikama. 

Ali sve je to vrlo malo i blijedo prema bogatstvu i ose¬ 
bujnosti umjetničke djelatnosti u prijašnjim vjekovima. Dal¬ 
macija je u prosvjetnom i kulturnom pogledu polagano umi¬ 
rala, očekujući uskrsnuće svojih energija i sposobnosti od na¬ 
rodnog preporoda XIX. vijeka. 

Zaključak 

S padom Venecije prekoračili smo strogo povijesno doba 
i došli na prag XIX. vijeka. U nemirno doba Napoleonovo 
Dalmacija je više puta promijenila svoje gospodare. Iza prve 
vlade Austrije (g. 1797.—1805.) došla je Dalmacija pod vlast 
cara Napoleona (g. 1805.—1815.), da Bečkim kongresom bude 
ponovo dodijeljena Austriji (g. 1815.—1918.). Austrija nije kroz 
cijeli vijek svoje vlasti pokazivala pravog interesa za potrebe i 
želje pučanstva te daleke svoje pokrajine. Umrtvljene energije 
Dalmacije probudiše se na nov život tek s narodnim preporo¬ 
dom u drugoj polovici prošloga vijeka. 

Narodna stranka Hrvata i Srba postavi sebi za program 
ujedinjenje Hrvatske s Dalmacijom i obračuna brzo sa shva¬ 
ćanjem i težnjama jednostranog regionalizma, koji je bio izazvan 
u zadnjim vjekovima, što ih je Dalmacija bila proživjela rastav¬ 
ljena od Hrvatske. Samo neznatna, tripostotna manjina Dal¬ 
matinaca i u Dalmaciji doseljenih Talijana zadrži talijanski 
jezik i prigrli talijansko ime. Dovršivši s uspjehom narodnu 
borbu Dalmacija je, pri osvitu XX. vijeka s nestrpljenjem 
očekivala i pripremala događaje, koji su je doveli do bližeg 
odnosa s ostalim hrvatskim krajevima. 

Nekoliko decenija narodne borbe, koje su urodile uvođe¬ 
njem hrvatskog jezika u škole i javni život, i koje su tjesnije 
u zajedničkom cilju povezale selo i grad, preporodile su Dal¬ 
maciju i u duhovnom pogledu. Neistrošene energije i sposob¬ 
nosti sela dobiše ponovo u gradskoj kulturnoj sredini konkretne 
oblike i doniješe ploda. Zadnjih decenija prošlog vijeka jav¬ 
ljaju se imena novih slikara i kipara u Dalmaciji; s osvitom 
novog vijeka ona postaju brojnija i snažnija. Sve je nadvisio 
Ivan Meštrović, nikao u dalmatinskoj Zagori, koji se je već 
nametnuo pažnji čitavoga kulturnog svijeta. Njegov kralj 
Petar na starinskim vratima Pila u Dubrovniku, njegov monu¬ 
mentalni mauzolej obitelji pomoraca Račića uvrh glavice kod 
Cavtata, njegov Marulić, zgodno smješten ispred renesansne 
palače, pa i golemi Grgur Ninski u Peristilu u Splitu kao i 
f ini reljef bana Berislavića u staroj gradskoj trogirskoj loži iz¬ 
građuju i obogaćuju zadnjim, suvremenim prinosom izgled 
dalmatinskih gradova; dokazujući ujedno, da je Dalmacija na 
najboljem putu, da obnovi tisućljetne tradicije kulturnog i 
umjetničkog života. 

ŽRTVENIK SV. DUJE U 
SPLITU 

Dujam, sin Teodozija Sirca i Migdonije Grkinje donio je 
osvitom IV. vijeka iz daleke Antiohije Kristovu riječ u staru 
Salonu. Tu, u glavnom gradu rimske pokrajine Dalmacije, 
postao je on biskupom, a onda pao žrtvom progona, kojima je 
salonitanski domorodac car Dioklecijan, po posljednji put po¬ 
kušao satrti kršćansku vjeru (g. 304.). Pobožni vjernici pokopaše 
svog biskupa u zaselku izvan gradskih zidina na obronku brda 
Kozjaka. Okupljanje kršćana oko groba pastira dade povoda, 
da zgrada u vrijeme progona bude poharana i porušena. Ali 
kad po milanskom ediktu god. 313. osvanuše mirnija vremena, 
podigoše salonitanski kršćani oko groba Dujma i njegovih dru¬ 
gova u mučeništvu najprije kapelu, a potom veliku baziliku na 
tri broda. Oko svečeva groba i njegove bazilike razvilo se pro¬ 
strano groblje: svatko je želio, da počiva u blizini svetih muče¬ 
nika. Po ruševinama, koje su još dugo stršile iz zemlje, dobi 
ovaj položaj ime Manastirine. U prvom deceniju VII. vijeka 
dopriješe mase Avara i Slavena do Jadrana i stare Salone i 
poharaše groblje i baziliku, koja je bila izvan tvrdih gradskih 
zidina. U očajnoj težnji, da se održe, Salonitanci obnoviše bo¬ 
gomolju nad grobom sv. Dujma, iako u mnogo čednijem obliku, 
i pohraniše uz njega kosti mučenika, što ih pokupiše sa svih 
poharanih groblja Salone. Ali je i staroj Saloni konačno od¬ 
zvonilo. Nove nepregledne mase Avara i Slavena provališe u 
rimsku Dalmaciju oko god. 615. i sravniše Salonu sa zemljom. 
Još koncem XVIII. vijeka plače anonimni pučki pjesnik nad 
rasapom toga grada: 

Solin lipi, kraljevstvo bogato, 

Grad uresni, osta smradno blato, 

Plokate su pustošne livade, 

Po ki pasu sad pastiri stade. 

Nekoliko decenija kasnije pope se Dalmatinac po imenu 
Ivan IV. na papinsko prijestolje. Prva mu je briga bila, da g. 
641. pošalje opata Martina u Istru i Dalmaciju s obiljem novca, 
da otkupi zarobljenike i pokupi kosti mučenika u zemlji, koju su 
bili zaposjeli neznabošci. Opat Martin obiđe tom prilikom i so¬ 
linsko polje te sa ruševina groblja u Manastirinama ponese sa 
sobom u Rim kosti salonitanskih mučenika: eno još i danas u 
vječnom gradu Rimu u kapeli sv. Venancija u lateranskoj krsti¬ 
onici, kao još živi svjedok događaja iz prvog vremena dose¬ 
ljenja Hrvata na jug, mozaik s istarskim i dalmatinskim svetim 
mučenicima, na čelu im salonitanski biskup sv. Duje. 

Salonitanski bjegunci se po rasapu grada skloniše u golemu 
palaču cara Dioklecijana u Splitu. Tu su neko vrijeme tiho ži¬ 
votarili u strahu pred novim susjedima — Hrvatima, onda jos 
neznabošcima; zaštitnik i gospodar Splićana, bizantinski car, 
bio je daleko, a crkva im bez poglavice. Tek u drugoj polovici 
VIII. vijeka preuredi Bizant ono, što je na istočnoj obali Ja¬ 
drana bilo ostalo u njegovu posjedu, u bizantinski temat Dalma¬ 
cije sa strategom u gradu Zadru. U to je doba Split obnovio 
svoju crkvu, i na čelo joj se stavi Ivan iz Ravene. Split, kome 
je Zadar kroz vrijeme crkvene sedisvakancije ugrabio političko 
vodstvo, pregnu sa svim silama, da kao nasljednik stare Salone 
obnovi i sačuva pravo matice-crkve cijele Dalmacije. U to ime 
je jedna od prvih briga energičnog nadbiskupa Ivana Ravenja- 
nina bila, da u Split spremi moći salonitanskih mučenika. 

Od rasapa Salone je prošlo mnogo vremena; više se je ge¬ 
neracija izredalo od epizode opata Martina, koji je u solinskom 
polju otkupljivao sužnjeve i skupljao kosti mučenika, da ih po¬ 
nese papi u Rim. Kroz to su vrijeme uspomene na događaje 
sigurno jako izblijedjele, pa je nadbiskup Ivan mogao u dobroj 
vjeri na čelu Splićana potražiti u solinskom polju ostatke so¬ 
linskih mučenika. Srednjevjekovna legenda o prijenosu moći 
pripovijeda, da su Splićani potražili tjelesa mučenika u ruše¬ 
vinama salonitanske gradske biskupske crkve. U crkvama unutar 
grada nije međutim u rimsko doba bilo dopušteno pokapanje 
mrtvaca, te su taj detalj u jezgru stare tradicije unijeli oni, što 
su tijekom vremena preradili legendu prema prilikama i običaji- 

ma svoga vremena. Bliža je istini mutna pučka predaja, koja je 
u XVII. vijeku znala za grobove mučenika na groblju u Mana¬ 
stirinama. Putopiscima Wheleru i Sponu pokazivali su sredinom 
toga vijeka Solinjani na tom groblju, a nedaleko ruševina bazi¬ 
like, grobove sv. Dujma i njegova druga u mučeništvu sv. Staša, 
dapače i grob biskupa Arnira, koji je mnogo kasnije našao smrt 
u Poljicima u borbi s tamošnjim seljacima. Na groblju u Ma¬ 
nastirinama, a iznad dviju zidanih podzemnih grobnica, iz kojih 
su po pripovijedanju naroda izvađena tjelesa sv. Dujma i sv. 
Staša, podigao je god. 1695. Bošnjak Franjo Marković kapelu, 
koja i danas stoji. 

Tu ili negdje blizu u tom groblju iskopali su svakako Spli¬ 
ćani, pod vodstvom Ivana Ravenjanina kosti kršćana i ponijeli 
ih u slavlju sa sobom u Split. Kosti sv. Dujma pohraniše u škri- 
njicu od čempresova drva, obloženu olovom i nju postaviše u 
sarkofag, u pročelju iskićen reljefnom figurom božice Dijane, 
koja uz pratnju pasa hiti u lov. Splićani naime uzeše u hitnji 
sarkofag iz poganske dobe, koji im prvi dopade ruku, a vjero¬ 
jatno je ležao negdje na groblju. Davno je već svršila borba, 
i »revnost je prvih kršćana protiv neznaboštva već bila popustila, 
pa se na tako skupocjenom objektu, kakav je bio sarkofag (l), 
više nije tako strogo pazilo na značenje figuralne kompozicije. 

Legenda je uveličala i iskitila svečani prijenos kostiju 
mučenika iz Solina u Split. Iz straha pred prepadom Hrvata ne- 
znabožaca uzeše Splićani prvi dan sa sobom raku, koja je van- 
rednim mirisom, što se iz nje širio, odavala, da je u njoj sve¬ 
tac. Kad je u Splitu otvoriše, opaziše, da je to tijelo sv. Staša, 
druga i suvremenika sv. Dujma u progonu i mučeničkoj smrti. 
Splićani se na to još jednom povratiše u Solin do mjesta, gdje 
dan prije nađoše sv. Staša i kopajući nešto dublje nađoše sar¬ 
kofag s kostima svetog biskupa, kojega su tražili. Ali još je bilo 
muka i nevolja, dok svoga zaštitnika spremiše u grad. Sarkofag 
stade kao ukopan u zemlju i popusti tek onda, kad ga uzeše 
k sebi slabašne mišice dječaka. Bila je sredina ljeta, dan 29. 
srpnja, pa djeca na velikoj žegi iznemogoše i ožednješe na pol 
puta; ali im svetac priteče u pomoć i na putu do Splita izbije 

iz same hridi vrutak vode. Još i danas postoji između Solina i 
Splita voda, koja se po ovom čudu zove Dujmovača. 

Ivan Ravenjanin pohrani spomenute moći svetaca u Mau¬ 
zolej cara Dioklecijana, koji je upravo bio pretvoren u splitsku 
katedralu i posvećen Uzašašću BI. Djevice Marije. Sv. Stasa 
pohrani ispod žrtvenika na sjevernoj strani crkve; tu se svečevo 
tijelo štuje i danas u žrtveniku, koji je postavljen u nišu desno 
od glavnog oltara. Sv. Dujma pak položi u dvostruki sarkofag 
s južne strane ispred žrtvenika. Vidjet ćemo kasnije, kako ie 
svečevo tijelo bilo izloženo štovanju pobožnog puka. Sv. Duje 
postade tako u srcu i vjeri Splićana zaštitnikom grada, zalo¬ 
gom njegove sreće i napretka i kroz vjekove čvrstom podlogom, 
da se Split istakne kao nasljednik i baštinik prava stare Salone. 
Moći sv. Duje nijesu štovali samo Splićani; ovamo su dolazili 
na klanjanje i susjedni mogućnici i kraljevi. Hrvatski knez 
Mutimir dosudi god. 892. na svom dvorcu u Bijaćima splitskoj 
crkvenoj vlasti crkvu i posjed sv. Jurja u Putalju, koje je svo¬ 
jatao hrvatski ninski biskup; dan potom pohiti knez u Split i 
položi na žrtvenik sv. Dujma do njegova sarkofaga povelju 
svoga kneževskog suda uz druge različite darove. U XI. vijeku 
darova hrvatski kralj splitskoj katedrali mramornu ogradn, 
ukrašenu pleternim skulpturama i likom kralja darovatelja: 
ploče ograde nalaze se i danas u nedalekoj krstionici, a po svoj 
su prilici jednom stajale pred žrtvenikom i sarkofagom sv. Duj¬ 
ma. Bizantinski car Porfirogenet (oko g. 950.) drži u svom opisu 
grad Splita vrijednim, da pored spomena veličanstvenih osta¬ 
taka Dioklecijanove palače u tom gradu zabilježi još i to, da se 
moći sv. Dujma i Staša čuvaju u nekadašnjem carevom Mau¬ 
zoleju. 

Na crkvenom saboru u Splitu god. 925., na kojemu je 
Grgur Ninski uzalud branio samostalnost hrvatske ninske bi¬ 
skupije od nadbiskupa tada još romanskog Splita, glasi prvi 
zaključak, prihvaćen od saborske većine latinskih biskupa 
ovako: »Pošto je u davno doba blaženi Dujam bio poslan od 
apostola Petra u Salonu, da propovijeda riječ Božju, zaključuje 
se, da crkva i grad (Split), gdje počivaju njegove svete moći, 
ima primat u pokrajini i bude metropola nad svim biskupi¬ 

ma ... jer Gospod kaže, gdje će biti tijelo, tu će se i orlovi 
sakupiti.« Predaja, koja svagdje i svagda, pogotovu, u teškim 
vremenima, teži za uveličanjem časne drevnosti događaja, hoće, 
da je Dujam, suvremenik cara Dioklecijana, bio mučen već pod 
carem Trajanom, i da je učenik prvaka apostola sv. Petra. Po¬ 
vijesnom predajom i obmanom, da u Splitu počivaju moći sv. 
Dujma iz drevnih vremena apostolskih, odbijen je na tom sa¬ 
boru zahtjev Hrvata, da njihov biskup bude podređen izravno 
poglavici crkve, papi u Rimu. 

Međutim je u Rimu u lateranskoj krstionici na očigled 
svakoga stajao mozaik pape Ivana IV. sa salonitanskim mučeni¬ 
cima i sv. Dujmom. Nužno je bilo, da se prije ili poslije pojave 
sumnje i sporovi u pogledu moći ovog sveca. I zbilja početkom 
XII. stoljeća osjetila se u Splitu potreba, da se Dujmov sar¬ 
kofag otvori i utvrdi, da li u njemu još počiva svečevo tijelo. 
Bilo je to oko god. 1103. za nadbiskupa Krescencija. Pisac 
crkvene povijesti naših krajeva Farlati domišlja se, da se je 
posumnjalo, da su Mlečići, prigodom zaposjedanja Splita, 
krišom odnijeli te dragocjene moći. Moći svetaca bile 
su u to doba vruće željkovani posjed svakoga grada. Mlečići su 
pak smatrali dopuštenim i pobožnim pothvatom vratiti se s puta 
iz Levanta s ugrabljenim moćima gradova, koje su u ratu osvo¬ 
jili, kao i onih, s kojima su u miru trgovali. Farlatijevo domi- 
šljanje neće ipak biti točno: bit će, da je druga činjenica dala 
povod otvaranju rake sv. Dujma. Iza niza nadbiskupa domaćih 
sinova zasio je s Krescencijem na splitsku stolicu Rimljanin, 
odvjetak slavne patricijske rimske porodice u rodu s ondašnjim 
papom Paskalom II. Papin je dvor tada bio u Lateranu i tu je 
mladi Krescencij vidio mozaik sveca, kojega je poslije zatekao 
kao zaštitnika Splita, pa se lako u njegovoj duši pojavila 
sumnja, gdje počiva uistinu sv. Duje. 

Krescencij otvori sarkofag sv. Dujma u katedrali i nađe 
svečevo tijelo čitavo i netaknuto. Tijelo u Splitu i mozaik u 
Rimu doveli su u vrijeme, kad je strogost kritke bila mnogo 
manja, a vjera u tradiciju mnogo veća nego danas, do toga, 
da se stvorila vjera u dva Dujma: jednog iz vremena cara Dio¬ 
klecijana, čije je moći opat Martin g. 641. odnio u Rim, i dra- 

gog Dujma, kojega je apostol Petar poslao u Dalmaciju da 
naučava riječ Božju. Splitski kroničar Toma Arciđakon je 
prvi, koji nam je zabilježio vjerovanje u dva Dujma, ako J 

on uopće i prvi tu misao iznio. . . 

Rekognosciranje rake sv. Dujma i nalaz tijela u njoj ucvi- 
stilo je u Splitu za stoljeća vjeru u apostolsko podrijetlo sp - 
ske crkve. Na vanjskom i unutarnjem sarkofagu, uJjojemu _je 
bio položen sv. Duje, urezan je negdje oko g. 1200. natpis 
koji naziva Dujma učenikom apostola Petra. Papa Inocenc^ . 
šalie god. 1139. splitskom nadbiskupu Gaudiju palij i poručuje 
svima dalmatinskim biskupima, da moraju slušati nadbiskupa 
grada, u kojemu počivaju moći Dujma, učenika sv. Petra. U 
predvorju ispod zvonika postavljen je u XIII. vijeku i reljef, 
koji je imao vjernicima zorno prikazati epizodu revnog po 
stanka splitske crkve: sv. Petar s ključem u ruci govori Dujmu, 
u punom biskupskom ornatu, riječi uklesane na rubu reljeta. 
ACCIPE PRIMUM SALONAE PONTIFICATUM DALM 
TIAE REGNUM PLEBIQUE LUCRARE (CHRISTI SALU- 
TEM) — Primi, kao prvi, nadbiskupsku čast u Solinu i vlast u 

Dalmaciji te narodu donesi (Kristov spas). 

Kroz sve to vrijeme bila je svečeva raka izložena pred žr¬ 
tvenikom sv. Dujma. Ne znamo samo, da li je već u prvo vri¬ 
jeme taj žrtvenik stajao u niši lijevo od glavnog žrtvenika ili 
je baš ovaj u prvo doba nosio svečevo ime.^ Farlati nam je 
ostavio podroban opis izgleda i sadržaja sveceve ra e. ame 
moći bile su pohranjene u škrinjici od čempresovine, a ova je 
bila u škrinjici od olova. Takovih olovnih škrmjica našlo se je 
više u starokršćanskom groblju stare Salone. Skrinjica sa sve- 
čevim moćima stajala je u omanjem pravokutnom kamenom 
sarkofagu, a ovaj opet u većem sarkofagu, koji je na procesnoj 
dužoj strani imao isklesan reljef božice Dijane u lovu. Svečeva 
raka bila je s jednom kraćom, pobočnom stranom prislonjena 
uza zid, a bit će da je ležala na stupovima ili kakvom drugom 
podnožju. Manji kameni sarkofag u raci bio je također prislo¬ 
njen uza stranu zida, pa je tako ostajao slobodan prostor u 
prednjem dijelu rake. Taj prostor je bio još razdijeljen ka¬ 
menom pločom, ali kako je ta ploča kao i pročelna kraća strana 

sarkofaga bila široko prošupljena, to su vjernici mogli izvana 
dobiti pogled na sarkofag sa svečevim moćima. Kad bi se s pro¬ 
čelja pomaknuo žižak, koji je vječito gorio, vidjelo se ispred 
svečeva sarkofaga više predmeta, što ih je pobožnost vjernika 
u različno doba tamo postavila. 

Tu je bila mala kutijica od bjelokosti i u njoj komadići 
svile modre i crvene boje i na pol uvenulo lišće lovora, pa mje¬ 
dena posudica slična tintarnici i u njoj nešto zrna tamjana i 
ugasle žerave, i napokon poviše te posudice još drvena kutijica 
s nekim moćima. Komadićke svile i lovorovo lišće vjerojatno su 
Splićani pokupili na solinskom groblju kao zadnje ostatke u 
svečevu grobu. Običaj pak, da se u grob polaže ugljen i tamjan, 
ima svoj prvi početak u davno, još neznabožačko doba, kad se 
nad grobovima mrtvaca palio oganj nad grobom pokojnika, da 
se rastjeraju zli duhovi. Kršćanstvo je zadržalo dugo običaj 
paljenja vatre u grobovima i prilagodilo svojem shvaćanju. Dva 
pisca iz XIII. vijeka pripovijedaju, da se u grobove stavlja 
sveta voda i komadići ugljena i tamjana; sveta voda razgoni 
đavle, a tamjan rastjeruje egzalacije mrtvaca. 

Na jednom i drugom kamenom sarkofagu bio je urezan 
natpis u vezi s rekognosciranjem svečeva tijela u vrijeme nad¬ 
biskupa Krescencija. Po sredini poklopca manje kamene rake 
bio je ovakav natpis: 

HIC REQUIESCIT CORPUS BEATI DOMNII SALONITANI 
ARCHIEPISCOPI DISCIPULI SANCTI PETRI APOSTO- 
LORUM PRINCIPIS TRANSLATUM AB SALONA IN SPA- 
LATUM A IOHANNE EIUSDEM SEDIS ARCHIPRESULE 
(Ovdje počiva tijelo bi. Dujma solinskog nadbiskupa, učenika 
sv. Petra, prvaka apostola, preneseno iz Solina u Split od Ivana 
nadbiskupa solinskog). 

Drugi je važniji natpis urezan uokolo ruba poklopca vanj¬ 
skog sarkofaga i to u dva reda, te ga je svatko mogao čitati. 
Natpis je u heksametrima i glasi: 

HOC HABET EGREGIO S(AN)C(TU)S SUA MEMBRA SE- 
PULCRO DOMNIUS ANTIQUAE QUI XPI(STI) DOGMA 
SALONAE 

MONSTRAVIT P(RE)SUL QUOQ(UE) MARTIR FACTUS 
EIUSDEM 

DISCIPULUS PETRI PARITER FUIT ISTE BEATI 
HAEC SPALATI P(RE)SUL HUC TRANSTULIT INDE 
IOH(ANNE)S 

TEMPORE POST LONGO GUM NONNULI DUBITARENT 
AN FORET HIC CORPUS AN HINC FORET ARTE RE- 
LATU(M) 

CLARUIT ID CUNCTIS (QUOD) PERPAUCI PUTA- 
VERUNT 

ARCHIP(RE)SUL ENI(M) HUIUS CRESCENTIUS URBIS 
MARMORA DISIUNXIT S(AN)C(TU)M CORP(US) PATE- 
FECIT 

MILLE D(E)I CENTOM TRES AFFORE CREDIMUS ANNOS 
TUNG ET APOSTOLIGUS PASCALIS CONSTITIT ORBIS 
DENA FUIT MULTIS PATET HOC INDICTIO DOCTIS — 

AMEN. 

U ovom grobu počiva tijelo sv. Dujma, koji donese Kri¬ 
stov dogmat staroj Saloni; on postade biskupom i mučenikom 
njezinim, a bio je ujedno učenik blaženoga Petra. Ovo tijelo 
odatle prenese u Split nadbiskup Ivan. Iza dugog vremena, kad 
su nekoji posumnjali, da li je tijelo tu ili je odatle varkom od¬ 
neseno, bi jasno svima ono, o čemu je vrlo malo njih bilo mislilo, 
jer Krescencij nadbiskup ovoga grada rastavi mramornu raku i 
otvori sveto tijelo. To bi bilo, mislimo, godine Gospodnje 1103; 
tad je Paskal bio apostolom svijeta, a bila je — ovo je jasno 
mnogim učenim ljudima — deseta indikcija. Amen. 

Natpis nije postavio sam Krescencij, godina otvaranja rake 
spominje se nešto nesigurno s izrazom »mislimo«. Ali natpis 
nije nikako postavljen mnogo kasnije. Oblik naime slova jed¬ 
nog i drugog natpisa, koje je točno precrtao u XVIII. vijeku 
arhitekt Camocino, kojega je mletačka vlada poslala u Dalma¬ 
ciju, da snimi uzduž našeg primorja javne zgrade, odaje još 
romaničko doba s tek blijedim prvim počecima gotičkih oblika 
slova. Natpis mora biti iz vremena oko godine 1200. 2 ) Možda 
ga je postavio nadbiskup Bernardo, rodom Toskanac iz grada 
Perugije. Bernardo je bio vrlo učen čovjek, posjedovao je mno¬ 
ge i dragocjene knjige — rijetkost za ono vrijeme — i sastavio 
je spis protiv bogomila. Bernardo je početkom XIII. vijeka po- 

digao u splitskoj katedrali nov žrtvenik sv. Stašu i dao g. 1214. 
po domaćem majstoru Splićaninu Andriji Buvini izraditi re- 
mek djelo naše drvene srednjevjekovne skulpture, vratnice ka¬ 
tedrale s reljefima od 28 prizora iz Evanđelja. 

Početkom XV. vijeka javila se u Splitu želja, da se za moći 
sv. Dujma podigne nov žrtvenik i posebna kapela. Dugo se je 
skupljala potrebna svota novaca. Već je god. 1409. Jelena, žena 
bosanskog vojvode i gospodara Splita Hrvoja, darovala u tu 
svrhu priličnu količinu srebra u naravi t. j. 43 marke i 2 unci je 
srebra u trima pločama. Najveći dio potrebnih sredstava na- . 
maknuo je međutim splitski nadbiskup Petar Pažanin iz pleme¬ 
nitog roda Diškovića. Taj učeni dominikanac pregnu svim si¬ 
lama, da podigne što bogatiji žrtvenik sv. Dujmu. Za taj je 
pothvat našao majstora Bonina da Milano, koji je iz daleke 
Lombardije početkom XV. vijeka došao u naše primorje. Taj 
talijanski majstor, odvjetak poznate lombardske obitelji vajara 
Campionesa, udomaćio se brzo u našim stranama, gdje se je i 
oženio sa svojom negdašnjom služavkom Dubrovkinjom Ra- 
dicom Bogafčevom. Bonino podiže u Dubrovniku lijepu palaču 
bosanskom vojvodi Sandalju Hraniću, radi za katedralu u 
Korčuli, postavljen je dapače za prvog graditelja katedrale, 
koja se imala podići u Šibeniku. Nadbiskup Dišković nije doče¬ 
kao dovršenje kapele; umro je godinu dana prije toga, i dao se 
je pokopati ispred kapele. Nadgrobna ploča s likom nadbiskupa, 
vremenom istrošena i izlizana, nedavno je dignuta sa pločnika 
u katedrali i postavljena uza zid ispred gradske Krstionice. 

Kapelica sv. Dujma građena je u kasnogotičkom stilu i po¬ 
stavljena u jugoistočnu, polukružnu nišu katedrale južno od 
glavnog žrtvenika. Dvije velike arkade, nadvišene trokutnim 
sabatima, a podržavane od tri stupića, naslanjaju se na zidove 
crkve i nose nebnicu kapele. Stupići su osmougaoni, od bijelog 
mramora i iskićeni intarsijom trolisnih crnih listića. Arkade su 
šiljaste i na donjem rubu urešene nizom od sedam malih, oblih 
lukova. Uz rubove trokutnih zabata penje se i iz uglova tih za- 
bata izbija i širi se lišće, koje se živo savija poput plamenih je- 
zicaca. Sredinu trokutnih zabata rese reljefni likovi anđela, koji 
rukama drže pred sobom grbove: jedan anđeo nosi grb, nadbi- 

skupa Diškovića, a drugi grb ondašnjega mletačkog kneza u Splitu 
Jakova Gabriela. U vrhu zabata postavljene su još po jedna 
okrugla ploča s grbom mletačke države, krilatim sv. Markom, 
odnosno ploča s grbom Diškovićeva nasljednika, nadbiskupa 
Malipiera. U kutima između zabata, dva anđela stoje na lisnatim 
kapitelima i drže u rukama kandelabre; a iznad vrha zabata 
strše dvije statue svetica. Jedna je od njih sv. Lucija; ona drži 
u jednoj ruci pločicu s očima, a u drugoj škare. Ti atributi su 
aluzija na epizodu, koja je kasno ušla u legendu ove svetice, a 
po kojoj je Lucija sama sebi iskopala oči i poslala ih zaručniku, 
koji ju je doveo do mučeničke smrti. 

Novi žrtvenik, koji je uz manje promjene došao do nas, 
imao je oblik rake s likom pokojnika na poklopcu. Moći sv. 
Dujma nijesu ipak stavljene u tu raku, nego su i dalje ostale u 
podnožju žrtvenika. To je podnožje sačinjavao više puta spome¬ 
nuti sarkofag s reljefom božice Dijane, a njegov poklopac je 
služio kao menza žrtvenika. Pročelje Boninove svečeve rake, ili 
točnije, svečeva kenotafa, koji je stršio iznad žrtvenikove men¬ 
ze, razdijeljeno je u pet pravokutnih polja. U srednjem, većem 
polju sjedi Gospa na prijestolju s djetetom u krilu; do nje je 
s jedne strane sv. Dujam u biskupskom ornatu i s mitrom na 
glavi, pa sv. Staš sa žrvnjem oko vrata, s kojim je kao kršćanin 
bio bačen u more; s druge strane su sv. Marko s lavom i sv. 
Petar s ključima u ruci. Na poklopcu je pak ležao svetac u 
biskupskoj haljini s mitrom na glavi i s biskupskim štapom u 
desnici. Taj je lik, kako ćemo još vidjeti, kasnije maknut, i danas 
se nalazi iza vrata Krstionice. Na žrtveniku u katedrali ostao 
je samo bogati zastor od kamena, koji su nad svecem razapeli 
i koji nose tri anđela. 

Majstor Bonino je u toj kapeli dao djelo priličnog deko¬ 
rativnog efekta, ali ne velike umjetničke vrijednosti. Bonino 
je u biti zakašnjeli majstor, koji je u konzervativnoj sredini dal¬ 
matinske provincije produžio do trećeg decenija XV. vijeka 
oblike trečenteskne kasnogotske lombardske umjetnosti, koja se 
u njegovoj vlastitoj domovini u to doba već iživjela. Bonino po¬ 
kazuje u tome svom radu dosta sigurnosti u izvedbi i dosta 
smisla za raspored dekoracije, ali mu ne dostaje snage, da kon¬ 

vencionalno izvođene figure oduhovi, kao što ne umije uliti ži¬ 
vota u njihove kretnje i dražisti u nabore njihova odijela i nji¬ 
hove kose. 

Donja raka ili podnožje žrtvenika, u kojemu su bile svečeve 
moći, bila je dotada izložena očima vjernika u drugačijem po¬ 
ložaju. Ona je stajala do žrtvenika slobodno na nekakovu pod¬ 
nožju s kraćom pobočnom stranom, prislonjenom uza zid. U 
novoj kapeli čitav je žrtvenik bio prislonjen uza zid, pa je tako 
čitava jedna strana natpisa, koji je spominjao rekognosciranje 
tijela sv. Dujma u vrijeme nadbiskupa Krescencija, — a bio je 
vrlo važan za pobožne vjernike — ostala otraga nevidljiva. To 
je potaklo nadbiskupa Malipiera, pod kojim je god. 1427. žr¬ 
tvenik bio dovršen, da postavi desno od žrtvenika ploču, u koju 
je dao ponovo urezati potpuni stari tekst, kako je tekao uz rub 
Dujmove rake. Evo objašnjenja davnoga spornog pitanja, kako 
i zašto su srednjevjekovni stihovi, što na sačuvanoj ploči do 
žrtvenika spominju otvaranje rake po Krescenciju, urezani na 
toj ploči u gotičkim pismenima XV. vijeka i uz nekolike pogrje¬ 
ške. Tom starom natpisu pridodao je nadbiskup na istoj ploči 
i istim slovima još nekoliko zvučnih heksametara, kojima se 
fiksira vrijeme dogradnje kapele i žrtvenika. 

TEMPORE QUO FRANCISCUS ERAT FOSCAREA PROLES 
DUX VENETUM ET VIRTUTE SUA CLARISSIMUS ORBI, 
ET CLERI MARIPETRO SUIS DUM PRESUL ADESSET 
MORIBUS ET VITA FRANCISCUS SEMPER AMANDUS 
ET QUO SPALETUM JACOBUS RATIONE GUBERNAT 
GABRIEL ET CUNCTIS CELORUM LAUBIDUS EQUUS 
MILLE QUATERCENTUM DUM PHEBUS VOLVERET 

ANNOS 

ET JAM TER NONOS NOVEMBRIS MENSE PERACTUM 

Ovo je djelo dovršeno u vrijeme, kad je Frano iz roda 
Foscari bio dužd Mlečana i slavan u svijetu svojom vrlinom, 
dok je na čelu klera bio nadbiskup Frano Malipiero, po svojem 
životu i vladanju uvijek vrijedan ljubavi, vrijeme u koje je 
Jakov Gabriel, zaslužan sviju nebeskih hvala, upravljao Spli¬ 
tom, a Febo (Sunce) je okretao već tisuću četiristo dvadeset- 
sedmu godinu, mjeseca studenoga. 

Iza ovoga kićenog i glagoljivog natpisa, koji nam pripo¬ 
vijeda o svemu, samo ne zna za onoga, koji je najviše uradio 
za podizanje kapele (Diškovića), uklesan je nešto kasnije, u re¬ 
nesansnim slovima, kratak natpis, koji nam je srećom sačuvao 
ime majstora, koji je izradio kapelu i žrtvenik: M. BONINUS 
DE MILANO FECIT ISTAM CAPPELLAM ET SEPUL- 
TURAM. (Majstor Bonino iz Milana napravio je ovu kapelu i 
grobnicu). 

S južne strane žrtvenika, gdje je ova ploča s natpisom, mogli 
su vjernici i dalje kroz dvostruki otvor na kraćoj pročelnoj 
strani rake, dobiti pogled u nutrinu rake sa svečevim moćima. 

Boninov je žrtvenik bio dobrim dijelom prevučen bojom 
i na mjestima pozlaćen. Kroz čitav srednji vijek, kao i u grčkoj 
i rimskoj umjetnosti, bio je običaj, da se i kamene skulpture i 
statue bojadišu. Tek klasični Cinquecento prekinuo je s tom 
praksom. Brojni rimski kipovi, koji su otkopani u to vrijeme, a u 
zemlji su bili izgubili svaki trag izvornog bojadisanja, učvrstili su 
umjetnike u vjeri, da klasična umjetnost nije poznavala i nije 
trpjela bojadisanja kamena i mramora. Splitski nadbiskup 
Cosmi prigodom svoje vizitacije god. 1682. prigovara Boni¬ 
no vu oltaru, da je bez potrebe, a na štetu učinka dragocjenog 
mramora prevučen bojom i pozlaćen. 

Oltar sv. Duje bio je i dalje predmet štovanja i pažnje 
vjernika. Ispod Gospe na prijestolju na pročelju Boninove rake 
viđali su se do XVIII. vijeka tragovi natpisa URSAE GRISO- 
GONIS DE ALBERTIS DESPONSATAE PIIS IMPENSIS 
(pobožnim troškom Uršule Grisogono udate za Albertija). Mi¬ 
slilo se, da je ta pobožna patricijka, prema istaknutom mjestu 
njezina natpisa, bila suvremenica nadbiskupa Diškovića i, rekli 
bismo, suutemeljiteljica novog žrtvenika. Međutim je Dr. Julije 
Bajamonti, mnogostruki pisac, glazbenik, pjesnik i historik XVIII. 
vijeka, u svom djelcu o sv. Dujmu utvrdio, da je ona umrla 
god. 1567., i da je prema tome samo slikarijama i drugim ukra¬ 
som mogla uljepšati već davno gotov žrtvenik. Današnje slika¬ 
nje na nebnici kapele osrednje su domaće radnje baroknog 
karkatera. U tom su stilu izrađena i drvena rebra ispod krstolikog 
svoda nebnice: na njima su rezbarena pozlaćena lozica i anđel- 

čići, što drže znakove zvanja i mučeništva sv. Dujma, biskupski 
štap, grančicu paome i vijenac cvijeća. 

U XVII. je vijeku osnovana i posebna bratovština, u koju 
su ušli svećenici i plemići, a vodila je brigu oko žrtvenika sv. 
Dujma. Svečev lik je u XVIII. vijeku dijelom pokriven srebrom: 
u zbirci vijesti o splitskim crkvama, koja se čuva u Arkivu u 
Zagrebu, a bila je, kako se čini, namijenjena crkvenom piscu 
Farlatiju, kaže se, da je svečev lik na žrtveniku »tutto in ar- 
genti«. Konačno se god. 1730. pričinilo bratimima sv. Dujma 
staro podnožje žrtvenika sa sarkofagom i reljefom božice Di¬ 
jane odveć prosto, i za to odlučiše, da ga svega oblože inkrusta- 
cijom raznobojnog mramora. To je i učinjeno, pa je time pre¬ 
stala mogućnost, da vjernici dobivaju pogled u unutrašnjost rake 
sa svečevim moćima, čitava je svečeva raka s otvorom na poboč¬ 
noj strani otada zatvorena u mramornom oklopu. 

Povodom tih zadnjih radnja zapažena je na raci mala pu¬ 
kotina, pa je splitski nadbiskup Kačić god. 1739. proveo pro¬ 
pisno rekognosciranje rake, kako bi se uvjerio, da je tijeb> 
ostalo netaknuto. Postojala je naime bojazan, da su se miševi 
uvukli u raku i podgrizli svečeve moći. Raka je otvorena i sve- 
čeve su kosti nađene nedirnute i u potpunom redu. Ali se je ipak 
odlučilo graditi novi, bogatiji i suvremeniji žrtvenik. Barok je 
vrijeme, koje svagdje pokazuje sklonost, da nutrinu crkve preu- 
desi prema vlastitom ukusu. Počela su se sakupljati sredstva i 
već je god. 1767. dobio sv. Duje nov žrtvenik; tri godine ka¬ 
snije, 8 - 1770., svečevo je tijelo uz velike svečanosti, koje su 
trajale čitavu nedjelju dana, preneseno u taj novi žrtvenik (3). 

Novi žrtvenik je postavljen u pravokutnu nišu na sjevernoj 
strani katedrale, dok je Boninov pretrpio tim povodom još 
neke izmjene. Taj je tada posvećen sv. Josipu, pa se je u vezi 
s time smatralo potrebnim maknuti poklopac Boninove rake 
s likom sv. Dujma — eto ga danas u Krstionici — i postaviti 
mjesto toga nad rakom reljef, koji prikazuje san sv. Josipa u 
štuku, radnju slabu i bezvrijednu i u materijalu i u izvedbi. 
Nekoliko decenija kasnije, u vrijeme francuske vladavine u 
Dalmaciji (1806.—1813.), zatvoreni su brojni samostani duvna 
sv. Benedikta. Pored ostalih zatvoren je i samostan benediktinki 

sv. Arnira u Splitu, a tijelo bi. biskupa, pobornika prava split¬ 
ske crkve, preneseno u praznu raku Boninova žrtvenika. Do 
zida njegova i danas je kamen, na kojemu su utisnuti tragovi 
svečevih koljena, kad je na taj kamen pao pod udarcima se¬ 
ljaka. 

Novi žrtvenik sv. Dujma, postavljen u sjevernoj niši kate¬ 
drale, dobro je i efektno barokno djelo. Po modelu ili nacrtu, 
koji su Splićani dobavili iz Rima, izradio ga je vrsni mletački ki¬ 
par onog vremena G. M. Morlaiter. 4 ) Poviše menze žrtvenika 
stoje dvije snažne ženske figure u bijelom mramoru sa strane sar¬ 
kofaga, koji pokazuje svinute barokne linije, a izrađen je u raz¬ 
nobojnom mramoru. Sprijeda zatvara sarkofag ukusno dekorira¬ 
na srebrna ploča s natpisom S. DOMNIUS M(ARTYR) P(RI)- 
MUS SALON(ITANUS) PONT(IFEX) AP(OSTO)LORUM 
P(RI)N(CI)PIS DISCIPULUS HIC IACET (Ovdje leži sv. 
Dujam mučenik, prvi solinski biskup, učenik prvaka apostola): 
još jednom su Splićani u tom natpisu dali izraza svojoj čvrstoj 
vjeri, da posjeduju moći učenika sv. Petra. 

S lijeva sarkofagu je kip Vjere, koja je prebacila veo pre¬ 
ko glave i u rukama drži kalež sa svetom hostijom, a s desna 
je krepki lik Postojanosti, koja je na glavu navukla ratničku 
kacigu i rukama podržava sarkofag sa svečevim moćima. Iznad 
poklopca sarkofaga vire glavice dvaju kerubina, koji proma¬ 
traju grane paome spojene s vijencem, simbol mučeničke smrti 
splitskog zaštitnika; a u vrhu su, kao kruna čitavog žrtvenika, 
dva krilata anđelića, koji drže biskupski štap i dvostruki bi¬ 
skupski križ, znakove metropolitanske časti splitske crkve. Ispod 
rake sarkofaga je lijepo izrađena zdjela s kaležem, mitrom i 
svećeničkim amiktom. 

Na pročelnoj strani žrtvenikove menze, u kao vosak me¬ 
kom reljefu, izvajan je prizor mučeničke smrti sv. Dujma. Sve¬ 
tac je poklekao na zemlju i pognute glave mirno očekuje uda¬ 
rac mača, koji je krvnik zavitlao nad njim. Rimski namjesnik 
dostojanstveno sjedi i bešćutno gleda ovaj prizor. U pozadini 
svećenik odnosi kip boga Jupitra sa svežnjem munja u ruci; 
sv. Duje je ovom kipu uskratio žrtvu i to ga je stalo glave. 

Različne česti žrtvenika su inkrustirane raznobojnim finim 
mramorom, raznovrsno su profilirane i iskićene skulptiranim vi¬ 
jencima lišća i cvijeća. Najbolji dio ovog žrtvenika je fini re¬ 
ljef na podnožju. On podsjeća jasno na poznate radnje Mor- 
laitera u kapeli Santa Maria del Rosario u San Giovanni e 
Paolo u Mlecima. Dvije statue međutim, koje drže svečev sar¬ 
kofag, robustnije su i klasični je od ostalih radova ovoga maj¬ 
stora, u kojima se osjeća gracija rokokoa; možda se to ima pri¬ 
pisati tome, da je Morlaiter izradio žrtvenik prema modelu, 
koji mu poslaše iz Rima. 

Još jednom su moći i žrtvenik sv. Dujma morali hiti ma¬ 
knuti sa svoga mjesta. Pri gradnji nove kapele sv. Dujma god. 
1767., da se dobije više prostora u crkvi, probijen je zid mau¬ 
zolej a-katedrale i kapela je produžena do vanjskog kraja perip- 
tere oko katedrale. Kad je požar god. 1924. do temelja uništio 
zgradu stare Biskupije, koja je sa sjeverne strane dotada ti¬ 
jesno uokvirivala i smetala pogledu na samu katedralu, pukao 
je širok pogled s te strane. Kapela sv. Dujma, ugrađena među 
stupove periptera djelovala je sada kao šaka u oči: ona je ki¬ 
dala ritmički slijed stupova periptera i onemogućivala ophodnje 
oko katedrale. Nastade opća želja, da se kapela i žrtvenik po¬ 
vuku u unutrašnjost crkve. Zauzeo se i lično sabirao prinose 
kod ustanova i građanstva sam don Frane Bulić, te su tako brzo 
namaknuta potrebna sredstva, te je kapela gurnuta natrag u 
crkvu. Don Frane, koji je sav svoj život bio u borbi s »ruši- 
lačkim hirovima splitskog pokoljenja« — tako on piše na posvet- 
noj strani svog djela o Dioklecijanovoj palači — rado je prizna¬ 
vao i govorio, kako su tom prigodom njegovi sugrađani veliki i 
mali, bogati i siromasi, brzo pribavili sredstva, da još jednom 
dostojno urede grob svome svecu i zaštitniku 5 ). 

Bilješke 

1. Nema razloga ne vjerovati u činjenicu prijenosa nekih 
kostiju u Splitu u vrijeme Ivana Ravenjanina u drugoj polovici 
VIII. cijeka. Splitski se sabor pozivlje god. 925. na čuvanje tih 
moći u Splitu kao na davno poznatu činjenicu, kojom utvrđuje 
osporavana prava splitske crkve. U riznici splitske katedrale 

čuva se i danas škrinja od čempresovine, postavljena u staro¬ 
kršćansku škrinju od olova, a Farlati nam u XVIII. vijeku daje 
crtež i podroban opis sarkofaga s božicom Dijanom, u kojemu je 
svetac ležao još u njegovo doba. Bit će dobro istražiti, da li se 
sarkofag još nalazi u žrtveniku, koji danas pokazuje samo vanj¬ 
sku baroknu oplatu mramora iz XVIII. vijeka. 

2. Deseta indikcija bila je zapravo g. 1102., ali ista se je 
grješka t. j. g. 1103., uz desetu indikciju potkrala i u pismu pape 
Paskala, kojim papa šalje Krescenciju nadbiskupski palij. Onaj, 
koji je dao urezati natpis na sarkofagu, znao je po svoj prilici 
po usmenoj tradiciji, da je Krescencij otvorio raku odmah po 
svom nastupu, a vrijeme njegova nastupa je datirao prema spo¬ 
menutom pismu pape Paskala, koje se čuva u arhivu splitskog 
kaptola. 

3. God. 1739. izvađena je zbog veće sigurnosti iz žrtvenika 
škrinjica od čempresovine, umetnuta u škrinjicu od olova sa 
svečevim moćima, i pohranjena u riznici crkve; moći su u njoj 
ostale sve do god. 1770. 

4. Prvi nacrt za taj žrtvenik, koji, rekao bih, nije zadovo¬ 
ljio Splićane, izradio je njihov sugrađanin Miho Lupusignoli, 
kapetan-mjernik u mletačkoj vojsci. To je onaj isti slikar, koji 
je napravio za crkvu sv. Marije u Poljudu kopiju stare slike 
Gospe Bezgrješnog Začeća, što se i u toj crkvi čuva. Slika je 
zamišljena kao neki koncil svih onih pisaca, pa i proroka Mu¬ 
hameda, koji su izjavili javno svoju vjeru u Bezgrješno Začeće 
Marije; to je po davnoj tradiciji spasilo samostan od propasti 
u doba turskih provala u splitsko polje. 

5. U tek izašlom trećem svesku publikacije Forschungen in 
Salona III., što ih izdaje Arheološki zavod u Beču, prof. Egger 
tvrdi, da su Splićani u osmom vijeku u Solinu potražili i uzeli 
sa sobom moći sv. Dujma i sv. Staša, a ne ostalih solinskih mu¬ 
čenika, jer je splitska crkva samo od ove dvojice spasila stare 
legende života i muke (str. 148). 

OKO DREVNE KLISKE 
TVRĐAVE 

Uvod 

Split je u zadnje vrijeme dobio novu privlačivost u svojoj 
okolici. Uređena je starinska tvrđava Klis, koja od drevnih vre¬ 
mena stražu straži nad glavnim pristupom iz unutrašnjosti Bal¬ 
kana na srednji Jadran. S vrha vrletnog kamenog brijega do¬ 
minira ona klancem između Mosora i Kozjaka, od iskona jedi¬ 
nim prolazom iz Solina i Splita u unutrašnjost Dalmacije i u 
Bosnu. Obrisi njezini u pozadini splitskog krajolika jasno se 
ocrtavaju u sunčanom dalmatinskom podneblju i izazivaju kod 
posjetilaca ovoga kraja sjećanje na krvave borbe i burne doga¬ 
đaje iz prošlosti. Klis je vidio, gdje kraj njega prolaze i rimski 
legionari i bizantinski vojnici, doživio je provalu Avara i op¬ 
sadu Tatara; u njemu je sjedio župan starohrvatske primorske 
župe i moćna vlastela Nelipićeva i Šubićeva roda; kliška je 
tvrđava služila kao čvrsto uporište za gospodstvo nad dalma¬ 
tinskim srednjim primorjem i ugarsko-hrvatskom kralju i tur¬ 
skom sultanu i mletačkom duždu i Napoleonu Velikom i Au¬ 
striji. Borbe oko Klisa opjevane su pjesmom i opisane u prozi. 
Tu nam je kratak prikaz njegove zanimljive prošlosti. 

Kliski klanac prije dolaska Hrvata 

U rimsko doba nije bilo posebnog naselja na Klisu. Samo 
su raštrkana ladanjska imanja salonitanskog predgrađa dopi¬ 
rala do pod današnju tvrđavu, gdje je bila srednjevjekovna 
varoš, a i danas je mjesto Klis. Našlo se tu više rimskih natpisa, 
pa i dva žrtvenika, posvećena geniju kolonije Salone, poznatoga 
bogatog i velikog glavnog grada rimske pokrajine Dalmacije 
na mjestu današnjeg Solina. Da li je kliški klanac, zbog svoje 

važnosti i zgodnosti za strategijske obrambene svrhe, imao ulogu 
u borbama što su ih ilirski urođenici vodili s rimskim osvajačima 
od drugog vijeka pa do Kristova rođenja, nije nam poznato 
jer nije zabilježeno. Prvi put nailazimo na vijest, koja se vje¬ 
rojatno odnosi na kliski klanac, u prikazu borba, što ih je Bi¬ 
zant vodio oko Salone, da istrgne Dalmaciju iz vlasti Istočnih 
Gota. Bizantinski pisac Prokopije pripovijeda nam, da je K 011 - 
stancijan, vojskovođa bizantinskog cara Justimjana, zimi god. 

535 ._ 536., pošto se je iskrcao u solinskoj luci, dao odredu svoje 

vojske nalog, da zaposjedne neki klanac (kliski), za koji je bio 
čuo, da se nalazi ispred grada Salone. Time je Konstancijan 
spriječio, da podsjednutoj Saloni stigne pomoć iz unutrašnjosti 
i zauzeo je taj grad. Prema ovome, što piše Prokopije, mora da 
je Klis u to vrijeme još bio samo od prirode utvrđeno mjesto, 
a nikakvo naselje ni stalna vojnička utvrda. Nije se tome za¬ 
pravo čuditi. Granica rimskog carstva, dok ni jesu u vrijeme 
seobe naroda provalila barbarska plemena, bila je na Dunavu, 
daleko od Salone i Klisa. No Avari i Slaveni stadoše u VI. vi¬ 
jeku sve to češće i u sve to većem broju provaljivati preko Du¬ 
nava, a koncem toga vijeka razliše se oni u velikim masama po 
Balkanu sve do istočne obale Jadrana. U to vrijeme, kratko 
pred propasti rimske Dalmacije, nije moglo Salonitancima izbjeći 
značenje kliškog klanca, i oni su ga po svoj prilici tada učvrstili 
za svoju obranu i tamo postavili stalnu vojnu stražu. To naslu¬ 
ćujemo po onome, što nam bizantinski car Konstantin Porfiroge 
net u X. vijeku pripovijeda o bližim razlozima pada stare Sa¬ 
lone (oko g. 615.). Stanovnici Salone su svake godine o Uskrsu 
mijenjali i slali stražu u susjedni Klis, pa odatle na Dunav, 
s onu stranu kojega su živjeli neprijateljski Avari i Slaveni (car 
Konstantin miješa jedne i druge i drži ih za jedan narod). 
Rimski vojnici iz Salone prelazili bi cesto Dunav i vraćali se 
krcati plijenom natrag na ovu stranu. Dodijalo je to, veli Por- 
firogenet, Avarima ili Slavenima, pa jednom dočekaše iz za¬ 
sjede Salonitance, svladaše ih, oteše im i sebi uzeše njihovo 
oružje, zastave i druge vojne znakove. Tako preobučene pusti 
ih straža u Klis, misleći, da su to Salonitanci, koji se redovito 
vraćaju sa straže na Dunavu. Pošto Slaveni (Avari) ovako var¬ 

kom uđoše u Klis i osvojiše ga, pade im uskoro u ruke i glavni 
grad rimske pokrajine, Salona. 

Sigurno je ova priča u takovoj formi plod naivne mašte; 
ali će u njoj vjerovatno biti i zrno istine. Ne će biti presmjelo 
nagađati, da je Avarima i Slavenima tek zauzećem kliškog klan¬ 
ca, utvrđenog na brzu ruku zadnjih decenija pred propast Sa¬ 
lone, radi učestalih provala i navala avarskih i slavenskih masa, 
bio slobodan put za osvajanje same Salone. I u kasnija će vre¬ 
mena cesto zauzećem Klisa biti zapečaćena i odlučena sudbina 
nasljednika slave i moći stare Salone, grada Splita. 

Vrijeme vladara narodne krvi 

Na svaki način u pravi i trajni povijesni život stupa Klis 
istom dolaskom Hrvata na jug kao hrvatsko naselje i utvrđeno 
srediste primorske župe, na domaku srednjevjekovnog Splita. 
Utvrđen od Hrvata dijeli Klis odsada sudbinu dalmatinske Hr¬ 
vatske, ima važnu zadaću i bilježi važne momente njezine pro¬ 
šlosti. Prvi siguran spomen Klisa kao posebnog naselja sačuvan 
nam je u prvoj i najstarijoj povelji hrvatskih vladara iz g. 852.; 
i nakon mnogih vjekova, zadnji je Klis od svih gradova dal¬ 
matinske Hrvatske spustio pred bujicom turskom barjak hrvat- 
sko-ugarskog kralja g. 1537. 

Poznat je sadržaj prve sačuvane naše povelje iz g. 852. 
Knez Trpimir, na svom dvoru u Bijaćima u donjokaštelanskom 
polju, dariva svojemu kumu Petru, nadbiskupu grada Splita, 
koji mu je bio posudio deset srebrnih libara novca, uz ostalo i de¬ 
setinu svega onoga, što svake godine rađa zemlja kneževa kliškog 
imanja. Tu je desetinu počeo davati splitskom nadbiskupu još 
prethodnik Trpimirov, knez Mislav. U povelji sastavljenoj na 
latinskom jeziku, knez nazivlje Klis »curtis nostra«, naš dvor, 
naše imanje. Uzimalo se je do nedavna, da »curtis« znači vla¬ 
darski dvorac i da su hrvatski knezovi imali svoje dvorove i 
u tvrdom Klisu. Vladari na Zapadu Evrope nijesu naime u ra¬ 
nom srednjem vijeku imali stalnu rezidenciju u prijestolničkom 
gradu. Dvorove hrvatskih vladara ne smijemo zamišljati poput 
raskošnih palača bizantinskih careva u Carigradu, ni kao veli¬ 
čanstvenu rezidenciju cara Dioklecijana u Splitu. Hrvatski su 

vladari obilazili svoju zemlju od mjesta do mjesta i zadržavali 
se sad na jednom sad na drugom svom posjedu. 

Izneseno je međutim i tumačenje, da u sredovjekovnoj 
latinštini »curtis« (dvor) ne mora značiti vladarski dvorac, već 
se tako nazivlje svaki zemljišni posjed s kmetovskim naseljem, 
koji zemlju obrađuje. Takvih je posjeda ili imanja hrvatski 
vladar imao u svim krajevima svoje države, jer je velik dio 
zemlje u rano doba srednjeg vijeka seobom naroda te hara¬ 
njem i osvajanjem tih naroda došao u ruke vladara doseljenih 
plemena. Istina je, da su upravo središta takvih većih i uređe¬ 
ni jih vladarskih imanja služila knezovima i kraljevima za pri¬ 
vremeni boravak. Ali nemamo dokaza, da je krunski posjed u 
Klisu bio uređen za rezidenciju vladara i njegovu pratnju i da 
su baš na Klisu hrvatski vladari povremeno odsjedali, da u prat¬ 
nji svojih dvorjanika i župana rješavaju državne poslove i kroje 
narodu pravdu, kao to znamo za Bijaće, Knin, Nin itd. Stal¬ 
no je samo to, da je i na Klisu bilo imanje Trpimirovica, pa su 
knezovi Mislav i Trpimir, u znak svoje vladarske milosti i za¬ 
hvalnosti, davali desetinu sa svog kliškog imanja nadbiskupu 
grada Splita, koji je u ono vrijeme još bio bizantinski i roman¬ 
ski grad. Istom za kralja Tomislava došao je Split privolom Bi¬ 
zanta po prvi put pod upravu hrvatskog vladara; još kasnije, u 
vrijeme kralja Petra Krešimira postali su Split i drugi primor¬ 
ski romanski gradovi nerazdruživi i cjelovit dio hrvatske dr¬ 
žave (XI. v.). 

Klis je inače bio uistinu važno središte hrvatskog političkog 
života. On je središte starohrvatske primorske župe, koja se je 
sterala u srednjem dalmatinskom primorju između ušća rijeke 
Krke pa do ušća Cetine (u cara Konstantina Porfirogeneta: 
župa parathalassia). Poznato je, da se kod Slavena zemlja di¬ 
jelila na župe, u kojima su bili pripadnici pojedinog plemena. 
Na čelu župe je bio župan, sudac u miru i vođa u ratu čitave župe. 
U sredini župe obično je župni grad, za koji se je odabiralo 
mjesto po naravi podesno za obranu ili se je pak grad utvrđivao 
jarkom, nasipom ili plotom. U župni je grad pribjegavao na¬ 
rod iz čitave župe u vrijeme pogibelji; u njemu se je narod sa¬ 
kupljao za zajedničke vjerske obrede; u njemu je župan sudio 

po starim narodnim običajima; u njemu je napokon i trg, gdje 
se je kupovalo i prodavalo i gdje su se poglavice plemena sa¬ 
stajali na vijeće. Tako se uređenje obično uzimlje da je bilo 
kod svih Slavena još u pogansko doba, a takvo je ono ostalo 
i onda kad su različita plemena i njihovi župani priznali za vr¬ 
hovnog poglavicu kneza ili kralja. Takav župni grad mora da 
je po dolasku Hrvata na jug bio Klis kao središte primorske 
ili kliške župe. U povelji kneza Mutimira iz g. 892. postavio je 
uz ostale svjedoke križ u ime potpisa Leledrag, župan kliški 
(signum manus Leledrago iupano Clissae). 

Pojedina su plemena, kako rekosmo, nastavala pojedine 
župe. Pleme Šubića imalo je svoje uporište i svoju djedovinu 
u Bribiru, pleme Svačića, kasnije zvanih Nelipića, obitavalo je 
ponajviše oko Knina. Koje je bilo pleme primorske župe? Ne 
znamo sigurno, odakle su rodom i plemenom bili hrvatski vla¬ 
dari, koje po knezu Trpimiru nazivljemo Trpimirovićima. Ali 
više razloga govori za to, da je njihova djedovina bila upravo 
primorska župa. Prema tome je vjerojatno, da je tvrdi Klis od- 
njihao dinastiju, koja je kroz tri vijeka upravljala hrvatskom 
državom. Svakako su hrvatski vladari često i rado dizali za- 
dužbine u kliškom polju. 

Ispod Klisa u slikovitoj i sjenatoj osami lomnog obronka 
brda Kozjaka do potoka Rupotine sagradio je negdje oko g. 852. 
knez Trpimir samostan za prve monahe u hrvatskim stranama. Još 
g. 1891. nađen je na tome mjestu, zvanom »Rižinice«, ulomak cr¬ 
kvene pregrade s natpisom pro duce Trepimero (hrvatski: za 
kneza Trpimira molite, ili slično). Nedavno su tu dovršene isko¬ 
pine, započete od društva »Bihać» još prije rata, i one su nam 
otkrile starohrvatsku crkvu i u njoj okolo svetišta i duž zidova 
crkvice kamena sjedala za monahe, koji su pjevali u koru. Uz 
crkvu su otkopane različne prostrane zgrade, nekoć dijelovi 
rimskog zaselka, ili manastira starokršćanskog, koje su ponovno 
služile hrvatskim samostancima. 

U kliškom je polju pokopan i hrvatski kralj Stjepan (umro 
oko g. 1058.). Kralj Petar Krešimir IV. sjeća se u jednoj po¬ 
velji iz g. 1069. svojeg oca kralja Stjepana, koji blaženo po¬ 
čiva u kliškom polju. Latinski glasi: in Clisio campo feliciter 

quiescentis, što nekoji čitaju in campo elisio: u poljanama Eli- 
zija. Valjda je Stjepanov grob bio u onoj prostranoj trobrod- 
noj crkvi posvećenoj sv. Mojsiju, koju je također otkrilo dru- 
Štvo »Bihać« 1931. god. u solinskom polju na desnoj obali ri¬ 
jeke Jadra na mjestu, koje i danas pripada Klisu. Sv. Mojsije je 
bio samostan, osnovan od hrvatskog kralja u XI. vijeku. Njegov 
se opat spominje u intimnom dvorskom krugu na dvoru kralja 
Zvonimira (g. 1078.). 

Kako je život tekao i kako je bio uređen Klis u to vrijeme, 
o tome nemamo potanjih vijesti. Znamo samo, da je u njemu 
sjedio sudac. Povelja iz vremena oko g. 1090. spominje svjedo¬ 
čanstvo u sporu oko neke zemlje, a dano je pred kliskim sucem 
Volenom. 

Klis u XII. vijeku 

Po izumrću hrvatske narodne dinastije g. 1102. nemamo 
dugo vremena vijesti o Klisu. Istom u drugoj polovici XII. vi¬ 
jeka sačuvana nam je vrlo zanimljiva pogodba mira između 
Klisa i Splita. 

Ta je pogodba, sklopljena g. 1171. posredovanjem bizan¬ 
tinskog namjesnika vojvode Konstantina u Splitu. Klaic tvrdi, 
da je povod sukobu i ratu između Splita i Klisa u to vrijeme bio 
taj, da su Klišani htjeli ostati vjerni svome zakonitom vladaru, 
ugarsko-hrvatskom kralju Stjepanu IV. iz roda Arpadovacai, 
dok su se Splićani namah bili priklonili vlasti bizantinskog cara 
Emanuela Komnenca, .koji je upravo u to vrijeme bio prisvojio 
hrvatske krajeve (g. 1168.—1180.). U ime Klisa sklapa mir 
kliski župan imenom Saracen, sudac Bratocaj i drugi odličnici, 
te 150 građana. Mora da je naselje u gradu (castrum), a vje¬ 
rojatno već i u podgrađu ispod tvrđave (suburbium) bilo prilično 
naraslo, kad je tu toliki broj odraslih muških Klisana s pravom 
glasa i odluke u poslima grada. Vrlo je zanimljivo, što se u toj 
pogodbi kaže o prodaji robova: Ako koji Klišanin kupi od stra¬ 
naca u neznanju Splićanina, otpustit će ga uz cijenu od jednog 
zlatnog solida preko onog, što je za njega dao; ako ga je pak 
kupio znalice i protiv njegove volje, otpustit će ga bez ikakve 

odštete. Ali ako Klišanin potajno prodade Klišanina — može 
li to da učini, neka učini! 

U pogodbi mira opraštaju se sva zla, nanesena tokom rata, 
i određuje postupak za mimo rješavanje budućih sporova iz¬ 
među Klišana i Splićana. Sačuvan nam je u nekoj povelji iz g. 
1178. opis takvog postupka. Za meteža, koji je bio prouzroko¬ 
vao rat između Klisa i Splita prigrabiše neki Hrvati iz plemena 
Kukara silom baštinu splitskog građanina Dujma, sina Prestan¬ 
ci jeva, u okolici Klisa kod Žrnovnice. Dujam se prituži bizan¬ 
tinskom namjesniku, a ovaj najprije svojim pečatom pozove 
krivce pred svoj sud, a onda, uz pomoć kliškog suca Bratočaja, 
povrati Dujmu njegove zemlje i dade mu dva pristava, Plazića 
i Vučka, sina kliškog natpopa, da ga po starom slavenskom 
običaju uvedu u posjed zemlje. Brojna je komisija potom obi¬ 
šla čitavu zemlju i zabilježila na međašnim kamenim stupovima 
početno slovo vlasnikova imena. U spomenutoj pogodbi mira 
spominju se i dva kliska svećenika. Iz drugih dokumenata zna¬ 
mo, da je Klis imao natpopa. Kliška je župa potpadala pod 
splitskog nadbiskupa. To se izričito ističe u zaključcima crkve¬ 
nog sabora, koji je g. 1185. bio održan u crkvi sv. Andrije u 
Splitu, a ova je bila negdje na današnjoj Pisturi. Zaključke 
ovog sabora potpisao je, između ostalih crkvenih odličnika, i 
Vukota, natpop Klisa. 

Knez Domaldo 

Župan Saracen, koji se spominje na čelu Klisa u vrijeme 
sklapanja mira između Klišana i Splićana g. 1171., bio je od 
plemena Svačića-Nelipića i otac kneza Domalda, čiji je život i 
rad usko spojen s povijesnim životom i zgodama Klisa i Splita 
u prvoj polovici XIII. vijeka. 

Bitan dio srednjevjekovne povijesti dalmatinskog primorja 
čine sukobi i borbe dalmatinskih primorskih gradskih općina i 
moćne, gorde često i obijesne hrvatske gospode u okolici i za¬ 
leđu tih gradova. Prilike se znatno izmijeniše od onda, kad je 
čvrsta ruka hrvatskog kralja držala u zaptu i održavala mir i 
ravnovjesje između razrožnih interesa i faktora u tom kraju. 
Više je razloga pripomoglo izgradnji široke slobode dalmatin- 

skih gradova i jačanju sile hrvatskog plemstva u unutrašnjosti 
Dalmacije. Ugarsko-hrvatski kraljevi iz roda Arpadovića, na¬ 
sljednici hrvatske narodne dinastije, rado su potvrđivali dal¬ 
matinskim primorskim gradovima, tima jedinim vratima na 
more svoje države, stare sloboštine, da ih održe u vjernosti i 
odvrate od Venecije, toga vječitog takmaca za vlast nad istoč¬ 
nim Jadranom. 

Ugarsko-hrvatski vladari boravili su većinom u dalekoj 
Ugarskoj; a njihovi namjesnici, hercezi iz kraljevskog roda i 
banovi, ni jesu imali ni sile ni auktoriteta negdašnjih hrvatskih 
kraljeva. Pored izbivanja vladara iz hrvatskih strana, pogodo¬ 
vao je ojačan ju hrvatskog plemstva feudni sustav, koji je kon¬ 
cem XII. vijeka i u dalmatinskoj Hrvatskoj zamijenio prija¬ 
šnje slavensko župno i plemensko uređenje. Stari hrvatski žu¬ 
pani (iupanus) bili su izabranici i pouzdanici svoga plemena u 
župi. Novi feudalni knezovi (comes) dobivali su župu kao na¬ 
sljedno leno od kralja, kojemu su morali u ratu priteći u pomoć 
'oružanom silom. Tako hrvatska gospoda postadoše s jedne 
strane neovisni od svoje župe i svojih suplemenjaka, dok je 
s druge strane njihova faktična pokornost kralju bila samo pi¬ 
tanje prilika i razmjera snage između njih i centralnih vlasti 
toga vremena. 

Feudni je sustav donio i u dalmatinsku Hrvatsku sklonost 
borbi, sili i nasilju. I u dalmatinskom primorju XIII. i XIV. 
vijeka sve vrije i kipi životom i borbom. Moćna hrvatska vla¬ 
stela Šubići i Nelipići u srednjoj Dalmaciji, Kačići između Ce¬ 
tine i Neretve i Kurjakovići u Krbavi vječito se među sobom 
nadmeću i otimlju jedni drugima zemlje i gradove, vječito se 
bune i rote protiv svog vladara, vječito se jagme za gospodstvom 
i prihodima bogatih primorskih gradova. Sukobi između ove 
vlastele i primorskih gradova bili su neizbježivi. 

Gradovima Trogiru i Splitu bila je doduše gradska sloboda 
i gradski interesi vrhovno načelo i vrhovna težnja, ali ih je s 
druge strane mnogo toga upućivalo, da traže dodir i sporazum 
s okolnim hrvatskim plemstvom. U XIII. vijeku Split je, kao i 
drugi dalmatinski gradovi, znatno porastao brojem žitelja pri¬ 
livom pučanstva iz hrvatske okolice. I premda narodna pripad¬ 

nost nije u to vrijeme imala onu ulogu, koju danas, ipak je 
etničko previranje u ondašnjem Splitu našlo odraza u stranač¬ 
kom odlučivanju i u stranačkom životu toga grada. To naj¬ 
bolje vidimo po pisanju poznatoga splitskog historika, Latina 
po rodu i osjećaju, Tome Arciđakona, koji otvoreno odvraća 
svoje sugrađane od hrvatskih knezova i zalaže se za potestate 
to jest upravitelje grada, koje bi Splićani uz stalnu plaću do¬ 
vodili sa suprotne obale, iz Italije. Ali bez sporazuma sa dalma¬ 
tinskom hrvatskom vlastelom, a osobito bez prijateljstva s go¬ 
spodarima Klisa nije bilo Splitu ni mira ni blagostanja. Glavno 
vrelo bogatstva Splita u srednjem vijeku bilo je u posjedu gra¬ 
đana u župnom splitskom polju i u unosnoj trgovini grada s Bo¬ 
snom i Balkanom. A jedno i drugo bilo je izvrnuto na milost 
i nemilost gospodara Klisa, koji je svakog časa mogao sasjeći 
vinograde i maslinike splitskih građana ili u kliskom klancu za¬ 
ustaviti splitsku trgovačku robu. A Splićanima je trebalo za¬ 
štite jednog moćnog hrvatskog kneza već i za to, da ih ovaj 
obrani od presizanja druge vlastele i da ih pomaže u njihovim 
čestim sporovima i borbama sa susjedima (Trogirom). Trebala- je, 
u jednu riječ, Splitu jaka oružana sila hrvatskog kneza, koju 
sami ni jesu imali, a trebali su knezovima, uvijek oskudnima u 
novcu, bogati dohoci gradske knežije. I tako vidimo od početka 
XIII. vijeka, kako Splićani biraju sebi za zaštitnike (knezove) 
ponekog od hrvatsko-dalmatinske gospode, pa ih u vječitom 
stranačkom komešanju u gradu skidaju s te časti i ponovno na- 
mještaju. Baš u prvoj polovici XIII. vijeka otimlju se za vlast 
nad Splitom spomenuti knez Domaldo i nekoji članovi Šubićeva 
plemena, Donaldovi ljuti neprijatelji. 

Vrlo je zanimljiv lik kneza Domalda. Moćan i bogat, podu¬ 
zetan i nemiran, pridigao je Split, kojemu je dugo godina bio 
kao knez na čelu, ali je i mnogo jada zadao Splićanima sa svoga 
tvrdog Klisa. Osvitom XIII. vijeka naslijedi Domaldo svog 
oca Saracena u kneževskoj časti u gradu Šibeniku. God. 1204. 
pomaže kao gradski knez Zadranima, do obnove svoj grad, koji 
su križari, po naputku i volji mletačkog dužda Dandola, bili 
do temelja porušili. Potom ga dugi niz godina nalazimo kao 
gradskog kneza na čelu Splita. Oko g. 1210. na vrhuncu je svoje 

moći. U Splitu je te godine uhvatio neke urotnike protiv ugar¬ 
skog kralja Andrije, koji su preko Splita htjeli ići u Carigrad, 
i kralj mu iz zahvalnosti darova za vječna vremena župu Cetinu 
s Triljem. Sada je Domaldo bio najjači velikaš u Hrvatskoj i 
gospodar prostranih zemalja od Cetine do Zadra. 

U prvo vrijeme kao da Domaldo još nije imao Klisa. Kli¬ 
som raspolaže u to vrijeme ugarsko-hrvatski kralj. Razumljivo 
je to pogotovo, ako je grad Klis bio prije u rukama dinastije Tr- 
pimirovića, koja je izumrla. Prigodom svog boravka u Splitu g. 
1217., odakle je isplovio na križarsku vojnu u Svetu zemlju, 
kralj Andrija, obveseljen srdačnim dočekom Splićana, htjede 
im pokloniti grad Klis. Ali su Splićani, koji su se — kako bar 
piše Toma Arciđakon — brinuli samo za lične povlastice pro¬ 
pustili zgodnu priliku, da se dočepaju grada, koji je bio ključ 
njihova blagostanja i sigurnosti. Kralj preda Klis u ruke reda 
templara. Međutim je Domaldu pomoću samih građana grada 
Splita, u kojem je uvijek bila jaka njegova stranka pošlo za 
rukom, da zamijeni svoju tvrđavu u gradu Šibeniku s Klisom 
(oko g. 1221.). I ta velika moć zavede Domalda na otpor i bunu 
protiv zakonitog kralja. U tvrdokornom otporu i borbi, a uz 
promjenljivu sreću, ostao je Domaldo do kraja svoga burnog 
života. Splićani ga zbaciše sa gradske knežije (g. 1221.), a kralj 
Andrija liši ga kao buntovnika nekih zemalja i dade ih njego¬ 
vim ljutim protivnicima, Šubićima (g. 1223.). Domaldu se usko¬ 
ro pruži prilika, da se sa tvrdog Klisa osveti Splićanima. Odred 
njegovih konjanika upadne u splitsko polje i pohara ga, a jedne 
noći dade Domaldo oteti do 30.000 ovaca iz splitskih torova. 
Više od 60 splitskih građana odvuče on usto u kliške tamnice, 
gdje ih je godinu dana glađu mučio i tek uz veliku otkupninu 
pustio kući. 

No vjerni pristaše kralja Andrije, na čelu im knezovi Šu- 
bići, nadvladaše Domalda i oteše mu Klis. Grgur Šubić, knez 
Splita, i splitska općina daju g. 1227. Klis nekom županu Petru, 
da ga drži i čuva na čast ugarsko-hrvatskog kralja, a na spas 
i sigurnost gradova Trogira i Splita. Ali nekoliko godina potom, 
eto nam opet kneza Domalda na Klisu. Nemirni ga Splićani 
u trajnoj borbi Domaldovih ljudi i pristaša knezova Šubića još 

dva put postaviše za gradskog kneza i dva put ga skinuše s te 
časti. Istom oko g. 1239. svladaju knezovi Stipko i Jakov Šubić 
kneza Domalda i povrate grad Klis kralju. Splitski kroničar 
Miha Madijev sjeća se još jedno stoljeće kasnije, kako je Do¬ 
maldo, vjerojatno star i oronuo, bio zatečen u postelji na Klisu 
i zarobljen, potom za ruglo doveden na magarcu i ošišane glave 
u Split, dok nije konačno zadnje dane svoga života svršio u 
nekom samostanu u Trogiru. Još g. 1243., spominje se Domaldo 
u Trogiru, gdje se miri i prašta Trogiranima. No u to je vri¬ 
jeme Klis već ispisao još jednu lijepu stranu svoje prošlosti i 
odrvao se bujici Tatara. 

Tatari pod Klisom 

Godine 1241. provališe horde divljih Tatara, paleći i ro- 
beći, u ugarsku nizinu. Na rijeci Šaju slome otpor ugarske voj¬ 
ske i razliju se ugarskom kraljevinom, hrleći prema moru. Sav 
dvor kralja Bele, kraljica s kćerima i malodobnim sinom Stje¬ 
panom, brojni biskupi i državni dostojanstvenici, bježahu pred 
Tatarima, koji su im uvijek bili za petama, u hrvatske primor¬ 
ske strane. Kraljeva obitelj se najprije zatvori u Klis; a potom 
prijeđe u Trogir, gdje je boraveći na lađama i na malom otočiću, 
koji je potom zvan Kraljevac, držala, da je ne će dostići bijes 
Tatara. U ožujku god. 1242. osvanuše tatarske čete pred Klisom. 
U vjeri, da je kralj Bela u gradu, stadoše ga Tatari biti hicima 
iz bojnih strojeva i strjelicama. Klišani su se hrabro branili, 
rušeći s visine veliko kamenje na napadače. Ovi na to, razbje- 
šnjeli, stadoše se rukama i nogama penjati i verati po strmom 
kamenju, te je došlo već i do borbe na šake. Ali vrletnog grada 
ne mogose osvojiti. I kad usto doznaše, da kralja nema u gradu, 
otidoše ispod Klisa prema Trogiru. Iza uzaludnog pokušaja, da 
Trogirane, kojima je na čelu bio gradski knez Stipko Šubić, 
nagovore, da predadu kralja Belu, stadoše se tatarske čete polako« 
vraćati u svoju zemlju, odakle im upravo bijahu stigli glasovi, 
da je umro veliki džingiskan. 

Kraljica ostade iz opreznosti sve do rujna na Klisu. Tu joj 
pomriješe obje mlade kćeri: Margarita i Katarina. Pokopane su 
u malom sarkofagu, koji se i danas nalazi iznad ulaza u stolnu 

crkvu u Splitu. Dok je kralj Bela još boravio na Klisu, poklo- 
niše mu se izaslanici grada Zadra, koji je na glas, da je njegov 
zakoniti vladar sišao u primorske strane, protjerao iz grada 
mletačkoga kneza. To je bila, kako bilježe mletački kroničari 
peta buna grada Zadra protiv Mletaka. Sačuvana nam je po¬ 
velja, kojom kralj Bela, sjedeći u svom Klisu i okružen brojnom 
pratnjom crkvenih i dvorskih odličnika, biskupa, palatina i 
bana, obećava Zadru svoju pomoć i potvrđuje mu stare povla¬ 
stice. 


Borbe Klisa sa Splitom 

Provala Tatara bila je bjelodano pokazala, kakvo je znače¬ 
nje i kakva je korist od gradova poput Klisa, kao sigurnih uto¬ 
čišta u vrijeme pogibli. Kralj Bela je to shvatio i stao dizati gra¬ 
dove u krajevima, gdje ih nije bilo, postavljajući svoje posade 
u kraljevskim gradovima. Tako i na Klisu nalazimo idućih de¬ 
cenija kraljevsku posadu iz Ugarske i na čelu grada kralju 
vjerne kaštelane. Nije čudo, da su Splićani imali često borba 
i sukoba s tim posadama. Već godinu dana po dolasku Tatara 
ljudi kraljeva kaštelana na Klisu, koji se zvao Aleksandar, iza- 
zvaše rat sa Splićanima. U tom su ratu Splićani pretrpjeli zna¬ 
tnih gubitaka (g. 1243.). Iduće godine bude Klis upleten u borbu 
između Splita i Trogira. Povod toj borbi dalo je selo Oštrog 
(poviše današnjeg Kaštel-Lukšića), koje je kralj Bela, iz zahval¬ 
nosti prema Trogiranima, dosudio Trogiru. 

Toma Arciđakon pripisuje neraspoloženje kralja Bele pre¬ 
ma Splitu tomu, što Splićani nijesu mogli kralju, kad je bježao 
pred Tatarima, staviti na raspolaganje lađu onako brzo, kako 
je to kralj u svom strahu želio. Ali će pravi razlog tom neraspo¬ 
loženju biti sigurno drugi i dublji. Činjenica je naime, da u to 
vrijeme Split vrlo često šuruje s kraljevim protivnicima u hr¬ 
vatskim stranama. Vidjesmo već, kako je više puta birao sebi 
za kneza Domalda, otvorenog protivnika ugarsko-hrvatskih 
kraljeva. I u ratu, koji je 1244. buknuo između Splita i Tro¬ 
gira, odabraše Splićani sebi za kneza kraljevog protivnika bo¬ 
sanskog bana Matiju Ninoslava i navališe s njim na kraljeve 
gradove Klis i Trogir. Borba Splita i Trogira pretvorila se tako 

u opći rat između kraljevske stranke s Trogirom, knezovima 
Šubićima i Nelipićima na jednoj strani, i protukraljevske stran¬ 
ke sa Splitom, bosanskim banom i Kačićima na drugoj strani. 
Da svlada otpor Splićana, poslan je i ban Dionizij u primorske 
strane. On sakupi sve kralju vjerne pristaše, između kojih 
se izričito spominju čete Klišana, i navali s njima na Split. Pod 
vodstvom Trogirana, koji su dobro poznavali mjesne prilike, na¬ 
vali banova vojska s podnožja Marjana, prodrije u predgrađe 
Splita na zapadu starog dijela grada u Dioklecijanovoj palači 
i popali veći dio tamošnjih, u to vrijeme još drvenih kuća. Na 
to se Splićani zastrašeni prikloniše sili kraljevoj i sklopiše mir 
uz teške uvjete. 

Još je jednom Split ljuto stradao u borbi s kraljevom su¬ 
prugom, kraljicom Marijom, g. 1261. Zgodi se, da su vojnici 
kraljeve posade na Klisu nanosili po običaju štete u splitskom 
polju, pa dva vojnika Madžara zaglaviše u borbi s nekim Splića¬ 
nima, koji su odveć žestoko ustali u obranu svojih prava. Kraljica, 
koja je tada boravila u Kninu, a sigurno je i otprije bila neraspo- 
ložena protiv Splićana, dođe namah na to u Klis, odakle nje¬ 
zina vojska stade navaljivati i praviti velike štete Splićanima. 
Uzaludne su bile sve molbe, odaslanstva i darovi, koje joj Spli¬ 
ćani poslaše. Tek posredovanjem kralja dođe Split do mira i 
priznanja svoga posjeda, pošto je još dao kralju i taoce. 

Klis je kako rekosmo, bio u to vrijeme u posjedu kralja i 
njegovih ljudi. Sam hrvatsko-dalmatinski ban, ili, kako se još 
zvao, »ban primorskih strana« Stjepan, spominje se g. 1249. u 
Klisu, gdje rješava o međama Posedarja, a g. 1264. nosi isti 
ban još i čast kneza grada Klisa. Spominje se u ovo vrijeme i 
neki Mihajlo »s pomoću Božjom i kraljeva veličanstva kao i 
privolom bana Stjepana knez grada Splita, kaštelan Klisa i 
knez poljički« (g. 1251.). God. 1274. spominje se kao kaštelan 
Klisa neki knez Martin, koji je te godine bio u ratu sa Splića¬ 
nima. Spominje se još te ili jedne od idućih godina, da su Tro- 
girani, uvijek vjerni svom kralju, pritekli u pomoć kraljevu 
gradu Klisu, zbog čega im kralj Ladislav, u sačuvanoj povelji 
zahvaljuje. Istom pod konac XIII. vijeka započe nov period 

Klisa, kad je, za slabe vlade zadnjih Arpadovića, moćno osilila 
i Klisom zavladala obitelj Šubića. 

Moć knezova Šubića 

Pavao Šubić, ban hrvatsko-dalmatinski ili ban primorskih 
strana (1272.—1312.), postavio je temelj moći i sili roda Šu¬ 
bića, iskoristivši slabost i odsutnost ugarsko-hrvatskog vladara 
iz hrvatskih strana kao i borbu za prijestolje između zadnjeg Ar- 
padovca Andrije III. Mlečanina i Anžuvinaca u Napulju. Na¬ 
pulj ski kralj Karlo II., koji je tražio ugarsko-hrvatsko prije¬ 
stolje za svoga sina, dade g. 1292. banu Pavlu i njegovoj braći 
svu zemlju od Livna do Modruše sa svom vlastelom, svim va¬ 
zalima, varošima, utvrdama i selima na tom području, da sve to 
drže i posjeduju po svojoj volji. Na ustuk ovome dade godinu 
dana kasnije kralj Andrija III. banu Pavlu i braći Mladenu i 
Jurju čast hrvatsko-dalmatinskog bana u nasljedno leno za sva 
vremena. Time su Šubići postali faktično samostalni gospodari 
u hrvatskim primorskim stranama, obnovivši u neku ruku doba 
i sjaj hrvatske narodne dinastije. Uz bana Pavla, umnog i sna¬ 
žnog poglavicu roda, njegova su braća Mladen, dugogodišnji 
knez Splita i potom ban Bosne, te Juraj, knez dalmatinskih 
gradova Nina, Šibenika i Trogira. 

Knez Juraj I. sjedio je u svom tvrdom Klisu. Iz g. 1294. 
i g. 1303. sačuvane su nam povelje, što ih je izdao knez Juraj 
I. u svojoj kući u gradu Klisu, a u nazočnosti svojih dvorjanika 
i svog osobnog liječnika, rodom Talijana. On sam se ponosno 
zove »slavni knez primorskih gradova«. U to su vrijeme Šu¬ 
bići zavladali i Omišom na ušću Cetine, prijašnjim posjedom 
plemena Kačića i poznatim gnijezdom dobrih pomoraca, ali i 
zloglasnih gusara. I Omiš dođe tako u ruke i vlast gospodara 
Klisa, kneza Jurja I. Sigurno je brodovlje Omišana bilo ovom 
knezu pri ruci u njegovim čestim pohodima preko mora u Rim, 
gdje se je kod pape Bonifacija VIII. s uspjehom zauzeo, da i 
njegov grad Šibenik dobije biskupa (1298.), i u Napulj, gdje je 
kod kralja i kraljice, koja su sa Šubićima bila u svojti, pripre¬ 
mao dolazak jednoga Anžuvinca na ugarsko-hrvatsko prijesto¬ 
lje. I upravo taj knez Juraj I., gospodar Klisa, bio je onaj, koji 

je ljeti g. 1300. doveo preko mora kralja Karla Roberta u Split. 
Tu se je kralj zadržao oko dva mjeseca i potom, u pratnji bana 
Pavla i ostalih svojih pristaša, pošao u Zagreb. 

Vrijeme početka XIII. vijeka nalazi Šubiće na vrhuncu 
moći i ugleda ali on ujedno bilježi i početak njihova zalaska. 
Njihova moć poput samostalnih vladara bila je na putu težnja¬ 
ma anžuvinskih kraljeva kralja Roberta i njegova sina Ljude¬ 
vita Velikog, da obnove kraljevski ugled i kraljevsku čast u 
Hrvatskoj i Ugarskoj. Velika moć roda Šubića izazvala je zavist 
i kod druge hrvatske vlastele, a njihova sila došla je — kao 
što se i drugdje u Evropi redovno zbivalo između feudalne go¬ 
spode i gradova — u sukob s autonomijom gradskih općina 
primorske Dalmacije. I tako se svi ti faktori nađoše složni u 
jednom cilju, da obore Šubiće. 

Po smrti kneza Jurja I. (god. 1303.) i bana Pavla (god. 
1312.) preuzeše moćnu baštinu Šubića Pavlova djeca Mladen 
II., ban Hrvata i Bosne, Juraj II., knez dalmatinskih gradova i 
gospodar Klisa, i Pavao II., gospodar plemenskog starog grada 
Ostrovice. Najprije ustade protiv Šubića grad Trogir, koji je 
jedan od Šubića, Stipko, otac kliškog kneza Jurja I., bio spasio 
od Tatara, i Šibenik, kojemu je isti knez bio nedavno isposlovao 
dugo željkovanu biskupsku čast. Splitski kroničar Miha Madijev 
prikazuje vrlo crnim bojama nasilja, što su ih Šubići iz svojih 
gradova (Klisa i drugih gradova) nanosili dalmatinskim grado¬ 
vima: »Oni su otimali dohotke crkvama, brakove po Božjem 
zakonu sklopljene nisu nimalo poštivali, žene su i djevojke 
oskvrnjivali, trgovce su robili, a zemlje i posjede dalmatinskih 
gradova primorskih silom otimali i između sebe ždrijebom di¬ 
jelili govoreći, da je njihovo sve, što je izvan gradova i po 
pravu djedovskom i po pravu danu im od Boga; i sami primljene 
taoce su vješali itd. 

Ima sigurno retorske pretjeranosti u ovoj strašnoj filipici 
protiv Šubića. Ne smijemo zaboraviti, da su Miha Madijev, 
koji ovo piše u XIV. vijeku, kao i Toma Arciđakon, koji vijek 
prije njega opisuje nedjela kliškog kneza Domalda i druge 
hrvatske vlastele protiv Splićana, odvjetri romanskih porodica 
i pristaše latinske stranke u gradu. Baš su Toma Arciđakon i 

Miha Madijev, djed pisca istog imena, bili oni, koji su god. 
1239. pošli preko mora u Ankonu, da odavde dobave potestata, 
koji će zamijeniti dotadašnje gradske knezove Splita, birane 
između hrvatske vlastele. Upravo u tom strastvenom i sigurno 
ne posve objektivnom opisu borba i prilika svojeg doba spome¬ 
nutih dvaju splitskih kroničara, odrazu je se uzaludno otimanje 
posijednih ostataka splitskih Romana hrvatskoj bujici, koja u 
to doba sve to ,više prodire u grad Split. No knežija hrvatske 
vlastele bila je sigurno teret primorskim gradovima. Ruku kli- 
ških gospodara više puta je teško osjetio i Split i Trogir. Historik 
Lučić navodi nam iz zapisnika trogirskog vijeća različite sluča¬ 
jeve, zbog kojih se taj grad jadao protiv kliškog gospodara 
Jurja II. i brata mu Mladena II. Šubići su se u to vrijeme svo¬ 
jom silom nametnuli za knezove svima primorskim dalmatin¬ 
skim gradovima. Oni su u to ime pobirali bogate dohotke, ma 
da su redovito boravili daleko od grada i njegove dnevne upra¬ 
ve. Tražili su usto od gradova, da biraju njima poćudne i sklone 
gradske časnike. Pored toga su u različitim prilikama, prigodom 
rođenja svoje djece, vjenčanja itd., tražili od gradova posebne 
poklone u naravi, vola ili brava ili neku količinu vina, pšenice, 
kolača i voća. Gradovi su morali više puta odrediti posebno sa¬ 
biranje priloga između građana, da udovolje uvijek novim za¬ 
htjevima svojih gradskih knezova. A dolazilo je u solinsko-ka- 
štelanskom polju do trvenja i krvavih sukoba između građana i 
.Šubićevih ljudi. Najteže je pak pogađalo gradove gusarenje 
Omišana, podanika kliških gospodara, knezova Jurja I. Jurja II. 

Šubići su, istina, više puta obećali Mlecima, kojih su oni 
od g. 1314. počasni građani, da ne će dati, da Omišani nanose 
štete Mlečanima i njihovoj trgovini. Ali su sva obećanja bila 
uzaludna. Omišani su nastavljali bez obzira svoj zanat. A gra¬ 
dovi Nin, Šibenik, Trogir i Split moradoše biti jamci za na¬ 
knadu šteta, što bi ih Omišani počinili mletačkim trgovcima, te 
su više puta ti gradovi morali platiti velike svote za štete po¬ 
činjene od drugih. Smjelo gusarenje Omišana kao i ono u sta¬ 
rije vrijeme Neretljana, pa ono kasnije senjskih Uskoka može 
nam danas biti do neke mjere simpatično, jer u njemu vidimo 
oličenu odvažnost po moru i tvrdokornu otpornost našeg življa 

na jadranskoj obali. Ali je sigurno, da je to pojava, koja je 
u srce pogađala uređeni pravni život i trgovinu primorskih 
gradova. A da su Šubići često više nego zažmirili okom pred 
omiškim gusarima, vidimo iz sačuvanih povelja. Kliški knez 
Juraj II. daje u sačuvanoj povelji, izdatoj na Klisu god. 1315., 
široke povlastice Omišanima u izboru njihovih gradskih ča¬ 
snika, određuje potanko pomoć, koju mu oni moraju pružiti tp 
slučaju potrebe; ali pored toga se tu određuje knežev dio od 
danka, sto su ga za slobodu trgovine plaćali Omišanima neki 
gradovi suprotne italske obale, pa knežev dio dobiti i plijena ti 
gusarskim pohodima. 

Godine 1322. zateče Šubiće udar za udarom. Početkom te 
godine udruzise se gradovi Šibenik i Trogir najprije u savez 
protiv Šubica, pa se malo potom predadoše pod okrilje mletač¬ 
kog dužda »ne dirnuvši u prava i časti ugarsko-(hrvatskog) kra¬ 
lja«. Odmah potom odužiše se i s hrvatskom vlastelom Kur- 
jakovićima i Nelipićima te slavonskim banom Babonićem protiv 
poglavice Šubića, kneza Mladena II. I mlađi brat Pavao II., go¬ 
spodar Ostrovice, ustade protiv Mladena. Jedino gospodar Klisa, 
knez Juraj II. ostade vjeran svome bratu. Iza žestoke borbe 
ljeti 1322. bude Mladen II. do nogu poražen kod Biska na istoč¬ 
nom kraju današnjeg Dicma, odakle je preko Poljica jedva uma- 
kao bratu Jurju u nepredobitni Klis. Uto se baš desi, da je kralj 
Karlo Roberto došao u Knin. Najprije pođe knez Juraj II. iz 
Klisa u Knin s bogatim darovima i uznastoja predobiti za sebe 
kralja, kojemu su ostala hrvatska vlastela sigurno prikazala u 
najcrnjem svijetlu gospodarenje Šubića, a potom pođe tamo i 
sam Mladen II., uzdajući se u zasluge svoga roda za Anžuvince. 
Ali ga kralj zasužnji i povede sa sobom u Ugarsku, odakle se 
više nije vratio u svoju domovinu. Taj snažni udarac moći Šu¬ 
bića dade smjelosti Splićanima, da i oni zbace sa gradske kne- 
zi J e J ur j a U- kliškoga. Splićani pače navale god. 1323. na Jur^ 
jev grad Omiš, pa i na sam Klis. Podigavši naime vojsku od 
1200 vojnika i posavsi preko solinskog polja potražiše kneza 
Jurja II. u samom Klisu. Povrijeđen u svom ponosu, knez 
ruknu kao lav, kako piše Miha Madijev, navali bijesno na Spli¬ 
ćane, rasprsi ih i zarobi veliki broj. Ali se iduće godine zaplete 

u nesretnu borbu s knezom Nelipićem, koji je iza pada Šubićeva 
roda gledao da baštini njihov položaj prvaka u dalmatinskoj 
Hrvatskoj. Knez Juraj nađe pristaša i pomoći, s kojom udari na 
Nelipićev grad Knin. Ali pred samim Kninom bi poražen i do- 
spje sam u ropstvo Nelipića. I tek god. 1326. vrati se u svoj 
Klis, s umanjenim ugledom i silom. A kako su sve te nedaće 
poništile ugled knezova Šubića, pokazuje nam najbolje epizoda 
jednog spora s gradom Trogirom iste godine. Knez Juraj II. 
zatraži od Trogirana, da mu vrate neke samare, otete njegovim 
ljudima, i poručuje im, da s pomoću Božjom nije jos onako 
nemoćan, kako oni misle. Trogirani mu vraćaju samare, ali mu 
u isto doba poručuju, da je pravda i gospodin dužd mletački, 
njihov ondašnji gospodar, kud i kamo moćniji od kneza Jurja. 

Iduće se godine i sam grad Split, na dohvat kneževa Klisa, 
predao u zaštitu mletačkog dužda. Knez Juraj II. nije to mogao 
pregorjeti, pa stade napadati na Splićane i robiti njihove tr¬ 
govce. Došlo je radi toga do sukoba i borba; ali je posredova¬ 
njem mletačkih gradskih knezova u Šibeniku i Trogiru, knez 
Juraj morao ugovorom pristati na to, da »žitelji grada Splita 
mogu slobodno dolaziti, prolaziti i vraćati se kliskom cestom i 
čitavom državinom kneza Jurja posve slobodno i sigurno sa 
svojim blagom stokom, trgovinom i stvarima, a da za to ne 
plaćaju nikakve carine ni daće«, (god. 1328.). Malo potom 
umrije knez Juraj II. u gradu Klisu. 

Njegov sin i nasljednik Mladen III. odbaci kiceni naslov 
svog oca »knez dalmatinskih gradova«, nazivajući se naprosto 
i u boljem skladu s istinom samo knezom Klisa, Skradina i 
Omiša. On pokuša ponovo praviti poteškoća splitskoj trgovini 
i iskoristi položaj svoga grada pobiranjem daće za robu, koja 
je prolazila cestom ispod njega. Ali se knez Nelipic, vječni 
protivnik Šubića, udruži s primorskim gradovima, koji su onda 
bili u rukama Mletaka, Šibenikom, Trogirom i Splitom, te stade 
udarati na Klis iz nove tvrđave, koju podiže na brdu Grebenu, 
zapadno od Klisa. No ubrzo dođe do ponovnog mira na osnovi 
obveze Nelipića, da će porušiti tu utvrdu na Grebenu, i obveze 
kneza Mladena III., da će dopustiti slobodnu trgovinu i prolaz 
za unutrašnjost ispod grada Klisa (g. 1333.). U to dođe kralj 

Karlo Roberto u Hrvatsku. I kako su pokušaji, da se Šubići pri¬ 
bliže i pomire sa svojim kraljem, ostali bezuspješni, priklone 
se iz straha pred kraljevom osvetom knezovi Mladen III., go¬ 
spodar Klisa i Pavao II., gospodar Ostrovice, Mlecima ostavši 
s njima u tijesnoj vezi do svoje smrti. U tom baš i jest sva tra- 
gičnost junačkog i poduzetnog kliškog gospodara Mladena III., 
zadnjeg istaknutog odvjetka Šubića u dalmatinskoj Hrvatskoj, 
što je sve svoje sile utrošio u borbi protiv svog vladara, a u 
službi Mlečića, koji su upravo tada lukavo trgali od dalmatinske 
Hrvatske primorske gradove. 

Karla Roberta naslijedi g. 1342. sin Ljudevit, kojega po¬ 
vjesničari okrstiše Velikim. On je isprva upro sve sile, da ko¬ 
načno skrši vlast i obi jest hrvatske vlastele primorske Hrvatske 
i uvede red i poslušnost u tom kraju, kao i to, da vrati svojoj 
vlasti od Mlečića otete dalmatinske gradove. Smrt moćnog 
kneza Nelipića pruži Ljudevitu zgodnu priliku, da g. 1345. pro¬ 
vali s jakom vojskom u Hrvatsku. Tu mu se redom pokloniše 
knezovi Kurjakovići, pa Nelipićeva udova Jelisava, koja mu 
preda grad Knin, ključ sjeverne Dalmacije. Jedino Šubići, Pa¬ 
vao II., gospodar Ostrovice, i Mladen III., gospodar Klisa, 
ustrajaše u tvrdom otporu, pače se još tjesnije priklone Mle¬ 
cima. Silazak kraljev u primorske strane dao je i ovog puta* 
srčanosti Zadranima, da protjeraju mletačke vlasti iz svoga 
grada. Oko Zadra razvi se borba u velikom stilu između Za¬ 
drana, koje je potpomagala kraljeva vojska i Mlečića, uz koje 
su bila spomenuta braća Šubići (g. 1345.-1346.). U tim se 
borbama osobito istakao svojom hrabrošću i poduzetnošću Mla¬ 
den III. Nekom prigodom mu Mlečići poruče, da se ne makne 
od Zadra, jer im tu on sam vrijedi kao čitava vojska. Zadar 
se morade ponovo predati mletačkom duždu. 

Međutim Mladena stiže jak udarac smrću strica mu Pavla 
II. (g. 1346.), a još teže ga pogodi, što je skrbnik maloljetnog 
Pavlova sina Jurja III. godinu dana potom predao kralju Lju¬ 
devitu tvrdu Ostrovicu i primio u zamjenu za nju grad Zrin u 
ondašnjoj Slavoniji. Time je osnovana loza šubića-Zrinjskih, 
kojih je praotac upravo ovaj Juraj III. Mladen ostade sada na 
svom Klisu, sam u borbi s premoćnim kraljem. Slutio je, da se 

približava odlučna borba, pa se je ogledao za pomoć na sve 
strane. Još g. 1338. udala se u Klisu njegova sestra Katarina za 
Vladislava Kotromanića, brata bosanskog bana Stjepana; iz tog 
se braka rodio bosanski ban i potom kralj Stjepan Tvrtko. (Tu 
svadbu Katarine i Vladislava u gradu Klisu prikazao je Oton 
Iveković). Mlađi Mladenov brat Pavao III. uze za ženu P« n °- 
snu Mlečanku Katarinu Dandolo. A sam se Mladen vjenča 
s Jelenom, sestrom srpskog cara Dušana Silnog (g. 1347.) Ali 
u grozničavom radu i pripremanju za borbu obori Mladena u 
cvijetu mladosti smrt, po nekima kuga, koja je upravo harala 
Evropom (g. 1348.). Zadnji Šubić, gospodar Klisa pokopan je 
u monumentalnoj katedrali grada Trogira, gdje se izlizana o 
vremena još čuva nadgrobna ploča s lijepim latinskim stihovima: 
Jao, alem sjajni ispod ove ploče crne 
Leži sad i usred tmine hrabrenost mu trne! 

Svijetli Mladen knez i slavni vladar Klisa grada 
Zašto mlad preminu, jedina svom puku nada? 

Sin knez-Jurja, uspomene dobre vlastelina, 

Bješe on gospodar Omiš-grada i Skradina. 

Čestitosti i značaja uzora nam nesta, 

Vrli junak, cvijet proljetni, živjeti nam presta, 

Štit Hrvata on nam bješe, vrijedan nada svima, 

Plemenit i silan, prvi branič med prvima. 

Pitaš li se: Zašto smrt ga nevina zadesi? 

Ja sad vidim: slavskog roda ubiše ga grijesi. 

Plačite, Slaveni, svijetlog unuka banova, 

Zalog vaših časti, zalog mira, blagoslova itd. (prev. J. Barac) 
Čvrsta ruka kralja Ljudevita 

Iza smrti Mladenove drži Klis njegova udova Jelena. Bila 
su i dalje nemirna vremena oko Klisa, upravo tih godina gradi 
splitski nadbiskup tvrđavu na putu od Solina prema Klisu na 
obranu imanja Splićana od provala Klišana i drugih. To je po 
svoj prilici ona i danas u ruševinama sačuvana srednjevje- 
kovna »Gradina«, u kojoj je pred nekoliko godina otkopana 
starohrvatska crkva čudnog oblika, u kojoj su se obavljali sve¬ 
čani obredi hrvatskoga kraljevskoga dvora. 

Kralj Ljudevit sklopi god. 1348. primirje na 8 godina 
s Mlečićima i spremi se potom na odlučnu borbu za istočnu 
obalu Jadrana. U to vrijeme iščekivanja konačne borbe jagme 
se za gradom Klisom tri zemlje i tri žene. Katarina Dandolo, 
koja upravlja preostatkom Šubićeva imanja u ime svoga bole- 
žljivoga muža Pavla III., radi dušom i srcem, da Klis dobiju 
Mlečići. Ovi, po svom običaju, nuđaju Mladenovoj udovi Je¬ 
leni 40.000, pa 70.000 srebrnih libara, pa još više, da im ustupi 
Klis. S druge strane Katarina Kotromanićka zauzimlje se za 
prava Bosne i pomaže kralja Ljudevita, koji traži Klis i kao 
ugarsko-hrvatski kralj i kao muž Jelisave, kćeri bosanskog 
bana Stjepana Kotromanića. Ali Jelena, Mladenova udova, 
privoli svom bratu, caru Dušanu. I u jeseni g. 1355. osvanu 
na Klisu vojska cara Dušana pod vojvodom Palmanom i dru¬ 
gom mu Mrzotom. Ali se ovamo već približavala vojska hrvat¬ 
skog bana Nikole. Pod konac g. 1355. banova je vojska već u 
posjedu kliškog podgrađa i utvrde zvane Oprah u samom gradu, 
dok se Jelena još drži u najvišoj kuli. Početkom g. 1356. pade i 
ta u ruke banu. Time je Klis poslije toliko vremena ponovo 
došao u vlast ugarsko-hrvatskog kralja. 

Odlučna borba između Mletaka i kralja Ljudevita bjesnila 
je, po izminuću primirja, g. 1356.—58. U toj je borbi Klis od¬ 
lično poslužio hrvatskom banu. Sa Klisa ban Ćuz svaki dan uz¬ 
nemiruje i nanosi štete u polju i u trgovini Splićanima i Tro- 
giranima. Pristaše kraljeve vlasti u Splitu i Trogiru, i otprije 
jaki, dobiju sada u tim gradovima prevagu i odluče protjerati 
mletačke knezove i mletačke posade. I jedne noći zaskoče Spli¬ 
ćani još sanene mletačke vojnike i časnike i strpaju ih u crkvicu 
sv. Mateja i crkvicu sv. Tome ispod krstionice sv. Ivana. Su¬ 
tradan isto učine i Trogirani, pa jedni i drugi pozovu nato hrvat¬ 
skog bana Ivana Ćuza i predadu mu ključeve gradova (u ljetu 
1357.). 

Godinu dana poslije sklopljen je zadarski mir, kojim je 
Venecija odstupila čitavu istočnu jadransku obalu od Kvarnera 
do Drača ugarsko-hrvatskom kralju Ljudevitu Velikom. Mirom 
u Zadru g. 1358. i događajima prije toga učvrstio je Ljudevit 
svoju vlast u hrvatskim stranama, odstranio stoljetnu oligarhiju 

hrvatske vlastele, i uklonio vječite borbe, posljedice one oli¬ 
garhije. I upravo zbog toga za vrijeme daljnje čvrste vlade 
kralja Ljudevita malo čujemo o Klisu. Na čelo toga grada po¬ 
stavio je kralj, kao i na druga važna mjesta u kraljevstvu, sebi 
odane i vjerne plemiće. Za kraljevskog kaštelana grada Klisa 
imenova nekog kneza Ivana- (1358.). Ima naravno i sada 
borba i sporova između susjeda, ali sve te sporove rješava u 
miru snažna ruka i volja vladareva. Tako je na pr. sačuvana 
iz g. 1367. povelja, kojom kralj poručuje Splićanima, da je dao 
nalog hrvatskom banu, da ispita njihov spor s Klisom glede 
granica i da će, pošto prouči stvar, donijeti odluku. God. 1370. 
naređuje Ljudevit kaštelanima Klisa, Cetine i Livna, da ne 
traže od Splićana nikakvih daća protiv gradskih pirvilegija, a 
još prije g. 1367. uredio je pitanje crkvene desetine splitske 
nadbiskupije i naredio svima sebi podčinjenim vlastima i lju¬ 
dima, da potpomognu pobiranje desetine na području splitske 
nadbiskupije, a poimence i na području Klisa, i da pritom ni 
pod kakvom izlikom »običaja ili, da se bolje kaže, korupcije« 
ne pridrže za sebe bilo kakav dio te desetine. 

Tek poslije smrti kralja Ljudevita (g. 1382.) zaigra ponovo 
krvavo kolo oko Klisa i to u vrijeme borba na jugu ugarsko- 
hrvatske države, poznatih pod imenom »dvadesetpetgodišnjeg 
pokreta«. 

Dvadesetpetgodišnji pokret Hrvata za slobodu 

Povod tome pokretu bio je u tome, što je po smrti kralja 
Ljudevita, koji nije ostavio muške djece, bila okrunjena za 
kralja njegova starija kći Marija. Dio hrvatskog i ugarskog 
plemstva ne htjede priznati žensku vladu. I tako zaredaše duge 
i krvave borbe između pristaša Marije i njezina muza Sigis- 
munda, od 1387. kralja ugarsko-hrvatskog, te anžuvinskih na- 
puljskih pretendenata Karla Dračkoga i Ladislava Napuljskoga. 
Ali razlozi burnim događajima na jugu države kroz to vrijeme 
svakako su dublji. Taj pokret u hrvatskim stranama zaprava 
je reakcija za centralizatornu upravu i politiku čvrste ruke an¬ 
žuvinskih vladara Karla Roberta i Ljudevita. Ista vječita te¬ 
žnja Hrvatske za samostalnim životom, koja je prije izbila u 

bunama i otporu hrvatske vlastele od Domalda do Nelipića i 
Mladena Šubića, pravi je uzrok i ovom pokretu. Na čelu hrvat¬ 
skih nezadovoljnika bile su poznate ličnosti Ivana Paližne, priora 
bogatog reda Ivanovaca, sa sijelom u Vrani, pa braća Horvati, 
Pavao zagrebački biskup i Ivan, ban Mačve, koji je sebe pro¬ 
glasio banom čitave Slavonije (Hrvatske). Jak oslon i pomoć 
svojim težnjama i radu našli su hrvatski nezadovoljnici u oja- 
čaloj Bosni. Stjepan Tvrtko, kralj Bosne, zamisli veliku osnovu 
— doba je to pogibije Srba na Kosovu — da okupi oko Bosne 
kao središta sve slobodne hrvatske i srpske krajeve. Grad Klis 
stupi između prvih u kolo hrvatskih ustaša; on će sada biti po¬ 
luga, kojom će se prisiliti uvijek bojažljivi i oprezni primorski 
gradovi, da prionu uz stranku narodnog pokreta. 

U ljetu g. 1387. izaberu Klišani tri poslanika, koji pre- 
dadose grad kralju Tvrtku. Kralj potvrdi posebnom poveljom 
Klišanima sve povlastice i slobode, što ih je njihova općina 
uživala pod knezovima iz plemena Šubića, smjesti potom u Klis 
svoju posadu i postavi tu vođu pokreta Ivana Paližnu, kojega 
imenova banom Hrvatske i Dalmacije. Sa Klisa je Paližna i 
bosanska vojska nemilo bila gradove Split i Trogir, koji su se 
dugo nećkali, da se iznevjere kralju Sigismundu iz bojazni pred 
njegovom osvetom. Njihova su stradanja bila svake godine 
veća. Poslanik Splićana po izričitim naputcima gradskog vijeća 
ovako se imao jadati kralju Sigismundu: »Bosna i grad Klis puni 
su naših zarobljenika, mrtvaca, plijena i otkupa za zarobljenike. 
Sve, što imamo oštećeno je, uništeno, popaljeno sve do zidina sa- 
moga grada, a što je još gore, naši su zarobljenici ne samo nemi¬ 
losrdno mučeni, nego i glađu i žeđom moreni, pače im uda ki¬ 
daju, te od toga umiru. Trupla naša nesahranjena daju se vucima 
i bacaju se psima. Svi nam se usjevi grabe, pa i ognjem uništa¬ 
vaju, dohoci našeg grada do ništice su smanjeni, a troškovi 
silno pomnoženi. Od morske strane očekujemo svaki dan na¬ 
valu brodovlja, koje je na zapovijed i trošak kralja Tvrtka u 
Kotoru sagrađeno«. Ako kralj Sigismund ne može pomoći Spli¬ 
tu, veli se dalje u uputama poslaniku, neka dopusti gradu, da 
se bez žiga veleizdaje građani sami pobrinu za svoje stanje, 
kako najbolje mogu. Ali kraljeve pomoći ne bi još zadugo. 

Splićani zatraže u nevolji pomoći kod drugih dalmatinskih gra¬ 
dova i neke hrvatske gospode, da s njima zajedno otmu Klis iz 
ruku »kužnoga« Ivana Paližne, kako ga jednom nazivlju. Jedva 
im je nešto odlanulo god. 1389., kad je bosanska vojska povu¬ 
čena iz Dalmacije, da pođe u pomoć srpskom caru Lazaru na 
Kosovo. Hrvatski ban, postavljen od kralja Sigismunda, osvoji 
a srpnju te godine grad Klis. Ali već u prosincu dođe Klis po¬ 
novo u ruke ljudi bosanskoga kralja. Sada je sudbina Splita 
bila zapečaćena i grad se god. 1390. preda kralju Tvrtku. Za 
Splitom se povedu i gradovi Trogir, Šibenik te otoci Brač, Hvar 
i Korčula. Kralj Stjepan Tvrtko mogao je sada s punim pra¬ 
vom dodati svom naslovu »kralj Bosne« još i naslov »kralj 
Hrvatske i Dalmacije«. 

God. 1391. umre kralj Tvrtko i njegova desna ruka Ivan 
Paližna. Tvrtkov nasljednik Stjepan Dabiša nije znao dugo odr¬ 
žati dobivenih krajeva. God. 1392. spominje se još, da je Pavao 
Pavlović, poznati kroničar grada Zadra, pošao u ime svoga 
grada u Klis u pohode banu Vuku Vukčiću, bratu bosanskoga 
velikog vojvode Hrvoja. Ali već dvije godine kasnije zadan bi 
bosanskoj i ustaškoj hrvatskoj stranci jak udarac. Kod kule 
Dobora u Bosni zarobi Sigismund braću Horvate i dade nato 
Ivana Horvata uz najgroznije muke ubiti. U metežu i strahu, 
izazvanom groznim pogubljenjem ustaškog vođe, osvoji Sigis- 
mundov ban Nikola Gorjanski Klis i povrati ugarsko-hrvatskom 
kralju sve otete krajeve i gradove (g. 1394.). No iza nekoliko 
godina ponovo oživi ustaški pokret na jugu. Sada okuplja neza¬ 
dovoljnike bosanski kralj Stjepan Ostoja i njegov doglavnik 
veliki vojvoda Hrvoje, koji je svojski pomagao težnje anžuvin- 
skog pretendenta Ladislava Napuljskoga. U tim borbama g. 
1401. dočepa se Klisa cetinski knez Ivaniš Nelipić. To je unuk 
poznatog nam Nelipića iz vremena Karla Roberta, a šurjak 
vojvode Hrvoja, koji je uzeo za ženu Nelipićevu sestru Jelenu. 
I sad su prilike na Klisu utjecale na događaje u primorskim 
dalmatinskim gradovima. Tokom g. 1402. pristanu uz vojvodu 
Hrvoja gradovi Šibenik i Trogir, a potom i Split, i istaknu 
barjak kralja Ladislava Napuljskoga. 

S Ivanišem Nelipićem ponovo dođe Klis u ruke jake lič¬ 
nosti i ponovo je taj grad u posjedu starog hrvatskog koljena. 
Iz tog koljena je i knez Domaldo i njegov otac Saracen, koje 
zatekosmo na čelu Klisa još tamo koncem XII. i početkom XIII. 
vijeka. Knez Ivaniš je imao važnu ulogu u 25-godišnjem hr¬ 
vatskom pokretu. On je bio desna ruka svog šurjaka velikog 
vojvode Hrvoja, pravog vladara Bosne u to vrijeme, i s njim 
stup stranke kralja Ladislava, koji je g. 1403. došao u naše 
strane i u Zadru se okrunio za kralja Hrvatske i Dalmacije. 
No uto provali g. 1408. jaka vojska kralja Sigismunda u Bosnu, 
pod izlikom, da hoće zatrti bogumilstvo, i zarobi Tvrtka II. i 
brojnu bosansku vlastelu u kuli Doboru. Preko stotinu bosanske 
gospode dade Sigismund sunovratiti s visoke kule u rijeku Bosnu. 
Taj grozni čin konačno je skršio otpor u hrvatskim stranama. 
Knez kliški i cetinski Ivaniš Nelipić, a malo potom i vojvoda 
Hrvoje, pohrle u Budim, da se poklone kralju Sigismundu. 
Kralj im oprosti dotadašnju nevjeru i potvrdi im čitavu drža- 
vinu iz obzira prema njihovoj velikoj moći i ugledu. Prijelaz 
kliškog kneza Ivaniša k Sigismundu uskorio je i podvrgnuće 
dalmatinskog primorja istom kralju, te tokom g. 1409. pored 
Hrvojeva Splita istakoše i Trogir, pa Šibenik Sigimundov bar¬ 
jak. Ladislavu Napuljskom ostadoše samo Zadar i još nekoja 
mjesta u sjevernoj Dalmaciji. I kralj Ladislav kukavički završi 
svoj prekomorski pothvat prodajom tih gradova- mletačkom 
duždu za cijenu od 100.000 dukata, a jednako proda u isto vri¬ 
jeme Mlecima i sva svoja prava na ostalu Dalmaciju. 

Knez lvanis Nelipić i njegovi nasljednici na Klisu 

Knez Ivaniš ostade na Klisu čuvarom ostataka primorske 
Hrvatske između mletačkih gradova primorja i Bosne sve do 
svoje smrti g. 1434. Njemu još jednom pođe za rukom skupiti 
u jednu ruku dobar dio primorske Hrvatske od Velebita gotovo 
do Neretve. A državina mu se povećala još poslije smrti šur¬ 
jaka mu Hrvoja time, što mu je Hrvojeva udova Jelena, nje¬ 
gova rođena sestra, predala grad Omiš s Krajinom (god. 1416.). 
Iz te godine imamo sačuvanu povelju, pisanu hrvatskim jezi¬ 
kom, a ćirilskim pismenima, upravljenu Omišanima: »Na Klisi. 

Mi Ivaniš ban, knez cetinski, kliski i ramski i omiški damo vi- 
diti vsakomu, komu se dostoji... da razumivši i ogledavši mi 
nevolju i trudno stanje plemenitih ljudi Omišani, ca su imali 
trpeći v ona minuvša nemirna vremena... obitamo im se na¬ 
šom virom i rotom i naše gospođe Alsabete i vsih dobrih ljudi, 
kako da ih hoćemo održati i braniti v njih starih zakonih i u 
pravdah navadnih itd.« ... 

Kupnja Zadra po Mlečićima bila je tek prvi korak njihovu 
osvojen ju čitave dalmatinske obale. Vrijeme upravo nije moglo 
biti zgodnije za njih, da se trajno udome na našoj obali. Hr¬ 
vatska vlastela bila su nedavnim borbama pokošena i istrošena, 
kralj daleko, a Bosna u vječitoj strepnji pred provalom Turaka. 
Jedini knez Ivaniš sa svog Klisa pozorno prati, što se događa, 
i prema svojim silama osporava prodiranje Mlečića na istočnom 
Jadranu. God. 1410. biraju ga Šibenčani za svoga kneza, da ih 
obrani od Mletaka. Ali premoćnoj njihovoj sili morade grad 
podleći god. 1412. I u Splitu bi Ivaniš izabran za kneza kratko 
vrijeme pred predajom grada Mlečićima. To se dogodilo god. 
1420., kad i predaja Trogira, otoka i čitave dalmatinske obale 
do Kotora (osim Dubrovnika). 

Idućih godina plijeni Ivaniš splitske trgovce i nanosi im 
štete u poljima. Građani se tuže protiv toga mletačkoj općini 
i mole je, da ih izbavi »iz ralja zmaja, što zja«. Bit će kao i 
inače retorske pretjeranosti u tim jadanjima splitske općine 
protiv gospodara Klisa; ali je u svemu tome i dokaz nemoguć¬ 
nosti, da primorski gradovi i njihovo zaleđe budu trajno u ru¬ 
kama različitih vlasti. I Mlečići su to shvatili te su poslije zau¬ 
zeća Splita nastojali, da se bilo kako dočepaju i Klisa. Zato 
sklapaju savez s bosanskim kraljem Tvrtkom II. i nuđaju mu 
čitavu državinu kneza Ivaniša uz uvjet, da smiju za sebe pri- 
držati grad Klis. Pregovore i pripreme za odlučnu borbu i na¬ 
valu na Ivaniša spriječila je međutim provala Turaka u Bosnu 
god. 1424. 

Velika briga zadnjih godina bilo je za Ivaniša pitanje, tko 
će ga naslijediti, jer je imao samo jedinicu kćer Katarinu. Nju 
je udao za kneza Hanža Frankopana, hrvatsko-dalmatinskog 
bana i uglednog člana, drugoga najmoćnijeg tadašnjeg hrvat¬ 


122 


skog primorskog roda. Ivaniš je usto ishodio još g. 1412. privolu 
kralja Sigismunda, da njegova kćerka može naslijediti sve 
očevo imanje i gradove. Ali se po smrti Ivaniševoj (1434.) Si- 
gismund poboja s prevelike sile njegova nasljednika kneza 
Hanža Frankopana, koji je već udario svoje sijelo na tvrdom 
Klisu, pa zato proglasi kneza Hanža buntovnikom i liši ga či¬ 
tave baštine njegove žene. U ime kraljevo dođe ban Matko Ta- 
lovac u »hrvatske strane«, kako sam piše, i pade pod Sinj te ga 
i osvoji. Još koncem iste godine umre, vjerojatno u gradu Klisu, 
»Hanž Frankapan, Vegle, Senja, Modruša, cetinski i kliški 
knez Dalmacie i Hrvat’ ban«. Njegova udova Katarina preda 
sve gradove i mjesta banu Talovcu još početkom godine 1437. 
I tako dođe čitava baština kneza Ivaniša u ruke braće Talo- 
vaca, hrvatskog plemstva, koje je upravo u to vrijeme došlo do 
velike moći, a podrijetlom je bilo s otoka Korčule. Hrvatsko- 
dalmatinski ban Petar Talovac boravi ponajviše na Klisu, za¬ 
državši ga u svojoj vlasti sve do svoje smrti godine 1453. Ali 
kao da je vruće primorsko tlo izazivalo vlastelu na neposluh i 
neodvisnost, pa je i ban Petar slabo mario za volju i zapovijed 
dalekog kralja. Oko Klisa trajale su i dalje smutnje i borbe. 
Za nj se otimaju u to vrijeme bosanski kralj i bosanska vla¬ 
stela, a tražili su ga za sebe i ugarsko-hrvatski vladar i moćni 
knezovi Celjski. Pregovorima i mitom gledali su opet Mlečići r 
da ga se dočepaju. I sve se to zbivalo usprkos sve veće pogibli 
turske — možda upravo u uvjerenju o strategijskoj važnosti 
Klisa u borbi, koja je predstojala s Turcima. Osobito su Mlečići 
znali, što bi im vrijedio grad Klis, koji oni u to vrijeme jednom 
nazivlju »ključem i bedemom našega grada Splita, pa i Trogira 
i Šibenika«. Stoga se oni nakon smrti bana Petra stave u dodir 
s kaštelanima Klisa i Sinja, koji su držali Talovčevu baštinu 
za maloljetnu banovu djecu, i predobiju ih na to, da stave te 
gradove pod zaštitu mletačke općine, koja će ih navodno bra¬ 
niti od gramzivih pretendenata (god. 1454.). Klis traži za sebe 
i bosanski kralj Stjepan Toma, no uzalud. Uzalud pokuša i 
herceg Stjepan Vukčić, da se oženi banovom udovom Jadvigom, 
kako bi se dočepao toga grada. Kaštelan kliški Pavao Kiš obno¬ 
vi ugovor zaštite s Mlecima god. 1456., primajući iz Mletaka 

godišnju nagradu od 150 dukata. Moćni knez Ulrih Celjski za¬ 
vlada upravo u to vrijeme čitavim preostalim dijelom primorske 
Hrvatske, ali Klisa ne dobi u svoje ruke. Istom god. 1460. dođe 
Klis u ruke bana Pavla Spirančića, kojemu kralj Matijaš da¬ 
rova Talovčevu baštinu. Ali malo potom, tragične godine pada 
Bosne (1463.), dopade i sam ban u tursko ropstvo. Njegova 
udova »gospoja Margarita, knjeginja cetinjska i kliška, banica 
bivšega dobroga spomenut ja bana Pavla« preda g. 1466. Klis i 
druge gradove banu Ivanu Tuzu i kraljevskoj vlasti. 

Godinu dana po tom spominje se na Klisu humski knez 
Žarko Vlatković (1467.). Kako se on ponosno naziva »vojvoda 
Žarko Humski, u ime posvećenoga carskoga veličanstva bana 
Klisa i Primorja sve do rijeke Neretve« čini se, da nije pri¬ 
znavao zakonitog ugarsko-hrvatskog kralja Matijaša, već se je, 
valjda iz straha pred Turcima, utekao moćnoj zaštiti njemačkog 
cara Fridriha III. No već god. 1472. ote na prijevaru Klis od 
kraljeva banovca Pavla Tara poljički knez Žarko Dražojević, 
prijatelj i štićenik Mlečića i dobro poznati junak u malo kasni¬ 
jim borbama s Turcima. Za vrijeme, dok je podsjedao Klis, 
pozove banovac Pavao splitskoga mletačkog kneza na sastanak 
i tom prigodom pogibe od mletačke puške iz zasjede. 

Koliko je vremena vojvoda Žarko Dražojević zadržao Klis 
u svojim rukama, ne znamo točno. Ali ne će to biti dugo, jer se 
još prije konca vijeka spominju kraljevski kapetani na Klisu. 
Bilo je i skrajnje vrijeme, da grad dođe u čvrste vojničke ruke. 
Turci pritiskuju sve jače i sve su bliže. U ljetu g. 1498. udari 
300 turskih konjanika na sam Klis. Nadošlo je već vrijeme, da 
Klis dođe pod junačku obranu Petra Kružića i ispiše time svoju 
posljednju stranicu. 

Poslije krvave bitke na Krbavskom polju g. 1493., koju 
nekoji historici nazvaše hrvatskim Kosovom, Turci su nemilo 
harali po hrvatskim krajevima. Tek za neko kratko vrijeme 
obuzda ih junačko držanje i napori bana Petra Berislavića, ro¬ 
dom iz mletačkog Trogira. No iza njegove smrti slijedio je 
udarac za udarcem. G. 1520. pogibe u boju ban Berislavić, 
g. 1522. pade u turske ruke Knin i Skradin, g. 1523. osvojiše 
Turci Ostrovicu. Bitkom kod Mohača god. 1526. bude otvoren 

turskim četama put do Budimpešte. God. 1527. pade Obrovac, 
a god. 1528. tvrdo Jajce. Jedini se je Klis, u općoj propasti,, 
održao pod junačkim kapetanom Kružićem sve do početka god. 
1537. 

Junak Petar Kružić 

Petar Kružić je bio sin siromašne plemićke obitelji iz oko¬ 
lice Bihaća u današnjoj Bosni. Premda je zbog svojih vojničkih 
vrlina rano bio zapažen, te mu je bila povjerena kapetanija 
Senja i Klisa, nije Kružić za svog života naučio ni čitati ni pi¬ 
sati. Hrabar i ustrajan, poduzetan i požrtvovan, izdržao je kroz 
više decenija navale i opsade Turaka, a odolijevao usto intri¬ 
gama sebičnih Mletaka, gospodara susjednog Splita i Trogira, 
te zavisti i klevetama svojih drugova u vojsci. Njegov život 
— prikazao ga je u najnovije vrijeme Perojević u izdanju Ma¬ 
tice Hrvatske — pun je dramatskih epizoda i preokreta i doim¬ 
lje se poput romana. 

Borbu oko Klisa pratila je sa zanimanjem sva kršćanska 
Evropa, a sa strepnjom i zebnjom u duši naši krajevi. Još je 
god. 1512. splitski nadbiskup iznio pred lateranski crkveni sa¬ 
bor u Rimu tegobe naših krajeva i očajno molio za pomoć. U 
isto je vrijeme splitski patricij Marko Marulić spjevao »Molitvu 
suprotiva Turkom«, u kojoj ovako opisuje jade, kojima je narod 
na domaku samog Splita bio izvrgnut: 

Luge, sela, grade popliniv s’žegoše, 
muže, žene mlade svezav povedoše. 

Ubiše junake, koji se rvihu, 
a ine nejake u sinžir vedihu. 

Sinke porubiše od krila materam, 
i jošće činiše njih vaščine kćeram. 

Daleč rastavljaju od draga miloga, 
tih tamo prodaju, a simo inoga... 

God. 1535. kratko vrijeme pred padom Klisa drugi je 
splitski patricij Franjo Nadali spjevao lijepu latinsku elegiju, 
u kojoj poziva papu Pavla III., da pomogne Klisu — »Tvrđi, 
do koje mogu samo doći ptice i zvijeri, a ne može je svladati 

ljudska sila« — i njezinu branitelju Kružiću — »kojeg učini 
slavnim hrabra desnica i vjera«. I dubrovački pjesnik Vetranić 
ističe u jednoj pjesmi junačku obranu Klisa, ali predviđa skoru 
propast grada zbog nehaja i nesloge kršćana. 

Slabašni ugarsko-hrvatski kralj Ljudevit II., koji je za¬ 
glavio na Mohaču, jednako kao i njegov nasljednik Habsbur- 
govac Ferdinand I., uz kojega je Petar Kružić pristao još od 
izbora Ferdinandova za hrvatskog kralja na Cetinu (g. 1527.), 
slabo su pomagali Kružićeve napore, da spasi Klis od Turaka. 

Mjesecima nisu ni on ni posada dobivali plaće. Mlečići pak 
nešto iz straha pred Turcima, a nešto iz neprikrivene želje, da 
se sami domognu Klisa, više su smetali nego pomagali branitelje 
kršćanske vjere na Klisu. Jedini se pape obraćaju za pomoć 
protiv Turaka kršćanskim vladarima Evrope, a i sami pomažu 
Kružića, šaljući mu u više mahova novaca, municije i hrane. 
Papa Lav X. piše god. 1516. francuskom kralju Franji I.: »Ako 
Turcima u ruke padne ma i jedan od tih gradova, na pr. Jajce, 
Knin, Klis ili Skradin, ne će se Ugarska više moći obraniti, a 
Turci će imati otvoren put preko Jadranskog mora do talijan¬ 
skih zemalja«. Poznat je i usklik silnog sultana Sulejmana 
s obzirom na papino zauzimanje za Klis: »Ta to je papinski 
grad!« Glas o Kružićevu junaštvu okupi oko kliškog kapetana 
brojne pribjeglice iz naših krajeva, osvojenih od Turaka. U 
tome je i početak čuvenih Uskoka. 

Kružić se spominje u službi na Klisu već oko god. 1513. 
Idućih godina Klis jedva odolijeva turskoj sili. Varoš ispod 
grada, koja je bila ograđena samo slabim zidom, pade u ruke 
Turaka kroz vrijeme od god. 1515. do god. 1519. Tek ove zad¬ 
nje godine, u kojoj bi sklopljeno primirje između kralja Lju¬ 
devita II. i sultana, oslobodiše se Klišani u Varošu turske po¬ 
sade. Papa Lav X., topli prijatelj i zaštitnik Klisa, uvidi po¬ 
vodom toga pogibao za grad i potrebu, da se taj što bolje učvrsti 
za buduće odlučne borbe. Papa izda god. 1519. bulu, kojom dade 
veliko oprošten je svakome, koji bi pohodio crkvu bi. Djevice 
Marije u Klisu i dao milostinju za popravak i utvrđenje Klisa. 
Bio je zadnji čas, da se Klis što bolje opremi za obranu, jer 
malo potom zaredaše navale i opsade Turaka, sve bjesnije i sve 
češće. 

Iza pada Knina i Skradina pade pobjedonosni sandžak 
Husrevbeg, graditelj čuvene Begove džamije i drugih sjajnih 
zgrada u Sarajevu, pod Klis i stade ga biti sa svih strana. Bra¬ 
nitelji Klisa, kakovih 300 ljudi, izletjeli bi iz grada, te bi gla¬ 
vama pogubljenih Turaka i zastavama kitili gradske zidine i 
Turci moradoše otići ispod Klisa (g. 1522.). Ali nakon pada 
Ostrovice stisnuše Turci ponovo sa svih strana grad. U g^adu 
zavlada glad: posada morade za hranu variti korijenje u octu, 
đa se prehrani. Međutim iznenada pade Kružić pod Klis i razbi 
Turke (g. 1524.). Klis malo odahne, ali se već god. 1527. spo¬ 
minje ponovna opsada grada. Osobito žestoke borbe i navale 
obnove se god. 1530. Turci uvidješe, da ne mogu grada na 
vrletnoj hridi zauzeti, već samo izdajom ili glađu, pa odluče 
podići u Solinu tvrđavu, da spriječe posadi dovoz hrane preko 
solinske luke. Husrevbeg predloži sultanu, da se stare ruševine 
Solina, u kojima se legu sove i vrane, poprave i utvrde, i da se 
u njih metne posada, koja će Klis odsjeći od mora i time ga 
prisiliti, da se preda. U malo dana digoše Turci tvrđavu u so¬ 
linskom polju (g. 1531.). 

U to doživi Klis još jednu čudnu epizodu. Sultan, kao da 
je već gospodar ugarsko-hrvatskog kraljevstva, daruje upravo 
u to doba svome miljeniku Mlečaninu Alvizu Grittiju Klis i Po- 
Ijica. Grittijev čovjek Nikola Querini uđe nato u Poljica i spo¬ 
razumi je se s posadom Klisa, u kojemu u ono vrijeme nije bilo 
kapetana Kružića, da mu preda grad uz obvezu sa svoje strane, 
da će Turci porušiti tvrđavu u Solinu, i da on (Querini) ne će 
Turcima dati grada Klisa. Tako zaposjedne za nekoliko mjeseci 
poljička posada turskog štićenika grad Klis. Kružić međutim 
dozna za tu intrigu, pohrli u Klis i namah provede, da su Kli¬ 
šani protjerali Poljičane i Querinija iz grada. S nešto vojske, 
koju je bio usto sakupio, navali Kružić na tursku utvrdu u So¬ 
linu i do temelja je razori (g. 1532.). 

Ali veselje Kružićevo nad tom sjajnom pobjedom, koja 
odjeknu u kršćanskom svijetu, ogorčiše idućih godina neprilike, 
što ih je Kružić imao s Mlecima, jer su ga ovi obi jedili, da su 
njegovi ljudi, osobito Uskoci na Klisu, kao slabo plaćeni i ne- 
naučeni na strogu disciplinu, pljačkali i robili mletačke poda- 

nike. Tomu se pridružiše klevete njegovih neprijatelja pred 
kraljem, koji dade nalog, da se Kružić uhvati. Kružić s teškom 
mukom dokaza svoju nevinost, te pohrli u Klis na zadnje odlučne 
bojeve. Poslije ponovljenih neuspjelih navala odluče Turci 
god. 1536. podići u okolici Klisa tri tvrđave: jednu u Solinu, 
drugu u Kučinama, a treću povrh Klisa u Ozrinju. Približio 
se konac nadčovječne ustrajnosti grada. 

Početkom god. 1537. stiže Klisu davno obećana pomoć. 
Kralj Ferdinand pošalje tri hiljade njemačkih vojnika, a papa 
sedam stotina Talijana. Ovima pridruži Kružić svoje Senjane 
i Uskoke i s tom vojskom pohrli tijesno opsjednutom gradu 
u pomoć. Iskrcavši se u solinskoj luci razori Kružić dvije turske 
utvrde i provali već u treću. Ali iznenada nasrne Muradbeg, 
poturica rodom iz Šibenika, na kršćansku vojsku, a Nijemci i 
Talijani nagnuše bježati k moru. Val vojske, koja je bježala, 
zahvati i Kružićeve Hrvate, te i on pođe k morskoj obali i ukrca 
se u lađu. Ali kako je ova bila prepuna vojnika, ne mače se 
s plitkog mjesta uz obalu. Turci nahrupe uto u lađu, prepoznaju 
Kružića i u žestokoj ga borbi ubiju. Muradbeg pođe s odrublje¬ 
nom glavom Kružićevom pod Klis i pokaza je posadi, koja se 
na to 12. ožujka 1537. predade. Građani se kliški rastrkaše 
kojekuda, a Uskoci se skloniše ponajviše u Senj, kamo ponesoše 
i ključeve grada Klisa. Ti se ključevi i danas čuvaju u senjskoj 
stolnoj crkvi. 

Klis pod Turcima 

Padom Klisa pade u turske ruke čitava Dalmacija osim 
mletačkog primorja i Dubrovnika. Na jugu Velebita nesta i 
zadnjeg komadićka zemlje, koji je potpadao pod hrvatskoga 
bana i pripadao području Hrvatske. Više od jednog stoljeća 
ostade rijeka Jadro granicom između mletačkog Splita i turskog 
Klisa, i mlinice u Solinu, toliko potrebne Splitu, ostadoše^ u 
turskim rukama. Samo primorski gradovi izmakoše gotovo ču¬ 
dom vlasti turskog polumjeseca. Uistinu glavna prodorna snaga 
turskog carstva išla je pravcem prema sjeveru i Beču, a borbu 
s dalmatinskim primorjem vodili su na svoju ruku i vlastitim 
snagama bosanski paše te lički i kliski sandžaci. 

Pad Klisa odjeknu daleko i uzdrma savjest Evrope. Papi 
Pavlu III. pođe za rukom okupiti u savez protiv Turaka Mlet¬ 
ke, cara Karla V. i Ferdinanda Habsburškog. Rat je imao za 
cilj ništa manje nego protjerati Turke iz Evrope i zauzeti Ca¬ 
rigrad; ali je pothvat brzo propao zbog nesloge i nerazmjera 
sila kršćana i Sultana (g. 1538.—1540.). Zauzeće Ercegnovoga 
na ulazu u Boku Kotorsku po savezničkom brodovlju i njegov 
ponovni pad u ruke Turaka bile su samo junačke i krvave epi¬ 
zode. Rat je svršio time, da su Mleci ostavili u turskim rukama 
tvrđave Vranu i Novigrad. Neko malodušje zavlada republi¬ 
kom sv. Marka, te u jednom času predloži mletački upravitelj 
Orsini, da se Split i srednje primorje istočnog Jadrana pre¬ 
pusti Turcima. 

Klis posta g. 1537. središtem turskog sandžaka i ostane tako¬ 
vim sve do g. 1648. a obuhvatao je srednju Dalmaciju i susjedne 
krajeve Bosne. Prvim sandžakbegom na Klisu postavljen je 
pobjednik kod Klisa Muradbeg. Kroz to vrijeme sjedjeli su na 
Klisu kliški sandžakbegovi, dizdari i kadije. U to je vrijeme 
podignuta u kliškoj tvrđavi i džamija, i do nje vitki minaret, 
a ispod tvrđave sa sjeverne strane spominje se tursko groblje i 
veliki han. Još danais je sačuvana ondje džamija s karakteri¬ 
stičnom niskom kupolom. Iza oslobođenja Klisa od Turaka pre¬ 
tvorena je u kršćansku crkvu, posvećenu sv. Vidu. Na putu od 
tvrđave do mjesta Klisa ispod nje stoji usto česma s trostrukim 
lukom u tipnom obliku islamskog* graditeljstva. Ona se od tur¬ 
skog doba zove i danas imenom »Triju kraljeva«, a ime joj 
je to po samostanu i crkvi franjevaca konventualaca, posveće¬ 
noj sv. Trima Kraljevima, koja je u predtursko doba bila na 
tome mjestu. Zanimljivi su ti ostaci islamske umjetnosti zbog 
njihove rijetkosti u današnjoj Dalmaciji. 

Kroz sve vrijeme, dok je Klis bio u rukama Turaka, nije 
bilo pravog mira u splitskom polju. Sukobi i štete, nanošene od 
turske posade na Klisu bile su česte. Ali do borba većeg opsega 
nije dolazilo. Mleci se nijesu osjećali toliko jakima, da bi se 
upuštali u odlučnu borbu s Turcima. Samo za ciparskog rata 
god. 1570.—1573. bile su oko Klisa žestoke borbe. Turci su bi¬ 
jesno navaljivali na Split, a Mlečani su uzalud kušali, da se 

uz pomoć Poljičana domognu Klisa. Kliski Turčin Mustafa, 
koji se je tajno bio pokrstio, pusti jednog dana u ranu zoru 
odio vojnika mletačkog zapovjednika Trona u tvrđavu u času, 
kad je kliski sandžak s konjicom bio izašao iz tvrđave. Tron, 
koji je morao prebaciti u tvrđavu zairu i municiju za vojnike, 
koji su bili ušli u Klis, zastade u Solinu na pogled turskih ko¬ 
njanika. Vojnici na Klisu ne dočekavši municije opljačkaše 
Klis i otiđoše mirno iz njega. Tako je nesretno ispao taj prvi 
pokušaj, da se zauzme tvrđava. 

Inače je vrijeme i ovdje učinilo svoje i utrlo put među¬ 
sobnim odnosima susjeda. Splitska je trgovina baš u vrijeme 
turskog gospodstva na Klisu znatno oživjela i Split se ekonom¬ 
ski podigao. Koncem XVI. vijeka podignuta su naime u Splitu 
velika skladišta i uzoran lazaret za tursku robu. Split je u to 
doba postao glavna točka za dovoz trgovačke robe iz bogatih 
i dalekih pokrajina turskog carstva na Jadran. U sedam dana 
dolazile su karavane, natovarene robom, iz Sarajeva, idući 
preko Duvna i prolazeći ispod kliške tvrđave, a s Klisa su se 
spuštale cestom Bilog briga, kojom i danas silaze mnogi Za¬ 
gorci u Solin, mjesto dobrom, ali nešto dužom cestom iz novijeg 
doba. 

I lični odnosi mletačkih vlasti i Turaka na Klisu znali su 
biti srdačni. Sačuvana su nam zanimljiva pisma na hrvatskom 
jeziku Ferhadbega »sandžaka kliškog i hrvačkoga i primorskoga« 
iz g. 1558. Spominju se u tim pismima pored ostaloga konistrice 
s narančama, rižom, šećerom te sapunima i zlatnim veruzicama, 
koje je mletački knez iz Splita poslao kliskom sandžaku, kao i 
vezene košulje, marame i učkuri, što ih je kliški sandžak iz svoje 
kuće slao knezu u Split na uzdarje. Poznata je i tragična lju¬ 
bav kliškog muslimanskog trgovca Adela i kršćanske djevojke iz 
Splita, opjevane u Botićevoj »Bijednoj Mari«, a kojoj je podloga 
povijesni istiniti događaj. 

No Kružićev zavjet, da se Klis otme iz ruku Turaka budno 
su čuvali senjski Uskoci. Dvaput su oni sami, pokušali ili pri¬ 
pomogli pokušaj, da se Klis oslobodi. God. 1583. stvoriše Uskoci 
u sporazumu s habsburškim nadvojvodom Karlom u Gracu i uz 
pripomoć pape osnovu, kako će zauzeti Klis. Niti urote držao je 

u svojim rukama Fra Anđeo Trogiranin, koji je podržavao vezu 
između naših ljudi i nadvojvode Karla. Uskoci najprije oba¬ 
vijeste o tome potajno kršćane oko Klisa i pridobiju za sebe 
stražare u kliškoj tvrđavi, pa se pod vodstvom Jurja Daničića 
upute iz Senja prema Klisu. No nekoliko njih htjedoše preteći 
Daničića i ugrabiti mu slavu, pa stigoše prije vremena pod Klis, 
gdje ih straža, ne poznavajući ih, ne pusti u grad. I tako Turci 
doznaše za zavjeru, dobro se spremiše za obranu i odbiše taj 
uskočki napadaj. 

Epizoda iz g. 1596. 

S boljim uspjehom i u većem stilu zasnovana je nova 
akcija god. 1596. Uz pripomoć pape, a pod okriljem samog 
cara Rudolfa, zasnovano je, kako će se zauzeti Klis, i to kao prvi 
korak k oslobođenju čitave Bosne. Za tu se akciju spremno oda- 
zvaše senjski Uskoci, pridružiše joj se i Poljičani, a s odušev¬ 
ljenjem je prihvatiše i mnogi građani Splita, na čelu im Ivan 
Alberti i Nikola Cindro. Dne 6. travnja 1596. ušulja se kradom 
Alberti s malim brojem ljudi u tvrđavu, svlada tamošnju posadu 
i podigne u vrh tvrđave zastavu kralja i cara Rudolfa. Glas 
o oslobođenju Klisa raširio se brzo po kršćanskom svijetu i iza¬ 
zvao je svagdje simpatije za junačku četu, koja je to izvela. 
Samo su se Mlecici držali po strani, pače su pravili i smetnje 
pothvatu od straha pred turskom osvetom. Ttirci pak iz Bosne 
brzo sakupe veliku vojsku od preko 10.000 ljudi i njom zatvore 
sa svih strana Klis. Ubrzo zavlada u tvrđavi glad i velika ne¬ 
stašica vode. Posada se je s velikom hrabrošću branila i podno¬ 
sila sve muke, očekujući pomoć hrvatskog generala Lenkovića. 
Koncem svibnja stigne Lenković pod Klis, ali mu vojska bude 
razbijena. U borbi pogibe Alberti, par dana kasnije i Nikola 
Cindro. Nato posada preda dne 31. svibnja Klis Turcima uz po¬ 
godbu, da smije slobodno izaći iz tvrđave pod oružjem. Tako 
je oslobođenje Klisa god. 1596. ostalo samo junačka epizoda. 
Zastava sultanova vijala se nad Klisom gotovo još pol stoljeća. 

Oslobođenje Klisa 

U XVII. vijeku počinje polagano padanje turske moći u 
vrijeme, kad je mletačka republika doživjela sjajno i herojsko 

do-ba svog oružja. U tom su vijeku Mlečići potisli daleko u unu¬ 
trašnjost Dalmacije obruč, kojim su Turci bili stisli gradove 
dalmatinskog primorja. Kandijski rat, u kojem su Mlecici iza 
junačke borbe izgubili otok Kandiju (Kretu), domo je Mlecici- 
ma sjajnih uspjeha u Dalmaciji (g. 1645.-1669.). U borbama 
s Turcima osobito se je istakao mletački general Leonardo 

God. 1648. mjeseca ožujka zauze Foscolo Klis. Pomagali 
su ga pri tome Poljičani i čete naših ljudi iz makarskog primorja 
i Vlasi, turski podanici. Dotjeranom topništvu onoga doba ni jesu 
mogli dugo odolijevati zidovi kliške tvrđave. Kad je usto bo¬ 
sanski paša Tekeli, koji je Klisu pritekao u pomoć bio od boscola 
razbijen ispod Ozrine, predadoše Turci Klis uz uvjet, da mogu 
slobodno izaći iz grada. 

Kod predaje tvrđave desili su se nemili događaji, btrogi i 
kruti aga Baraković, izlazeći iz tvrđave ranjen i nošen u no¬ 
siljci, spočitne tu okupljenim Poljičanima i Primorcima izdaju 
i zaprijeti im sultanovom osvetom. Na to ovi i Vlasi sasijeku agu, 
nakon čega se razvije opća gungula, u kojoj vojnici navale bije¬ 
sno na Turke, na mlado i staro, muško i žensko, ubijajući i robeci. 
General Foscolo morade sam sabljom u ruci umirivati razbje- 
šnjele vojnike. 

Sutradan po izlazu Turaka iz tvrđave zatakne general to- 
scolo svojom rukom zastavu sv. Marka uvrh tvrđave i pođe u 
klišku džamiju, gdje poklekavši na zaplijenjene turske zastave, 
prisustvova sv. Misi, koju je odslužio skadarski biskup. Foscola 
zapade bogat plijen, jer su se u Klis bili sklonili mnogi ug e ni 
Turci sa svojim blagom, skupocjenim kićenim oružjem i sjaj¬ 
nim priborom za konje. U gradu Klisu ostavi Foscolo posadu 
i postavi u njemu mletačkog providura. Odsada ostade Klis u 
rukama Mlečića sve do propasti republike god. 1797. 

Klis u rukama Mlečića, Francuza i Austrije 

Klišku su tvrđavu Mlečići utvrdili još u vrijeme kandijskog 
rata (g. 1645—1669.) prema praksi ondašnjeg doba. Građa za 
to utvrđenje vadila se je dijelom iz ruševine stare Salone. I 
sad dobi tvrđava uglavnom onaj oblik, kakav je i danas. Nema 

dakle u današnjem Klisu više ništa od župnog grada staro¬ 
hrvatske primorske župe, ni od grada knezova Domalda i Šu- 
bića. A teško da je što ostalo i od Klisa Petra Kružića. Najsta¬ 
rija slika grada Klisa, koju imamo, jest u zbirci nacrta Camu- 
cija iz god. 1571., ali ni ta ne će u detalju odgovarati realnom 
izgledu tvrđave u to vrijeme. Mnogo je točnija i bliža realnosti 
slika i plan Klisa, koji nam je ostavio general franjevaca Co- 
ronelli u zbirci nacrta iz druge polovice XVII. vijeka. Međutim 
najtočnije nam je nacrte kliške tvrđave ostavio mjernik Josip 
Santini iz god. 1668., a nalaze se u gradskoj knjižnici u Splitu. 
Današnji Klis sa tri obruča zidina, koji se jedan iz drugoga 
u sve većoj visini izvijaju sa svojim trostrukim vratima, s okru¬ 
glom kulom do zapadnih vrata, s visokim tornjem po sredini i 
još s jednim tornjem u istočnom dijelu tvrđave, pa s brojnim 
bunarima, zgradama providura i zgradom za skladište municije, 
također u istočnom dijelu, odgovara točno planu i crtežima 
Santinijevim iz spomenute god. 1668. Po njima doznajemo, da 
se je srednja kula zvala po mletačkom kliškom providuru »Bem- 
bo«, a ona na istoku zvala se »Malipiero«. Turska džamija bi 
pretvorena od Mlečića u kršćansku crkvicu i posvećena, kako 
je već rečeno, sv. Vidu 1 ). Nužne pomanje pregradnje i ugrad¬ 
nje kasnijeg doba, izvedene sve do austrijskih vremena u XIX. 
vijeku, ni jesu bitno izmijenile karakter i oblik kliške tvrđave. 
Onakova, kakova je danas, kliška je tvrđava tipna vojna utvrda 
s debelim bedemima i baterijskim kulama iz XVII. vijeka. 
Građansko pučanstvo se je u vrijeme mletačkog gospodstva 
listom sleglo u mjesto ispod tvrđave. 

Kandijski rat svršio je god. 1669. mirom, kojim je granica 
između mletačkog i turskog posjeda u Dalmaciji pomaknuta 
sjeverno od Klisa. U idućem morejskom ratu (g. 1684.—1699.) 
poslužio je Klis izvrsno Mlečićima kao baza za prodiranje u 
unutrašnjost Dalmacije i ostvajanje tamošnjih tvrđava. Mirom 
u Karlovcima god. 1699. postavljena bi granica na crti, koja 

0 Na pilastriću kod ulaza u crkvicu-džamiju stoji datum g. I658., kad je 
crkvica vjerojatno uređena, dok natpis iznad vrata (unutra) spominje popravak 
crkvice god. 1743. 

je od Knina preko Vrlike, Sinja i Vrgovca išla na Gabelu na 
Neretvi Zadnji rat između Venecije i Turske bio je god. 1714. 
do 1718. Za tog rata Turci su iz Bosne s velikom vojskom pod- 
s jeli Sinj, a tom su prilikom njihove čete navalile i na Klis. o 
je bio zadnji put, da su Turci osvanuli pod klišk.m zidinama. 
Mirom god. 1718. utvrđena je između Mletaka i turske Bosne 
definitivna granica Dalmacije, kakva je bila do sloma Austrije. 
Na Klisu, koji je zbog izmijenjenih prilika vojne strategije, 1 
utvrđivanja gradova, a i zbog izmijenjenih političkih pri i a 
sve više gubio važnost, mletački se providuri mijenjali, u miru 
i dokonici, do samog pada mletačke republike god. 1797. 

Po padu Mletaka dođe Klis s ostalom Dalmacijom najprije 
u posjed Austrije za vrijeme od god. 1797. do god. 180a., pa 
onda u ruke Napoleona, cara francuskog, od god. 1805. do go . 
1813., a zatim ponovo u posjed Austrije kroz čitav XIX. v 1 1 - 
do njezina sloma god. 1918. 

Za vrijeme francuske vlade doživio je Klis, po zadnji put, 
dvije opsade. God. 1809. obnovio se rat između Austrije i Fran¬ 
cuske. Francuski general Marmont pohrli iz Dalmacije u pomoć 
Napoleonu, a nato austrijski general Knežević prodre iz Hrvat¬ 
ske u Dalmaciju, potpomagan ustankom dalmatinskog življa. 
Francuski kapetan Guyard morade se zatvoriti u Klis i tek mir 
u Schonbrunnu povrati svu Dalmaciju Francuzima (g. 1809.). 

I god. 1813., iza Napoleonove katastrofe u Rusiji, ponovo su 
Austrijanci pod generalom Tomasicem prodrli u Dalmaciju. 
Pojedina mjesta brzo se predadoše vojsci generala Tomasica, 
a francuski časnik Bouillerot umakne sa zadnjim vjernim 
pandurima u Klis. Iza nekoliko dana bombardmana morade se 
se Klis predati koncem prosinca 1813. austrijskog vojsci. 

Kroz dugo stoljeće austrijskog gospodstva kliška je tvrđava 
malo po malo propadala. God. 1898. izneseni su topovi iz tvr¬ 
đave i preneseni u Pulu. Time je Klis i službeno prestao biti 
vojnom tvrđavom. Slomom Austrije god. 1918. zaleprsala je 
na vrhu tvrđave hrvatska trobojnica u znak našeg narodnog 
oslobođenja. 

ŠETNJOM KROZ KORČULU 
I NJENE SPOMENIKE 

Ostat će mi uvijek u živoj uspomeni prvi pogled i pohod 
grada Korčule. S otvorene morske pučine na jugu otoka Hvara 
dolazio je parobrod u kraj, koji su, malo po malo, sve to više 
zatvarale naoko visoke gore Pelješca i Korčule. I podno tih 
zelenih kulisa, a iz mirne i glatke plave površine korčulanskog 
tjesnaca izniknu iznenada grad Korčula. Bjelasao se u sjaju 
sunca i primicanjem parobroda sve je većma naličio na one 
modele gradova, što ih u ispruženoj ljevici nose sveci prika¬ 
zani kao gradski patroni u statuama ili na starinskim slikama. 

Obavit jakim obručem starinskih zidova, pravokutnih i 
okruglih kula, kao modeli u svečevim rukama, penje se grad 
Korčula strmo čitavim spletom zrakastih, kratkih i uskih uli¬ 
čica prema vrhu. Tu na vrhu iznad krovova kuća, koji se poput 
valova penju i propinju, strši i dominira slikom grada zabat 
katedrale i visoki zvonik. Na malenoj plokati, srcu i akropoli 
Korčule, na okupu su drevna katedrala, starinski zvonik s grad¬ 
skom urom te lijepe palače biskupa i obitelji Ismaelli. Iskrcavši 
se na časak iz parobroda, skokom do ove plokate ispred kate¬ 
drale, pa kratkom i letimičnom šetnjom kroz malenu Korčulu, 
dobio sam nezaboravni i neizbrisivi dojam dalekog srednjeg 
vijeka, koji se hirom sudbine okamenio u izvornom izgledu sta¬ 
rinskih zgrada, uličica i plokatica, a usto je slikovito oživljen 
prizorima svagdašnjeg života dalmatinskoga primorskog gra¬ 
dića. 

Često sam se i kasnije navraćao u Korčulu i nalazio uvijek 
veći broj njezinih gostiju i prijatelja. U zadnje doba zavoljela 
je Korčulu čitava kolonija naših umjetnika. Tko pored sunca 
i mora treba čista zraka i mirne dokolice, i tko uz lijep krajolik 
voli umjetnost i starine, rado će boraviti u tom našem gradiću 
i primit ovo nekoliko razmatranja o spomenicima u njemu. 

Zavirit ćemo, naravno, najprije u katedralu. Katedrale su 
ponos i ures dalmatinskih gradova. One su mjerilo bogatstva i 
umjetničke snage dalmatinskih gradova u prošlosti. Čitave su 
generacije, pogdjekad vjekovi radili u pojedinim gradovima 
oko toga, da im gradska katedrala bude najveća i najljepša 
u pokrajini. 

Katedrala u Korčuli često je opisivana u putopisnoj litera¬ 
turi i istaknuta kao lijepa među lijepima. Ali je ona začudo 
upravo maćuhinski gledana i proučavana u naučnoj knjizi ). 
Jedva je dosada ustanovljeno doba, kada je građena. Jedva 
je još utvrđeno, koji se sve umjetnički utjecaji na njoj opa¬ 
žaju. Valjda baš stoga, što ona uistinu ne odaje u prvi mah 
jasno vrijeme, kad je građena, i ne pokazuje čist i jedinstven 
slog. U njoj se križaju davni motivi apulijske srednjevjekovne 
umjetnosti s oblicima dalmatinsko-venecijanske gotike XV. vi¬ 
jeka. Ipak mora biti da je građena uglavnom u XV. vijeku, 
a dovršena početkom XVI. vijeka. Međutim je obično pripisuju 
mnogo ranijem doba, XIII. pa čak i XI. vijeku. Bit ce da su 
oko g. 1300. kad je ondje osnovana biskupija, podigli građani 
prvu, najstariju katedralu, posvećenu sv. Marku Evanđelisti. 
Ali je ta crkva vjerojatno bila trošna i porušena vec početkom 
XV. vijeka, kad je današnji zvonik stao u negdašnji njezin 
lijevi brod. Od te prve, romaničke katedrale, ostali su, rekao bih, 
jedino zidovi triju apsida crkvenog svetišta, na kojima su neki 
čudnovati srednjevjekovni zidarski znakovi. 

Dalmatinci vole veličati svoju prošlost i rado pretjeruju 
u ocjenjivanju starosti svojih spomenika. Nije čudo, da se je to 
dogodilo i s ovom katedralom. Grad Korčula hoće da bude vrš¬ 
njak vječnoga Rima, da ju je utemeljio trojanski junak Antenor. 
Natpis iz g. 1592. nad gradskim zidinama kaže: Post Ilii cineres 
haec moenia condidit olim Antenor (»po propasti Troje od po¬ 
žara ove zidine podiže nekoć Antenor«). To je jedan od vise nat¬ 
pisa u Korčuli, koji pokazuju ponosnu i tvrdu vjeru toga grada u 

l ) Ovaj sam članak napisao g. I930. Nedavno je međutim u „Croatia 
Sacra“ objelodanjena temeljita radnja o katedrali od C. Fiskovića; iz nje uzimljem 
ovdje nekoliko podataka o autorima pojedinih dijelova i spomenika katedrale. 

njegovo trojansko podrijetlo. A ipak je današnja Korčula počela 
kao utvrđen grad u zemlji Neretljana, našega plemena ranoga 
srednjeg vijeka. To nam jasno kaže bizantinski car pisac Kon- 
stantin Porfirogenet (X. v.) I Korčula je u srednjem vijeku 
dijelila subdbinu svojih suplemenjaka i došla redom u sklop 
naših narodnih država na Jadranu. (Hrvatske, Zahumlja, Duk- 
lj e )> P r U e nego li se na čelu autonomne uprave grada našla mle¬ 
tačka obitelj Zorzi (XIII.—XIV. v.). 

Pročelje katedrale ima velike neraščlanjene i prazne po¬ 
vršine. To joj daje strog i ozbiljan izgled. Time ona podsjeća 
na katedrale u Apuliji. Tordirani stupovi uokviruju portal cr¬ 
kve i povrh portala lunetu, u kojoj je kip patrona grada 
i crkve, evanđelista Marka, u biskupskom ornatu. Sa strane 
su još dva stupa s davnim motivom čvora posred stupa. 
Stupovi nose jake i bogato iskićene konzole, nad kojima 
dva snažna lava s janjetom u pandžama cere zube. Ti lavovi, 
koji su se sa tla popeli visoko u zrak na golemim kićenim kon¬ 
zolama sa strane ulaza u crkvu, poznat su i karakterističan mo¬ 
tiv apulijskih crkvenih portala. Inače u srednjevjekovnim por¬ 
talima lavovi straže stražu pred ulazom u crkvu nisko, bliže 
zemlji. 

Samo zabat crkvenog pročelja, načičkan plastičnim ukrasom 
malih lukova, školjaka, zubaca i lozice te okrunjen velikom 
kovrcavom pinijom, pa velika okrugla zrakasta ruža odaju, u 
kontrastu s ravnim i praznim površinama crkvenog pročelja, 
drugačiji ukus i karakteristične oblike raskošne kasnogotičke 
venecijanske umjetnosti. Ali i u kićeni skulptorski ukras zabata 
uvukla su se dva motiva, koji su ostali strani i nepoznati veneci¬ 
janskoj umjetnosti, a javljaju se u crkvenom graditeljstvu Apu- 
lije: groteskni slon u lijevom kraju zabata i veliko ljudsko po¬ 
prsje ispod samoga vrha pročelja. Slon, zvijer dalekih i toplih 
krajeva istoka, pripada specijalnoj fauni apulijske srednjevje¬ 
kovne dekorativne umjetnosti. Ta je umjetnost crpla pobude i 
uzimala takve predloške sa luksuznih predmeta bizantinskog i 
orijentalnog umjetničkog obrta. U srednjevjekovnoj umjetnosti 
Apulije cesto susrećemo slonove. Vidimo ih, gdje na svome hrptu 
nose stupove na pročeljima crkvenih portala ili gdje na leđima 

nose biskupske katedre, izrađene od kamena ili mramora. Pa i za 
zagonetno ljudsko poprsje uvrh pročelja korčulanske katedrale 
našao sam analogni primjer na tlu Apulije. 

Zabat katedre u Acerenzi u Apuliji kruni poprsje nekog 
cara u rimskom oklopu s lovor-vijencem na glavi. Neki pisci 
misle, da je to portrait cara Julijana Apostate; dok je za druge 
to lik velikog mecene apulijskog graditeljstva cara Fridriha . 

1 poprsje u vrhu korčulanske katedrale, kojemu je glava ovjen¬ 
čana dragocjenim obručem, dalo je povoda različitim maštanji¬ 
ma. Francuskom putopiscu kroz Dalmaciju u XVII. vijeku, li¬ 
ječniku Sponu iz Lyona, pripovijedali su mještani, da je to 
poprsje žene cara Dioklecijana, Moćni car, rodom iz okolice So¬ 
lina, duboko se usjekao u maštu kasnijih pokoljenja Dalmacije. 

A Englez Jackson na svom putovanju kroz Dalmaciju 1885. g., 
zabilježio je mišljenje, po kojemu bi to bio portrait neke ugar- 
sko-hrvatske kraljice. Kako je poznato, lokalne legende diljem 
Dalmacije vrlo rado pripisuju izgradnju naših monumentalni 
srednjevjekovnih spomenika ugarsko-hrvatskim vladarima. A 
ipak je to poprsje muškarca, a ne žene, u nabranog i prema 
pasu suženoj bluzi quattrocenta te s dugom, pomno češljanom: 
kosom mladića: poznamo takvu nošnju po slikama majstora 
rane renesanse. 

Dojam, koji sam dobio pri svome prvom pohodu Korčuli, 
da je na pročelju katedrale vidljiv utjecaj umjetnosti suprotne 
apulijske obale, potvrdio je po tome dokumenat, koji je Kolendic 
nedavno našao u korčulanskom bilježničkom arhivu. Dokumenat 
spominje, da je oko 1446. god. neki Giacomo Correr iz grada 
Trani u Apuliji bio zaposlen kao graditelj na katedrali. 

Unutrašnjost katedrale je na tri broda. U XVI. vijeku bda 
je pridodana kapela sv. Roka kao četvrti brod. Nacrte za nju 
je dao g. 1525. Korčulanin Marko Pavlović Milic. Katedrala 
je imala drveni strop u srednjem brodu — današnji plafond 
potječe od restauracije crkve g. 1804. — i krstolike svodove u 
pobočnim brodovima. Zid srednjeg broda nose arkade na šiljast 
luk, a počivaju na okruglim stupovima. Poviše ovih arkada 
otvara se, pod strehom pobočnih brodova, galerija dvojnih otvora 
ili bifora u širokim oblicima renesanse. Ali su prozori iznad toga. 

opet u gotičkoj formi s vrhom na trolist. I ovdje provincijska 
konzervativna sredina koleba, kao vrlo često u Dalmaciji između 
staroga i novoga. 

Lijepi su jaki kapiteli stupova. Četiri kapitela na kraje¬ 
vima crkve imaju izvajane simbole evanđelista: lava sv. Marka, 
bika sv. Luke, orla sv. Ivana i anđela sv. Mateja. Nekoliko ka¬ 
pitela, u kojima ljudske glavice vire iz lišća, izrađeno je u ka¬ 
snije doba prigodom nekog popravka crkve. Ostali su kapiteli 
iskićeni bujnim lišćem s jakim ugaonim kovrčama. Ti zadnji 
kapiteli pokazuju poznate oblike domaće venecijansko-dalma- 
tinske gotike XV. vijeka i djelo su lokalnih klesarskih radio¬ 
nica, koje su radile po ukusu i u pravcu velikog majstora Jurja 
Dalmatinca, graditelja šibenske katedrale (g. 1441.—1473.). 

Utjecaj gradnje šibenske katedrale i njezina dugogodišnjeg 
arhitekta majstora Jurja bio je velik na razvitak graditeljskog 
i kiparskog umijeća diljem čitave dalmatinske obale. Pogotovo 
je to bilo u mjestima, u kojima su bili kamenolomi, kao na 
Braču, Rabu i Korčuli. I Korčula je davala kameni materijal i, 
prema ondašnjem običaju, sigurno i gotove detalje arhitekton¬ 
skog i plastičnog uresa za šibensku katedralu. U svima tim mje¬ 
stima nicale su klesarske radionice po primjeru i pouci dobive¬ 
noj od majstora zaposlenih kod gradnje šibenske katedrale. 
Bujno kasnogotičko lišće majstora Jurja, živo previjeno ili 
pregibano, kao da je od vjetra udareno, njegov i njegove škole 
prošupljeni ukras lukova, trolista, četverolista i zvijezda, koji 
je venecijanskoj zadnjoj fazi gotike pribavio nadimak gotico 
fiorito (»procvjetala gotika«) i koji u dalmatinskom kamenu 
daje virtuozno slikovite efekte, sve to susrećemo u ponešto pro¬ 
vincijskoj i nešto manje dotjeranoj formi i u Korčuli (kapiteli 
katedrale i brojni portali i balkoni patricijskih palača). Sve se 
to u konzervativnoj sredini Korčule dugo podržava i sporo ustu¬ 
pa pred novim oblicima renesanse i sve to poprima u zatišju 
malogradske sredine Korčule, a u podatnom korčulanskom ka¬ 
menu, vanredno zanimljiv, osebujan, mek i kovrčast izgled. 

Ne smije se nitko čuditi, što se u korčulanskoj katedrali 
XV. vijeka motivi romaničke, apulijske arhitekture miješaju i 
križaju s oblicima domaće venecijansko-dalmatinske gotike i re- 

nesanse. Krivo je mišljenje, da je već u srednjem vijeku istočna 
obala Jadrana bila domena političke prevlasti i kulturnog utje¬ 
caja Venecije. Baš naprotiv, mnogostruke i davne veze vezale 
su kroz to razdoblje naše gradove u dalmatinskom primorju 
s južnom Italijom. 

Iz Monte Cassina, matice reda sv. Benedikta, dolazili su 
već u doba hrvatskih narodnih vladara u naše strane brojni 
benediktinski monasi. Oni su naučili Hrvate graditi prve crkve 
velikih dimenzija, a u crkvenom kanonskom obliku bazilika na 
tri broda. Iz napuljskog kraljevstva doveli su g. 1300. hrvatski 
velmože Šubići Anžuvinca kralja Karla Roberta i nametnuli ga 
za kralja Hrvatskoj i Ugarskoj. S gradovima suprotne, apulijske 
obale sklapale su dalmatinske srednjevjekovne slobodne općine 
trgovačke ugovore. S njima su one štaviše ugovarale političke 
saveze za zajedničku obranu od omiških gusara. Nije čudo, sto 
i srednjevjekovna romanička skulptura i arhitektura dalmatin¬ 
skih gradova odaje u svom stilu i u mnogom motivu vezu 
s umjetnošću apulijskih katedrala. 

U to se je vrijeme Venecija još s promjenljivom srećom 
tek borila i nastojala oko toga, da pretvori Jadran u culphus 
veneticus (venecijanski zaliv). Kroz XII. i prvu polovicu XIII. 
vijeka držala je u svojim rukama nekoliko gradova našega Ja¬ 
drana, između ostalih Zadar, Dubrovnik i Korčulu, kao stra¬ 
teška uporišta za osiguranje svoje razgranate i unosne trgovine 
u Levantu. Ali veći dio obale i otoka bio je u vlasti svoga pri¬ 
rodnog gospodara — »naturalem dominum regem« kažu doku¬ 
menti — kralja Hrvatske i Ugarske. God. 1358. hrvatsko-ugar- 
ski kralj Ljudevit Veliki osigurao je pobjedom nad republikom 
sv. Marka svojoj državi za dugo vrijeme čitavu obalu Jadrana od 
Kvarnera do Drača. Tek g. 1420. zavladala je Venecija trajno, za 
četiri stoljeća, primorskim gradovima i otocima Dalmacije (do 
g. 1797.). Malo potom je turska najezda onemogućila svaki 
pokušaj, da se Hrvatskoj ponovo povrati dalmatinska obala. 
Venecija riješena time svog davnog takmaca za vlast na Ja¬ 
dranu, pritegla je na to primorske dalmatinske gradove jace 
i tješnje k sebi. 

I sada u XV. vijeku pretvaraju Mlečići dotada slobodne 
gradove u podaničke kolonije. Sada im oni nameću svoje ured¬ 
be, svoje oblike života, a kao dobri trgovci, naravno, i svoju 
industriju i umjetnost. U vezi s tim umjetnost u Dalmaciji na¬ 
pušta kroz XV. vijek tradicionalne prijašnje veze s umjetnošću 
južne Italije i otvara se utjecaju venecijanske umjetnosti. No¬ 
silac i zastupnik venecijanske kićene gotike kroz dalmatinske 
gradove i otoke bio je, kako rekosmo, majstor Juraj i njegova 
škola. 

To, eto, zanimljivo komešanje povijesnih događaja te pre¬ 
viranje suprotnih umjetničkih utjecaja u Dalmaciji XV. vijeka 
odrazu je se i na katedrali u Korčuli. Zato je ona vrlo zanimljiva 
i privlačiva za historika umjetnosti, ali i za onoga, koji pristupa 
k njoj bez povijesnog i povijesno-umjetničkog znanja. Jer i ka¬ 
tedrala u Korčuli kao i njezine lijepe bogate drugarice u Krku, 
Rabu, Zadru, Šibeniku, Trogiru, Splitu, Hvaru, Dubrovniku i 
Kotoru mala je zbirka starina i umjetnina. 

Nad glavnim žrtvenikom diže se nebnica ili ciborij s kro¬ 
vom na više katova. Slični su mu, u općoj formi, ciborij kate¬ 
drale u Kotoru i one u Trogiru. Korčulanski ciborij u katedrali, 
uz svog blizanca u crkvi Svih Svetih u istoj Korčuli, po vre¬ 
menu i po slogu je najmlađi u nizu ovih monumentalnih ciborija 
Dalmacije. Ti ciborij i u našim gradovima vuku svoje podrijetlo 
od sličnog ciborija u čuvenoj crkvi sv. Nikole u Bari u Apuliji, 
kamo su odavna rado hodočastili narod i mogućnici iz Dalma¬ 
cije i sa Balkana. Ciborij korčulanske katedrale je vanredno 
efektan spomenik iz prelaznog vremena gotike k renesansi. Fisko- 
vić je našao ugovor, koji je god. 1485. napravljen za taj ciborij 
s korčulanskim majstorom Andrićem. Virtuozno izvajane, išup- 
Ijene zvijezde završnih katova ciborija kasna su i zadnja uspo¬ 
mena na čipkasti kameni ukras kasne gotike. Ukusni kapiteli, na 
kojima su izvajani dupini, kako piju iz vaze, i sirene, kojima su 
krajevi repa skopčani prstenom, spadaju naprotiv ljupkoj 
umjetnosti rane renesanse. Nad arhitravom ciborija popete su 
na dva korintska kapitela dvije statue, Marije i anđela Blago- 
vijesti, još gotičke u lomljenom pregibu tijela i živom nabiranju 
i savijanju haljina. 

Nad ulazom u sakristiju uzidana su vrata, koja su odne- 
kuda tu prenesena. Ona su vrlo zanimljiva zbog posebnoga sje¬ 
vernjačkog karaktera, koji se zapaža u njihovim arhitektonskim 
oblicima i njihovim skulpturama. Arhanđeo Mihovil u luneti 
tih vrata zabada vrlo dugi mač u srce vraga, koji se grotesknom 
grimasom previja ispod njegovih nogu. Na konzolicama pod 
nadvratnikom izvajana su dva dječaka, koji veselo udaraju u 
bubnjić, mijeh i trubijicu. Ima u tim skulpturama nešto strano i 
nepoznato venecijanskoj umjetnosti, i što djeluje kao odsjev 
dobroćudnog humora naroda u sjevernim krajevima Evrope. 
Engleski arhitekt Jackson pomišlja na to, da su ta vrata u vezi 
s viješću o nekom majstoru Ivanu, sinu Antunovu iz Beča, koji 
je boravio i radio u Korčuli g. 1388. I ja sam se bio priklonio 
ovome Jacksonovu nagađanju, ali je Fisković s pravom pokazao, 
da ta vrata očito pripadaju XV. vijeku i nadovezuju na juzno- 
italsku gotiku, koja je, sa svoje strane, bila pod jačim utjecajem 

sjevernjačke umjetnosti. v . 

Primorski gradovi Dalmacije nijesu nikad bili odsječeni 
od svijeta. Njima prolaze u svako doba stranci i iz njih po¬ 
laze odvajkada u svijet naši ljudi, osobito pomorci i trgovci. U 
lijepom samostanu na Otoku kod Korčule vidi se nekoliko vrlo 
zanimljivih od alabastra izrađenih reljefnih ploča, koje prikazuju 
dramatsku Muku Gospodinovu. Te ploče pripadaju skupini ra¬ 
dova, za koje se misli, da su izrađeni u radionicama daleke 
Engleske u XV. vijeku, pa su odatle trgovinom dospjele u raz- 
lične zbirke Italije i Evrope (nekoliko ih ima i u crkvi u Kčan 
na Korčuli). 

Još štošta ima da se razgleda u korčulanskoj katedrali. Kod 
ulaza u crkvu je jednostavna kamena škropionica za blagoslov¬ 
ljenu vodu i krstionica u zrelijim oblicima renesanse. Propovi- 
jedaonica na osam stupica u glavnom brodu je moderna radnja 
u povijesnom slogu i oblicima (kipar F. Šteka). Napravljena je 
prema fragmentima stare propovjedaonice iz XV. vijeka, koji 
su svršili u maloj kapelici do općinske vijećnice. U zid desnoga 
broda crkve uzidan je sarkofag korčulanskog biskupa (1500.) 
s likom pokojnika na pokrovcu. U biforama iznad srednjeg 
broda je niz statua barokne umjetnosti sa živim zanosom u po- 

kretima. Pred glavnim žrtvenikom su drvena sjedala kora, koja 
su najmlađa u nizu ovih lijepih i značajnih spomenika dalmatin¬ 
skih katedrala; izradio ih je g. 1796. Bračanin Vicko Tironi. U 
riznici crkve je nekoliko kaleža i starinsko crkveno ruho. Ističu se 
tri lijepe kazule s vezenim slikama (XV. i XVI. v.). Na žrtveniku 
sv. Roka tri su drvena kipa: sv. Rok pa sv. Kuzman i Damjan 
s atributima liječnika. Ta su dva sveca kao sveti vrači od dav¬ 
nine omiljeni našem narodu. Kipovi su djela domaćeg umjet¬ 
ničkog obrta. Načinio ih je, prema natpisu na jednom od njih, 
Korčulanin Franjo Čiočić, koji nam je usto ostavio i lijep re¬ 
nesansni drveni kor u franjevačkoj samostanskoj crkvi u Hvaru. 
To su ponešto rustične, ali solidne i izrazite obrtne radnje. 
Mnogo je tih solidnih i ukusnih proizvoda naše starinske drvene 
skulpture, sve do najnovijeg vremena uništeno i zabačeno — 
nije ih štitila zaštitna aureola velikih imena u umjetnosti. 

Naprotiv s posebnim ponosom i osobito rado pokazuju mje¬ 
štani strancu starinske slike u katedrali. Velika pala na glav¬ 
nom žrtveniku sa sv. Markom Evanđelistom pripisuje se Tin- 
torettu. Na drugom žrtveniku je slika Sv. Trojstva, djelo mle¬ 
tačkog slikara Leandra, sina Jakova Bassana; još je tu jedna 
dobra slika, Gospe od Karmela, od venecijanskog majstora i 
pisca povijesti umjetnosti XVII. vijeka Karla Ridolfija (god. 
1642.). 

Svako poveće primorsko mjesto u Dalmaciji uvjereno je, 
da posjeduje i ljubomorno čuva barem po jedno navodno izvorno 
djelo klasičnih majstora venecijanskog slikarstva. Uistinu su 
pak oni redom nabavljali većinom samo djela sljedbenika 
prvih majstora, a ne skupe njihove originale. Razumljivo je 
ipak i opravdano ponosno isticanje posjeda slika klasičnih maj¬ 
stora u našim primorskim gradovima, mada to i nijesu djela 
naših umjetnika. Sama naime pojava i čuvanje tih umjetnina 
dokazom nam je i svjedokom,da je hrvatski narod u dalmatin¬ 
skom primorju u svako doba osjećao potrebu, da kiti crkve i 
samostane, da uživa u umjetničkoj slici i u umjetničkoj izradbi 
svega onoga, što ga u životu okružuje, poput kulturnog mu su¬ 
sjeda i ondašnjeg političkog gospodara u Veneciji i Italiji. 

Zato s tim većina valja isticati i upoznati rad domaćih 
umjetnika u Dalmaciji. Sve do XVI. vijeka, kad je venecijansko 
slikarstvo s Giambellinijem, Tizianom i Tintorettom dostiglo 
evropski glas i lakoćom nabave onemogućilo domaćim slikarskim 
radionicama konkurenciju, cvale su u mletačkoj Dalmaciji i u 
slobodnom Dubrovniku brojne škole naših slikara. Naši još do¬ 
voljno neistraženi bilježnički arhivi iz XV. i u prvoj polovici 
XVI. vijeka vrve narudžbama slika kod domaćih majstora sa 
zgoljnim hrvatskim imenima. Imao sam već prigode upozoriti 
na čitavu seriju slika domaćih majstora, srećom još sačuvanih 
u dalmatinskim crkvama od Raba do Kotora. Korčula čuva u 
katedrali i u crkvi Svih Svetih nekoliko tih, za nas vrlo drago¬ 
cjenih slika. ... 

Većinom su to slikana Kristova Raspela i poliptisi, t. j. 
velike slike na pozlaćenoj drvenoj pozadini s brojnim svecima 
u odjelitim arkadama. Bogati drveni rezbarski ukras, koji po¬ 
navlja motive onovremene arhitekture kasne gotike, ima veliku 
ulogu kod tih spomenika. Te su rezbarije bojadisane u zlatnoj, 
modroj i crvenoj boji. To je isti efektni akord boja, kojega su 
tragovi utvrđeni na grčkim mramornim hramovima i na nekim 
skulpturama, crkvenog namještaja iz vremena hrvatskih na¬ 
rodnih vladara u Dalmaciji. 

U katedrali u Korčuli čuva se jedan takav lijep poliptih. 
U sredini je naslikana Gospa s ljupkim, gotovo djetinjskim iz¬ 
razom trečentesknih Madona; ona drži rukom dijete i sjedi na 
vrlo kićenom prijestolju. Sa strane su četiri kostunjave figure 
svetaca, kojima jako izdužene proporcije, tvrde crte lica, smje¬ 
štaj u posebne arkade i zlatna boja pozadine daju ozbiljan i 
svetački karakter. 

Drugi je poliptih sa svecima na zlatnoj pozadini u crkvi 
Svih Svetih, koji bi također trebao da pogleda svaki posjetilac 
Korčule. Na tom su poliptihu na predeli (podnožju) naslikani 
maleni apostoli i Krist, a poviše toga jos dva reda velikih či¬ 
tavih figura i polufigura svetaca. U sredini poliptiha je oveća 
slika Krista u grobu, kojega oplakuju Marija i sv. Ivan; ovima 
su lica razvučena u bolne grimase; jak je u tom prizoru odsjev 
dramatske slikarske umjetnosti velikog Giotta. Podno Kristove 

grobnice na toj slici prikazani su sitni čovuljci u kostimima 
bratima Svih Svetih. Svojim dimenzijama imaju nam oni prema 
srednjevjekovnom shvaćanju predočiti daljinu zemaljskog i 
profanog života od nebeskog kruga i božanstva. Istoj domaćoj 
školi i vremenu pripadaju dva lijepa bojadisana drvena Ras¬ 
pela u crkvi Svih Svetih. 

Sve se te slike obično pripisuju grčkim majstorima ili mu- 
ranskoj školi, čime se misli na umjetnost Bizanta odnosno na 
radionicu Vivarinija u Mlecima. Nije to točno. To su radnje 
domaćih majstora, koji u punom XV. vijeku u konzervativnoj 
provincijskoj sredini dalmatinskog primorja nastavljaju rad i 
produžuju slog i način slikanja nešto ranijih venecijanskih maj¬ 
stora iz druge polovice Trecenta. Imena majstora tih slika još 
kriju naši arhivi. Kad se oni jednom istraže, dat će nam bez 
sumnje i imena naših slikara. Slično se dogodilo pred nekoliko 
godina s cijelim nizom starinskih slika u Dubrovniku. Slovenac 
Kovač otkrio je u dubrovačkom arkivu, da su se pod zvučnim i 
klasičnim imenom slikara Nikole Ragusina, kojemu su se dotada 
pripisavale mnoge i različite slike svetaca na pozlaćenom dr- 
vetu u Dubrovniku i dubrovačkoj okolici, krili različni naši 
majstori slikari, kao Nikola Božidarević, pa Kamzići, Junčići, 
Ognjanovići itd., sve iz XV. i početka XVI. vijeka. 

U korčulanskim crkvama moguće je još vidjeti drugu vrlo 
zanimljivu skupinu crkvenih slika iz Dalmacije. Zaslužuje oso¬ 
bitu pažnju zbirka od desetak dobrih kasno-bizantinskih ikona 
u bratimskoj dvorani, koja služi kao sakristija crkvi Svih Svetih. 
Lako se prepoznaju ti tipni proizvodi zadnje faze crkvene sli¬ 
karske umjetnosti Bizanta. Na drvenoj pozlaćenoj pozadini na¬ 
slikane su asketske, mrke figure svetaca s čudnovatom modela- 
cijom konvencionalnih, jako stiliziranih tamnih sjena.Mnogo je 
od tih svetačkih ikona bizantinskog karaktera, koje u velikom 
broju susrećemo i u crkvama, samostanima i privatnim kućama 
dalmatinskog katoličkog primorja, izrađeno zapravo u Veneciji. 
Mlecici su naime kao dobri trgovci iskoristili i to, da je na 
otoku Kreti, koji je bio u njihovoj vlasti, evala u vrijeme re¬ 
nesanse kasna bizantinska škola ikona, i prenijeli dijelom takve 
radionice u Mletke. Tu su se otada izrađivale ikone za potrebe 

ortodoksnog svijeta i Levanta. Ali imamo u Dalmaciji pored 
toga i ikona, koje po čišćem bizantinskom stilu, po izboru pra¬ 
voslavnih svetaca i po pravoslavnim crkvenim odjećama oda- 
vaju, da su uistinu izrađene u ortodoksnom Levantu. Takve 
su zacijelo ikone u bratimskoj dvorani Svih Svetih u Korčuli. 
Tradicija je još živa u Korčuli, da su te ikone donesene u Kor¬ 
čulu s otoka Krete u XVII. vijeku. 

Čudna je u prvi mah širokogrudnost s kojom su katolički 
puk i crkva u Dalmaciji u ono vrijeme vjerske i crkvene ne¬ 
snošljivosti primali te ikone. To će biti otud, što su takove ikone 
darivali crkvama naši pomorci kao zavjetne darove, obećane 
u časovima stradanja po morima Levanta i što su one bile slične 
ikonama, što ih je naš narod nosio sa sobom iz unutrašnjosti 
Balkana, bježeći pred Turcima u primorske strane. Oko mnogih 
bizantinskih ikona dalmatinskog primorja ovila se je legenda: 
ili ih je more za burne noći bacilo iz daleke Grčke ili su ij 1 sa 
sobom donijeli bjegunci s Balkana. Na Otoku kod Korčule čuva 
se raspeti Krist u drvetu s vrlo bolnim izrazom lica, za koji ne¬ 
utvrđena legenda pripovijeda, da su ga donijeli Račišcani, bje¬ 
žeći prema moru iza kosovske pogibije. 

Bacivši konačno pogled na još neke spomenike u crkvi 
Svih Svetih, poimence na ciborij i propovjedaonicu te na isli- 
kani drveni strop i drvenu grupu »Pieta«, dobavljenu kon¬ 
cem XVIII. vijeka iz Mletaka, iziđimo na sunčane plokate i 
slikovite ulice Korčule. 

Na plokati katedrale do same crkve stoji zvonik. Dalma¬ 
tinci su voljeli dizati brojne vitke zvonike. Pod sjenom visokog 
zvonika najbolje se je snalazio živi i razvijeni municipalni 
ponos dalmatinskih gradova. Zvonik katedrale u Korčuli iako 
nije djelo većih graditeljskih i umjetničkih pretenzija, van- 
redno je privlačljiv sa svog osebujnog izgleda: ozbiljan i ma¬ 
sivan kao obrambeni toranj u podanku i u katovima, a tanak 
i zračan kao slikarska arhitektonska fantazija u završnoj osme- 
rokutnoj loži za zvona. Znamo i za imena majstora, domaćih 
sinova, koji su od početka pa do kraja XV. vijeka radili na 
zvoniku: Hranić Dragošević, Ratko Ivančić, Vlatko Brajković i 
Marko Andrijić. Ovomu zadnjem zahvaljujemo krasan zavr- 


146 


šetak zvonika; majstor se tim svojim djelom kao i već spome¬ 
nutim ciborij em u crkvi očituje kao vrlo nadareni graditelj. 

Na plokati katedrale dižu se dvije starinske palače s lije¬ 
pim balkonima. I balkoni zaslužuju posebno poglavlje u nizu 
slikovitih motiva povijesnih gradova Dalmacije. Stvoreni kli¬ 
mom, koja pogoduje životu na ulici, i staromodnim običajima 
koji obitelj i ženu strogo dijele od ulice, balkoni, na pol ulica 
i na pol kuca, postali su u nas i u Italiji kao uopće na jugu 
Evrope, potrebom i ukrasom starinske kuće. U njima se u pr¬ 
vom redu ističe umijeće graditelja i ukus vlasnika starih pa¬ 
lača. Ima u Korčuli mnoštvo balkona u raznovrsnom ukrasu, 
obliku i veličini. Originalan je dojam velikog balkona na bi¬ 
skupskoj palači, koji se na jakim i kićenim konzolama proteže 
u svoj dužini pročelja palače. 

Usred plokate katedrale stoji okrugli stalak, koji je jednom 
podržavao mletački crveni barjak s lavom sv. Marka. Na stalku 
su isklesani krilati lav sv. Marka i do njega grb mletačkog 
dužda i korčulanskog gradskog kneza iz god. 1515. Venecija je 
u krajevima, koji su potpali pod njezinu vlast, dizala zgrade 
javne koristi, utvrđivala gradove zidovima i kulama, uređivala 
skladišta za zivez i arsenale za galije, gradila javne lože za su¬ 
đenje i palače za svoje upravitelje. Ona je time u neku ruku 
obnavljala tradicije rimskog imperija, koji je kao sredstvo poli¬ 
tičke asimilacije i kao uzdarje za otetu slobodu nastojao vezati 
osvojene provincije i narode uz blagodati svojih naredaba i 
svoje civilizacije. Pritom je Venecija često i rado pa i namet¬ 
ljivo isticala na tim zgradama svoj grb, pa stoga susrećemo 
lava sv. Marka u dalmatinskim gradovima na svakom koraku. 

Pored lava, utisnutog kao pečat na stalku pred katedralom, 
eto nam na plokatici pred Općinom kipa krilatog lava, koji se 
slikovito popeo na stup (1569.). To je provincijska imitacija, 
en miniature, lava na visokom stupu u Piazzeta San Marco u 
Mlecima. Eto ga opet nedaleko odatle, gdje stoji kao kruna nad 
monumentalnim izlazom iz grada, koji su korčulanski patriciji 
dali izvesti u počast pobjeditelja Turaka, generalnog providura 
Leonarda Foscola (g. 1650.). Pobjeda nad Turcima je oslobo¬ 
đenje unutrašnjosti Dalmacije od Turaka odjeknula je daleko 

po primorju i otocima Dalmacije. Eto nam lava jos na zidu 
otvorene lože na obali (g. 1548.), pa na kulama, po zidovima i 
nad vratima grada, pače i na balustradi u vrhu zvonika. Tu 
se visoko nad gradom lav sv. Marka ponosno propinje i prednje 
noge upire o otvoreno evanđelje, a na ustima kao da su mu 
hvastave riječi natpisa, koji su Mlečići postavili na palaču mle¬ 
tačkoga kneza, nekoć doma slobodne općine u Splitu: »Ovdje 
je nebeski Marko, koji gleda sva mora uokolo pa bdije i nad 
gradom Splitom« (g. 1433.). 

Ne bih određivao posjetiocima Korčule puta, kojim da raz¬ 
gledaju grad, spomenike i njegove palače. Radije ih prepusti¬ 
mo, da se sami po miloj volji našetaju tijesnim i sjenatim uli¬ 
cama grada i nagledaju palača, na kojima je gotika izvezla svoje 
kamene čipke ili je renesansa ostavila svoje ozbiljnije oblike. 
Na svakom će koraku otkriti nešto lijepo, nešto novo: ovdje 
originalan ukras balkona, ondje ukusan portal; ovdje opet most, 
prebačen preko ulice od kuće do kuće ili zanimljiv grb ili nat¬ 
pis itd. U jednoj je tijesnoj ulici palača s pročeljem nalik na 
čuvenu Ca d’ oro u Mlecima. U crkvi sv. Mihovila ukusna je 
propovijedaonica iz doba renesanse a u sv. Justini su slike iz 
XVI. vijeka. Talijanski historik umjetnosti Venturi pripisuje 
ih Pelegrinu di San Daniele, koji je podrijetlom iz naših kra¬ 
jeva. U prizemlju starinske palače (g. 1525.), u kojoj je danas 
općinski dom, čitava je mala zbirka starinskih kamenih spome¬ 
nika i fragmenata. U kući Boschi je zbirka starina i svakojakih 
kurioziteta, karakterističnih za naše primorske lokalne samouke 
sabirače, koji skupljaju sve, što im pod ruku dođe, i što im se, 
u njihovoj naivnoj ljubavi prema rodnome mjestu čini, da 
može poslužiti veličanju i upoznavanju njegove prošlosti. Na 
obali je javna otvorena loža, u kojoj su se objavljivale javne 
naredbe i u kojoj se je sudilo, a što je, hvala blagom podneblju 
dalmatinskog primorja, obično bivalo pod otvorenim nebom. 

Šetajući po Korčuli sigurno ćemo zaviriti u slikovito i zele¬ 
nilom iskićeno dvorište kuće Arneri. To je tipično dvorište sta¬ 
rinske primorske patricijske palače. U njemu su slikovite re¬ 
nesansne stepenice, koje vode u gornji kat palače; neizostavna 
kruna bunara, koji je davao vodu ukućanima i u vrijeme duge, 

ljetne žege; bogat barokni obiteljski grb, pa još neki fragmenti 
spomenika iz rimskog doba te različite obiteljske uspomene iz 
prošlosti. Na vratima kuće je prekrasno brončano kucalo. Slo¬ 
ženo je ukusno u obliku lire, a prikazuje Neptuna, koji je za¬ 
mahnuo izgubljenim trozubom i dva lava. To je umjetnička 
radnja venecijanske radionice Tiziana Aspetti od konca XVI. 
vijeka. Takova kucala živo traže sabirači umjetnina, te ih je 
vec nekoliko u zadnje vrijeme našlo put u zbirke amerikanskih 
mihjunara preko Oceana. Po još živoj predaji dobio je spo¬ 
menuto umjetničko kucalo na dar jedan Arneri, zapovjednik 
mletačke galije u morima Levanta. U dvorištu su još dva kipa; 
jedan od drveta, a prikazuje Rimljanina u klasičnoj bojnoj 
opremi, a stajao je jednom na kljunu lađe, kojom je vjerojatno 
zapovijedao jedan Arneri, a drugi je od kamena i prikazuje 
mletačkog generala Foscola, osvojitelja i osloboditelja Klisa g. 
1648. U počast Foscola postavio ga je jedan Arneri, lični kan¬ 
celar mletačkog vojskovođe, u nišu monumentalnih vrata na iz¬ 
lazu iz grada. Venecija je zapravo zabranjivala javno postav¬ 
ljanje kipova, pa bilo kako zaslužnom građaninu ili činovniku. 
Ona je dapače znala narediti, da se uništi već postavljeni takav 
kip. Ali je ljudska taština i častoljubije znalo, osobito u dale¬ 
koj provinciji, izigrati stroge naredbe mletačkog senata. Ako 
nije bilo moguće dati sebi podignuti javan kip, zadovoljili bi se 
ambiciozni mletački upravitelji natpisom ili stupom. Na obali 
do javne loze u Korčuli još su i danas dva stupa s hvastavim nat¬ 
pisom, koji veliča zasluge dvaju mletačkih gradskih knezova 
(iz g. 1589. i 1680.). 

Na putu prema Lumbardi zanimljiva je okrugla plokatica, 
koju je podigao engleski komandant otoka Loven (g. 1813.— 
1815.). U doba francuske revolucije bio je otok Korčula više 
puta naizmjence u posjedu Austrijanaca, Francuza, Rusa i En¬ 
gleza. Na periferiji mjesta idući putem, koji vodi blizu škve- 
rova, gdje se od davnine grade brodovi, dolazi se do domini¬ 
kanskog samostana i crkve sv. Nikole. Crkva ima čudnovat oblik 
na dva broda, rezultat kasnije pregradnje prvotne jednobrodne 
crkve, koja je nastradala pri opsadi i haranju Korčule po zlogla¬ 
snom gusaru Uluz-Aliji (g. 1571.). Piloni i zidovi, koji dijele 

oba crkvena broda, iskićeni su začudo plosnato izrađenom ara- 
besknom dekoracijom, koja podsjeća na ukrase renesansnog 
uveza knjiga. 

Lijepe su šetnje i po korčulanskoj okolici. Nije Korčula više 
obrasla gustom šumom, kao u starom vijeku (»Crna Korčula«), 
ali je ona i danas jedan od zelenijih naših otoka. Dugom ale¬ 
jom čempresa dolazi se do starinske crkvice sv. Antuna. Ugo¬ 
dan je izlet u Orebiće, negda središte domaćeg brodarstva na 
jedrima, a danas uredno i tiho mjesto s umiljatim vilama i vrto¬ 
vima u prekrasnom krajoliku i bujnoj suptropskoj vegetaciji 
i flori, punoj boja i mirisa. S motornim čamcem za nekoliko 
časaka stiže se na »Otok«, na kojemu je franjevački samostan. 
Tu je crkva s pročeljem u slogu domaće renesanse i s lijepim 
baroknim žrtvenicima od drveta. U samostanu je lijep kasno- 
gotički klauštar (1477.). U samostanskoj knjižnici čuvaju se ri¬ 
jetki inkunabuli (izdanja štampe prije g. 1500.), minijaturama 
iskićeni crkveni kodeksi i starinsko oružje, navodni plijen pri 
odbijenim pljačkaškim pohodima »Katalanaca« kralja Arago- 
nije i Napulja g. 1483. i gusara Uludž-Alije g. 1571. Krajolik 
je i ovdje, kao i svugdje u okolici Korčule, pun sunca, zelen i 
svjež. 

Vratimo se još u sjenu tijesnih uličica Korčule. Rijetko se 
gdje kao na šetnji po ulicama Korčule osjeća, kako su se dal¬ 
matinski gradići teško oporavljali od elementarnih nesreća i 
pošasti, koje su u prošlim vjekovima često nesmiljeno harale 
među pučanstvom u tima gusto zbijenim gradićima. U korču¬ 
lanskim ulicama česte su puste kuće i bez krova, zvane »kući¬ 
šta«. One su po pripovijedanju naroda naumice sažgana u vri¬ 
jeme pošasti (kuga u Korčuli g. 1529.). Često vidimo i dugačke 
konzole, koje su jednom podržavale balkone, a sada strse gole 
iz pročelja palača kao zadnji posmrtni ostaci negdašnjeg života 
i bogatstva. Ali ne će opustjelim palačama biti samo krive po¬ 
šasti. Na dalmatinskim gradovima vrlo se je nepovoljno odra¬ 
zilo opadanje ekonomskog značenja njihova političkog i trgo¬ 
vačkog gospodara Mletaka. To opadanje Mletaka, izazvano ot¬ 
krićem novih puteva svjetskog prometa, prepustilo je dalma¬ 
tinske luke postepenom obamiranju. Nazadak blagostanja se je 

naravno u dalmatinskim venecijanskim kolonijama ranije i sud¬ 
bonosni je osjetio, nego u samim Mlecima, koji su još dugo ži¬ 
vjeli od blaga i bogatstva, nagomilanog kroz vjekove trgovačkog 
cvata. Grad na lagunama je još u doba baroka i rokokoa nalazio 
volje i sredstava, da se kiti novim i zadnjim plaštem vanjskog 
sjaja i umjetnosti. U Korčuli naprotiv kao i u venecijanskom 
Trogiru, Hvaru, Kotoru i u starom dijelu Šibenika i Splita gra¬ 
đevna je djelatnost i umjetnički život iza XVI. vijeka zakržljao 
i obamro. Ali upravo zato je povijesni karakter srednjevjekov- 
nog grada u tim mjestima čišći i dosljedniji i za posjetioce 
sugestivniji i zamamljiviji. 

O UMJETNIČKOJ OPREMI 
KNJIGA U DALMACIJI 
PROŠLIH VREMENA 

Knjiga je u srednjem vijeku bila privilegij malobrojnog 
odabranog kruga, dragocjenost, koja se je brižno čuvala i da¬ 
vala u baštinu od koljena do koljena. Knjige su se izrađivale 
u trajnom i finom materijalu i kitile raznovrsnom umjetnošću. 
Listovi od pergamene bili su pomno ispisani i usto urešeni kiće- 
nim inicijalima pa i slikama na cijelom listu. To su tako zvane 
minijature, koje su slikali posebni majstori, iluminatori. Oso¬ 
bita se je briga posvećivala koricama knjiga. Luksuzni su cr¬ 
kveni kodeksi u ranom srednjem vijeku imali kao korice bje¬ 
lokosne ploče s izvajanim prizorima ili zlatne ploče emaljirane 
i s utaknutim dragocjenim kamenjem i filigranom. Vrlo su 
često korice bile od srebra, u kojemu su svetački likovi bili gra¬ 
virani ili u reljefu iskuckani. U kasnijem srednjem vijeku jav¬ 
ljaju se kožne korice s rezanim ili utisnutim raznovrsnim de¬ 
korom, a srebro se u kasnije doba sve to više ograničuje na 
ukrašivanje krajeva i sredine korica od kože ili od crvena bar¬ 
šuna posebnim apliciranim ukrasom. 

Dalmatinsko primorje je kroz sve vjekove prošlosti živjelo 
životom kulturnog evropskog Zapada. Naši gradovi nijesu samo 
dizali monumentalne crkve i palače i opremali ih potrebnim 
namještajem, već su osjećali potrebu da bude umjetnički iz¬ 
rađeno i sve ono, što ih je u životu okruživalo. Riznice dal¬ 
matinskih katedrala i knjižnice dalmatinskih samostana čuvaju 
i danas lijep broj crkvenih kodeksa, iskićenih minijaturama i 
s dragocjenim koricama iz različitih doba. To su velikom ve¬ 
ćinom djela slabo pristupačna i malo poznata široj javnosti. 

Dalmacija se može ponositi, da je ona posjedovala, i da 
je u njoj nađen važan rukopis latinskog klasičnog pisca iz 1. 
vijeka po Kristu. God. 1644. među rukopisima trogirskog patri- 

čija Nikole Cippica nađen je rukopis satiričnog romana »Sa- 
tiricon« Petronija Arbiter-a. God. 1703. nabavljen je ovaj dra¬ 
gocjeni rukopis za Pariz, gdje se i danas čuva u Bibliotheaue 
Nationale. 

Rani srednji mjek 

Najstariji rukopis, koji se danas još nalazi u Dalmaciji, 
jest splitski Evanđelistar iz konca VIII. vijeka u riznici splitske 
katedrale. U njemu nema zapravo minijatura; samo su nekoji 
inicijali (velika početna slova) iskićeni jednostavnim crtežem. 
^ van ^ e ^ s * ar na pi san posebnom vrsti poluuncijalnog pisma, 
a čini se, da je proizvod lokalne splitske pisarske škole, koja 
se je razvila u Splitu u vezi s obnovom i reorganizacijom 
solinsko-splitske crkve po Ivanu Ravenjaninu. Oko tog Evan- 
đelistara, koji se je od davnine u Splitu čuvao i štovao kao 
osobita dragocjenost, ovila se je legenda i isprepleli su se do¬ 
gađaji naše prošlosti. Pripovijedalo se, da je sv. Dujam, biskup 
i mučenik, vlastitom rukom ispisao Evanđelistar i ponio ga sa 
sobom u grob. Zato se od davnine Evanđelistar čuvao gotovo 
kao sveta relikvija. Na njemu su polagali svečanu zakletvu 
vjernosti biskupi, podložni splitskom nadbiskupu. Zapisana je, 
pored mnogih drugih i zakletva vjernosti hrvatskog biskupa 
Grgura splitskom nadbiskupu Lovru — »totius Dalmatiae et 
Croatiae archiepiscopus« — suvremeniku i savjetniku kralja 
Zvonimira. Neki pače misle, da je Evanđelistar poslužio kod 
svečane krunidbe i zakletve hrvatskog kralja Zvonimira pred 
papinskim odaslanikom Gebizonom u Solinu g. 1076. 

Prvi sloj iluminiranih crkvenih knjiga u Dalmaciji pred¬ 
stavlja nam skup kodeksa, koji su pisani beneventanskim pi¬ 
smom i urešeni inicijalima i slikama, izrađenim u slogu južno- 
ltalske benediktinske minijatorske škole. Monasi sv. Benedikta 
bili su u vrijeme hrvatskih narodnih vladara glavni kulturni 
lučonoše u našim stranama. Rasijani u brojnim samostanima, 
koji su osnivani po dalmatinskim primorskim gradovima i u 
dalmatinskoj Hrvatskoj, a uvijek u tijesnoj vezi s maticom 
svoga reda u Montecassinu, raširiše oni u naše krajeve bene- 
ventansko pismo i montekasinski način kićenja crkvenih knjiga. 

Inicijali ranosrednjevjekovnih kodeksa montekasinskih 
monaha ispunjeni su bogato isprepletenim pleternim motivima 
irsko-engleskog podrijetla, iskićeni bisernim točkicama, i zavr¬ 
šavaju karakterističnim pasjim glavicama, što grizu zavoje lišća 
ili pletera. Iluminirane slike, svetački likovi i evanđeoski prizori 
dolaze samo u sjajno opremljenim crkvenim knjigama ; u tim 
se slikama zamjećuju utjecaji bizantinske umjetnosti i tehnike, 
koju su u vrijeme čuvenoga montekasinskog opata Deziderija 
(g. 1058—1086.) grčki monasi iz Carigrada donijeli u Monte- 
cassino. Crkvenih knjiga, pisanih beneventanom i urešenih mi¬ 
nijaturama montekasinskog karaktera imamo i u Dalmaciji u 
arhivu katedrale u Splitu i u Trogiru te u sveučilišnoj knjižnici 
u Zagrebu. U Splitu i u Trogiru čuvaju se danas pri¬ 
mjerci takvih kodeksa samo iz XII. i XIII. vijeka. Dalma¬ 
tinska konzervativna provincijska sredina zadržala je monte- 
kasinski način kićenja knjige do ovih kasnih vremena. U Za¬ 
grebu međutim ima nekoliko kodeksa podrijetlom iz Dalmacije 
iz vremena hrvatskih narodnih vladara. Bit će da je koji od tih 
kodeksa gotov prenesen iz Italije. Lako je mogao monah ili opat, 
koji je došao u naše strane iz Italije, ponijeti sa sobom crkvenu 
knjigu, na koju se je bio priučio i koju je bio zavolio; a lako 
se je mogla takva knjiga i dobaviti od matice reda, s kojom 
su dalmatinski samostani podržavali veze. 

Ali je sigurno bilo i kodeksa, koji su napisani i iluminirani 
kod nas. Već sama tradicija i izričiti propisi reda nalagali su 
monasima, da se bave i tim poslom. Imovnici naših samostana 
spominju za ovo ]doba velik broj liturgičnih knjiga. Splitski 
odličnik Petar, s nadimkom »Crni«, podigao je oko g. 1075. 
stamostan svome svecu imenjaku u mjestu, zvanom »Selo« u 
poljičkom primorju (danas Sumpetar): sačuvani popisi samo¬ 
stanskih dobara iz XI. vijeka nabrajaju do 47 crkvenih knjiga. 
Zabilježeno nam je u dokumentu i to, da je hrvatski ban Stje¬ 
pan g. 1042. darovao samostanu Sv. Krševana u Zadru više 
crkvenih knjiga. Bilo je u nas i luksuzno opremljenih kodeksa. 
U hrvatskom kraljevskom samostanu Sv. Grgura u Vrani, koji 
je kralj Zvonimir prigodom svog krunisanja darovao za gosti- 
njac papinim odaslanicima u našim stranama, spominje se 

evangeliorum textus de argento: sigurno prema ondašnjem obi¬ 
čaju evanđelistar na pergameni grimizne boje, ispisan slovima 
srebrne boje. 

U Zagrebu ima kodeks, koji je pisao i s par inicijala u 
montekasinskom slogu iskitio đakon Maj on za splitskog nadbi¬ 
skupa Pavla (oko g. 1015.—1030.). U Vatikanu se pak čuva 
evanđelistar urešen montekasinskim inicijalima, koji potječe od 
manastira sv. Nikole na otoku Osoru (g. 1081.—1082.). Za nas. 
je taj evanđelistar osobito zanimljiv, što je u njemu molitva, 
koja se je prema ondašnjem običaju na Veliku subotu kod 
posvećivanja uskrsne svijeće molila za papu, vrhovnu glavu 
crkve, za opata, pročelnika samostana, za bizantinskog cara, 
tradicionalnog vrhovnog gospodara dalmatinskih gradova i za 
kralja, faktičnog vladara Osora (regis nostri). Taj »rex noster« 
bio je hrvatski kralj Zvonimir. U »Hrvatskoj Reviji« g. 1933. 
(Br. 7) dao sam reprodukciju jednog lista osorskog evanđelistara. 
Na njemu je inicijal E s običajnim uresom montekasinskih ini¬ 
cijala, isprepletenim prutićima, bisernim točkicama i pasjim- 
glavicama. Poviše toga su poprsja Krista koji blagosivlje i ima 
evanđelje u ruci, a Kristu sa strane su arkanđeli Mihajlo i Ga- 
brijel. Zanimljiv je lik monaha u ondašnjoj redovničkoj no¬ 
šnji blizu visoke uskrsne svijeće. Na listu se vide »neumi«, naj¬ 
starije glazbene note, važne u svojoj rijetkosti za povijest 
srednjevjekovne glazbe. 

Pored crkvenih kodeksa, što su pisani južnoitalskom bene¬ 
ventanom ima u Dalmaciji u vrijeme narodnih vladara i ko¬ 
deksa s karolinškim pismom, koje je tada vladalo Evropom. Za¬ 
nimljivo je, da u takovim kodeksima — imamo ih u samostanu' 
konventualca u Šibeniku, u samostanu Dominikanaca u Dubrov¬ 
niku i u metropolitanskoj knjižnici u Zagrebu — ni iluminirani 
ukras nije po načinu montekasinske škole, već odgovara više 
načinu, kojim su bile iluminirane knjige u sjevernoj Italiji. To 
je znak, da je dio naših samostana i monaha podržavao u ta 
vrijeme neke veze i sa sjevernom Italijom. 

Rekli smo, da se južnoitalsko beneventansko pismo i mi¬ 
nijatura montekasinskog karaktera podržavaju u Dalmaciji sve 
do XIII. vijeka. Takvo pismo i kićene inicijale pokazuje ru~ 

kopis kroničara Tome Arciđakona o solinskim i splitskim bisku¬ 
pima u kaptolskom arhivu u Splitu. Misli se, da je taj rukopis 
napisao sam Toma Arciđakon. U riznici trogirske katedrale 
čuva se evanđelistar s lijepim brojem inicijala i slika po ukusu 
montekasinske minijatorske škole. Po pismu i po minijaturama 
pripisivali su ga raziični učenjaci XI. ili najkasnije XII. vijeku. 
Međutim je nedavno o. Zaninović utvrdio, da se u evanđeli- 
staru na jednom mjestu evanđelja kaže, da se taj dio evanđelja 
ima čitati na dan sv. Frane, sancti Francisci. Očito je prema 
tome taj kodeks napisan tek nakon što je g. 1228. asiški ispo- 
snik proglašen svecem. 

Prema ovdje iznesenoj minijaturi Kristova rođenja iz tog 
evanđelistara, vidimo da je prizor Rođenja prikazan prema 
utvrđenom obrascu bizantinske ikonografije. Različite epizode, 
koje su povezane s Kristovim Rođenjem, poredane su u jedin¬ 
stvenu i zbijenu kompoziciju oko Djevice Marije, koja leži u 
porodu u spilji. Marija leži odjevena na matrasu u spilji, koja 
nam je jednostavno predočena debelom krivuljom. Desnom 
rukom ide prema djetetu Isusu, koji, u povojima i grijan dahom 
magarca i vola, leži u kamenom sarkofagu. Ispod Marije 
dvije su žene zaposlene Pranjem Novorođenčeta. Isus viri gla¬ 
vom iz posude, koja ima oblik kaleža, i prikazan je kao odrastao 
čovjek. Slikar mu je dapače i ovdje glavu pobožno ovjenčao ve¬ 
likim svetačkim vijencem. S lijeva Isusova Pranja sjedi sv. Josip 
već prosijede kose, dok s desna dolaze dva pastira, goneći pred 
sobom stado. Prednji, straiji ima pastirski kožuh i zašiljenu ži¬ 
dovsku kapu ponešto grotesknog izgleda. S visine spuštaju se 
anđeli, klanjajući se Novorođenčetu u povojima. Sav je taj 
prizor, prema znanju i shvaćanju ondašnje slikarske umjetnosti, 
prikazan neprostorno, bezperspektivno i s veoma ograničenom 
vještinom u reprodukciji prirodnih oblika, ali koliko je dekora¬ 
tivnog efekta, koliko stilskog osjećaja i koliko ipak svježine, na¬ 
ivnosti i života u toj slici! 

Spomenimo još iluminirano evanđelje zahumskog kneza 
Miroslava (umro oko g. 1197.), pisano ćirilskim pismenima. Ono 
je jamačno nastalo nedaleko od dalmatinske obale, jer se u 
njegovim minijaturama miješa utjecaj zapadnjačke umjetnosti 

i montekasinske škole s tradicijom nutarnjo-balkanske ortodok¬ 
sne dekoracije kodeksa. 


Doba romanike 

U to je vrijeme Dalmacija stupila u drugi period svoje 
srednjevjekovne umjetnosti, period romanike. Razumljivo je 
prema tome, da pored spomenutih kodeksa, koji nastavljaju 
tradicije iz ranog srednjeg vijeka, imamo iz tog vremena i ta¬ 
kovih, koje možemo pribrojiti umjetnosti romanike. Takva su 
u Splitu dva crkvena kodeksa u katedrali, pisana pismom zvanim 
karolina-gotica, i urešena iluminiranim inicijalima. U jednome 
od njih, Origenes super exodum, inicijali su isprepleteni ljud¬ 
skim likovima, što se bore sa zmijolikim pticama. Podsjećaju 
na razbujalu sjevernjačku maštu romaničkog perioda. U samo¬ 
stanu benediktinskih duvna sv. Marije u Zadru istrgnuta su iz 
iluminiranih kodeksa dva lista od pergamene sa slikom Kristova 
Raspeća i postavljena kao ukras na poklopac moćnika. Krist 
je pribijen na križ sa četiri čavla, to jest noge su mu ispružene 
jedna do druge, a ne prebačene jedna povrh druge. Poznato je, 
da se sve do XIII. vijeka Krist prikazivao na križu nešto po¬ 
gnute glave, ali je, ipak uzvišen i nepristupan ljudskom bolu, 
stajao miran i dostojanstven s paralelno spuštenim nogama. Tek 
tada, s gotičkim periodom, prodrlo je u umjetnost realističnije 
prikazivanje Boga-čovjeka, koji s trnovom krunom na glavi, 
omršavio i previjajući se od bola, stavlja nogu preko noge. 

U period prijelaza od romanike k gotici možemo ubrojiti i 
splitski brevijar iz god. 1291. To je kodeks začudo malenog 
formata, koji je visio o pojasu privezan srebrnim lančićem. I 
taj molitvenik za privatnu porabu iskićen je lijepim minijatu¬ 
rama još na pol bizantinskog karaktera. Znamo, da je izrađen 
u Splitu i za Split, jer se u njemu spominje štovanje splitskog 
zaštitnika sv. Duje. Dospio je u Veneciju i baš u Museo civico, 
koji, pored drugih spomenika iz naše zemlje, čuva u drugom 
odjelku, i krstionicu kneza Višeslava, koja vjerojatno potječe 
od prvog pokrštenja poglavice Hrvata (oko g. 800..). 

Bolonjski stil kasnoga srednjega vijeka 

U iluminiranim crkvenim kodeksima dalmatinskih crkava 
i samostana iz konca XIII. vijeka i kroz čitav XIV. vijek vlada 
novi stil u kićenju knjiga, poznat pod imenom »bolonjskog sti¬ 
la«. U to vrijeme je u kićenju knjiga u svoj Italiji, pa tako i u 
našim stranama, gdje se je umjetnost razvijala odvajkada u do¬ 
diru s umjetnošću susjednog poluotoka, prevladala i nametnula 
se bolonjska iluminatorna škola. Ona se okupila oko glasovitog 
sveučilišta u Bologni, a dobila je pobude za rad i razvoj u broj¬ 
nima svjetovnim, pravničkim i crkvenim, teološkim knjigama, 
koje su se u tom gradu pisale i resile u vezi s njegovim sveu¬ 
čilištem. Majstori svjetovnjaci zamijeniše u bolonjskom »Stu¬ 
diju« (tako se zove i spominje sveučilište u Bologni) dotadašnje 
monahe iluminatore. Glas i vrsnoća bolonjske minijatorske 
škole našla je odjeka i u često citiranim stihovima pjesnika 
»Božanske komedije«, Dante Alighierija. U »Čistilištu« pjesnik 
susreće majstora Oderisija d’ Agubbio, koji mora priznati, da 
ga je natkrilio mlađi majstor minijatura Franco Bolognese: 

»Frate«, diss’ egli, »piu ridon le carte 
»Che pennelleggia Franco Bolognese 
»L’onor e or tutto suo, e mio in parte«. 

(»Brate«, reče Oderisi, »više se smiješe listovi, koje kistom 
slika Franko iz Bologne. Sva slava pripada sada njemu, a meni 
samo dijelom«). Sveučilište u Bologni pohađali su i naši ljudi. 
Znamo, da je tu učio Toma Arciđakon. Splitski statut ima od¬ 
redbu, po kojoj su stranke u sudbenim sporovima imale pravo, 
da se u zadnjem prizivu utječu pravorijeku pravnog kolegija 
veučilišta u Bologni (Padovi i Perugi). 

Bolonjska minijatorska škola spojila je u novi stil starije, 
domaće italo-bizantinske tradicije i svježe pobude, koje su na 
apeninski poluotok tada došle s ondašnje proslavljene pariške 
minijatorske škole. Bolonjski stil je vrhunac srednjevjekovnog 
umijeća u kićenju knjiga. U njemu su izrađeni različni kodeksi 
u Zadru (Sv. Frane), u Trogiru (katedrala), u Šibeniku (sa¬ 
mostan konventualaca) i u Dubrovniku (samostan sv. Domi¬ 
nika). Nekoliko lijepih kodeksa, još neobjelodanjenih, čuva sa¬ 

mostan sv. Dominika u Splitu. Njihovi su inicijali urešeni naj¬ 
prije različnim pleternim i vegetabilnim motivima, pa po tome 
samo lisnatim i cvjetnim ukrasom; između glavnih crta slova 
isprepliću se figure svetaca i čitavi prizori iz sv. Pisma. Pismo 
je u kodeksima tog vremena razvijena gotica. Dijelom su ti 
kodeksi domaće provincijske kopije i preradbe talijanskih djela, 
a dijelom fine i dotjerane radnje, izvedene vjerojatno u samoj 
Bologni. Ističemo sliku lijepog inicijala slova A iz iluminiranog 
Graduala iz sv. Frane u Zadru. Na njemu je, u živim i svijet¬ 
lim bojama, bogati i raskošni dekor kopljolikog bolonjskog lišća 
s oštro izrezanim rubom; značajne su unutar lišća dvije posude 
orijentalnog tipa. 

Najveći dio kodeksa iz tog vremena ima, kako rekosmo, 
minijature bolonjskog karaktera. Ima međutim u Dalmaciji ne¬ 
koliko kodeksa s drugačijim ukrasom. Jedan kodeks Tome 
Akvinskoga kod Dominikanaca u Dubrovniku, pa onda jedan 
kodeks kod konventualaca u Šibeniku imaju na dugim trakama, 
koje izlaze iz inicijala, slikane šaljive i groteskne prizore poput 
»drolerie« francuskih iluminiranih knjiga. Ni jesu to dotjerane 
francuske izvorne radnje, već provincijske preradbe ovog na¬ 
čina kićenja knjiga, koje su bogzna kojim putem došle do nas. 
Šibenski kodeks, Legenda aurea Jakoba de Voragine, poznata i 
mnogo tražena srednjevjekovna zbirka života svetaca, ispisan 
je god. 1307., a potječe prema još živoj tradiciji iz Bribira, si¬ 
jela hrvatske vlastele Šubića. Na jednom listu nejasno se čita: 
Ex briberii (sa Bribira). Ime Šubića vezano je uz još jednu 
knjigu toga vremena. Vilim Varignana, tjelesni liječnik bana 
Mladena II., glasoviti pisac medicinskih djela, posvetio je svom 
gospodaru jedno svoje medicinsko djelo, koje se čuva u držav- 
noj knjižici u Monakovu. U iluminiranom inicijalu posvete vidi 
se, kako autor klečeći dariva knjigu osobi, koja je odjevena u 
mletačkom kostimu; to je jamačno ban Mladen, koji je bio 
počašćen mletačkim građanstvom. Splitski kroničar Miha Madi- 
jev veli u svojoj invektivi protiv bana Mladena, da je ban, istina, 
često čitao sv. Pismo, ali nije vršio njegovih riječi. Mada iz 
suvremenih dokumenata i pisaca poznamo Šubiće u prvom redu 
kao ponosnu feudalnu gospodu, mora da su oni, došavši na vr- 

hunac svoje moći imali prema prilikama svoga doba i svoje 
zemlje, priličan smisao i za knjige. 

Petnaesti vijek 

God. 1420. zaposjela je Venecija gradove i otoke dalma¬ 
tinskog primorja osim slobodnog Dubrovnika. Time je započeo 
treći period dalmatinske povijesti i dalmatinske umjetnosti. U 
XV. vijek pada doba izuma štampe. Broj se je knjiga u to vri¬ 
jeme znatno umnožio, knjiga je postala pokretni ja, pa j u Dal¬ 
maciji imamo iz XV. i XVI. vijeka iluminiranih kodeksa razli¬ 
čite provenijencije. 

U knjižnicama dalmatinskih samostana i katedrala 3ma 
nekoliko kasnih izdanaka bolonjske škole (XV. vijek). U njima 
nema više negdašnjega finog crteža ni sjaja čistih boja. Kodeksa 
iz XV. vijeka s lijepim minijaturama ima i u franjevačkom 
samostanu u Kampori na Rabu i onom u Dubrovniku. Kroz 
okvir velikih početnih slova tih kodeksa vide se vec perspektivno 
udubljene slike; renesansa je na domaku, mada su pismena tih 
kodeksa još gotička. U knjižnici zadarske gimnazije i u splitskoj 
katedrali ima nekoliko korala iskićenih prema ukusu ferarske 
škole. Tu je školu mecenatstvo dvora D’Este podiglo u XV. 
vijeku do velikog sjaja. Bogate i ukusne minijature po načinu 
venecijanske škole iz konca XV. vijeka ima jedan psaltir kod 
franjevaca u Zadru. A najljepše minijature iz mletačke dobe 
u Dalmaciji vjerojatno su one, kojima je opat sv. Krševan u 
Zadru dao iskititi god. 1480. jedan misal. Taj se je do svjetskog 
rata čuvao u knjižnici Zmajevićeva sjemeništa u Zadru. Na 
naslovnom listu svetac-ratnik Krševan na bijelcu konju u pu¬ 
nom kasu drži ravno preda se koplje, iskićeno crvenom zasta¬ 
vicom. Bogati okvir ovog naslovnog lista ispunjen je pri dnu 
grbom opata, što ga nose dva krilata dječaka, pa sličicama živo¬ 
tinja u zavojima lisnate lozice i kopijama antiknih gema s gla¬ 
vama rimskih careva u okruglim medaljonima. 

Svi su ti kodeksi napisani latinskim jezikom i gotičkim 
pismenima. Za nas su pak osobito zanimljivi kodeksi pisani 
hrvatskim jezikom i glagoljskim pismenima. Misal ličkog kneza 
Novaka iz god. 1368. nalazi se danas u dvorskoj knjižnici u 

Beču. U župnom arhivu Vrbnika na otoku Krku, davnom sijelu 
glagoljaša, čuvaju se dva glagoljska misala iz XV. vijeka. Misal 
iz g. 1462. ima inicijale i dekor običnog italskog karaktera. 
Misal iz g. 1456. ima inicijale iz ruku različnih pisaca; inicijali, 
izrađeni rukom svećenika Tome, senjskog arciđakona, koji je 
g. 1456. dovršio misal, imaju poseban karakter i nadovezuju na 
ornamentiku u slavenskim crkvenim kodeksima. 

Osobito je za nas važan glagoljski misal bosanskog vojvode 
Hrvoja, koji je početkom XV. vijeka bio gospodar grada Splita 
(do g. 1413.). Hrvojev misal je prilikom turskih najezda nepozna¬ 
tim putem došao u Eski-Saraj, staru palaču turskih sultana. Misal 
je napisao glagoljskim pismenima pop glagoljaš Butko kod cr¬ 
kve sv. Mihovila. Misli se, da je to crkva sv. Mihovila u Omišu 
ili pak sv. Mihovil u gradu Splitu. Minijature misala je izradio 
neki nama nepoznat majstor, koji je dobro poznavao slog kasno- 
gotičkih firentinskih minijatura. Ukras misala je vrlo bogat. 
Brojni su u njemu kićeni inicijali, slike svetaca, različite ale¬ 
gorije, prizori iz evanđelja, pa slike mjeseci u godini, predoče¬ 
nih poslovima, kako se koji obavlja u pojedinom mjesecu. Ima 
i par slika na čitavoj strani. Na slici vojvode Hrvoja, vidimo ga 
na bijelcu konju u kasu onako, kako su prikazani bosanski vla¬ 
dari na pečatima onog doba. Junak je u oklopu i drži koplje, sa 
čijeg vrha živo leprša bijela zastava. Ispred prsiju mu je štit s 
njegovim vojvodskim grbom; a oko glave mu je ručnik od crve- 
no-bijele tkanine, s kojega se uspravno u vis dižu tri bijela 
pera. Debeo vrat i crte vojvodina lica podsjećaju nas na pripo¬ 
vijedanje povijesnih izvora o dojmu, što ga je ostavio na dvoru 
kralja Sigismunda u Budimu. Kroničar Ivan Turoc pripovijeda, 
da je ban Pavao Čupor znao pozdraviti Hrvoja oponašanjem 
volovskog mukanja, aludirajući time na vojvodin hrapav glas. 

Između slicica mjeseci u godini osobito je zanimljiv mjesec 
siječanj. Oko stola vide se tri osobe: jedna će baš zarezati veliki 
kruh, u kojemu je usječen znak križa. Takav kruh je u običaju 
u našem narodu u vremenu od Božića do Tri kralja. I ta je sli¬ 
cica dokaz, da je Hrvojev misal iskitio minijaturama domaći 
majstor, kojemu su bili poznati naši narodni običaji. Wickhoff, 
koji je pisao o tim minijaturama, ističe još i to, da je na jednoj 

slici misala reproduciran karakteristični zvonik sv. Duje u 
Splitu. 

Konac minijature 

U splitskom Arheološkom muzeju ima od svršetka XV. vi¬ 
jeka rukopis s lijepim ranorenesansnim dekorom, izvedenim od 
gusto isprepletenog bijelog granja. Pismo je renesansna minu- 
skula. Iz XVI. vijeka imamo u Dalmaciji i par dobrih minija¬ 
tura u dubrovačkom arhivu. U knjižnici samostana sv. Domi¬ 
nika ima rukopis s minijaturama u firentinskom slogu XVI. 
vijeka. Tu je i nekoliko liturgičnih knjiga pravoslavnih samo¬ 
stana, urešenih inicijalima i čeonim vinjetama tipno bizantin- 
sko-slavenskog karaktera. 

Konačno se i minijatura primakla svome kraju. Izum 
štampe oduzeo joj raison d’etre. Drvorez i bakrorez istiskuju i 
zamjenjuju minijaturu u kićenju i ilustraciji knjiga. Minijatura 
životari kod nas još neko doba kao prigodan ukras pravilnika 
različitih bratovština ili diploma sveučilišnih nauka (Knjižnica 
Paravia u Zadru). A s vremenom prelazi pomalo i samo ime 
minijature na drugu vrst umjetnina — na portrete usitno sli¬ 
kane na pergameni, pa potom na bjelokosti. 

Za nas je osobito zanimljiva činjenica, da je posljednji 
veliki majstor minijatura u Italiji bio Hrvat Juraj Klović, ro¬ 
dom iz Hrvatskog primorja. On je približio minijaturu slogu i 
karakteru monumentalnog slikarstva. Klovic je time lično posti¬ 
gao velike uspjehe i pobrao veliku hvalu kod svojih suvreme¬ 
nika, koji su bili prijemljiviji od nas za tehničke virtuozitete i 
bravure (»Michelangelo minijature«). Ali je njegova umjet¬ 
nost u isto doba, oduzevši minijaturi njezin specifični karakter 
i stil, uskorila njezinu sudbinu. 

Razmilovićevi korali 

Iz doba, kad je sudbina minijature bila vec zapečaćena, 
imamo dva korala u franjevačkom samostanu u Poljudu kod 
Splita. Iskitio ih je minijaturama fra Bone Razmilović oko god. 
1675. Razmilovićevi korali pisani su imitacijom kasno-gotičkih 

pismena na pergameni. U njima su vrlo brojne minijature na 
čitavoj strani ili iskićeni veliki inicijali raznovrsnog ukrasa. 

U našoj domaćoj književnosti i u našoj javnosti slove ovi 
korali kao remek-djela izvorne narodne umjetnosti. Čitava se 
legenda slave oko njih stvorila. I u ovom se slučaju pripovijeda 
o Englezu, koji je ponudio, da će otkupiti korale istom težinom 
zlata. Sve je u ilustraciji tih korala izvorno i naše, narodno. 
Pleterna ornamentika inicijala ponavlja tobože na vlas iste mo¬ 
tive, koji rese starohrvatske skulpture u zadužbinama naših kra¬ 
ljeva ranoga srednjeg vijeka; vegetabilna dekoracija reprodu¬ 
cira navodno samo voće i cvjetove iz naših krajeva; pobožni 
fratar upleo je usto u minijature različne leptire, skakavce i 
muhe, dosadne drugove splitske ljetne sparine, koji da su ga 
smetali pri radu; napokon da je umjetnik i boje sam priredio 
iz sokova domaćih trava. 

Šegvić je međutim našao u samostanskom arhivu baš iz 
onih godina, kad su korali rađeni, račune za nabavu ulja i boja. 
Pleteri su davni ures inicijala, a slični pleterima Razmilovi- 
ćevih korala jesu i oni na inicijalima prvih štampanih knjiga. 
Pa i cvijeće i lišće ovih korala podsjeća na raskošnu i tešku 
dekoraciju talijanskih iluminiranih knjiga iz vremena oko god. 
1500. I talijanska minijatura tog doba voli reproducirati i mije¬ 
šati u dekor minijatura različite leptire i kukce. Razmiloviću 
su dakle poslužili dijelom kao uzor stariji iluminirani kodeksi i 
štampane knjige, koje su se nalazile u knjižnici samostana. Na¬ 
padnim provincijskim anakronizmom upotrebljava on još u 
XVII. vijeku pergamenu namjesto jeftinijeg papira i pridržava 
davno preživjelo gotičko pismo. 

Ali ne smijemo zbog toga nipošto omalovažiti strpljivi rad 
splitskog franjevca. Razmilovićevi korali su, istina, više plod 
dokolice nadarenog pojedinca, negoli djelo umjetnosti, koja bi 
još živjela u našem narodu. I njegova vještina je ograničena na 
sam ornamentalni ukras, tako da i ono par slika s ljudskim figu¬ 
rama u njegovim koralima jesu zapravo bakrorezi ili drvorezi iz¬ 
rezani iz kakove štampane knjige pa metnuti na list pergamene i 
bojadisani istim bojama kao i okolni list. Ali ti su korali u svojoj 
cjelini ipak lijepo i izvorno djelo. Diviti nam se je bogatoj ma- 

šti Razmilovićevoj u poredanju i ispreplitanju sveđ istih temelj¬ 
nih motiva i njegovu sigurnom ukusu u novim i smjelim kombi¬ 
nacijama boja. Te vrline prave njegovo djelo privlačijivim za 
svakoga, tko, apstrahirajući od stroge naučne vrijednosti, voli 
sve, što je o sebi lijepo. 

Štampana knjiga 

Izum štampe potkopao je, kako je rečeno, život minijature. 
Drvorezi štampanih knjiga i bakrorezi zamijenili su srednje/je- 
kovnu iluminaciju. Ali štampana knjiga i knjižarstvo ni jesu 
predmet ovoga članka. Spomenut ćemo samo, da je Dalmacija i 
na ovom polju išla uporedo s drugim zemljama Evrope, na¬ 
ravno, prema svojim silama i prilikama. Dalmacija je dala dvo¬ 
jicu majstora, koji su se proČuli u Italiji kao izdavači knjiga, to 
su Kotoranin Andrija Paltašić i Dubrovčanin Dobre Dobrić, 
poznat pod humanističkim imenom kao Boninus de Boninis. Ta 
dva Hrvata izdaju pod konac XV. vijeka, prvi u Mlecima, a 
drugi u Mlecima i u drugim nekim gradovima Italije, stare kla¬ 
sike u vrlo lijepom tipografskom ruhu. Rano su se počele štam¬ 
pati i prve hrvatske knjige. Već god. 1483. štampan je hrvatski 
misal glagoljskim pismenima, a god. 1495. ugledala je svijetlo 
i prva hrvatska knjiga, štampana latinicom: Lekcionarij fra 
Bernardina Splićanina. Obje su te knjige štampane u Mlecima. 
I izdanja »Judite«, religioznog eposa prvoga poznatog hrvat¬ 
skog pjesnika Marka Marulića Splićanina, osvitom XVI. vijeka, 
štampana latinicom i goticom, imaju i po koji ukusni drvorez 
kao ukras knjige. 

Knjižnice po dalmatinskim gradovima, osobito one po samo¬ 
stanima, čuvaju još priličan broj prvotisaka ili inkunabula, t. j. 
knjiga štampanih prije god. 1500. U tim knjižnicama imamo 
lijep broj štampanih knjiga, iskićenih slikama u drvorezu. Po- 
gdjekad su u prvo vrijeme te slike u drvorezu bile još kolori¬ 
rane, kao na pr. u nekim knjigama u samostanu konventualaca 
u Šibeniku. To je oponašanje prijašnjeg iluminiranog ukrasa, 
koji je knjigu resio živim bojama. U franjevačkom samostanu 
u Visovcu ima jedan lijepi primjerak Ezopovih basana, koji je 
god. 1487. štampao u Brescii Dalmatinac Dobrić (Boninus) s. 

lijepim drvorezima. Knjižnica Dominikanaca u Dubrovniku ima 
izdanja djela čuvenog propovjednika i isposnika Savonarole s 
lijepim ilustracijama u drvorezu firentinskog sloga i Liber Cro- 
nicarum iz god. 1493. s grafičkim ilustracijama u drvorezu od 
njemačkih slikara Pleydenwurffa i Wohlgemuta, učitelja veli¬ 
kog umjetnika Diirera. Napomenuti nam je još da su u drugoj 
polovici XVI. vijeka u Italiji došla na glas sa svojih bakroreza 
dva Šibenčanina: Martin Rota (Kolunić) i Natale Bonifazio. 
Ovaj zadnji živio je neko vrijeme i obnosio Časti u hrvatskom 
zavodu sv. Jeronima u Rimu i za taj je zavod nacrtao veliku 
geografsku kartu hrvatskih zemalja, kad se je otvorilo pitanje, 
tko ima pravo na »ilirski« gostinjac u Rimu. U Rimu se je spri¬ 
jateljio s glasovitim arhitektom Domenikom Fontana. Kad je 
Fontana na čudo suvremenika, a mehaničkim napravama, koje 
je posebno za to konstruirao, podigao na trgu sv. Petra u Rimu 
golemi egipatski obelisk, naš mu je majstor brojnim i lijepim 
bakrorezima iskitio knjigu, u kojoj se sve to opisuje. Knjiga je 
štampana u Rimu god. 1590., a jedan se njezin primjerak na¬ 
lazi u knjižnici Arheološkog muzeja u Splitu. Na naslovnom 
listu u raskošnom arhitektonskom okviru kasnog renesanskog 
karaktera prikazan je sam arhitekt kako rukom drži obelisk. 

Korice knjiga. 

Između srednjevjekovnih kodeksa u Dalmaciji ima ih ne¬ 
koliko s osobitim koricama. Jedan evanđelistar i jedan misal u 
riznici splitske katedrale, pa jedan lekcijonarij u riznici trogir¬ 
ske katedrale imaju srebrne korice iz XII. ili XIII. vijeka. Te su 
korice dijelom pozlaćene i na njima su gravirane figure. U 
splitskom misalu prednje korice nose graviranu prikazu Krista 
u slavi, a stražnje Kristovo Raspeće. Krist u slavi s izrazom 
bizantinskog Pantokratora sjedi u jajolikom vijencu (»man- 
dorla«) na niskom prijestolju, obloženom mekim dušekom; des¬ 
nicom blagosivlje, a ljevicom drži knjigu evanđelja. U uglo¬ 
vima su simboli četiriju evanđelista: orao sv. Ivana, anđeo sv. 
Mateja, lav sv. Marka i bik sv. Luke. Raspeti Krist oborio je 
glavu i nemoćno spustio tijelo u laku tetivu; iz rana probijenih 
čavlima na nogama i rukama curi krv, a iz desnih grudi probi- 

jenih kopljem šika mlaz krvi. Drveni je križ zabijen u humak 
zemlje i pričvršćen sa strane kolcima, koji vire iz humka. Sa- 
sma pri dnu, ispod humka, mrtvačka je glava prvog čovjeka 
Adama, koji je po nekoj legendi pokopan na Golgoti na onom 
mjestu, na kojemu je podignut križ raspetog Spasitelja čovje¬ 
čanstva. Sa strane Raspetom stoje snuždene figure sv. Ivana i 
djevice Marije, koja upire bolan pogled u mrtvog sina. Na dru¬ 
gim koricama, koje rese evanđelistar u splitskoj riznici, gravi¬ 
ran je s jedne strane Krist u slavi, a s druge djevica Marija na 
prijestolju; na tima je zadnjim koricama utjecaj bizantinske 
umjetnosti jači, mada latinska pismena na njima pokazuju, da 
su i one izrađene u oblasti Zapada. Korice trogirskog lekciona- 
rija imaju graviran blagdan Duhova i dvanaest apostola, koji 
se u tri reda poredani vrlo živo kreću s golubicom sv. Duha do 
ramena. Sve te korice imaju karakter zrele romanike i djela su 
visoke umjetničke kvalitete: stilizirana linija postizava u njima 
vanredno skladne efekte. 

U drugi period vode nas korice psaltira iz XV. vijeka u 
knjižnici franjevačkog samostana u Dubrovniku. To su korice 
od drva, obložene kožom tamno-smeđe boje, i na njima su i na 
krajevima i po sredini ukrasi od žute mjedi, u kojima se lišće 
kovrča u kasnogotičke čvorove. Iz perioda renesanse, kao bližeg 
današnjem vremenu, sačuvao nam se je, naravno, veći broj lije¬ 
pih korica. Između njih spominjemo one, što ih je izradio Šiben- 
čanin Horac Fortezza, koji je u drugoj polovici XVI. vijeka 
došao na glas kao zlatar. Njegovih zlatarskih radnja ima u 
muzejima u Londonu i u Mlecima. Don Krsto Stošić našao je 
pred par godina u Šibeniku tri korice matrikula bratovština, što 
ih je iskitio Fortezza srebrnim iskuckanim aplikama. Pored ko¬ 
rica sa srebrnom radnjom ima i kod nas u raznim knjižnicama 
korica od kože, na kojima je rezan i utisnut raznovrsni dekor. 
Još ćemo na kraju ovoga kratkog prikaza dalmatinske knjige 
iz prošlosti spomenuti korice od smeđe kože s ukusnim utisnutim 
ukrasom u zlatu; pripadaju misalu, koji se danas nalazi u 
Arheološkom muzeju u Splitu. Taj je misal dao za sebe umjet¬ 
nički uvezati potomak stare trogirske patricijske obitelji Ivan 
Andreis, dok je bio biskupom u gradu Hvaru (g. 1767 —1776.). 
Na koricama se čita: Ioannes Andreis episcopus pharensis. 

O GRGURU NINSKOM 


Ivan Meštrović izradio je za Split kolosalan brončani spo¬ 
menik Grguru Ninskomu. 

To je treći Meštrovićev spomenik i dar gradu Splitu. Bron¬ 
čano poprsje splitskog pučanina Luke Botića, romantičnog pjes¬ 
nika i borca pri osvitu nacionalnog preporoda u Dalmaciji, sa¬ 
njari visoko između borova na vrhu brda Marjana, koji je on 
tako toplim osjećajem opjevao. Brončani kip splitskog patricija 
Marka Marulića, učenog humanista svjetskoga glasa i prvog po¬ 
znatog pjesnika hrvatske umjetne i klasične poezije, stoji na 
ulazu u grad s morske strane ispred lijepe splitske patricijske 
palače u klasičnom slogu zrele renesanse. Gorostasan lik u 
broncu hrvatskog biskupa postavljen je u Peristilu ispred Mau¬ 
zoleja rimskog cara Dioklecijana, u kojem su, pošto je pretvo¬ 
ren u stolnu crkvu srednjevjekovnoga Splita, ravno pred hiljadu 
godina latinski biskupi, okupljeni na crkvenom saboru, izrekli 
osudu nad hrvatskom crkvom i njezinim biskupom Grgurom 
Ninskim. 

Ta tri splitska spomenika bilježe, u vremenskom redu svoga 
postanka, ne samo vidljiv uspon u Meštrovićevoj umjetnosti, 
već imaju i sve to jače značenje za afirmaciju narodne ideje 
u Splitu i Dalmaciji. 

Spomenik Luke Botića djelo je prve mladosti Ivana Me- 
štrovića i kao takovo Splitu mili dokaz veza Meštrovićevih mla¬ 
dih dana s gradom Splitom, a sjeća nas na borbu i na borce 
našeg nedavnog narodnog preporoda XIX. vijeka. Marulićev 
kip je uspjelo djelo zrelog doba Meštrovićeva rada; njime je 
odana zahvalnost onom hrvatskom življu dalmatinskih gradova, 
koji se mada je, na dohvatu zapadne civilizacije i talijanske 
kulture, naravno bio pristupačan tekovinama i utjecaju Zapada 
i Italije, ni u nepovoljnim prilikama tuđinskoga mletačkog go- 

spodstva, nije otuđio svojemu narodu i materinjoj riječi. Gr¬ 
gur Ninski je, napokon, sretno djelo Meštrovićevo u naponu 
njegova stvaranja, kolosalno u smjelim razmjerima, a jako u 
vanrednoj realizaciji izraza, života i pokreta; gorostasni lik Gr¬ 
gura Ninskog podsjeća svakog posjetioca Splita, da smo već 
pred više od hiljadu godina, pod okriljem svoje nezavisne nacio¬ 
nalne države, tu bili, tu se borili i pripremali skoru etničku asi¬ 
milaciju posljednjih otpornih ostataka romanskih žitelja, onda 
još zatvorenih unutar zidina nekolikih dalmatinskih primorskih 
gradića. 

Namisao, da se podigne spomenik Grguru Ninskomu u 
Splitu, niknula je u okviru proslave hiljadugodišnjice hrvatskog 
kraljevstva g. 1925., a sam je spomenik namijenio umjetnik 
unutrašnjosti Dioklecijanove Palače u Splitu. Prvo je dalo pri¬ 
liku, da se u različnim člancima, prigodnim govorima i preda¬ 
vanjima prikaže našoj javnosti uloga, značenje i doba toga 
velikog hrvatskog biskupa iz vremena prvoga hrvatskog kralja 
Tomislava; a drugo je dalo povoda, da se s više strana i s 
različitih stajališta raspravljalo o mjestu, kamo bi spomenik 
imao biti postavljen. 0 jednom i drugom, a osobito o zadnjem 
pitanju, vrlo se je živo raspravljalo, naravno, u samom Splitu. 
Splićani vole takva pitanja i znaju u raspravu takovih pitanja 
unijeti sav svoj temperamenat i ljubav prema rodnom gradu. O 
tome, da li je Peristil zgodno mjesto za Grgura Ninskog i o 
samom Grguru napisao je i pisac ovih redaka u svoje doba 
malu brošuru. Pitanje ličnosti i značenja biskupa Grgura još 
uvijek je aktuelno, pa zato neka bude i ovdje, uz nekoje pro¬ 
mjene izneseno uglavnom ono, što je o tome pred deset godina 
rečeno u spomenutoj brošuri. 1 ) 

O djelu i značenju Grgura Ninskoga 

Povijesna uloga Grgura Ninskog poznata je i fiksirana u 
glavnim crtama po sačuvanim dokumentima. No stručni prikazi 
o vremenu biskupa Grgura malo su pristupačni našoj javnosti; a 
većina prigodnih sastavaka o Grguru Ninskomu dala je više sin¬ 
tetičku i subjektivnu ocjenu uloge i značenja Grgura Ninskog 
nego li prikaz stvarnih, poznatih podataka o njemu i njegovu 

radu. A ipak ti podatci zanimaju našu javnost s tim većma, što 
različiti naši historici gledaju svaki na svoj način na pojedine 
detalje i momente u vezi s ličnošću i radom Grgura Ninskog. 
I Grgur Ninski, kao gotovo svaka povijesna ličnost, svaki doga¬ 
đaj i svako doba — pogotovo što su o njemu podaci u pone- 
kojem detalju nejasni i nepotpuni — postaje predmetom raz¬ 
ličite lične interpretacije historika, pa je i njegov rad pogdjekad 
gledan kroz prizmu političkog osvjedočenja pojedinog historika 
ili pisca. Eto dakle opravdanja i ovom prikazu. Nastojat ćemo 
ipak biti u njemu što objektivniji. 

Poznata je uloga hrvatskoga ninskog biskupa u splitskom 
crkvenom saboru za Kralja Tomislava g. 925. i 928. Grgur Nin¬ 
ski našao se je na braniku hrvatske crkve u odlučnom času, kad 
se je splitsko-solinski nadbiskup na čelu latinskih biskupa bizan¬ 
tinske Dalmacije povratio u krilo rimske crkve i tim povodom 
htio obnoviti negdašnje jedinstvo vlasti i moći na čitavom po¬ 
dručju bivše solinske metropolije od Jadrana do sjeverne gra¬ 
nice Hrvatske. Na najvećem dijelu tog područja razvila se je 
naime, kroz IX. vijek, t. j. kroz vrijeme ovisnosti splitskog nad¬ 
biskupa od carigradskog patrijarha, hrvatska crkva neodvisna 
od splitske crkve, i na tom je području uhvatila korijena hrvat¬ 
ska riječ u službi Božjoj. 

Da vidimo pozadinu i poznate nam pojedinosti toga zanim¬ 
ljivog sukoba između historijskog prava tradicije i prirodnog 
prava naroda. 

Hrvatska crkva do vremena Grgura Ninskoga. 

Hrvati se doseliše u rimsku Dalmaciju prvih decenija VII. 
vijeka, te prisvojiše svu zemlju do mora i sve otoke. Samo ri¬ 
jetki ostaci rimskog življa, neznatni po svom broju, nađoše za¬ 
štite u tvrdim zidinama nekolikih primorskih gradića, što osta¬ 
doše i dalje pod vlašću Bizanta (gradovi Krk, Osor, Rab, Za¬ 
dar, Trogir, Split i u južnoj Dalmaciji Dubrovnik i Kotor). 

Iza gotovo dva vijeka, provedena u novoj postojbini u po¬ 
ganstvu i zbog toga prekrita tamom, došli su Hrvati oko g. 800. 
u doticaj i sukob s moćnom kršćanskom državom cara Karla 
Velikoga. To dovede dalmatinske Hrvate osvitkom IX. vijeka 

do prvog okupljanja u političke organizacije i do napuštanja 
poganske vjere. Zaslugom furlanskog margrofa priznadose dal¬ 
matinski Hrvati vrhovnu vlast cara Karla; franački pak misio¬ 
nari privedoše oko g. 800. poglavice Hrvata kršćanskoj vjeri. 
Za to se u sjevernoj Dalmaciji, u Ninu, javlja najprije cr¬ 
kveno i političko središte Hrvata. U Ninu je nađena krstionica 
prvog poznatog nam hrvatskog kneza Višeslava; u Ninu je bila 
i prva hrvatska biskupija. 

U prvo vrijeme po pokrštenju Hrvata dolazio je, kako se 
čini, u njihove zemlje pokrajinski ili misionarski biskup, da 
propovijeda vjeru, diže crkve i organizira crkvenu upravu i 
bogoslužje na čitavom etničkom i državnom području dalma¬ 
tinskih Hrvata. Ti misionarski hrvatski biskupi nijesu isprva 
imali stalne rezidencije. S vremenom međutim oni ustalise svoje 
sjedište u Ninu; i tako nastade ninska hrvatska biskupija. 

Romanski primorski gradovi Dalmacije i njihovi biskupi, 
mada se na njihovu negdašnjem području sve to zbivalo, nijesu 
mogli, u prvom stoljeću po pokrštenju Hrvata, bitno sudjelo¬ 
vati pri uređenju crkvenih odnošaja kod susjednih Hrvata, jer 
su oni potpadali pod drugu političku i crkvenu vlast nego Hr¬ 
vati (bar od g. 817. dalje). Ti su gradovi činili bizantinsku car¬ 
sku pokrajinu Dalmaciju te su po davnoj carskoj odredbi još 
iz god. 732. morali priznati carigradskog patrijarha kao svoga 
vjerskog poglavara. Hrvati su naprotiv bili ovisni od franačkih 
vladara (od g. 800. do g. 878.), i pristali su uz Rim i papu. I 
tako je, kad je Ivan iz Ravene obnovio negdašnju salonitansku 
crkvu koncem VIII. vijeka i prenio je u Split, kamo su bili 
pribjegli i preostali žitelji stare Salone, metropolitanski na¬ 
slov splitskog nadbiskupa bio u pogledu hrvatskog područja 
puka riječ bez sadržaja. I uistinu, vlast latinskih biskupa dal¬ 
matinskih gradova bila je u IX. vijeku ograničena na same te 
gradove i nužno je svršavala pred samim gradskim zidinama, 
gdje je stvarno već bilo hrvatsko državno područje, pa i po¬ 
dručje ninskog hrvatskog biskupa. 

I druge su različite prilike pripomogle izgradnji neodvis- 
nog položaja hrvatske crkve kroz IX. vijek. Ninski su biskupi 
isprva potpali izravno pod svetu stolicu u Rimu. Hrvatima je 

dobro došao i jaz, koji je pukao između Rima i Carigrada veli¬ 
kim crkvenim raskolom g. 863. Posljedica je toga nastojanje 
papa, da predobiju na svoju stranu mladi slavenski narod i 
državu Hrvata. I epizoda hrvatskog kneza Zdeslava (g. 878. 
do 879.), koji je za kratko vrijeme podčinio Hrvatsku carigrad¬ 
skom dvoru i carigradskoj crkvi, upućivala je rimske pape na 
susretljivo držanje prema Hrvatima. 

U drugoj polovici IX. vijeka neodvisnost i nacionalnost 
hrvatske crkve dobila je jači oslon u prodiranju slavenske 
službe Božje u hrvatske krajeve. Valjda je još za života sv. 
Metodija (oko g. 882.) ili svakako po Metodijevoj smrti (g. 885.), 
kad su njegovi učenici, protjerani iz Moravske, pribjegli u 
hrvatske strane, uhvatila slavenska služba Božja jaka korijena 
među širokim masama naroda u ninskoj, hrvatskoj biskupiji. 
Prvo pokrštenje Hrvata oko god. 800. po franačkim misiona¬ 
rima bilo je u prvom redu akt političke uviđavnosti poglavica 
hrvatskog naroda, a ne plod dubokog vjerskog osvjedočenja. 
Pogotovo je u široke redove naroda vjerojatno kršćanska nauka 
i kod Hrvata — kao i kod ostalih poganskih naroda — pro¬ 
dirala sporo, uz otpor i više izvanjskim načinom. Tako je uče¬ 
nike svete braće zapala zadaća, da široke redove hrvatskog 
puka privedu novoj vjeri. Pritom ih je sigurno pomagalo 
propovijedanje i služenje službe Božje u živoj narodnoj riječi. 

Sve su to biskupi dalmatinskih gradova teško podnosili, 
jer su bili pogođeni u svojim prerogativama, pravima i priho¬ 
dima. Nije stoga čudo, da splitski nadbiskupi već s prvog po¬ 
četka idu za tim, da se negdašnja salonitanska metropoli ja, pre¬ 
nesena u njihov grad, obnovi u čitavom opsegu prijašnjeg 
područja prava i moći. Prvi nadbiskup u Splitu Ivan Ravenja- 
nin nazivlje se na još sačuvanom sarkofagu: harchiepiscopus (o. 
g. 780.). Za njegova života prenesene su u Split iz ruševina stare 
Salone navodne svete moći sv. Dujma, tobožnjeg učenika prvaka 
apoštola sv. Petra. Zaboravilo se je pritom svijesno ili nesvi- 
jesno, da je kosti solinskih mučenika davno prije toga pokupio 
opat Martin, kojega je poslao papa Dalmatinac Ivan o. g. 641. 
i svečano dao pohraniti u krstionici lateranskoj u Rimu. Spli¬ 
ćani su koncem VIII. stoljeća podigli iz ruševina starokršćan- 

skog grobišta mučenika u Manastirinama u Solinu kosti dvojice 
kršćana i pokopali ih u splitskoj stolnoj crkvi. To položenje 
moći sv. Dujma u temelje splitske stolne crkve jest akt, koji 
ima upravo značenje simboličnog obreda: čuvanje moći sv. 
Dujma, učenika prvaka apostola i utemeljitelja solinsko-split- 
ske crkve, u splitskoj katedrali jest unaprijed pravni temelj za 
aspiracije Splita na primat u Dalmaciji i Hrvatskoj. 

Splitski nadbiskupi ne propuštaju ni kasnije zgode, da afir¬ 
miraju te svoje aspiracije. Tako na pr. u darovnici kneza Trpi¬ 
mira splitskom nadbiskupu Petru iz god. 852. ne zaboravlja taj 
nadbiskup, moleći od Trpimira poklon za svoju crkvu, nagla¬ 
siti, da je solinsko-splitska crkva »metropola sve do obale 
rijeke Dunava i gotovo za svu zemlju Hrvata«. 

No tek početkom X. vijeka pružila se je splitskom nadbi¬ 
skupu prilika, da provede u život svoje davne aspiracije. 

God. 923. uspostavljeno je jedinstvo rimske i carigrad¬ 
ske crkve. Tim je povodom sam patrijarh carigradski prepu¬ 
stio dalmatinske biskupe rimskom papi; dok je car predao same 
gradove u upravu hrvatskom vladaru Tomislavu pod naslovom 
carskog prokonzula. Time su latinski biskupi i hrvatski biskupi 
u Ninu došli u jednu crkvu i pod jednog vladara, i time je u 
isto doba prestao razlog, da rimska kurija mimoilaženjem sta¬ 
rijih tradicija pogoduje težnjama Hrvata za crkvenom neodvis- 
nosti od bizantinskog Splita. To je bila vrlo povoljna prilika 
za Split, da oživotvori svoje aspiracije crkvene vlasti u Hrvat¬ 
skoj. 

Povodom tih novih prilika mora da su odmah nastala tr¬ 
venja i borbe. Da se sporna pitanja riješe i urede, sazove papa 
Ivan X. god. 925., a na izričiti poticaj i želju hrvatskog kralja 
Tomislava, zahumskog kneza Mihajla Viševića, kao i dalma¬ 
tinskih biskupa, crkveni sabor u Splitu. U tom odlučnom času 
postavila je sudbina Grgura Ninskog na čelo hrvatske crkve. U 
tom je historijsko značenje toga hrvatskog biskupa; a u njegovu 
žilavu otporu protiv presizanja latinskih biskupa jest i njegova 
neprolazna zasluga. 

Prvi crkveni sabor u Splitu god. 925. 

Podatke o splitskom saboru — ujedno i jedine stvarne po¬ 
datke o Grguru Ninskomu — imamo u pripisu historije Tome 
Arciđakona. U tom kasnijem pripisu sačuvani su nam, prema 
starijim predlošcima, i ako na mjestima u slabom prijepisu, 
zaključci splitskoga crkvenog koncila. 

Sabor se je sastajao po svoj prilici u stolnoj crkvi, negda 
Mauzoleju cara Dioklecijana, u Splitu. Prisutni su bili kralj 
Tomislav, knez Mihajlo, latinski biskupi dalmatinskih gradova 
i hrvatski ninski biskup Grgur; a usto još dva papina legata, 
koji doniješe sa sobom papino pismo za hrvatskog kralja, sve¬ 
ćenstvo i narod, te pismo za splitskog nadbiskupa i njegove 
sufragane. U svojim pismima papa Ivan X. oštro ustaje protiv 
slavenskog bogoslužja u hrvatskim stranama. U pismu, uprav¬ 
ljenom kralju Tomislavu i knezu Mihajlu, čudi se papa, »kako 
mogu odabrani sinovi rimske crkve prinositi Bogu žrtve u bar¬ 
barskom ili slavenskom jeziku«. A u pismu latinskim biskupima 
prekorava ih papa, što se »uz njihovu šutnju i privolu širi nauka 
Metodija, kojega ne nalazi među svetim piscima«. Očito je u 
to doba u rimskoj kuriji vladalo ono isto nepovjerenje i neshva¬ 
ćanje rada slavenskih apoštola, koje je po smrti Metodijevoj 
god. 885. diktiralo poznate poslanice pape Stjepana VI. protiv 
slavenskog pogoslužja u Moravskoj. 

Na splitskom saboru nije međutim pitanje glagoljice imalo 
glavnu ulogu. Tim se pitanjem bavi samo X. članak sabora. U 
ponešto nejasnoj i valjda okrnjenoj stilizaciji taj članak zabra¬ 
njuje ubuduće ređenje glagoljaša; prepušta ipak mogućnost sla¬ 
venskog bogoslužja u slučaju nestašice latinskih svećenika, i 
ako tamošnji biskup dobije zato papinu privolu. 

Glavni predmet rasprave i borbe na saboru bilo je pitanje 
jurisdikcije splitske crkve i latinskih biskupa nad hrvatskim teri¬ 
torijem. Za to pitanje nije bilo papinih uputa — bar ih nema 
u papinim pismima — pa je tim žešća bila borba oko tog pita¬ 
nja. Latini su bili na tom saboru u većini; oni su stvorili zaklju¬ 
čke, kojima se, bez obzira na nove prilike, nastale dolaskom 

Hrvata u rimsku Dalmaciju, obnavljaju granice i prava bisku¬ 
pija u latinskim gradovima, kako je to bilo prije Hrvata. 

Na čelu zaključka splitskog sabora stoji članak, koji odre¬ 
đuje, da »crkva i grad, u kojemu počivaju svete kosti Dujmove, 
kojega je apostol Petar poslao u staru Salonu, da propovijeda 
Kristovu vjeru, ima primat i bude metropola nad svim ostalim 
biskupijama«. Time je davno pravo tradicije odnijelo pobjedu 
nad pravom živoga naroda. Salonitanska nadbiskupija obnov¬ 
ljena je tim člankom i prenesena u Split; drugi članci sabora 
su samo eksplikacija i primjena toga prvog, načelnog zaključka. 

Drugi članak određuje, da se po mogućnosti »obnove one 
biskupije, u kojima je prije bio biskup, jer ne dolikuje, da ugled 
biskupa strada u malim mjestima i selima«. Taj članak cilja 
očito na ukinuće biskupije u čednom hrvatskom mjestancu 
Ninu. Ostane li pak, nastavlja isti članak, tim povodom koji 
biskup bez biskupije, neka uzme koju negdašnju, a tada nepo¬ 
punjenu biskupiju. Takve su bile biskupije u Skradinu, Sisku 
i Duvnu. 

Treći članak određuje nadalje, da treba uspostaviti me¬ 
đaše dalmatinskih biskupa onako, kako su bili postavljeni 
»od otaca«, a to znači onako, kako su bili prije dolaska Hrvata, 
i prije nego li je hrvatski biskup sebi prisvojio sav državni i 
etnički teritorij Hrvata. 

Ta dva zadnja članka očito su uperena protiv hrvatskog 
biskupa Grgura. Njima su utvrđene načelne odredbe, po kojima 
će Grgur biti prisiljen napustiti biskupiju u Ninu kao bisku¬ 
piju, koja se nalazi u malenom mjestu i koja je novijeg datuma. 
U naknadu za to preuzet će jednu od ispražnjenih negdašnjih 
biskupija; tu će hrvatski biskup davnom tradicijom biti vezan 
na određeni, skučeni teritorij i na podložnost splitsko-solinskom 
nadbiskupu. 

Konkretnu pak sankciju dobili su svi ti načelni zaključci u 
jedanaestom članku. Taj članak, resko i gotovo s prizvukom 
prijetnje, kratko glasi: neka znade biskup Hrvata (t. j. Grgur 
Ninski), da je i on kao i mi podložan solinsko-splitskoj metro¬ 
politanskoj crkvi. 

Kakvo je bilo pri svemu tomu držanje Hrvata i hrvatskog 
kralja? Svijetla u ovo, za nas osobito zanimljivo pitanje, unosi 
slijedeći, dvanaesti članak sabora. Iz njegova je. sadržaja jasno 
da je držanje Hrvata i hrvatskog kralja na saboru izazvalo 
kod većine sumnju, hoće li se zaključci splitskog sabora moći 
provesti na području hrvatske države, pa većina sabora prijeti 
u tom dvanaestom članku nečim, što bi mi danas zvali pasiv¬ 
nom rezistencijom za slučaj, da se hrvatski kralj opre izmjeni 
dotadašnjeg stanja u hrvatskoj crkvi. »Ako bi kralj Hrvata i 
hrvatski poglavice htjeli«, veli se u bitnosti u tom članku, »da 
sav teritorij (negdašnjih) dalmatinskih biskupija bude i dalje 
pod vlašću njihova, hrvatskog biskupa, neka nitko od latinskih 
biskupa u svoj zemlji Hrvata, ne krsti, niti crkve i svećenike 
ne posvećuje; samo u slučaju, da netko iz Hrvatske dođe osobno 
latinskom biskupu u grad, mogu biskupi to činiti. Uostalom hr¬ 
vatski će kralj i poglavice naroda i njihov biskup odgovarati 
Bogu za pogubne posljedice takva svog postupka: naša (t. j. la¬ 
tinskih biskupa) savjest je čista«. 

Tok i svršetak splitskog sabora g. 925. bio je buran. Grgur 
Ninski ustade protiv onih zaključaka saborske latinske većine, 
koji su bili upereni protiv položaja, prava i granica, što ih je 
hrvatska crkva dotada imala; on se protiv toga priziva na papu. 
I latinski biskupi poslaše u Rim svojega čovjeka, da ishodi od 
pape potvrdu zaključaka saborske većine. Papa Ivan X. ne 
htjede prenagliti odlukom. On potvrdi samo one zaključke tog 
sabora, protiv kojih nije biskup Grgur uložio utok. Papa pozva 
posebnim usmenim pismom splitskog nadbiskupa i biskupa Gr¬ 
gura k sebi, da se u Rimu izjasne i urede sporna pitanja juris¬ 
dikcije u hrvatskim stranama. Upravo iz toga papina pisma 
razabiremo buran tok sabora i žestok otpor Grgura Ninskoga. 
Tu je riječ o prepirci (»orta fuit contentio«) i buci (»murmur«), 
i izričito se veli, da se rad sabora nije mogao dovršiti u nasta- 
loj gunguli (»quia minime res tumultuantibus vobis finiri va- 
luit«). 

No po svemu izgleda, da do polaska Grgura i splitskog 
nadbiskupa u Rim nije ni došlo. Rješenje spora je uopće, zbog 
nastalih političkih prilika na Balkanu, na neko vrijeme odgo- 

đeno. Tek koncem g. 927. ili početkom g. 928., nakon što je 
posredovanjem papina legata biskupa Madalberta došlo do mira 
između Hrvatske i Bugarske, sazove Madalbert u Splitu drugi 
crkveni sabor, ili, da bolje kažemo, uredi nastavak nedovršenoga 
prvog sabora, kako bi se jednom uredilo pitanje crkvene orga¬ 
nizacije u dalmatinskoj Hrvatskoj. 

Drugi crkveni sabor u Splitu g. 928. 

Na tom saboru g. 928. latinska je većina u nazočnosti hrvat¬ 
skoga kralja obnovila i potvrdila zaključke prvog sabora u pri¬ 
log stanja prije dolaska Hrvata. Utvrđen je primat splitske cr¬ 
kve; određena je obnova biskupija u starim sijelima i s istim 
međašima; ukinuta je nadalje biskupija u Ninu, a Grguru Nin¬ 
skome naređeno, da preuzme jednu od biskupija, koje su u pri¬ 
jašnje vrijeme (t. j. prije dolaska Hrvata) imale svoje zakonite 
biskupe: u Skradinu ili u Sisku ili u Duvnu. 

No čini se, da se je predviđalo, da će Hrvati i sada pra¬ 
viti poteškoća, pa sabor, kao skrajnju koncesiju, ali i uz očitu 
primjesu sarkazma, dopušta, da Grgur Ninski pridrži sebi sav 
teritorij onih triju biskupija, jer narod ne će zbog veličine teri¬ 
torija i teškoća putovanja imati dovoljno duhovne službe. 

Papin legat Madalbert pristao je uz te zaključke i ponio 
ih papi u Rim na potvrdu. U Rimu nije više zatekao papu Ivana 
X. na životu. Njegov nasljednik Lav VI. zbog razloga i pri¬ 
lika, koje izmiču našem znanju i sudu, potvrdi pismom izričito 
sve zaključke latinske saborske većine; pače pooštri zaključak o 
Grguru Ninskomu, naredivši mu, pod prijetnjom izopćenja, da 
bude biskup samo u skradinskoj biskupiji. Pobjeda latinskih 
biskupa bila je sada potpuna. 

Pismom pape Lava VI. svršavaju sačuvani akti splitskog 
sabora od g. 925. i 928. Ne znamo, što se je dalje dogodilo. Ne 
znamo točno je li se Grgur pokorio papinoj naredbi i preuzeo 
biskupiju u Skradinu. Ne znamo, jesu li Hrvati pravili poteškoća 
ili su se oprli provedenju zaključaka sabora na hrvatskom držav¬ 
nom teritoriju. Podaci i vijesti o političkom i crkvenom životu 
Hrvata za vrijeme poslije splitskog sabora do sredine XI. vijeka 
uopće su oskudni. Znamo samo, da ninske biskupije za dugo vre¬ 

mena, to jest sve do druge polovice XI. vijeka nestaje. Do pra¬ 
vog rješenja i uređenja crkvenih prilika u Hrvatskoj nije uopće 
došlo prije sredine XI. vijeka. 

Razrožni sudovi o Grguru Ninskomu 

To je sve, što imamo i znamo o Grguru Ninskomu. Rela¬ 
tivna oskudica sigurnih podataka i poznatih pojedinosti o nje¬ 
govu životu i radu pridonijela je tome, da su iznesena različita 
mišljenja i suprotne ocjene o njegovoj ličnosti. Tako se je 
zbilo, da je značenje Grgura Ninskoga bilo ponekad umanjeno 
od onih, koji nijesu borbu na splitskom saboru gledali u njezi¬ 
noj povijesnoj pozadini, i koji nijesu tu borbu dovoljno pro¬ 
zreli u njezinim dalekosežnim povijesnim posljedicama. S druge 
strane mnogi naši historici, a pogotovo naša publicistika, pod 
dojmom suvremenih nacionalnih borba i težnja, stvorili su od 
ninskog biskupa u prvom redu vatrenog glagoljaša i od važnog 
i nepopustljivog branioca staroslavenske službe u crkvi. U vezi 
s tim, a u želji, da se što jače istakne svijetla ličnost Grgu¬ 
rova, izrečen je također mnogo puta odveć strogo sud o politici 
hrvatskih kraljeva, koji da su Grgura prepustili herojskoj 
osamljenosti u borbi s premoćnom latinskom crkvom. O svemu 
tome samo nekoliko riječi. 

Grgur Ninski i glagoljica 

Pitanje slavenskog bogoslužja nije bilo glavni predmet 
rasprave, borbe i sukoba na splitskim crkvenim saborima. 
Uopće ne smijemo jednostavno identificirati hrvatsku neodvisnu 
crkvu prije splitskih sabora s glagoljaštvom. 

Nadovežimo to na Šišićevo opažanje o jeziku na sačuva¬ 
nim natpisima starohrvatskih crkava. Na crkvenim građevinama 
iz vremena hrvatskih narodnih vladara — a te su crkve dali 
sagraditi hrvatski knezovi i kraljevi, župani i dvorski velikaši 
ili crkveni dostojanstvenici, te takvih natpisa ima dosta saču¬ 
vanih i iz različnih mjesta i iz različnih doba — svi su natpisi 
na latinskom jeziku. 

To očito govori za upotrebu latinskog jezika u bogoslužju 
tih crkava. Na latinskom su jeziku štaviše i natpis kneza Bra- 


177 


12 






nimira u Ninu i onaj iz Muca iz g. 888., t. j. natpisi, postavljeni 
u crkvama, što su podignute sigurno u doba i na području onoga 
ninskog biskupa Teodozija, koji se obično prikazuje kao gor¬ 
ljiv i svijestan zaštitnik glagoljice. Latinski je i natpis kneza 
Mutimira iz Uzdolja kod Knina iz g. 895., dakle natpis, postav¬ 
ljen u doba prije, nego li jc splitski sabor uopće ustao protiv 
upotrebe glagoljice kod Hrvata. Osamljena pojava glagoljskog 
crkvenog natpisa, kratko vrijeme po izumrću hrvatske dina¬ 
stije (oko g. 1100.), u sv. Luciji na otoku Krku, koji je po svemu 
bio jedno od središta glagoljaša, samo potvrđuje utisak, da je 
i u starohrvatsko doba glagoljica živjela u Hrvata samo uz 
latinsko bogoslužje, i to prvenstveno kod širih masa puka. 

Usto se ni različiti pokušaji, da se ninski biskup Teodozij 
(g. 879.—882.) prikaže osvjedočenim propagatorom glagoljice 
u hrvatskoj crkvi, ne mogoše održati pred znanstvenom kriti¬ 
kom. Navodni sastanak Teodozija i sv. Metoda u Rimu pada 
pred činjenicom, da je sv. Metod bio u Rimu u prvoj polovici 
god. 880., a Teodozij u drugoj polovici g. 881. U pogledu pak 
glagoljskog psaltira, što bi ga taj isti ninski biskup Teodozij 
bio dao napisati za sebe u Splitu, dokazao je već Jagić, da se 
to nagađanje temelji na izmišljenoj bilješci čuvenog falsifika¬ 
tom povijesnog materijala Tomka Marnavića. 

Sve nas to upućuje na to, da hrvatski vladari ni jesu gla¬ 
goljici u hrvatskoj crkvi davali prednost pred latinskim bogo¬ 
služjem, niti se je glagoljica u hrvatskoj crkvi širila svijesnom 
akcijom s hijerarhijskih vrhova te crkve. Slavensko bogoslužje 
u Hrvata jest svakako zanimljiva, široka i snažna pojava, iza¬ 
zvana u svom postanku neposrednim dodirom hrvatske ninske 
crkve s područjem Metodove slavensko-panonske crkve u Ugar¬ 
skoj i panonskoj Hrvatskoj i pribjegavanjem Metodovih uče¬ 
nika iza Metodove smrti u hrvatske strane. Širenje glagoljice u 
Hrvata bilo je potpomagano naravnom privlačnošću žive na¬ 
rodne riječi kod masa puka, koje su jedva još bile sasvim pri¬ 
grlile kršćanstvo i priviknule se latinskom bogoslužju. Glago¬ 
ljica je u Hrvata od viših crkvenih faktora bila dopuštana u 
prvom redu zbog pomanjkanja dovoljnog broja hrvatskih 
domaćih svećenika, vještih latinskoj knjizi. Taj zadnji razlog 
imao je sigurno jakog udjela u razvitku i održanju glagoljice 

kod Hrvata u prijašnje doba. Papa Ivan X. u uskoj vezi s 
porukom kralju Tomislavu i hrvatskim poglavicama, da napuste 
slavensko bogoslužje, stavlja im u svome pismu na srce, da 
svoju djecu dadu zarana na nauke. Splitski sabor usvaja pa¬ 
pinu poruku i u XIV. članku zaključuje, da se »podmladak Hr¬ 
vata posveti nauci, da ih roditelji rado slušaju kao svoje, a ne 
kao tuđine«. 

Preuveličava se i otpor i borba latinskih biskupa dalmatin¬ 
skih gradova protiv glagoljice u doba splitskih sabora. Glavni 
cilj i nastojanje latinskih biskupa na tim saborima nije bio 
istrebljenje slavenske riječi iz službe Božje u hrvatskoj crkvi, 
već uspostava crkvenog primata i svih drugih prava biskupija 
latinskih gradova na području Hrvata, kako je to bilo u davno 
doba prije dolaska Hrvata. Naglasimo još u našoj javnosti već 
istaknutu veliku razliku između strogog stajališta, koje papa 
Ivan X. zauzimlje u svojim pismima protiv glagoljice i zaklju¬ 
čka, koji je izglasala saborska većina latinskih biskupa u Splitu. 
Papa smatra slavensko bogoslužje naukom protivnom sv. Pismu, 
koja se mora po što po to iskorijeniti, ne će li Hrvati da budu 
izopćeni iz zajednice crkve. Splitski sabor se naprotiv zado¬ 
voljava time, da zabranom daljnjeg ređenja glagoljaša i od¬ 
gojem hrvatskog svećeničkog podmlatka, vještog latinskoj litur¬ 
giji, postepeno odstrani slavensko bogoslužje u Hrvata; privre¬ 
meno ga iznimno dopusta. Stav pape Ivana X., kako je izražen 
u pismima splitskog sabora, odgovara intranzigentnom postupku 
i nazoru rimske kurije u pitanju slavenskog jezika u Moravskoj 
u doba poslije Metodove smrti. Netočna je prema tome tvrd¬ 
nja većine naših historika, da je stav pape Ivana X. u ovom 
pitanju plod zlobnih informacija i utjecaja latinskih biskupa 
iz Dalmacije; pogotovu ne može se ta tvrdnja održati pred 
činjenicom, da papa Ivan X. u svojem pismu oštro prekorava 
latinske biskupe, sto se glagoljica širi kod Hrvata uz njihovu 
šutnju, pače i pristajanje (»vobis tacentibus et consentientibus«). 

Uočimo li dakle pravu vezu glagoljice s hrvatskom crkvom 
i faktični stav latinskih biskupa prema glagoljici u doba split¬ 
skog sabora, bit će nam razumljiva relativno sporedna uloga 
pitanja glagoljice na splitskom saboru. 

Pa ako je Grgur Ninski, kao i njegovi neposredni pret¬ 
hodnici, i dopuštao i vjerojatno sa simpatijom gledao slaven¬ 
sko bogoslužje u svojoj crkvi, mogao se je ipak snaći sa zaklju¬ 
čkom splitskog sabora o glagoljici. On je mogao računati, da 
će, održi li dotadašnju samostalnost hrvatske crkve, moći odr¬ 
žati i dotadašnju toleranciju prema glagoljici kod Hrvata. Utok 
protiv tog zaključka na papu teško bi bio uspio kraj unaprijed 
intranzigentnog stajališta pape Ivana X. a upravo na Rim i 
papu obratio se je Grgur u obranu samostalnosti hrvatske cr¬ 
kve i odatle je očekivao pomoći i potpore. 

Evo, prema tome razloga, zbog kojih Grgur Ninski nije 
po svoj prilici uložio utoka protiv saborskog zaključka o glago¬ 
ljici. Mi, istina, nemamo izravno navedenih onih zaključaka sa¬ 
bora, protiv kojih se je Grgur prizvao papi. Ali u sačuvanim 
zaključcima drugog sabora g. 928. i u papinom pismu u vezi 
s tim saborom, u kojima je govora o osporavanim zaključcima 
prvog sabora iz g. 925., jer su ti došli ponovo na pretres, nigdje 
nema traga o pitanju glagoljice. 

Ne mislimo time nikako umanjiti značenje biskupa Grgura 
Ninskoga, koji u predodžbi naših nacionalnih pokoljenja i na¬ 
ših umjetnika (Medović i Meštrović) živi u prvom redu kao 
neustrašivi borac za glagoljicu. Ne mislimo niti podcijeniti 
nacionalno značenje borbe oko glagoljice kroz vjekove kao vid¬ 
ljiv znak latentne sile narodnog otpora i raspoloženja u pogra¬ 
ničnom ugroženom kraju našeg naroda, nego bismo htjeli samo 
točnije utvrditi vjerojatni povijesni tok borbe i rasprave na 
splitskim saborima. 

Hrvatski vladari i hrvatska narodna crkva 

Spomenusmo prije opasku o prestrogom sudu, koji je 
često izrečen o odnosu hrvatskih vladara prema težnjama hrvat¬ 
ske narodne crkve. 

U prosuđivanju rada, zasluga i propusta historijskih lič¬ 
nosti dalekih vremena valja biti vrlo oprezan. Danas mi ne 
poznamo svih bližih prilika pojedinih događaja, niti znamo 
razloga postupku u pojedinom slučaju. Našem sudu često izmiče 
omjer sila u borbi i mogućnosti uspjeha u spornim pitanjima. 

Današnjem se historiku usto događa, da i nehotice projicira 
suvremene težnje i borbe svoga naroda u davna vremena i 
prema tome udešava svoj sud, iako su u tim dalekim vreme¬ 
nima druge prilike vladale, drugačije se zadaće imale rješavati 
i drugačije se poteškoće imale svladavati. Tako na pr. danas, 
kad smo čvrsto stali u kolo civiliziranih naroda, često se u nas 
čita i sa simpatijom se prima pobuda za stanovitom emancipa¬ 
cijom od opće evropske civilizacije u težnji za stvaranjem naše 
vlastite slavenske civilizacije. Ali u prvom nastupu Hrvata 
kao naroda bila im je prijeka nužda potražiti uski dodir s jed¬ 
nom od civilizacija, koje su onda postojale, onom Zapada ili 
onom Bizanta, i to baš kao najpodesnije sredstvo za narodno 
samoodržanje. Imajmo s tom tvrdnjom pred očima Polapske 
Slavene, koji su se najkonzekventnije otimali utjecaju i dodiru 
sa Zapadom i Evropom i beskompromisno stali na obranu na¬ 
rodne vjere i običaja, pa usprkos tome, ili bolje rečeno, upravo 
zbog toga su najranije i u najširem opsegu podlegli germani¬ 
zaciji. Da su hrvatski vladari kroz nekoliko stoljeća, pa ma i 
uz cijenu borba, žrtava i kompromisa, priveli Hrvate u kolo 
prosvijetljenih naroda Evrope, jest njihova neprolazna zasluga 
i činjenica, koja nam mora uvijek biti pred očima. 

Kralj Tomislav i narodna crkva 

No u konkretnom slučaju, t. j. pitanju, kako se je držao 
kralj Tomislav na splitskim saborima, čini se, da nemamo ni 
stvarnih podataka za tvrdnju, da je postojala opreka između 
rada hrvatskog biskupa Grgura i politike njegova kralja Tomi¬ 
slava. 

Zanimanje za rad sabora i za hrvatsku narodnu crkvu 
pokazao je kralj Tomislav svojim prisustvom na jednom i dru¬ 
gom saboru u Splitu. Istina, nije nam zabilježeno, da bi Tomi¬ 
slav sudjelovao u saboru i izravno utjecao na stvaranje zaklju¬ 
čaka. Ali to nije ni moglo biti. Splitski crkveni sabori spadaju 
u t. zv. mješovite sabore (»concilia mixta«), kojima su uz cr¬ 
kvene dostojanstvenike prisustvovali i svjetovni odličnici, ali su 
i na takovim saborima pravo glasa u crkvenim stvarima imali 
isključivo crkveni dostojanstvenici. Kralj Tomislav je prema 

tome mogao biti samo moralnim oslonom i zaleđem svojem bi¬ 
skupu u otporu protiv presizanja latinskih biskupa u pitanjima 
organizacije crkve na hrvatskom državnom području. A to je 
Tomislav jamačno i bio; to naslućujemo po stilizaciji nekih važ¬ 
nih zaključaka splitskih sabora. 

Udara naime u oči jasna i ravna odrješitost saborskih 
zaključaka, kad rade o uređenju crkve u dalmatinskim grado¬ 
vima, uz nastojanje, da se ne kida sasvim s hrvatskim moguć- 
nicima i s hrvatskim vladarom, kako se to vidi iz nekih sabor¬ 
skih članaka, koji se izravno tiču uređenja crkve i crkvenih 
pitanja na hrvatskom području. Pored kompromisnosti i polo¬ 
vičnosti u rješenju glede slavenskog bogoslužja, koje je sva¬ 
kako omogućilo daljnje životarenje glagoljice, vrlo je značajan 
već spomenuti XII. čl. sabora g. 925., kojim se prijeti hrvat¬ 
skom kralju i hrvatskim odličnicima za slučaj, da oni i dalje 
ustraju na tome, da njihov biskup zadrži pod svojom jurisdik¬ 
cijom čitavo područje hrvatske države. U tom će slučaju latin¬ 
ski biskupi u svojim gradskim sijelima bez ikakva obzira zare- 
đivati svećenike i dijeliti sakramente narodu, koji iz Hrvatske 
pristupi k njima u gradove; ali u isto doba oni se žacaju izravno 
prkositi Hrvatima u njihovoj zemlji i ne će zalaziti tamo, ni 
dijeliti sakramente ni posvećivati crkve i svećenike u samoj 
Hrvatskoj. I zaključci drugog sabora su jasni, dosljedni i bes¬ 
kompromisni; samo odredba u pogledu biskupa Grgura, kojemu 
se oduzimlje biskupija u Ninu i određuje jedna od ispražnjenih 
bivših biskupija na području Hrvatske, dopušta, kroz stisnute 
zube, mogućnost, da biskup Grgur sebi zadrži područje svih 
triju negdašnjih biskupija u Skradinu, Sisku i Duvnu. A to će 
reći, da se dopušta mogućnost, da Grgur zadrži veći dio dota¬ 
dašnje ninske biskupije. 

Presudom pape Lava VI. naređeno je doduše Grguru, pod 
prijetnjom izopćenja, da se zadovolji samom skradinskom bis¬ 
kupijom, no, kako s pismom toga pape svršavaju sačuvani akti 
splitskih sabora, ne znamo, kako je papinu presudu primio hr¬ 
vatski narod i hrvatski kralj. Ninske biskupije svakako za dugo 
vrijeme nestaje. Hrvati su prema tome poslušali nalog svoga 

vjerskog poglavice, mada su nastavili borbu za svoju crkvu i u 
XI. vijeku su se pokazali plodovi te borbe. 

Kralj Petar Krešimir i crkva u Hrvatskoj 

Početkom g. 1060. održan je u Splitu crkveni sabor, na ko¬ 
jem su proglašena načela papinske reforme. Poznat je u povi¬ 
jesti veliki pokret papinske reforme, koji je išao za tim, da 
katoličku crkvu jedinstveno reorganizira, moralno obnovi te 
oslobodi i uzdigne nad svjetovnu vlast. U splitskom su saboru 
ponovljeni zaključci, stvoreni godinu dana prije na čuvenom 
lateranskom sinodu (g. 1059.) u pogledu izbora biskupa, zabrane 
svećeničkog braka, odnosa klera prema svjetovnjacima i svje¬ 
tovnoj vlasti, o brakovima između rođaka itd. Zabranjeno je 
usto svećenicima puštati bradu, po čemu je valjda dio sveće¬ 
nika u hrvatskim stranama svojim vanjskim izgledom bio sli¬ 
čan kleru pravoslavne crkve, s kojom je upravo, nešto prije g. 
1054., bilo došlo do konačnog raskola. Napokon je donesen 
zaključak, kojim je pod prijetnjom izopćenja iz crkve bilo 
zabranjeno dijeliti svete redove Slavenima, t. j. hrvatskim sve¬ 
ćenicima, ako ni jesu vješti latinskoj knjizi. 

No Toma Arciđakon pripovijeda nam dapače mnogo više. 
On piše, da je na splitskom saboru između ostaloga zaključeno, 
da se ubuduće nitko ne usudi obavljati bogoslužje u slavenskom 
jeziku nego samo u latinskom i grčkom, i da se nikome sa zna¬ 
njem samoga slavenskog jezika ne podijele sveti redovi; »govo¬ 
rilo se naime, da je gotska slova izmislio neki heretik Meto- 
dije, koji je u tom slavenskom jeziku napisao mnoge lažne stvari 
protiv katoličke nauke, radi čega je božjim sudom, kako 
se kaže, naglom smrću bio kažnjen«. Po Tomi Arciđakonu je 
dakle na tom saboru slavensko bogoslužje ne samo restringirano 
crkveno-disciplinskim putem, već je kao »heretičko« naprečac i 
u čitavu opsegu bilo zabranjeno. 

Povodom te zabrane, piše Toma dalje, bile su zatvorene 
sve crkve, u kojima se glagoljalo. To je izazvalo golemo neza¬ 
dovoljstvo i uzbunu u redovima hrvatskoga klera i puka. Neki 
je strani svećenik imenom Ulfo zaveo pače Hrvate na otvoren 
otpor protiv crkvenih vlasti u Dalmaciji. Taj se Ulfo prikazao 

Hrvatima kao odaslanik pape, koji da navodno shvaća i uva- 
žuje želje Hrvata u pogledu narodnoga jezika u crkvi i neza¬ 
visnoga hrvatskog biskupa. Po Ulfovu nagovoru odabrase Hr¬ 
vati nekoga neukoga starca svećenika imenom Cededa, a nevje- 
štog latinskom bogoslužju, i za svog biskupa. Prevejani Ulfo 
predvede ovoga Cededu i nekog opata Potepu pred papu i tu 
se, po Tomi, odigra upravo groteskan prizor. Papa spočitne 
Ulfu, što mu je doveo tu dvojicu neukih svećenika, da uredi 
pitanje crkve u hrvatskim stranama, mjesto dvojice biskupa, 
crkvenih poglavica, i razljućen zbog neobrijana lica Cedede 
iščupa mu vlastitom rukom par dlaka iz brade te ga potom dade 
odmah propisno obrijati. Na to Ulfo uvjeri naivčinu Cededu, 
kako je u pape tolika moć, da onaj, kome papa iščupa par dlaka 
iz brade, bude odmah zaređen za biskupa. Cededa, veseo, na¬ 
bavi na to biskupski štap i prsten i vrati se dočekan s velikim 
slavljem od naroda u hrvatske strane. Tu se stade vladati kao 
pravi biskup, rediti svećenike, posvećivati crkve, a onda pro¬ 
tjera dapače krčkoga biskupa s njegove biskupije i prisvoji 
je sebi, sve s tobožnjom privolom papinom. A kad papa za 
sve to dozna, posla svog legata u Hrvatsku, da šatre u klici tu 
bunu. Papin izaslanik objasni narodu Ulfovu prijevaru i izopći 
iz crkve Cededu i Potepu. A Ulfa, začetnika čitavog nezado¬ 
voljstva, odvuče u Split i tu ga išibana, ošišana i na čelu ži- 
gosana baci u tamnicu. Buntovnog i tvrdokornog Cededu, zbog 
kojega su izbili nemiri u čitavoj hrvatskoj državi, stigne uskoro 
kazna Božja, slična onoj bezbožnika Arija, jer ga iznenada 
spapadoše bolovi i on u grčevima izbaci iz tijela svu utrobu. 
Ulfo je tek dvanaest godina potom bio kao pokajnik pomilovan 
i izveden iz tamnice (g. 1075). 

A da se ta Ulfo-Cededina pobuna uguši, morale su poma¬ 
gati i sudjelovati i hrvatske vlasti. To je dalo povoda, da je o 
kralju Petru Krešimiru često izrečen još stroži sud nego o kralju 
Tomislavu. I upravo naši ponajbolji historici okrivljuju hrvat¬ 
ske vladare, poimence Petra Krešimira, zbog neshvaćanja zdrave 
narodne težnje za hrvatskom nacionalnom crkvom. Nalazi se 
dapače tome uzrok i u odgoju Petra Krešimira u tuđim Mlecima, 
odakle je bila rodom kraljeva majka Hicela, kćerka dužda Pe¬ 
tra Orseola. 

No u svemu tome ima dosta pretjeranosti i netočnosti. 

Valja ponajprije uočiti izmijenjene prilike u Rimu sredi¬ 
nom XI. vijeka prema stanju u doba kralja Tomislava. Papinski 
Rim sredinom XI. vijeka nije bio: poprištem žestokih, ličnih 
borba vlastele, a sami pape kojiput igračkom u rukama te obi¬ 
jesne vlastele, kao ono u Tomislavovo doba. Rimska crkva u 
vrijeme Grgura VII. i njegovih neposrednih prethodnika, mo¬ 
ralno preporođena i reformističkim pokretom politički ojačana, 
bila je sila, koja je imponirala i kojoj su se priklanjali i moć¬ 
niji vladari i veće zemlje od hrvatskih kraljeva i Hrvatske. 
Spomenimo samo poznati pokajnički pohod cara Henrika IV. 
u Canossu. Premda je reformistički pokret u nekim slučajevima 
tražio, da se žrtvuju posebni interesi pojedinog naroda, te je 
poslužio papama, da učvrste političku premoć crkve nad svje¬ 
tovnom vlasti, on je svakako imao u sebi moralnih i kulturnih 
pobuda za razne zemlje. S tim teže je bilo hrvatskim kraljevima, 
da se otmu utjecaju tog pokreta, ako su htjeli privesti svoj na¬ 
rod evropskoj civilizaciji, a pogotovo, kad su upravo u to doba 
sretno privodili kraju jednu od najvažnijih zadaća starohrvat¬ 
ske države, naime, da se latinski dalmatinski gradovi, gdje je 
reformistički pokret naišao na shvatljive simpatije, pripoje Hr¬ 
vatskoj. 

Historik umjetnosti na pr. mora imati pred očima utjecaj 
konačnog uređenja crkvenih prilika u Hrvatskoj i užeg dodira 
Hrvatske sa zapadnom crkvom i Rimom sredinom XI. vijeka na 
polju crkvenog graditeljstva dalmatinske Hrvatske. U vezi s 
tim uređenjem osnivaju se u dalmatinskim gradovima i hrvat- 
kim mjestima baš iza polovice XI. vijeka brojni samostani 
benediktinskih montekasinskih monaha. Ti monasi prvi uvode 
u Dalmaciju monumentalno zapadnjačko crkveno graditeljstvo 
bazilike na tri broda, dok Hrvati napuštaju pomalo svoje sitne 
i čedne crkvene građevine. Mogu nekome od nas te crkvice biti 
simpatičnije zbog svojih osebujnih slobodnih oblika tlorisa i 
konstrukcije, no ipak je tu činjenica, da benediktinske trobro- 
dne bazilike stoje na mnogo višem stupnju u graditeljskom 
pogledu. 

Nego pored tih činjenica, koje nam nameću pitanje 
da li je za Hrvate bilo moguće i zgodno, da se posvema otmu 
reformističkom crkvenom pokretu Zapada, treba spomenuti i 
druge različite prilike, koje nisu dovoljno istaknute, a bas te ne 
dopuštaju tvrdnju, da su nastojanja Grgura Ninskoga oko 
hrvatske crkve doživjela u doba Petra Krešimira konačni i pot¬ 
puni poraz. 

Na saboru u Splitu g, 1060. zadan je, istina, glagoljici težak 
udarac, zabranom, da se hrvatskim svećenicima ne smiju dijeliti 
sveti redovi, ako nijesu vješti latinskoj knjizi. No već je na¬ 
prijed rečeno, da ne smijemo identificirati Hrvatsku crkvu, pa 
ni onu iz doba Grgura Ninskoga, s glagoljaštvom. Pored toga 
su navodi Tome Arciđakona, da je na saboru g. 1060. glago¬ 
ljica zabranjena kao heretička, a glagoljaške crkve da su listom 
zatvorene, netočni i tendenciozno pretjerani; u sačuvanom 
pismu pape Aleksandra II. jasno se govori samo o zabrani, da 
se ubuduće zaređuju hrvatski svećenici, ako nijesu vješti la¬ 
tinskoj knjizi. Nije, dakle, glagoljica bila nikada kategorički 
zabranjena; i u toj činjenici imamo tražiti jedini ključ za 
nerješivu »zagonetku glagoljice«. 

Što se pak tiče Tominog prikaza Ulfa i Cedede, Baradi je 
nedavno uspjelo pročitati i osvijetliti natpis na jednom stupu 
u splitskom muzeju, čime je cijelu stvar stavio u pravo svijetlo 
i u pravi vremenski okvir. On je naime dokazao, da su Tomini 
navodi o Cededi crpeni iz dva izvora i da sadrže u jezgri po¬ 
mućenu i pomiješanu tradiciju dvaju različitih povijesnih do¬ 
gađaja, a to su uzbuna u hrvatskoj crkvi po pseudobiskupu Ce¬ 
dedi početkom XI. vijeka, i neki protureformni pokret u dal- 
matinsko-hrvatskoj crkvi, kojemu ne znamo za točan cilj i 
opseg, a potaknuo ga je neki svećenik Ulfo, koji je došao u hr¬ 
vatske strane iz susjednog područja njemačkog rimskog car¬ 
stva u vrijeme, dok se tamo vodila borba između pape i protu- 
pape, a Hrvatima je tada vladao Petar Krešimir. 

U Arheološkom muzeju u Splitu čuva se naime okrugli 
stup s velikim urezanim križem i natpisom na vrhu. Stup je 
vjerojatno dao postaviti, pred svojom palačom nadbiskup Pavao 
(oko g. 1015—1030.) u znak sretne pobjede nad odmetnikom 

Sedehom. Iza uvoda, teško čitljiva zbog slova, izlizanih vreme¬ 
nom, u kojem se slavi značenje križa, slijedi povijesni dio nat¬ 
pisa, na kojem se jasno čita: VIR APOSTATA SEDEH SI- 
MULABAT ABERE, XPŠ IN ARCE POLI REGIA MOX 
EXPULLIT ILLUD, DOMNO PAULUS PRESULUS OFERT 
VEXILU(M) ISTUD, što znači: Odmetnik Sedeh gradio se kao 
da ima (nadbiskupsku vlast), Krist sa kraljevske nebeske tvrđe 
uskoro ga izagna, (u to ime) nadbiskup Pavao prikazuje ovaj 
stijeg (pobjede). 

U ovom imenu Sedeh, koji je prisvojio sebi vlast i bio 
kažnjen od Boga na radost splitskog nadbiskupa Pavla, nije 
teško prepoznati Tomina buntovnog biskupa Cededu. Toma je 
prema tome prenio Sedehin pokret za par decenija kasnije i 
spojio ga s reformnim pokretom i splitskim saborom iz g. 1060. 

Činjenica, da su pokret i uzbuna pseudo-biskupa Cedede- 
Sedeha bili na početku XI. vijeka, baca jako svijetlo na tok 
borbe za hrvatsku crkvu. Ona potvrđuje mišljenje, da Hrvati 
nijesu pred latinskim biskupima, koji su iznijeli punu pobjedu 
u splitskom saboru g. 928., jednostavno prignuli šiju, mada su 
se privremeno pokorili papinoj odluci. Borba i pokret, zbog ko¬ 
jega su se Hrvati i dalje obraćali papi protiv Latina, trajali su 
i dalje, te su početkom XI. vijeka doveli do teških nereda, i 
sredinom toga vijeka do jačih promjena i uspjeha Hrvata u 
pitanju hrvatske crkve. Sada nam naime mora biti jasno, da su 
važne promjene, koje su nastale u dalmatinsko-hrvatskoj crkvi 
sredinom XI. vijeka posljedica žilave borbe hrvatskog naroda 
i klera kao i svi jesne politike hrvatskih vladara. 

Malo vremena po Sedehinoj buni, koja je jasno pokazala 
pogibeljno raspoloženje hrvatskih masa, osnovana je negdje 
oko g. 1040. posebna hrvatska biskupija, koja je s vremenom 
ustalila svoje sijelo u Kninu. Ona je obuhvatala svjeroistočni 
dio hrvatske države i područje bivše sisačke biskupije. Evo što 
o osnutku te biskupije veli Toma Arciđakon: Htjedoše i hrvatski 
kraljevi imati posebnoga biskupa, i zatražiše to od splitskog nad¬ 
biskupa, i postaviše biskupa, koji se nazivao hrvatskim, sa sije¬ 
lom u polju kod sv. Marije pokraj grada Knina; ovaj je biskup 
dobio mnoge župe i imao je zemalja i posjeda gotovo u čita- 

vom kraljevstvu hrvatskom, jer je bio kraljevski biskup i išao 
je s kraljevskim dvorom, i bio je jedan od dvorskih odličnika, 
i njegova se jurisdikcija protezala sve do rijeke Drave. Ne 
treba, mislimo, ništa dodati ovim jasnim riječima splitskog la¬ 
tinskog pisca. 

Šišić nagađa, da je otprilike u isto vrijeme osnovana i bi¬ 
skupija u Makarskoj. Ova je obuhvatala područje negdašnje 
duvanjske biskupije, a svrha joj je bila, da uređenom crkve¬ 
nom organizacijom tjesnije priljubi hrvatskoj državi neretljan¬ 
sku oblast, koja je tokom XI. vijeka ušla u sklop Hrvatske. 

No dok osnutak makarske biskupije u vrijeme hrvatskih 
narodnih vladara još nije siguran, javlja se prije g. 1060. još 
jedna biskupija na hrvatskom području, i to ona u Biogradu 
na moru. U stvari je u to doba, kako se obično uzima, u Bio¬ 
grad bilo preneseno sijelo skradinske biskupije, koja je presu¬ 
dom pape Lava VI. još g. 928. bila doznačena — ne znamo 
točno, s kojim uspjehom — kao sijelo i područje biskupa Grgura 
Ninskog. »Zadarska biskupija nije imala velik opseg zbog bli¬ 
zine ninske i biogradske biskupije« — kuka Toma Arciđakon. G. 
1075. obnovljena je naime i biskupija u samom Ninu za područje 
skrajnje sjeverne Dalmacije i Like. Štaviše Nin, koji je u 
doba splitskih sabora bio navodno nedostojan, da bude si¬ 
jelo biskupa, primio je pet godina kasnije (g. 1080.) uče¬ 
snike pokrajinskog sabora čitave dalmatinske hrvatske crkve. 
Sredinom XI. vijeka osnovani su i brojni benediktinski samo¬ 
stani na području hrvatske države. Neki su od njih bili u uskoj 
vezi s hrvatskim dvorom, pa dođoše do velika ugleda i utjecaja 
(Sv. Bartul kod Knina, sv. Moj sije u Solinu). 

Imenovanje hrvatskoga dvorskog biskupa pada u vrijeme 
kralja Stjepana, čije realne političke poglede i uspjehe isuču 
noviji historici, te u vrijeme splitskog nadbiskupa Dobralja. 
Toma Arciđakon zove ga Dabralis. I ujedljivi način, kojim 
Toma prikazuje nadbiskupov privatni život sa ženom i djecom, 
kojih je vika i plač ispunjao nadbiskupske dvore, utvrđuje nas 
u misli, da je Dobralj bio Hrvat. Još jednom je Hrvat, za 
kratko vrijeme, zasio<na splitsku nadbiskupsku stolicu, a to je 
ninski hrvatski biskup Teodozije, koji je oko g. 887. izabran 

za splitskog nadbiskupa. Taj prvi, u pojedinostima još neob- 
jašnjeni pokušaj, da se dalmatinska i hrvatska crkva sjedine i 
da se kompromisno riješi sukob latinskog i hrvatskog klera, nije 
uspio. A stoljeće i pol kasnije splitski će nadbiskup Dobralj, 
po svoj prilici i sam Hrvat, imenovanjem hrvatskoga dvorskog 
biskupa poći u susret težnjama Hrvata i pitanje hrvatske crkve 
uputiti kompromisnom rješenju. 

Svakako je osnutkom spomenutih hrvatskih biskupija dobar 
dio zemlje, koju su zauzimali Hrvati, a biskup Grgur ju u svoje 
doba svojatao za hrvatsku crkvu, došao pod izravnu vlast hr¬ 
vatskih biskupa. Istina je, biskupi dalmatinskih gradova dobili 
su g. 925.—928. natrag onaj dio svojih dijeceza, koji je izvan 
zidina njihova grada bio na hrvatskom području, te je osobito 
splitska dijeceza imala prostrano područje u hrvatskim kraje¬ 
vima, a negdje prije g. 1000. osnovana je pače nova biskupija 
u onda još romanskom gradu Trogiru, ali su se prilike međutim 
bitno promijenile prema vremenu kad je Grgur Ninski htio 
oduzeti iz vlasti romanskih gradova svaki pedalj hrvatske 
zemlje. 

U doba kralja Petra Krešimira (g. 1059.—1074.) postali su 
naime Split i ostali dalmatinski gradovi cjelovitim dijelom hr¬ 
vatske države, a latinski biskupi primorskih gradova podani¬ 
cima hrvatskoga kralja i odličnicima u hrvatskoj državi i na 
kraljevu dvoru. Vjekovno nastojanje Hrvata oko vlasti nad 
latinskim gradovima okrunjeno je, iza polovice XI. vijeka, pu¬ 
nim uspjehom i tim je osnovana jedinstvena kraljevina Hrvat¬ 
ske i Dalmacije. Poznata je tijesna veza kralja Zvonimira i 
splitskog nadbiskupa Lovre, kojega Zvonimir u jednoj povelji 
naziva »svojim duhovnim ocem«. Nije to samo lično prijatelj¬ 
stvo nadbiskupa Splita i kralja. »Omnes enim civitates predictae 
(sc. inferioris Dalmatiae) ad regnum Croatiae pertinebant«, 
(Jer svi spomenuti gradovi (to jest donje Dalmacije) pripadahu 
Kraljevini Hrvatskoj) veli Toma Arciđakon za biskupe donje 
Dalmacije, to jest za one u Krku, Osoru, Rabu, Zadru i Trogiru. 
I doista u drugoj polovici XI. vijeka ponovno susrećemo latinske 
biskupe dalmatinskih gradova u pratnji hrvatskih kraljeva, pa 
kod svih državnih svečanosti kao i pri rješavanju državnih po- 

slova i darivanju crkava i samostana, kod krunidbe kralja Zvo¬ 
nimira u Solinu (g. 1076.), i kod posvećenja katedrale hrvatskog 
biskupa u Kninu (g. 1078.). Evo nam na pr. sadržaja Krešimirove 
povelje iz g. 1066.: na sam dan Božića ostavljaju nadbiskup 
splitski i biskupi Zadra, Trogira, Raba i Osora svoje dijeceze, te 
ih uz njihove hrvatske drugove biskupe Knina i Biograda, na¬ 
lazimo u kraljevskom gradu Šibeniku, gdje, u pratnji hrvatskog 
kralja Krešimira, daju svoj pristanak na podjelu kraljevske slo¬ 
bode samostana sv. Marije u Zadru (Cresimir rex Croatiae et 
Dalmatiae concessione spalatensis archiepiscopi omniumque no- 
stri regni episcoporum do regiam libertatem«). 

U XI. su vijeku slijedile uza to još i druge promjene u 
crkvenoj jurisdikciji na istočnoj obali Jadrana. Zetskim je vla¬ 
darima uspjelo u drugoj polovici XI. vijeka dobiti u Baru 
nezavisno crkveno središte za svoju državu, koja je dopirala 
do Neretve. Već prije toga je Kotor potpao pod južno-italski 
grad Bari. A i Dubrovnik se u to doba stao s uspjehom otimati 
vlasti Splita. Posljedica je svega toga, da se područje faktične 
vlasti splitske nadbiskupije uglavnom pokrivalo s područjem 
hrvatske države. Splitski nadbiskup, podanik kralja Hrvatske i 
Dalmacije, bio je »totius Dalmatiae ac Croatiae archiepiscopus« 
(nadbiskup cijele Dalmacije i Hrvatske). 

Uočimo li u pravom značenju sve to, teško ćemo se složiti 
s tvrdnjom, koja je često izrečena, da je herojska borba i otpor 
Grgura Ninskoga zbog neuviđavne politike hrvatskih kraljeva 
propao bez traga i ploda. Uvidjet ćemo ujedno, da bi Sedehin 
pokret za hrvatskog biskupa u vrijeme kralja Petra Krešimira 
bio uistinu anahronizam, jer je cilj tog pokreta već prije bio 
postignut. 

Historijsko i nacionalno značenje Grgura Ninskoga 

Grgur Ninski nam je, prema svemu tome, predstavnik 
onog otpora našega naroda na jadranskim obalama, koji nas 
je, kroz različne borbe i peripetije, poraze i pobjede, u starije 
doba srednjega vijeka očuvao od asimilacije s ostacima roman¬ 
skoga gradskog življa s visokom civilizacijom i kulturom; a po¬ 
tom nas je taj otpor obranio u doba Mlečića od dublje i traj¬ 

nije penetracije doseljenoga talijanskog življa, kojoj je više¬ 
stoljetno gospodstvo republike sv. Marka u Dalmacije utiralo 
put. 

I stoga je neumjesno omalovažavati Grgurovu ulogu u 
našoj narodnoj povijesti. Glasovi oko podcjenjivanja ninskog 
biskupa čuli su se u zadnje doba osobito u redovima bližim 
našem kleru, a sve to možda izazvani isto tako neumjesnim i 
historijski netočnim isticanjem navodnoga proturimskog i 
protupapinskog karaktera Grgurove borbe. 

Grgur Ninski nije hrvatski Hus. Nije on to već po pozna¬ 
tome svom radu, jer je on upravo u Rimu zatražio kod pape 
zaštite i pomoći protiv dalmatinskih biskupa; on je, kao crkveni 
poglavica Hrvata, od pokrštenja vjernih Rimu, tražio od ovoga 
pomoći protiv damatinskih biskupa, koji su se, da tako kažemo, 
tek od jučer bili povratili papi i rimskoj crkvi. A nije Grgur 
Ninski Hus ni po nama nepoznatoj veličini svog duha. Mi ne 
znamo ništa o Grguru kao čovjeku, karakteru, misliocu; nepo¬ 
znate su nam u potankostima zapreke i borbe, patnje i boli nje¬ 
gova rada, koje tek dižu čovjeka do heroja. Grgur Ninski nam 
je po svjedočanstvu povijesti naprosto došao kao goli simbol 
jedne velike, nužne i spasonosne stoljetne borbe, koja je Hr¬ 
vate na obalama Jadrana očuvala od sudbine germanskih 
naroda, romaniziranih na kulturnom tlu negdašnjega rimskog 
imperija. 

Sve je to zdravim umjetničkim instinktom osjetio Meštro- 
vić, pa je Grgura Ninskog, slobodom pjesnika i umjetnika, na 
brončanim vratima Mauzoleja obitelji Račića u Cavtatu, već pred 
nekoliko godina ovjenčao svetačkom aureolom, a potom ga 
odabrao za dar Splitu, kao našem središtu na Jadranu. 


*) U zadnje je vrijeme izneseno mnogo novih i smjelih tvrdnja u pogledu 
početaka kršćanstva kod Hrvata. Osim Baradinog objašnjenja uloge i vremena 
Cedede-Sedeha, ne slažem se s tim tvrdnjama: nije ovdje mjesto da iznosim 
razloge tome. 

S NARODNIM VODIČEM U 
SRCU DIOKLECIJANOVE 
PALAČE 


Tuđe poštuj , a svojim se dići! 

Iz redova, koji su na istaknutoj straži naših narodnih inte¬ 
resa, prigovorilo se pogdjekad razmjerno prevelikoj brizi i 
pažnji, što je naši stručnjaci i vlasti posvećuju čuvanju i istra¬ 
živanju rimskih ostataka u hrvatskim krajevima pred onim za 
nas daleko važnijim iz doba našeg naroda i našeg života. Šta 
više, u razumljivoj brizi zbog nekih tumačenja glede karak¬ 
tera Dalmacije, a na osnovi starih povijesnih reminiscencija, 
predloženo je više puta, da se maknu lavovi sv. Marka kao 
službeni znakovi nekadašnjega tuđinskog gospodstva na ovim 
obalama. 

Ako ispravno shvaćamo zadatak oko čuvanja spomenika 
svih vjekova i perioda, teško ćemo se složiti sa spomenutim shva¬ 
ćanjem. Rimske ruševine u našim krajevima, venecijanski 
karakter dalmatinskih primorskih gradova i lavovi sv. Marka 
nimalo ne mijenjaju značaj zemalja na istočnoj obali Jadrana. 
Ima drugih putova i načina, da se ispravi krivo shva¬ 
ćanje glede karaktera ovih krajeva i da se vidljivije istakne 
postojanje i život hrvatskog naroda u tim krajevima kroz sve 
vjekove od davnoga njegova dolaska na jug. 

Povijesnih činjenica, da je svjetski rimski imperij, koji se 
je prostirao od Britanije do Mezopotanije, ostavio i kod nas 
tragova svoje civilizacije u vrijeme, prije nego li su se Hrvati 
doselili na jug, i da su po tome povijesne prilike dovele druge 
narode i zemlje do dodira i prelazne vlasti na našoj obali, ne 
možemo, a i ne trebamo nijekati. To su povijesni događaji i 
doživljaji, koje je sudbina dodijelila hrvatskom narodu jednako 
kao i tolikima drugim narodima i zemljama. Rimski Londi- 

nium je prvi početak današnjeg engleskog Londona, rimska Lu- 
tetia Parisiorum preteča je Pariza, rimska Vindobona prvo na¬ 
selje Beča, isto onako, kao što je Dioklecijanova palača neda¬ 
leko rimske Salone početak i jezgra današnjega našeg Splita, 
Danas, kad je Dalmacija, čvrsto i svijesno, došla u zajednicu 
svih hrvatskih zemalja, i kad je time minula svaka mogućnost 
pa i pojedinačnog istupanja iz naše kompaktne narodne mase 
prema kulturnim predilekcijama (Nikola Tommaseo), ne pred¬ 
stavljaju više spomenuti povijesni događaji i doživljaji, dakle 
ni rimsko gospodstvo, ni mletačka vladavina nikakovu 
pogibao za hrvatsku narodnu stvar. Oni danas samo davaju 
Dalmaciji onaj imponderabilni, ali stvarni duševni plus, koji 
proističe iz neprekinutog kontinuiteta i tradicija općega kultur¬ 
nog života. 

I zato, ako dalmatinski primorski gradovi po spomenicima 
i građevnom tipu i sjećaju na Italiju i Veneciju, ne umanjuje 
to velikog značenja tih spomenika kao afirmacije naše kulture 
u prošlosti. Velike linije razvoja umjetnosti određuju samo 
velika kulturna središta i veliki, u kulturi napredniji narodi. 
Utjecaji umjetnosti svagdje prelaze etničke granice. Francuska 
pronosi cijelom Evropom svoju gotičku arhitekturu, a Italija 
svoju renesansu, a da nikome još nije došlo na pamet, da iz 
tih povijesnih neospornih činjenica izradi program nekog impe¬ 
rijalističkog osvajanja. Venecija je u spomenicima i građevi¬ 
nama ostavila vidne znakove svoje vladavine ne samo u dalma¬ 
tinskom primorju, već posvuda u sredozemnom Levantu, a za 
uzvrat se je umjetnost u samoj Veneciji kroz duge vjekove 
razvijala pod izravnim i očitim utjecajem Bizanta. Čemu bi se 
onda mi ustručavali priznati, da se je umjetnost u Dalmaciji 
razvijala, prerađujući samostalno sad manje, a sad više, pobude 
dobivene s one strane mora? To ne trebamo činiti već stoga, što 
pouka, koju možemo crpsti iz objektivnog proučavanja spome¬ 
nika u Dalmaciji i narodne pripadnosti tvoraca tih spomenika, 
jest samo nov, čvrst dokaz pravoga narodnog karaktera Dal¬ 
macije od našeg dolaska na jug, pa dalje do današnjeg dana. 

Hrvati u Dalmaciji primili su oko g. 800. iz skrajne sje- 
vero-zapadne Italije zajedno s pokrštenjem i pleternu orna- 

mentiku crkvenog namještaja. Ali su domaći majstori na staro¬ 
hrvatskom kamenom crkvenom namještaju u crkvicama ose¬ 
bujnih, drugdje nepoznatih oblika ispisivali imena hrvatskih 
knezova, kraljeva i mogućnika, koji su dizali te crkve. I tako 
imamo u tima kamenim spomenicima neposredne i neoborive 
dokaze, da smo već u onima dalekim i tamnim vremenima u 
Dalmaciji živjeli i stvorili vlastitu nacionalnu državu (g. 
800.—1102.). Po tome je, u vrijeme, kad su se dalma¬ 
tinske gradske općine slobodno razvijale u sklopu ugarsko- 
hrvatske države, a pod zaštitom hrvatskih banova i knezova, 
evala u Dalmaciji snažna i originalna umjetnost romanike (XII. 
do XIV. vijek). Dva su poznata imena majstora tog perioda: 
ime Hrvata Buvine, koji je god. 1214. u Splitu istesao u drvetu 
prekrasna vrata katedrale, i Radovana, koji je god. 1240. 
postavio svoje ime na remek-djelo srednjevjekovne dalmatinske 
umjetnosti, na portal katedrale u Trogiru. I kad je početkom 
XV. vijeka zavladala Venecija za nekoliko stoljeća Dalma¬ 
cijom, još uvijek je dalmatinski hrvatski živalj bogat doma¬ 
ćim majstorima. Brojnu školu graditelja, klesara i kipara, koja 
se je u XV. vijeku okupila oko gradnje šibenske katedrale i 
i proslavljenog joj graditelja Jurja Dalmatinca, predstavnika 
venecijanskog kasnogotičkog kićenog sloga, vode majstori sa 
zgoljnim hrvatskim imenima (Pribisavljić, Ivančić itd.). U do¬ 
kumentima crkava i na još sačuvanim spomenicima utvrđena je 
u zadnje doba čitava škola domaćih vrsnih slikarskih majstora 
s našim narodnim imenima, koji su u XV. i prvoj polovici XVI. 
vijeka od Raba do Kotora namirivali potrebe naših crkava (Vuš- 
ković, Mihitić, Ognjanović, Junčić, Kamzić itd.). Svoj vrhunac 
će ta škola, koja se na našem tlu slobodno razvija u dodiru i 
pod utjecajem mletačkog slikarstva, dosegnuti u radu Nikole 
Božidarevića, Dubrovčanina (oko g. 1500.). Domaće radionice i 
domaće majstore istiskuju s vremenom izravne narudžbe i kup¬ 
nje umjetnina iz tuđine, u prvom redu iz blizih Mletaka, ali 
i tada nabavlja i kupuje u većini slučajeva naš svijet: trgovci 
i imućnici, bratimi bratovština i predstojnici samostana. Pojava 
slika klasičnih venecijanskih majstora u dalmatinskom pri¬ 
morju jest prema tome samo dokaz, da je hrvatski svijet u 

tim krajevima već u prošlim vjekovima bio u posjedu visoke 
civilizacije. Ima istina i talijanskih majstora, koji rade i borave 
kraće ili duže vrijeme u samoj Dalmaciji: Bonino da Milano, 
Niccolo Fiorentino, Michelozzo iz Firenze, Sammicheli iz Verone 
itd., ali to, bez izuzetka, nijesu domaći majstori, sinovi Dalma¬ 
cije, već majstori preko mora, koje su ovamo zvali naši gradovi 
ili mletačke vlasti. 

Kulturni utjecaji, koji su iz Italije kroz vjekove dolazili u 
Dalmaciju, padali su na plodno tlo. A Dalmacija je, ne jed¬ 
nom, s kamatima vratila ono, što je primila. Ona je dala tali¬ 
janskoj i svjetskoj umjetnosti kipara Ivana Duknovića (Gio- 
vani Dalmata) iz Trogira, braću graditelje i kipare Lucijana i 
Franju iz Vrane kod Zadra (Luciano i Francesco da Laurana), 
bakroresca Marina Kolunića (Martino Rota) iz Šibenika, slikare 
Jurja Čulinovića (Giorgio Schiavone) iz Skradina, Andriju 
Medulića (Andrea Schiavone) iz Šibenika ili Zadra. Onodobna 
Italija je nadimkom »Schiavone« jasno i bez ustručavanja pri¬ 
znavala narodni karakter tih naših majstora i njihove domo¬ 
vine. Neumjesnu tvrdnju, da bi naziv »schiavone« imao više 
teritorijalno nego li etničko značenje, obara, da i nije drugo, 
činjenica, da štamparije u Mlecima na »Riva degli Schia- 
voni«, kad štampaju hrvatske knjige, redom prevode ime te 
obale sa »Riva od Harvatov«. 

Vec punih trinaest vjekova živimo na dalmatinskoj obali. 
Naravno je, da smo svako doba i svako mjesto, pa i svaki pe¬ 
dalj ove zemlje povezali uspomenama i događajima naše povi¬ 
jesti i tragovima našega kulturnog rada u prošlosti. Treba samo 
da zavirimo malko dublje oko sebe i da odgurnemo s drevnih 
uspomena veo zaboravi, što su ga ljudi i prilike, nama nepo¬ 
voljni, bacili na naš život na obali Jadrana. To je, ne samo 
naše pravo nego i naša nacionalna dužnost. Eto razloga, da 
zađemo i u srce Dioklecijanove palače, upozorujući čitaoca na 
sve, sto ne znamo ili obično zaboravljamo, dok promatramo 
ostatke careve palače u Splitu. I klasički Peristil i Hram palače 
i carev Mauzolej, danas krstionica, i katedrala obaviti su kao 
gustim bršljanom uspomenama i tragovima našeg života. To 
treba da vidimo i da time pokažemo put prave i opravdane 
propagande za naš Jadran. 

U srcu careve palače u Splitu 

U sredini starog dijela grada Splita dižu se, pocrnjele od 
vremena, visoke i vitke arkade Peristila, reprezentativnog i 
veličanstvenog predvorja pred ulazom u carev stan u golemoj 
palači. Splitski Peristil, kao jezgra i simbol razvoja grada 
Splita, koji se je po raspadu stare Salone ugnijezdio u zidine 
Dioklecijanove palače, pokazuje u kasnije nadošlim spomeni¬ 
cima tragove mnogostrukog povijesnog života samoga Splita. 

U zapadno krilo Peristila uzidane su u XV. i XVI. vijeku 
palače domaćih patricijskih obitelji sa slikovitim prozorima i 
balkonima gotičkog i renesansnog sloga. Istočnu stranu Peristila 
zatvara mala crkvica sv. Roka. Crkvica ima graciozni polu¬ 
kružni oblik zabata, omiljeli motiv dalmatinske rane renesanse. 
Za gradnju crkvice ostavio je u svojoj oporuci, napisanoj god. 
1501., kućnu srebrninu Marko Marulić, prvi poznati pjesnik 
hrvatske umjetne poezije. 

Na istoj strani, a preko arkada Peristila, diže se srednje- 
vjekovni zvonik sv. Duje. Ne znamo imena umjetnika, koji ga 
je zasnovao, ni majstora, koji su ga gradili, ali sklad arhitek¬ 
tonskih oblika i skulptura, lavova stražara na ulazu i reljefa s 
prizorima Blagovijesti i Kristova Rođenja u prvom katu zvo¬ 
nika s arhitektonskim oblicima i skulpturama katedrale u Tro¬ 
giru ne dopušta nikakvu sumnju, da je i splitski zvonik djelo 
domaće trogirsko-splitske škole, koju nazivljemo po majstoru 
Radovanu. O darovateljima, koji su dali graditi zvonik, još 
će biti govora. 

U južnom dijelu Peristila postavljen je u najnovije vri¬ 
jeme spomenik Grguru Ninskomu od Ivana Meštrovića. Hrvat¬ 
ski biskup sa sijelom u Ninu, Grgur, borio se je, u nazočnosti 
svoga kralja Tomislava, na splitskim crkvenim saborima god. 
925. i 928. za neodvisnost hrvatske crkve od nadbiskuna u 
Splitu, kamo su se u prvim stoljećima srednjega vijeka sklonili 
posljednji ostaci romanskog življa. Njegova borba,, iako u 
potankostima nepoznata, postala nam je simbol našega vjekov¬ 
nog otpora na obalama Jadrana protiv romanizacije. I mi smo 
uvjereni, da Peristil nije podesno mjesto za golemi Grgurov 

kip. Tijesni okvir Peristila sputava iruentnu snagu i gigantski 
izraz Meštrovićeva djela. Ali nitko ne će osporiti, da je Meštro- 
vićev Grgur vanredno djelo i reprezentativno mjerilo za visinu 
naše suvremene umjetničke kulture, i da je svečano mjesto spo¬ 
menika ninskom biskupu u negda carevoj palači pred katedra¬ 
lom rječit svjedok osjećaja i raspoloženja naroda, koji živi na 
ovim obalama. 

Okolina Peristila najvećma je izmijenjena zvonikom, koji 
je u XIII. vijeku stao na mjestu negdašnje prostaze mauzo¬ 
leja t. j. otvorenog trijema ispred careve grobnice. Koncem 
VIII. vijeka pretvoren je Dioklecijanov mauzolej u katedralu 
grada Splita, a u XIII. vijeku podigao je Split pred svojom 
katedralom monumentalni zvonik, valjda najljepši među ovim 
lijepim spomenicima, kojima su se dalmatinski gradove među¬ 
sobno natjecali. 

Tradicija pripisuje izgradnju zvonika nekoj ugarsko-hr- 
vatskoj kraljici. Spominju se kao graditeljice zvonika kraljica, 
imenom Marija, a u prvom redu Jelisava, žena kralja Ljude¬ 
vita Anžuvinca, a kći bosanskog bana Stjepana Kotromanića, 
koja je i gradu Zadru darovala umjetnički izrađenu prekrasnu 
srebrnu raku sv. Šimuna. Uistinu zvonik u Splitu nije djelo 
jedne generacije, niti je građen mecenatstvom jednog odlič¬ 
nika. Radilo se je na njemu, kao svagdje u ono doba, kroz više 
vjekova s potporom vlasti, pobožnim ostavštinama građana i 
prinosima odličnika. Poznata su nam imena dviju osoba, zaslu¬ 
žnih za gradnju zvonika, to su: Kolapica (Golubica), udova kr¬ 
čkog kneza i potestata grada Splita Ivana u XIII. vijeku, i 
Splićanin Nikola Tvrdoje iz početka XV. vijeka. 

Splićani su u srednjem vijeku često birali za zaštitu svoga 
grada nekoga od hrvatske vlastele — čast gradskog kneza oso¬ 
bito su često imali Šubići — dok su za upravitelja grada u 
užem smislu riječi Splićani uzimali dobro plaćenog, a pravu i 
upravi vještog potestata. Tu čast nije mogao vršiti Splićanin, 
već se je za nju birao vješt upravitelj iz susjedne Italije, a 
pogdjekad i iz drugih mjesta. Baš u XIII. vijeku nekoliko je 
puta potestatom Splita bio član hrvatske vlastelinske obitelji kr¬ 
čkih knezova, tako: Ivan god. 1242.—1243., pa Vid god. 1257. 

do 1259. Ova slavna hrvatska obitelj, pod kasnijim imenom 
Frankopana, imala je pored dobrih junaka i ljudi vještih 
upravi. Spomenuti potestat krčki knez Ivan, istakao se je upravo 
tada uz svoju braću u obrani kralja Bele IV. protiv Tatara. 
Njegova udova Kolapica darovala je nekoliko godina po njego¬ 
voj smrti za pokoj njegove duše 100 komada bizantinskoga 
zlatnog novca za gradnju zvonika. Na istočnoj strani prvog 
kata zvonika, a poviše reljefa, na kojemu je vanredno fino i 
realistički prikazan prizor Kristova Rođenja s Marijom u po¬ 
stelji i ženama zaposlenim oko pranja malenog Isusa, stajao 
je još u XVIII. vijeku natpis: Colapisa uxor domini Ioannis 
Spalatinorum comitis pro anima viri sui iam defuncti in hac 
opera centum Romanatos exposuit. Anno Domini 1257. (Ko¬ 
lapica (Golubica?), žena gospodina Ivana, kneza Splićana, dala 
je na pokoj duše svoga već pokojnog muža stotinu romanata za 
ovu građevinu, godine Gospodnje 1257.). 

Početkom XV. stoljeća pokazala se je potreba, da se zvo¬ 
nik, izgrađen već u svojih pet katova, učvrsti u donjim dije¬ 
lovima. Nadbiskup Dujam de Judicibus ovlastio je god. 1416. 
Splićanina Nikolu Tvrdoja, da se brine za popravak i izgrad¬ 
nju zvonika. Radnje oko popravka izvedene su tako, da su 
rasklimane romaničke arkade prvoga kata poduprte gotičkim 
pilastrima. Na jednome od tih je postavljen lijepo izrađen an¬ 
đeo s grbom nadbiskupa Dujma. Taj anđeo odaje potpuno 
razvijeni slog majstora Jurja Dalmatinca iz sredine XV. vijeka. 
Sa zanimanjem se pitamo, kako da jedan grb iz sredine XV. 
vijeka može biti svjedokom radnja, izvedenih zauzimanjem 
nadbiskupa Dujma, koji je još god. 1420. napustio nadbiskupsku 
stolicu u Splitu? Tu nam zagonetku, koja je dala povoda razno¬ 
likim nagađanjima i maštanjima o umjetničkom razvoju maj¬ 
stora Jurja, objašnjuje značajna epizoda ondašnjega političkog 
života grada Splita: Nadbiskup Dujam, iako odvjetak stare, 
podrijetlom romanske obitelji Splita, bio je zakleti neprijatelj 
Mlečića. I radije nego da se prigne pod njihovu vlast, ostavi 
nadbiskup Dujam g. 1420., kad Mlečići zaposješe Split, svoje 
rodno mjesto i nadbiskupiju, i živi na dvoru ugarsko-hrvatskog 
kralja Sigismunda. Još god. 1435. spominje se on na saboru 

ugarsko-hrvatskih velikaša u Požunu; ostale biskupije u Dal¬ 
maciji, kojih su biskupi priznali mletačko gospodstvo, spominju 
se na tom saboru kao ispražnjene. U tom, evo, nalazimo razlog 
onome, da je tek sredinom XV. vijeka, nakon nadbiskupove 
smrti, bilo moguće postaviti njegov grb na zvoniku. 

Simpatije za ugarsko-hrvatsku vladavinu trajale su još 
dugo u Dalmaciji. Pogibao od Turaka, obrana vjere i civili¬ 
zacije i ekonomski razlozi stvoriše tijekom vremena neku zajed¬ 
nicu interesa, po kojoj se dalmatinski gradovi nekako snađoše 
pod mletačkom vladavinom. Ali nije tako bilo u prvo vrijeme 
mletačkog gospodstva, dok je u gradovima bila još svježa uspo¬ 
mena na autonomiju, koju su oni uživali pod zaštitom ugarskih 
kraljeva i hrvatskih banova, dok je hrvatski sabor ponovno 
tražio sjedinjenje dalmatinskih gradova s Hrvatskom i dok je 
neposredna okolina i zaleđe dalmatinskih gradova sačinjavala 
bansku Hrvatsku (tvrđava Klis poviše Splita pala je, kao zad¬ 
nja u današnjoj Dalmaciji, u ruke Turaka god. 1537. kao grad 
banovine Hrvatske). U to su vrijeme Mlečići ljubomorno bri¬ 
sali tragove ranijeg ugarsko-hrvatskog gospodstva u dalmatin¬ 
skim gradovima. Dva zanimljiva primjera toga imamo baš na 
našem zvoniku. 

Na podnožju stupa pri ulazu u zvonik, a na lijevoj strani 
prikazana su dva odličnika u bogatoj i svečanoj nošnji. Između 
njih je danas utisnut klasični maskeron, koji je očito naknadno 
uklesan na mjesto nekog trećeg lica, koje je odavde maknuto 
i otklesano. Vec je don Luka Jelić nagađao, da je tu morao 
jednom biti lik nekog darovatelja zvonika, valjda ugarsko- 
hrvatskoga kralja, koji je po nalogu vlasti bio otklesan. 

Vijest o drugom sigurnom primjeru takova postupka prema 
tragovima ranijega ugarsko-hrvatskog perioda sačuvao nam je 
anonimni putopisac XVIII. vijeka u izvještaju o svom putu 
po Dalmaciji, a nalazi se u bečkom arhivu. Kralj Bela IV. bje¬ 
žeći pred Tatarima zatvorio se je g. 1242. u klišku tvrđavu. 
Tu mu umriješe, u mladim godinama, kćeri Margarita i Kata¬ 
rina. Pokopane su u malom sarkofagu, a taj se i danas nalazi 
ispod terase, koja spaja zvonik s katedralom, a poviše vrata 
same crkve. Samo danas nema na njemu ploče s lijepim stiho- 


199 




vima, koja se nalazila ispred sarkofaga. Te su stihove zabilje¬ 
žili različiti pisci XVII. i XVIII. vijeka, a glasili su: 
CATHARINA FULGENS INCLYTA MARGARITA 
IN HOC ARCTO TUMULO IACENT ABSQUE VITA 
BELLAE QUARTI FILIAE REGIS HUNGARORUM 
AC MARIAE LASCARI REGINAE GRAECORUM 
A PERFIDIS TARTARIS ERANT TUNC FUGATAE 
MORTUAE IN CLISSIO SPALATUM TRANSLATAE 
SUB ANNIS DOMINI MILLE CUM DUCENTIS 
QUADRAGINTA DUO INSUPER PRAEBENS SEQUENTIS 

u hrvatskom prijevodu: Svijetla Katarina i slavna Marga- 
rita leže bez života u ovom tijesnom grobu, kćeri Bele IV. 
kralja Ugra i Marije Laskaris, kraljice Grka, na bijegu pred 
bezbožnim Tatarima umrle su u Klisu i prenesene u Split godme 
Gospodnje 1242. 

Ta ploča s natpisom postavljena je pred grobnicom ug-ir¬ 
skih kraljevna čitav jedan # vi jek iza njihove smrti t. j. istom 
oko sredine XIV. stoljeća. Natpis je sastavio nepoznati splitski 
ili trogirski pjesnik, koji je otprilike u isto vrijeme i u istim 
srokovanim trinaestercima sastavio još tri nadgrobna natpisa i 
to za grob Vilima, zaručnika mlade Margarite, (t 1242.), za grob 
Mladena Šubića (t 1348.) i za sarkofag bi. Ursinija (podignut 
g. 1348.) — sve u katedrali u Trogiru. 1 ) Ne znamo točno, zašto 
su dva natpisa na ploči pred grobnicom Katarine i Margarite 
i na nadgrobnoj ploči Margaritina zaručnika Vilima postavljeni 
tek sto godina iza njihove smrti; možemo samo nagađati, da 
se je, kad su Split i Trogir 1357. došli u čvrste ruke kralja 
Ljudevita, držalo shodnim naglasiti prijašnju ugarsku vlast u 
tim gradovima tim natpisima u Trogiru i Splitu. Politički raz¬ 
lozi dadoše kasnije povoda i tome, da su mletačke vlasti kiv¬ 
nim okom gledale na grobnicu kraljevih kćeri u Splitu. 

Zato nam spomenuti putopisac pripovijeda, kako su Mlc- 
čići dali nalog, da se sarkofag kraljevih kćeri makne s njegova 
mjesta kao tobože profana stvar na svetome mjestu. Splićani 

') Slični su stihovi, u kojima se čustveno oplakuje smrt kralja Zvonimira, 
a zabilježeni su nam u jednom rukopisu vatikanskog arhiva u Rimu. 

međutim, da spasu uspomenu svojih prijašnjih zakonitih vla¬ 
dara, postaviše ispred sarkofaga ugarsko-hrvatskih kraljevna 
mletačkog lava. I tako je sam sarkofag spasen i sačuvan, dok 
su ploča sa stihovima pa s vremenom i mletački lav propali. 

Uza sve mnoge promjene i kasnije dogradnje unutrašnjost 
stolne crkve ostala je, u jezgri, Dioklecijanovo zadnje počiva¬ 
lište. Pred našim očima još je tu careva grobnica impozantna 
i sačuvana u svojim masivnim zidovima, koji idu naokolo u 
obliku kruga, u dvostrukom redu granitnih i porfirnih stupova, 
što ih je Dioklecijan dao pokupiti po pokrajinama; u skulp- 
tiranom frizu, na kojemu su prikazane kao na rimskim sarkofa¬ 
zima igre dječaraca (genija) i poprsja cara Dioklecijana i žene 
mu Priske, te u masivnoj konstrukciji kupole od opeka, prekrite 
jednoć mozaikom. U mašti vidimo i veliki carev sarkofag, za¬ 
strt skupocjenim sagovima u sredini okrugle celle. Dominantan 
dojam sačuvane rimske arhitekture i uspomena na jedan od 
jačih likova svjetske povijesti jedva daju posjetiocu da dovolj¬ 
no ocijeni kasnije spomenike i da u pamet dozove događaje, 
koji se potom odigraše u toj zgradi. 

Uistinu jedva tko kod nas zna ili se pri pohodu u splitsku 
katedralu sjeća značajne epizode iz naše povijesti, zajamčene 
nam sačuvanom poveljom, prema kojoj je hrvatski knez Muti¬ 
mir točno na dan 28. rujna 892., pošto je presudio u korist 
Splita neki spor između hrvatskog biskupa u Ninu i splitskog 
nadbiskupa, došao u stolnu crkvu, te uz druge darove, sveč mo 
položio na žrtvenik sv. Duje i povelju svoje presude. Zaborav¬ 
ljamo i to, da su u istoj crkvi malo decenija kasnije saborovali 
splitski crkveni sabori god. 925. i god. 928. u nazočnosti kralja 
Tomislava i hrvatskih odličnika, i da se je tu rješavalo o važ¬ 
nim pitanjima hrvatske crkve i hrvatskog naroda. Poznata je 
slika Celestina Medovića, koji je u slobodnoj viziji predočio i 
popularizirao ovaj sabor. Zaboravljamo napokon, da je u XI. 
vijeku jedan hrvatski kralj darovao toj katedrali ogradu oko 
žrtvenika, ukrašenu pleternim skulpturama i likom kralja daro¬ 
vatelja. Ta je ograda još sačuvana i upotrebljena u nedalekoj 
krstionici kao oplata kamenice za krštenje. 

I sačuvane umjetnine, koje su potom u dugim vjekovima 
nadošle u stolnu crkvu, povezane su uz našu prošlost. Prva po 
redu su vrata na ulazu u crkvu. Na dvadeset osam polja 
prikazan je život i muka Kristova, a izradio ih je Splićanin Hr¬ 
vat Andrija Buvina u tvrdoj orahovini god. 1214. Ta su vrata 
vanredno zanimljiva i po rijetkosti sačuvanih umjetnina u drvu 
iz tako dalekog doba, i po svojoj izradbi. Nedostatke umjet¬ 
ničke forme, koja je tek u početku svoga razvoja, nadomješta 
bogata mašta i ukus majstora u dekoraciji te njegova sugestivna 
naivnost u predočivanju života i zbilje. Majstor Buvina je i sli¬ 
kar. Iste god. 1214., izradio je i sliku sv. Kristofora. Početkom 
XV. vijeka spominje se ta njegova slika na Peristilu. 

Nedaleko od ulaza u crkvu diže se vitka propovijedaonica 
na šest stupova. Zamjernom su vještinom izrađeni njezini kapi- 
teli, u kojima se spliću lišće i zmajevi. I propovijedaonica je 
djelo domaće škole (XIII. v.). Tko ju je dao graditi, ne znamo; 
mutna tradicija pripisuje i nju dobročinstvu Kolapice, udove 
potestata Ivana iz roda krčkih knezova 

U dvjema udubinama prema istoku podignute su u XV. 
vijeku dvije kapelice sa žrtvenicima, kao rake za moći sv. 
Dujma i sv. Staša. Desno je kapela posvećena nekad sv. Dujmu 
danas sv. Arniru, a dao ju je graditi nadbiskup Petar Dišković 
sa Paga, nasljednik nadbiskupa Dujma (1420.—1426.). Radnju, 
koja je izvedena u kićenom kasnogotičkom slogu, povjerio je 
nadbiskup Petar nekom Boninu da Milano, odvjetku poznate 
obitelji klesara i kipara iz gornje Italije. Lijepa grobna ploča 
s likom nadbiskupa Diškovića, prvoga sa čisto hrvatskim pre¬ 
zimenom na solinsko-splitskoj nadbiskupskoj stolici, i grobna 
ploča Poljičanina Žarka Dražojevića, koji je poginuo u borbi 
s Turcima god. 1508., a na kojoj se jedva razaznaju konture 
junaka na konju, dignute su nedavno iz stolne crkve, da se ne 
troše u pločniku, te su postavljene uza zid ispred susjedne krsti¬ 
onice. Do južnih vrata stolne crkve ostao je u pločniku lik vi¬ 
teza Janka Albertija, ne onoga koji je god. 1596. osvojio Klis 
od Turaka uz pomoć Poljičana i Uskoka, kako to neki misle, 
već stariji član te obitelji istog imena, a brat Dobrice, majke 
pjesnika Marka Marulića. Imena (Janko, Dobrica) i djelovanje 

ove obitelji latinskog podrijetla, pokazuju nam, da su se i oni 
u to doba posve asimilirali našoj zemlji i narodu. 

S lijeve strane je kapela sv. Staša, djelo slavnog našeg 
majstora Jurja Dalmatinca. On je morao po dobivenom nalogu 
graditi kapelu po uzoru one, što ju je već prije podigao maj¬ 
stor Bonino, ali je u Jurjevoj kapeli sve bogatije, puni je i na 
mnogo višem umjetničkom stupnju. Osobito je dobar kip sv. 
Staša povrh rake, koji je i u snu smrti prikazan kao junak rezo- 
lutnih tvrdih crta, pun života i energije. Na prednjoj su strani 
rake četiri naučitelja crkve i prekrasan reljef Bičevanja Kri¬ 
stova, u kojemu dva dželata bičem i koljenom bijesno tuku 
Krista. Taj je reljef jedno od najjačih djela naše domaće 
umjetnosti. 

Majstor Juraj je u znanstvenoj knjizi nazvan Juraj Orsini, 
mada se on sam nije nikada tim imenom nazivao. A to je otud, 
što je njegov sin više decenija po njegovoj smrti uzeo to pre¬ 
zime kao navodno davno, a s vremenom zaboravljeno obitelj¬ 
sko ime (Orsini su poznata obitelj srednjevjekovnog Rima). Da 
li je on to učinio s pravom ili ne, nije jasno. Svakako je maj¬ 
stor Juraj i po svojem djelovanju i po sredini, u kojoj je živio, 
u punom smislu riječi domaći majstor, te ga možemo mirne 
duše pribrojiti našoj kulturnoj prošlosti. 

U koru crkve, koji je nadozidan u XVII. vijeku, nalazi se 
lijep romanički drveni kor za sjedenje. Prvotno je taj kor bio 
u nekom samostanu. Po svoj prilici bio je to samostan sv. Stje¬ 
pana »u bore« na ulazu u današnju splitsku luku, gdje je sebi 
odabrao zadnje počivalište herceg hrvatskog kraljevstva i kas¬ 
niji hrvatski kralj Stjepan III., kad se je oko g. 1074. pritisnut 
bolešću i valjda nedorastao teškim prilikama hrvatske zemlje 
onog vremena, odrekao prijestolja i povukao u spomenuti samo¬ 
stan. Kor je radnja domaćeg majstora iz XIII. vijeka. Majstor 
je u njemu pokazao osobit smisao za kićenu dekoraciju, i upo- 
trebio na njemu ne samo ondašnje romaničke motive, već i sta¬ 
rije pletere starohrvatskog crkvenog namještaja. 

Starinskih slika nema u stolnoj crkvi mnogo. Jedna Ma- 
dona u koru pripisuje se Palmi Giovine, a jedna dobra Pieti 
u sakristiji školi slikara Savolda iz Brescie. Nas ovdje zanimaju 

više slike Splićanina Marka Kavanjina iz XVII. vijeka u koru 
i iznad glavnog žrtvenika. Marko Kavanjin je otac pjesnika 
Jerka, koji je spjevao naš po opsegu najveći epos »0 bogatstvu 
i uboštvu« u preko 32.000 stihova. 

U katedrali ima još riznica, bogata lijepim, starinskim 
predmetima. Malo tko zna i razgledava te predmete. Najvred¬ 
niji između njih je Evanđelistar, koji je prema tradiciji stav¬ 
ljen u grob mučenika sv. Dujma iz vremena cara Dioklecijana. 
Uistinu je taj Evanđelistar napisan u drugoj polovici VIII. vi¬ 
jeka, u vrijeme, kad je Ivan Ravenjanin obnovio u Splitu so¬ 
linsku metropoliju. Na tome su Evanđelistaru polagali prisegu 
biskupi sufragani svome splitskom metropolitu. Između osta¬ 
loga zapisana je u njemu prisega hrvatskoga dvorskog kninskog 
biskupa Grgura (XI. v.). Neki nagađaju, dapače, da je Evan¬ 
đelistar služio i za polaganje prisege kralja Zvonimira prigo¬ 
dom njegova krunisanja u Solinu g. 1076. Ima u riznici i dru¬ 
gih lijepih kodeksa i zlatarskih predmeta. Spomenimo još kra¬ 
san srebrni ostenzorij iz XVI. v. s dva anđela, koji drže ukusno 
sahranište u renesansnom slogu. Po natpisu je to dar crkvi Kata¬ 
rine, udove Žarka Dražojevića iz god. 1532. 

Zapadno od Peristila, jednoć u širokom dvorištu, a danas 
utisnut između kuća, stoji Hram palače, današnja splitska krsti¬ 
onica. Sačuvana je, netaknuta u svojim zidovima, pravokutna 
cella Hrama sa sjajno izrađenim bačvastim svodom i vrlo bo¬ 
gato izvajanim portalom. Ispod Hrama postavljena je iz kon¬ 
struktivnih razloga, kao što i ispod Mauzoleja, prazna presvo- 
đena prostorija, kripta. Ova je bila svjedokom zanimljive epi¬ 
zode iz povijesti Splita. Iskoristivši nutarnje borbe u dalmatin¬ 
skoj Hrvatskoj, ugnijezdili su se Mlečići u XIV. vijeku pri¬ 
vremeno u dalmatinskim gradovima (u Splitu 1327.—1357.). 
Splićanima brzo dodija njihova vladavina, i kad je došla u oko¬ 
licu Splita vojska ugarsko-hrvatskog kralja Ljudevita, uhvate 
Splićani noću 8. srpnja 1357. sve mletačke vojnike u gradu i 
strpaju ih u crkvu sv. Matije do katedrale i u kriptu ispod kr¬ 
stionice. Potom uzmu od mletačkog kneza gradske ključe i 
predadu ih s velikim slavljem, hrvatsko-dalmatinskom banu 
Ivanu Ćuzu. 

Unutar krstionice dva su srednjevjekovna sarkofaga. Lijeva 
je sarkofag Ivana Ravenjanina, obnovitelja srednjevjekovne 
solinsko-splitske crkve oko svršetka VIII. vijeka, kojemu sto¬ 
ljetna tradicija, pa i neki naši historici pripisuju pokrštenje 
Hrvata. S desne strane je sarkofag splitskog nadbiskupa Lovre, 
vjernog prijatelja hrvatskog kralja Zvonimira, koji je i 
nadahnuo Zvonimirovu politiku sklonu Zapadu i idejama pape 
Grgura VII. Zato kralj i nazivlje u nekoj povelji nadbiskupa 
svojim duhovnim ocem (»michi spiritualis pater«). 

U sredini krstionice stoji kamenica za krštenje u obliku 
križa. Oplatu te kamenice čine ploče, urešene starohrvatskim 
pleternim motivima, a služile su nekada kao ograda žrtvenika 
u stolnoj crkvi. Tu umjetničku ogradu darovao je stolnoj crkvi 
hrvatski kralj iz druge polovice XI. vijeka te je na uspomenu 
svoga kraljevskog dara i u znak svoje vladarske vlasti u Splitu 
dao na jednoj ogradnoj ploči uklesati svoj lik: kralj, odjeven 
širokim plaštem i s krunom na glavi, sjedi na prijestolju i drži 
u ljevici kuglu zemaljsku, kao znak kraljevske vlasti, a u desnici 
križ; do njega stoji dvorski odličnik, a pred njim kleči odani 
podanik. 

Peristil, Mauzolej i Hram su, uz perimetralne zidove, glav¬ 
ni sačuvani dijelovi Dioklecijanove palače. Ostali, njezini di¬ 
jelovi propadoše kroz vjekove, a nadomjestiše ih zgrade i stam¬ 
bene kuće kasnijih pokoljenja Splićana. U splitskom starom 
gradu, u Žarkovoj ulici, isitču se gotičke palače obitelji Papalića 
i Marulića, koje nam dadoše pjesnike u narodnom jeziku (oko 
god. 1500.). 

Sačuvan je još dio zidova onih vrata i kula, koje su poslu¬ 
žile obrani grada Splita u srednjem vijeku. U hodniku sjevernih 
vrata, Porta Aurea, gdje je nekada stajala careva straža, ugnije¬ 
zdila se je u starohrvatsko doba mala kapela sv. Martina. Još 
se nalazi na svome mjestu kamena pregrada ispred žrtvenika 
sa starohrvatskom troprutastom ornamentikom i natpis gradi¬ 
telja kapele, svećenika Dominika nad ulazom u kapelicu. Bulić 
je nagađao, da je taj svećenik onaj Dominik, kapelan kneza 
Trpimira, koji je potpisan kao svjedok na najstarijoj povelji 
hrvatskih vladara iz god. 852. Poviše zapadnih vrata, Porta 

Ferrea, diže se zvonik iz zadnjeg vremena hrvatskih narodnih 
vladara; na njemu su kapiteli, urešeni troprutastom pletenicom. 
Istočna su vrata palače propala. Kule tih vrata upotrebio je 
moćni bosanski vojvoda Hrvoje, kada je početkom XV. vijeka 
zagospodario Splitom. Po njegovu padu god. 1413. Splićani 
porušiše njegov kaštio kod istočnih vrata Dioklecianove pa¬ 
lače. Nasuprot crkve sv. Dominika vidi se još danas zid, po¬ 
dignut od sitnog i nepravilnog kamenja u vrijeme, kad su uče¬ 
stale provale Turaka i kad se je htjela na brzu ruku zatvoriti 
pukotina, nastala u gradskim zidinama rušenjem Hrvojeva 
kaštela. 

I tako bismo mogli nastaviti obilazeći Splitom i palačom i 
i nailazeći posvuda na uspomene iz naše drevne povijesti. Za¬ 
vršit ćemo svraćajući još jednom pozornost i pogled na ploču 
s likom hrvatskoga kralja u hramu careve polače. Do nedavna je 
ta ploča bila na slabo vidnoj strani i dijelom zastrta od po¬ 
kraj ne ploče, koja je prekrivala kraljevu kuglu zemaljsku. 
Konzervatorski ured postavio je kraljevu ploču na posebno mje¬ 
sto sprijeda sučelice ulazu u krstionicu, kao simboličku oznaku 
puta, kojim nam je ići u afirmaciji naše kulture i naših prava: 
iz prašnih arhiva i iz zaboravi vjekova na sunce i svijetlo sa 
svima našim uspomenama i zaslugama iz prošlosti! 

